
P omišljajuć na ono, što se kaže, da pogrievci nigda 
nisu dobri, težko bih se bio sam nakanio iznieti pred 
čitatelje , Matičine“ one moje pripoviesti, koje su do sada 
već kojegdje štampane. Nu na poziv odbora , Matičina“ i 
na uvjeravanje prijatelja, da će te pripoviesti od starijih 
čitatelja kano stari znanci biti dobro primljene, a mla- 
djemu naraštaju da će i onako biti nove, budući nekoje 
od njih već god. 1862. u I. svezku mojih ,Izabranih 
diela“, a ostale prije kakovih desetak godina u raznih 
tečajevih ,Vienca“ posljednji put štampane: odlučio sam 
toj želji zadovoljiti, ali ipak tako, da sam tekstove po- 
slednjih izdanja u koječem izpravio i dotjerao, a uz to 
da sam ovomu prvomu svezku trećinom obsega dodao 
jednu novu pripoviest (,Seoske mecenate“), što sam na- 
kan učiniti i u drugom svezku. 


U Zagrebu mjeseca prosinca 1880. 


Janko Jurković. 

SABRANE PRIPOVIESTI. 





SUDBINA JARAC 


PROFESOROVA VLASULJA. 

Budbina jarac! — Nečine li vam se te dvie rieči kano 
dvie bačene kocke! Tu poslovicu — što li je — često 
sam slušao, a što upravo znači — neznam. Kako da 
neznam ? Znam. Kraičinom izraza i nesuvisnošću nu- 
tarnje sadržine ništa nebilježi značajnije od nje prevrt- 
ljivost slučaja i ćudljivost udesa; i zato sam ju izabrao 
za naslov ovoj pripoviedci. | 

A da je udes ćudljiv, vidimo svaki dan; da, što je 
ozbiljno i smiešno, u životu često razstavlja samo jedan 
koračaj, uvjeravamo se nemalo svaki dan. Najsvečanije 
časove, najozbiljnije situacije, koje si velikim trudom i 
tanahnim dovijanjem priredjuje ubogi čovjek, izvraća 
naopako humor života, taj vražić, ta ljubezna protuha, 
koja se kroz svaku rupu provlači; taj nestašni dječarac, 
kojemu je sav sviet — poput kaleidoskopa — igračkom, 
te ju bez prestanka obraća, gradeć u čas od kruna 
velikaških kape budalaške, od vitežkih ćorda čauške 
kobasice, od divan-kabanica harlekinske plašte itd. 


Jurković. Sabrane pripoviesti I. 1 


Nu na pustolova toga, što no s vrećom punom prapo- 
raca zaredjuje po svietu, vrebajuć, komu da ih objesi, 
jedva bi se tko mogao ljuće potužiti od veleučenoga 
Oktaviana Pecirepa. — Da čudna imena! Rekao bi, da 
se je slučaj s čovjekom toli ozbiljnim već onda pošalio, 
kada mu je to ime dosudio. I sbilja, Oktavian Pecirep 
težko da bi to ime oprostio bio iztočniku svoga života, 
da mu nije uz tako — kako je sviet zloban — opasnu 
baštinu ostavio dosta staro plemstvo i s njim materi- 
jalno istina jalov, ali dosta blagoglasan predikat ,,de 
Crnilug“. 

A što se tiče krstnoga imena: tko ga je krstio, tko 
li mu ga je nadjenuo: neznamo; ali to opet znamo, da 
bi ljudi, u kojih je to vlasti, imali dobro gledati, da 
novorodjenim članom našega pokolenja, nevinoj kum- 
čadi svojoj, darom imena nenameću na pragu života 
breme, koje se kadkada neugodno nosi tja do groba. 
Čudna je stvar i s timi krstnimi imeni! Nekoja su 
od njih eminentno boljarska, druga gradjanska, a treća 
seljačka. Nekoja dolikuju stanovitim stališem, te, kada 
se neskladaju, i nehotice smiešan refleks bacaju na onoga, 
koji ih nosi. Tako ime ,,Caesar“! bez dvojbe liepo pri- 
staje i bez ikakove druge zasluge neki prčstige pri- 
bavlja vojniku; ime ,Dominik“ može s ponosom nositi 
redovnik; dočim je to isto ime seljakom nekoga pre- 
diela naše zemlje, gdje ga je kaprica jednoga čovjeka 
mnogim poiznadievala, sav život ogorčilo. To sam na- 
pomenuo zato, što se ni ime Oktavijan nije medju ne- 
poznatimi nikad prvi put spomenulo bez medjusobnoga 
sgledanja i kriomičnoga podsmjehivanja. 

Stvar je naravna i znaličnost dovoljno opravdana, da, 
sastavši se s čovjekom nepoznatim, želimo prije svega 
znati, tko je i što je; i zato od svih konvencionalnih 
zakona družtvenoga obćenja nije naravi ljudskoj nije- 

dan primjereniji od medđjusobnoga trećim posrednikom 
spoznavanja ili kako se tehnički zove predstavljanja. 

S toga je i posve pravedna neustrpljivost mojih čita- 
telja — a i pokojni Oktavijan Pecirep, da je živ i pri- 
toman, to bi mi ljuto zamjerio — što, baveć se već toli 
dugo oko njegove po nas, kako vidite, znamenite osobe, 
propustih sve do sada predstaviti ga. 

To ću sada učiniti onako, kako bi on sam bio učinio 
i kako je sbilja činiti običavao, dok se je ,medju umr- 
limi“ bavio. 

poOktavian Pecirep de Crnilug, kr. grammaticalium 
profesor u miru!“ On bi bio rekao ,emeritus“ i po 
svoj prilici dodao ,publicus, ordinarius“ i taj svoj na- 
slov propratio držanjem i pogledom, koji se ovdje ni 
opisivati neusudjujemo. 

Kako se je desilo, te je naš Oktavijan, bivši plemić, 
i to s predikatom i u ono vrieme, nasljednu ćordu dje- 
dova svojih knjigom, spravištna rostra (govornicu) uči- 
teljskom stolicom, corpus juris slovnicom zamienio: o 
tom razloga mi dati nemožemo; nu to mu rado u za- 
slugu pišemo, premda neku šalu udesa i u tom naslu- 
ćujemo. 

Oktavian Pecirep bio je čovjek veoma dobar, s malo 
prijatelja druževan, od njih dobro gledan i tražen, bri- 
žan čuvar svoga i tudjega poštenja u svačem i najma- 
njem; i budući toga uvjerenja, da je pažnja družtvenih 
forma najbolja gojiteljica stalna prijateljstva i dobrih 
odnošaja medju ljudmi, držao je skrupulozno do pri- 
stojna vladanja i onoga, što se dekorum zove. Ako je 
svoj naslov od svakoga strogo zahtievao, nije ni od tu- 
djega nikada ni slovca okrnjio; nijednoga posjeta u 
svom životu dužan neostao ;  komplimenta nikomu ne- 
prikratio, nego ga, na liniju izmjerena, svakomu, koliko 
i kako ga idjaše, davao; i da s izbrajanjem svega ne- 
dužim: stanovnici maloga grada N. onoga vremena, pri- 

jatelji i znanci njegovi obojega spola, rado bi mi, da 
mogu, posvjedočili, da nisu doživjeli ni jednoga imen- 
dana ni rodjen-dana, nijedne nove godine ili druge do- 
bre sgode, uz koju im nebi on, po naputku svojega ka- 
lendara čestitao bio; pače, tko je od njih ikada kihnuo, 
da ga on, po starom običaju, zdravljem ponudio nije? 

Uz strogo poštenje i skrajnu pristojnost bila je ozbilj- 
nost glavna crta njegova značaja. Uz tudju šalu nije 
mario pristojno osmiehnuti se; ali sam pošaliti se, kao 
da je držao stvarju pogibelnom; a ako bi mu se baš 
nadalo, nečinjaše toga nikada u svoje ime, nego bi si 
našao zamjenika u kojem od starih klasika, kojimi se 
po zvanju i simpatijah svojih mnogo bavljaše. 

Ozbiljnost i bi reći bojazljivost tu pripisivali su mnogi 
nesretnomu imenu njegovu. I nije doista šala — kako 
je sviet zloban — zvati se imenom ikoliko smiešnim, 
ako ga nezaštitiš dostojanstvom ili osobnom važnošću. 
Ochsenstirmom i Rindskopfom nemože se bez pogibelji 
zvati tko nije ministar ili predsjednik kakova vieća; Bu- 
dalinu Tala, i kolikoga junaka, nemogaše ipak ime za- 
kriliti od zlobnih pošalica; Kobasica i Pecirep takodjer 
su imena, koja bez pogibelji mogu nositi samo ljudi, 
ako ne drugo, barem dosljedno ozbiljni. “< 

Kažu, da se je u goripomenutom gradu N. dogodio jed- 
nom veoma neugodan slučaj, te se je osobi poglavar- 
stvenoj, idućoj u svečanom odielu s podpunom sviešću 
svoga ugleda laganim i važnim korakom preko trga u 
viećnicu, iznenada pas medju noge zapleo i malo te ju 
na nos neoborio ; i naš profesor, očevidac toga dogodjaja, 
da je, uz smieh izokolne čeljadi, razmišljajuć o postanku 
i posljedicah komičkih situacija, onda rekao i poslje 
češto opetovao: ,da bi volio biti zločincem, nego čovje- 
kom smiešnim“. Ali te rieči njegove da je čuo onaj vražić 
humora te odlučio osvetiti mu se. 


_ i o. 

On nije bio uviek samac, kao što je sada; od pet 
godina je udovac, ali bez potomstva. Smrt svoje su- 
pruge gorko je oplakao; nu u iskrenoj tuzi tješijaše se ne 
malo tim, što ju je pristojno, s gradskom bandom, du- 
pliri i svimi cjehovi sahranio i spomenik joj od ka- 
mena načinio. Od nje je, što je živa, nasliedio psetance, 
kojemu je on nadjenuo klasično ime trojanskoga junaka 
Hektora, i sada mu je vierni pratioc i razgovor u sa- 
moći. Da je onda bio običaj, Hektor bi jamačno bio 
nosio brnjicu, jer je to osim drugih razloga i pristojno ; 
a da se ipak čimgod razlikuje od svojih plebejskih dru- 
gova, imaše oko vrata crljeni korlat ina njem malo zvonce. 

O vanjštini njegovoj vriedno je, i ovaj put veoma važno, 
pripomenuti, da mu je glavu od čela do potiljka pokrivala 
umjetna vlasulja, koje je on imao dva eksemplara. Eufemi- 
stički govoreć: vihor vremena raznio je po malo negda 
obilatu i bujnu plavu kosu profesorovu, i ako vihor 
vremena nije, kano ni zub vremena, uviek svemu kriv, 
što se nanj obara. Dosta je da je oštećenik oduzeti 
si naravni ures pošteno zamienio dosta viernom kopi- 
jom, — jer tko bi išao brojiti sjedine, pri kojih ruka 
umjetnikova nije mogla postupati matematičkom  toč- 
nošću; a to niti nuždno nije; jer narav, obavivši svoju 
zadaću, može lako ustupiti mjesto umjetnosti te dopu- 
stiti štogod i krivotvorki taštini, nebojeć se da će, bilo 
na tjemenu bilo na licu, krparija vlasuljarova i ličilo 
ljekarnikovo nadomjestiti, da se neizda, ono, što je ona 
nemilostivom strogošću poharala. 

Što je vrieme s glave odpuhalo, to je britva s lica 
pobrala, i tako si Oktaviana Pecirepa morate misliti kano 
čovjeka podpuno, brižno i gladko obrijana; jer po nje- 
govih pojmovih i to zahtieva pristojnost, osobito kod 
ljudih, koji burmut piju, kano on. Toj ličnji dodajte ove- 
like šiljate podbradače — (Vatermčrdere), — koji kano dva 
tvrda zida podporu daju klimavoj glavi; zatim ponešto 

izglodano ali čisto držano odielo. Zapamtite si još bje- 
loputno suhonjasto lice i na njem medju dva graorasta 
oka tanak, dugačak, ravan nos. Zubi su još neizkvareni, 
ali zato rekao bi, da ih kori mršavo tielo. To će biti 
dosta osobne karakteristike; a ako čijoj mašti još što- 
godj oskudieva za podpunost slike, neka doda de com- 
muni professorum — non pontificum. 

Od više godina živi Oktavijan s malo mirovine u 
miru. Život mu je jednoličan, dnevni red nepromjeniv 
i svetkom i petkom. Dan mu odpočinje ranom misom u 
župnoj crkvi, u kojoj on ima svoje privilegirano klecalo 
i u njem stalan molitvenik; a večer završuje partijom 
taroka, kojoj je igri on veliki prijatelj, jer je zabava 
pristojna i dosta kombinativna; i po držanju njegovu 
nakon igre vično oko lahko mogaše razpoznati, kako mu 
je sreća služila; jer zakazan ,pagat ultimo“ vredijaše 
njemu toliko, koliko vodji po osnovi razbijena vojska. 


I. 


Taj muž, kojega sam vam opisao, sjedi u večer dne 
23. prosinca 18.. u svojoj sobi, pušeć iz stivene lule 
i premećuć njeku staru knjigu, kad na vrata pokuca i 
u sobu udje seljak s pismom od g. župnika. 

pAko sebi ništa pokvariti neimaš, meni ćeš doista 
veoma ugoditi, hotiješ li ovaj božić provesti kod Tvoga 
staroga 

Antuna. 


P. S. Primiš li poziv, kola će u jutro doći“. 


To bijaše kratak sadržaj pismu. Valja znati, da su 
dva starca bili prijatelji od djetinstva. U različitih se 
krajevih istina rodili, ali mnogo godina zajedno u školu 
hodili, u njoj jedan do drugoga sjedili te si u raznih 
sitnih djačkih neprilikah uzajamno na nevolji bili, uviek 
se dobro pazili, izvan škole neprestano drugovali, za- 

jedno se učili i igrali, dapače zajedno i stanovali te se 
o glasovitih bazlamačah babe Ane obojica odgojili. 

Školska pobratimstva. znana su svemu svietu. Ja sam 
medju našimi starci tronutim srcem gledao takovih od- 
nošaja, potičućih iz djačkih vremena te gojenih tolikom 
stalnošću i nježnošću, da uzoritije nemogu biti ni po- 
znate ,amicitiae Etonenses“ englezkih mladića. 

Odkako su se razstali i svaki otišao svojim putem, 
često su se i poslje sastajali, spominjuć u srdačnom 
razgovoru ono doba čista, nepomućena uživanja malih i 
nevinih, od nikoga nezavidjenih slasti života, dječinske 
bezbrižnosti i zadovoljstva, sjećajuć se drugova i nji- 
hovih prišvaraka, učitelja i njihovih različitih navada, 
medjusobnih šala i vragolija itd. 

Nu kako je starost skanljivija: tako se ni oni dvo- 
jica, nudkajuć se i pozivljuć uzalud, već odavna vidjeli 
nisu. 

Naš dakle dobri Oktavijan Pecirep pomisli u sebi: 
Hajde da dugo nesmišljam i da mu neodreknem, te do- 
hvativ pisaću spravu napiše kratak odgovor i preda ga 
seljaku s malom napojnicom. 

Vrativši se s partije, spremi se na put. 

Sutra dan osvane mu pred kućom jedna od onih anti- 
diluvianskih kočija, od kojih se je prije dvadesetak go- 
dina vidjao još po gdjekoji eksemplar u župnih i malo- 
plemićkih dvorovih, i kojim bi ja, ako već ima biti, 
nadjenuo ime ,puževa“. 

Noću bijaše iza jugovine sjever okrenuo i podubok 
snijeg zapao. 

Razpitav kočijaša, kako se on i kako mu se konji 
zovu, da li od čega zaziru, jesu li čivije dobro utvr- 
djene i drugo što je znati vriedno, prikupi bundu pa 
uvukav se u kočiju i namjestiv uz noge Hektora, ukreše 
vatre da zapali lulu, prekrsti se i ,u ime božje“ hajde! 

Nakon dva sata vožnje po cesti, zavraća se nenači- 
njenim putem desno u selo. Tu putnike dočekala dobra 
pomoć, dva jaka vola, koja u bratskoj slozi s konji preko 
vagaša i čačka kola sretno prenieše, i za još uru vre- 
mena ukaza im se na briegu župni dvor. 


II. 

Domaćin svoga gosta na kućnom pragu dočekao, s njim 
se liepo izljubio, u dvor ga uveo i u ugodno ugrijanu, 
zanj odredjenu sobu spremio. 

Pošto se je preobukao i domaćinu iznova pokazao, 
reče mu ovaj: | sa 

— Brate, prije svega molio bih te, da ovu kuću smatraš 
u svem kano svoju. Ja znam, da si ti čovjek obvikao 
svojemu nekomu redu; zato ostavljam Tebi, da odre- 
diš kako ćemo živjeti, dok si Ti ovdje. 

Profesor se zadovoljno nasmiehne i položiv prijatelju 
na ramena ruke: Hvala ti, brate, reče; druga kuća, 
drugi zakon; a ni ovim blagdanom običaja rušiti neću. 
Kako ti, tako i ja. Nego jedno će znam biti. Večeri su 
duge; a mi samci, stari panjevi, čim ćemo ih provesti? 
Ako si voljan, ja predlažem na večer partiju taroka; 
ali moram primietiti, da obično i rado igram u četiri. 
Karata evo! 

Župnik malo zamišljen postane, pa rekne: Neima nas 
nego trojica: ti, ja i učitelj. Nego znam način, kako 
da si pomognemo. Ne daleko, u prvom selu odavle, ima 
mlad šumar, čovjek neoženjen, koji me često polazi; 
mladić ponešto živ, da kadšto i nestašan, drugih misli, 
drugih težnja, drugoga ukusa nego mi, ali za nevolju 
ipak dobar; njega ću dobaviti, ali samo kako ću mu 
poručiti ? 

Nu u taj isti mah kao da mu nešto sunu kroz glavu, 
skoči i pozvoni te došavšega slugu zapita: Je li šuma- 
rov Vezir ovdje? 

— Jest, gospodine; upravo sam ga vidio u kuhinji. 

— Vrlo dobro, reče župnik radostno i, sjednuv uz 
pisaći stol, napiše cedulju i preda ju slugi. 

Ovaj, ništa nerekavši, ode; nu da je komu izviriti 
napolje, vidio bi, kako je šumarovu Veziru cedulju 
dretvom za rep kruto privezao, pa ga onda korbačem 
od glave do repa ljuto sastavio te, ko preko neba 
zviezda, ode pošta preko polja, neobazrievši se dokle ga 
oko pratiti mogaše. 

Kad iza mala ručka pred večer bilo, eto ti šumara 
s puškom o ramenu i, stupiv u sobu, pozdravi doma- 
ćina, koji mu predstavi gosta svoga. , Veleučeni gospodin 
Oktavian Pecirep de Crnilug itd.“ 

Mladić pristupi živahno i hotijaše pružiti ruku pro- 
fesoru, koji mu se umjereno nakloni i lakoničnim 
»drago mi je“ presieče pokus intimnosti, kojim se nanj 
bješe zaletio prišastnik. 

U to s mnogimi komplimenti na sve strane udje i 
učitelj, čovjek pristar, smjerna držanja, ali u licu i 
govoru ipak onim izrazom  kriepke samosvijesti, koju 
daje zvanje i koja se što življe na vidik izazvanom 
osjećaše od onoga časa, odkako dozna, da stoji pred 
čovjekom istoga stališa. 

To medjutim neosta sakriveno sokolovu oku našega 


profesora te se i on požuri, da zauzme ,svoj položaj.“ On 


to nuždnim smatraše, koliko god bi puta dospio: medju 
ljude nepoznate. Ozbiljnim licem, važnim pogledom, iz- 
mjerenim govorom, dostojanstvenim kretanjem i nada 
sve pomoću nekoliko na brzu ruku improviziranih la- 
tinskih izraza, doskoro mu — u ono vrieme — podje 
za rukom do skrušenosti savladati učitelja; ali kod mla- 
doga šumara, koji još pun bijaše nestašnosti djačke, 
gojene u njem suviše slobodnim i neodvisnim životom, 
pokazaše se sva ta sredstva bezuspješnimi. On mu se 
često u govor zalietaše, u burmuticu neponudjen posi- 

zaše, nekoliko mu puta dapače protuslovi: sve same 
stvari, koje nimalo nebijahu podobne mladomu Nimrodu 
pribaviti naklonost i zadovoljstvo veterana muza. 

O badnjoj večeri neću mnogo da' pripoviedam. Samo 
ću napomenuti, da su praznovjerju dosta pristupna pro- 
fesora ne malo uzlovoljile one kobne badnje sviećice, 
od kojih se njegova bješe prva ugasila, i to — kako 
mu se činjaše — ne bez krivnje i prokšenoga zapuhi- 
vanja onoga uzanj sjedećega derišteta. 

Već se bješe ljuto pokajao, što zaželi igrati se u če- 
tiri. 

Ali sada se neima kamo; već poslje večere sjedoše 
da se kartaju. 

Mladi onaj čovjek u raztrešenosti svojoj nekoliko 
puta bješe karte zlo podielio i to — kako se opet pro- 
fesoru činjaše — na očevidnu njegovu štetu. Osim toga 
imadjaše običaj, nesnosan za prave igrače, te neprestano 
brbljaše i svaku igru komentarom pratijaše. 

— Vi, čini se, da ste vičan više sa ženskimi igrati se, 
nego s ozbiljnimi ljudmi,“ reče napokon neuztrpljiv pro- 
fesor, nemogav više uzpregnuti svoga gnjeva. 

Tako zlovoljnu neidjaše ni igra od ruke. U tri ure 
ništa znatna! — Napokon mu ipak padnu dobre karte. 
Pregledav pozorno bojno polje, razvedri lice i triumfa- 
torskim glasom zavikne prvi put one večeri: ,pagat ul- 
timo!“: | 

Već 12 do 15 mrtvaca ležaše ubijenih i nesahranje- 
nih na stolu, kad opazi, da se zloduh onaj na stolici 
ljulja, od čega se i stol drmaše. 
 — Dopustite, reče mu, da Vam primietim, da Vaše 
ponašanje, mladi gospodičiću, nije pristojno; jer valja 
Vam znati — | 

Nedoreče, a šumar — čega se je on i bojao — na- 
uznačice skupa sa stolicom poleti i padajuć stol sa svim 


e 

što na njem bijaše za sobom povuče i u ruševinah 
onih pokopa i profesorov ,pagat ultimo.“ 

— Dosta je! reče profesor; tražimo si druge zaba- 
ve, i pri tom mrkim pogledom izmjeri mladića od 
pete do glave. 

Župnik, u sto neprilika, pogleda na uru: Vrieme je 
skoro k polnoćki. Tko želi u crkvu, neka se sprema. 

— Ja idem, reče profesor. 

— Ija, doda šumar. 

— A ja moram, zaključi učitelj. 

Prije polazka u crkvu dozove župnik staroga slugu 
Damjana te mu naloži, da ostane doma, jer se kuća 
nemože ostaviti sama. Svieću u sobi, gdje su večerali, 
ostaviše da gori, jer je to običaj svete noći božićne; a 
Damjan imaše paziti, da se nedogodi nikakova nesreća. 


IV. 


Jadni Oktavijane! U zao čas si se kartati sjeo, a još 
u crnji na polnoćku pošao! 

Vragoljane mali! Niti te tko čuje niti vidi, — a ti 
si ipak tu! — Dakako, da ti prapornjača, u kojoj te 
slikaju, 1 malo glasa daje, mnogi bi ti se rad ugnuo; 
što velim ugnuo? bježali bi od tebe i gorostasi, maliče 
silni! A nebi ni bježali; da si vidiv, da si dohvatljiv: 
u koga se zadievaš, komu mira nedaš, već bi odavna 
okovan čamio u najdubljih tamnicah. 

Ni ja te nevidjeh; ali kao što Horacijevu jahaču, od- 
tisnuvšemu se u sviet, da traži zadovoljstva i mira, ko- 
jega neimaše u sebi, iza ledja na istom sedlu i crna 
briga sjedi, tako ja mogu reći, da si ti na istom onom 
pPužu ,“ kobrcajuć se i keseć sepo njem, dopratio ova- 
mo našega putnika. — | 

Družtvo, dok je u sobi bilo, slabo je marilo što se 
vani zbiva. Nu već u triemu kućnom čuše ,luctantes 

ventos tempestatesque sonoras.“ U kotlini, u kojoj pod 
župnim dvorom crkva ležaše, vjetrovi se od sva četiri 
kraja svieta u kolo uhvatili, snieg sa zemlje uzvitlali 
te sav zrak njim vrije kano prašinom od dragulja. Od 
lomljave groma do pijuka svirale: u sve glasove javljaju 
se pušteni sužnji Eolovi, valjajuć se sa šumnih gora 
otvorenimi dolinami i prodiruć kroz prolomine i naj- 
tanje pukotine. Pod nogami škripi, a drvlje puca. — 

Hektore! Hektore! zlosretna psino! — 

Liepo su ga prije odlazka u bjelac povili i kraj peći 
sita i svim namirena spavat legli; ali u kući neobičnoj 
nehtje mu se ostati samu, već se i on iz svoga kuta 
ukrao i za njimi se, od nikoga neopažen i nečuven, na- 
polje provukao. 


Ali u župnikovu dvoru bijaše pseto Lila — mati 
dvoje štenadi od šest nedjelja, — imena ponešto od- 


lična , ali porabe posve praktične i izgleda prostačkoga; 
niemo družinče, koje, bdijuć vierno danju i noću, kruh 
svoj služaše trudno te valjano i pošteno, kako ga služi 
najbolji drvonoša ili noćobdija kod ljudi. 

Medju tim psetom i malim Hektorom bijaše se za 
kratko vrieme od jednoga dana razvili veoma neprijazni 
odnošaji; ne po onih tajnih antipatijah, kojimi često 
ljudi na prvom susretu bez ikakova razloga jedan na 
drugoga zamrze, već po sravnjivanju vidivoga obestra- 
noga položaja i sudbine. Bit će da se je srca kućnoga 
čuvara neugodno kosnula već paralela izmedju njegove 
kudjeljaste, prašne i trinom od ležaja natrunute, mjesti- 
mice od nemilih neprijateljskih zubi poizčupane dlake 
i svionih pramova gostovih, onim od prilike načinom, 
kako se medju ljudmi prekim okom gleda gunjina i ka- 


difa. Blažije bi možda bio sudio, da je mesnatu svoju - 


glavu, oblo tielo i silne košturine omjerio bio prema 
lasičjoj lubanjici te izpalim rebrom i kukovom onoga 
razbludnika ; ali zar i kod ljudih široka pleća težaka, 


13 


projom ugojena, negledaju s nenavišću na kukavno, ali 
sried razkoši ostrvljelo tielo bogatirovo? Bit će da je 
stražar kućni s negodovanjem opazio i bezobzirno ba- 
nenje strančevo po toploj sobi, dočim on morade drh- 
tati na zimi te se samo gdješto mogaše kradom od 
očiju kuharičinih zavući u krušnu peć pod ognjištem, 
dok ga žarilom opet iztjerali nebi. 

Kroz otvorena vrata sobna bjehu oba psa izmienila 
već nekoliko pogleda, od kojih onaj snažnoga seljaka 
bijaše mrk i ostar, pun gnjeva i srčana izaziva, a onaj 
blasiranoga gradjanina krmeljivih očiju voden i mlitav. 
Nu ogorčenost domaćina, i onako zlovoljna radi posta 
badnjega dana, uzraste do najvišega stupnja, kad, medju 
nogama premećuć i glodajuć u triemu kost od dva dana, 
smotri, gdje ona nametpuška gospodska iz puna pla- 
dnja mastnu kavu loče i skupi slador hrusta, kojim ga 
gospodar uz to zalaže. 

Što uslied svega toga čekaše ljubimca profesorova, 
jasno su mu nagoviestili bieli zubi Lilini, kojimi se 
nanj nekoliko puta bješe nasmijala. 

Još jednom, ubogi Oktavijane! Ti i neslutiš, da će 
ta pasja mržnja zlo izpasti po tebe. 

Iz župnoga dvora izmedju cielca od dva dobra pedlja 
vodi do crkve uzka, od crkvara tu noć utrvena i sklizka 
staza. Njom se naše družtvo lagahno i pozorno niz brdo 
spuštati počelo uz dvie svietiljke, od kojih jednu nosaše 
šumar, a drugu učitelj. Kako je vjetar još sveudilj 
silno duhao, ugaziše na jednom u vilinsko kolo, maticu 
uzrujana zraka, iz koje se nedade ni koraka napried, 
već im valjade postati i počekati, držeć čvrsto jednom 
rukom kabanicu, a drugom kape i šešire na glavi. 

U tom najgorem času opazi Lila iz svoje kućice 
*+Hektora te se s oboje štenadi kano iz puške natisne za 

“njim. Uz tiho vrieme bio bi se čuo taj juriš; ali kod 
one vijavice i huke u zraku neosjeti nitko ništa, dok 

sva povorka — Hektor kano zec napried a ono troje za 
njim — u najvećem trku neprojuri profesoru izmedju 
nogu, ukinuvši ga s njiuh i oborivši poput vreće u 
snieg. I zato bi lako bilo, jer bijaše mekše od ikoje 
perinje; ali evo pravoga jada! Padajućemu one paklene 
nemani od vjetrova u tinji čas i šešir iz ruke iztrgoše 
i vlasulju s glave sčupaše ter, oboje najprije u zraku 
nekoliko puta zavitlavši, bez traga odnesoše. 

Profesor, nemareć za šešir, bješe se u isti čas radi 
vlasulje mašio rukama za glavu; ali je vjetar brži od 
ruku, i tako mu u njiuh ostade gola lubanja. 

Drugovi potrčaše, da ga dignu; ali ih on gonijaše 
od sebe, vičuć iza svega glasa: Držte mi vlasulju! 
nedajte mi vlasulje! Zapitkivahu ga jedan za drugim, 
jeda li se je ozledio, kako se je dogodilo i tako dalje; 
a on, pokazujuć samo na Hektora, koji se od straha 
uzanj pritisnuo bješe, nemogaše izustiti druge rieči, 
nego sveudilj: Moja vlasulja! Tražite mi vlasulju! 

Kano što se ranjeniku prije svega rana povija, pa 
onda o drugom misli, tako siromah župnik, zabrinut 
za svoga prijatelja, najprije iz žepa rubac izvadi pa mu 
njim glavu brižno povije, da se nerazbladi, a onda 
podju svi sa svetiljkami, da traže vlasulju. 

Obišavši sve dvorište u okrug, nigdje je nemogoše 
naći. U tu strašnu smetnju i groznu neizviestnost  po- 
kuša pustiti zraku svietlosti učitelj smjernom opazkom : 
da su ju valjda ugrabile vile. 

A buduć skrajnje vrieme za crkvu, nepreosta ino, 
nego da se daljega traženja okane, a gosta da natrag 
kući odvedu. 

Sprovedši ga i zaključavši za njim vrata; odu, obe- 
ćavši, da će se što većma natrag žuriti. 


Oktavijan Pecirep, našavši se sam u srednjoj sobi, 
gdje su večerali, i vidivši se nehotice u zrcalu, težko 

se zamisli, kako će se ovakov tu baviti, kako li doma 
povratiti. Posve mekanično vršeć uz to obične navade, 
otvori kovčeg, izvadi iz njega šarenu noćnu haljinu, te 
ju obuče i na divan sjedne. 

Razmišljajuć do preko pol ure, kako bi si u toj m ne- 
volji pomogao, i nenašav nikakova načina, sav sdvojan 
odluči, da i nečeka družtiva, nego da se što. prije 
ukrade u postelju. | | 

Upaliv svieću podje u obližnju sobu. Otvorivši vrata 
— evo ti nove neprilike! 

Stari Damjan, popivši, kano na badnjak, nekoliko 
čašica preko obične mjere, otišao da se u onoj sobi 
malo — što no vele — nalegne; ali ga san i vinko 
obhrvali te na stolici tvrdo zaspao. 

Profesor se prepade, ugledav iznenada pred sobom 
čovjeka; ali i sluga, probudiv se od njegova ulazka, 
bunovan i supijan, a k tomu praznovieran, sjeti se 
dana, koji je, i doba, koje je, te pomisli da je duh, 
k čemu dakako mnogo doprinese i čudnovata toileta 
profesorova, 

Raztrv si oči i dvai tri puta, izbulji ih na onu pri- 
kazan te, prekrstiv se, ritualno zapita: Svaki duh svoga 
boga hvali, hvališ ga ti? | 

Strah je priljepčiv. I profesora od sama sebe drhta- 
vica spopadne; ali videć, da će zlo biti, ako neumiri 
poplašena slugu, htjedne mu se približiti; nu on, bra- 
neć se objema rukama od njega, ponovi zadušenim gla- 
som po propisu još dva puta ono pitanje; i kada nedo- 
bije nikakova odgovora, ščepa neku čibučinu iz kuta i 
zavikne: | 

— Medjer govori, ili će biti batina. Duh nisi, kad 
neodgovaraš, a ja se nedam plašiti. 

— Da, čovječe božji, uze ga miriti profesor; ja i ne- 
velim da sam duh, nego sam gost, koji sam sinoć do- 
šao. Budi pametan i mani se belaja. 

To se starcu nedade vjerovati. Odakle gost, kada je gost 
otišao u crkvu? — Akoinisi duh, svakako si strašilo 
neko. Govori tko si, ili se odatle nosi, jer ću te, bog 
i vjera, izprebijati, izdere se nanj glasom gromovitim 
sluga, te bi bilo čudo od profesora, lišena svih sredstva 
legitimacije, da u taj par nestupiše u sobu, vraćajuć se 
iz crkve, župnik, šumar i učitelj. 

Nesporazumljenje se u kratko razjasni i oštrim uko- 
rom sluge od strane župnikove stvar se dovrši. Ovaj 
kušaše na sve ruke udobrovoljiti zlovoljna gosta, nudeć 
ga svačim, a na posljedku i svojom poluvlasuljom, koja 
samo tjeme pokrivaše. Uz župnika pristadoše i ona druga 
dvojica i jedva nagovore profesora, da s njimi po obi- 
čaju jede hladnetine i popije čašu vina. 

Poslje toga razidu se svaki sebi: učitelj doma, a 
ostali u svoje sobe. 


V. 


Tko od nas nezna, da se živi utisci duše, ugodni i 
neugodni, obično u snu opetuju, dok se opet neizgube. 
Pogorielac i brodolomnik sanjali bi iza pretrpljena straha 
i nesreće po svoj prilici o strahotah požara i bure; a 
Oktavijan Pecirep, za kojega gubitak vlasulje u ovih 
okolnostih nebijaše manja nesreća od požara i bro- 
dolomja, o čem drugom da sanja, nego o svojoj vlasulji ? 
Da što više: drugi sni na časove dolaze ili se na ma- 
hove ponavljaju: njemu pako sinoćnja nezgoda bješe 
tako dušu obuzela, da mu se svu dragu noć motahu po 
glavi same vlasulje. Izmedju ostaloga bješe mu tvoreća 
te slike duša njegova priušćila, istina, još jednom sladko 
uživanje onoga časa, kad ga pokojna njegova Bibijana 
bješe malo izpred smrti uz imendan obradovala novom 
vlasuljom; ali tu sliku izmieniše doskora druge, istini 
priličnije, i najposlje posve vjerna reprodukcija sinoć- 
njega dogodjaja, od koje se neugodno prenu, držeć opet 

rukama — golu lubanju. Koliko ružan bijaše san, toliko 

mu ružnija odgovaraše istina. 

Dalje mu se nedade spavati, a već se i poodanilo 
bješe. Svezav opet rubcem glavu, digne se, noćnu ha- 
ljinu navuče i papuče natakne pak, pristupiv k prozoru 
i skrstiv na prsijuh ruke, opet se zamisli, gledajuć u 
dvorište. Prvo, što spazi, bijaše Lila, ležeć pred svojom 
kućicom pružena: glavu na prednje noge položila te 
posve naivno kadkada unj gori pogleda, nesluteć tež- 
kih jadah, što mu ih je zadala. Od toga predmeta svrne 
oči na veselije prizore domaćega života: kako mlado 
tele po dvorišću smušeno skakuće; kako mačka, jutar- 
njom toiletom zabavljena, na dvorišću sjedi te izpod 
oka na vrabce vreba, a razna se živad medjusobno igra 
ili čeprkajuć po buništu oko nadjena zrnja mali boj bije. 

Napokon se pokažu na pozorištu dva šteneta --- djeca 
Lilina — u poveliku krugu jedno drugo naganjajuć i 
olešto si iz ustiju otimljuć. Kada se stignu, borba 


oagsvaki put iznova nastane i za pobjediteljem i plienom 


S nova potjera počimlje, — sve u onom krugu. Tako ne- 
= koliko puta bilo, i gledalac s prozora bješe se — za- 
boraviv tugu i nevolju — za čas zanio u idiličke misli 
i njih odsjevak, blag podsmjeh, ukaza mu se na licu. 
Ali to sunašce razblažene duše u isti se mah za nov 
oblak sakri: čelo namršti, usta na pola raztvori i upo- 
znajuć se u onaj predmet pasje igre, pomoću što očiu 
što mašte razorenu formu po malo sastavi, — ruke za- 
lomi i s uzklikom: ,Za ime božje, ta to je moja vla- 
sulja“! iz sobe na triem iztrči: ,Damjane! Ružo! Ima 
li tko živ? U pomoć, u pomoć“! 

Na tu viku sva se kuća strči i sam župnik sa šuma- 
' rom, za nuždu odjeveni, na dvor izlete te, više po pan- 
tomimici nego li po kazivanju profesorovu, o čem se 
radi razabravši, svi skupa za psi u potjeru podju i tež- 
kom mukom stradalicu vlasulju iz ralja im spase. 
Jurković. Sabrane pripoviesti I. 2 

Na svu sreću u štenadi bjehu jedva probili mladi 
zubi, i tako šteta nebijaše znatna. 

Što nadrto bijaše, to kuharica na vlasulji pokrpi i 
osušiv ju prema vatri uljem namaže i liepo očešlja, a 
župnik, šumar i učitelj — koji medjutim takodjer bješe 
došao — profesora njom svečano opet ovjenčaju. 

Mnogo joj oskudievaše od prijašnje ljepote, dapače 
mjestimice vidjaše se po gdjekoja nenaknadiva praznina ; 
ali se opet mogaše u njoj onaj dan pristojno, bez pogi- 
beli rugla, medju ljudmi provesti. 

I tako onaj vražić, što bješe pokvario, po zadaći 
svojoj opet popravi; jer bi drugačije bio okrutni mu- 
čitelj svieta, — a to on nije! 


Čovjek je iza sretno pretrpljene nesreće pomirljiv. I 
naš profesor mladomu šumaru, na kojega se sinoć raz- 
ljutio bješe, oprosti i za revnost kojom se pri spasa- 
vanju vlasulje odlikovao bješe, ruku mu stisne i u ot- 
očinskoj skrbi za njegovo dobro, obeća mu poslati za 
koristno čitanje i pouku, čim se vrati, glasovito Seib- 
tovo djelo: ,Klugheitslehre oder die Kunst aus dem 
Umgange mit Menschen die mčglich grčssten Vortheile 
zu ziehen“, učitelju pako u znak istoga priznanja po-. 
nudi velikom ljubežljivošću prstovet burmuta. 

Vrativ se poremećena dobra volja u družtvo, onaj dan 
veselo skupa provedu i kod večernje partije profesoru 
još suviše sreća poslužila te bez ikakove zapreke načini 
sjajni ,pagat ultimo“ i uzanj spremi u žep obilna ,Ži- 
dova“, koji mu imaše pribaviti novu vlasulju. 

Sutradan se srdačno oproste i profegor se onim istim 
ppužem“ doma vrati. | 

Na polazku mu domaćin želeć sretan put ponovi po- 
ziv u skore opet pohode, a on mu smiešeć se odzove: 

pAli ću ponjeti obie vlasulje“! 





TUSKULANIADE. | 


O rus, quando ego te adspiciam, qguandoque licebit 

Nunc veterum libris nunc somno et inertibus horis 

Ducere sollicitae jucunda oblivia vitae! 
Horat. 


I. 


V etika je mudrost, smatrati sviet onakovim, kakovim 
jest, i netražiti, kano što često biva, hljeba nad poga- 
čom. Ali nismo svi mudraci: Diogeni riedko su posi- 
jani. Mi obični ljudi nemožemo podnieti za dugo spona 
istine, kojom smo okruženi, već ih gledamo razkinuti i 
polićemo za ideali. Ali nam često biva kano Ikaru, sinu 
Dedalovu, ili ptici odskora zatvorenoj. Kada ju iz ka- 
veza puste: videć uboga kroz staklo zrak božji, neiz- 
miernu kuću svoju, srčano na prozor udara, ali, našav 
se prevarenom, vraća se razbijene glave opet u tamnicu, 
kuću neobičnu. Mladić ljubavju zatravljen gradi si od 
svoje milostnice angjela i božicu, te joj daje stas vilin- . 
ski, usta medna, kose zlatne i drugo što mu mašta 
baje; a kada bude do istine, nadje se obična, od prhle 
puti ogradjena kći Evina, kao i druge. Politički sanjari, 
koji bi hijeli živjeti kao lierovi poljski, nezadovoljni 
s državom, u kojoj su, traže po svietu Ikariju neku, 
gdje neima razlike izmedju stališa i imetka, ni zavisti 
ni mržnje, nego sve izjednačeno i ljudi žive na zemlji, 
kako no čisti angjeli na nebu; — a da ih tko sbilja 
šk 

ta mo sastavi: uvjerili bi se, da čovjek ostaje čovjekom 
te bi možda prvi dan bilo razbijenih glava. 

Tako bilo i meni. Okusivši jednom još za liepo doba 
dijakovanja svoga i u otčinskom domu slast života la- 
danjskoga, a još više zanesen onim, što su o sreći toga 
života napisali umni i plemenita srdca pisci stare i nove 
dobe: već sam odavna od Boga molio, da mi udieli za- 
mieniti još kadgod, barem za koj čas, umjetni život 
gradski sa sladkim uživanjem prirode i vječitih njenih 
ljepota. Što su u gradu četiri zida, pa ma kadifom pre- 
krivena, zlatom i slonovom kosti uresena? — liepa 
tamnica prama neizmjernoj palači danju suncem razsvjet- 
ljena, a noću zviezdami protkana svoda nebeskoga. Što 
su umjetni perivoji, što ih je u nekoliko lonaca na- 
sadio gradjanin u triemu i dvoru svom, prama prostranoj 
bašti gora i planina, rukosadu božjemu, koga izobilju 
i divoti broja ni kraja neima? Što su ponosni studenci, 
što no umjetno izmeću pomije gradske prama smjernu 
izvoru u planini, u koga se zrcalo pletuć kose vile 
ugledaju ? — 

Bog dade te, oženivši se, Tia prijatelja, s kojim se 
pazim i dan danas, kako no brat s bratom. On, znajuć 
za tu moju želju, ponudi mi svoj vinograd i kuću u | 
njem, da tud koliko uzmognem proživim. To je bilo o 
Petrovu. Po podne toga dana podjem s njim da razvidim 
taj svoj, ako Bog htjedne, stan. Kuća mala, al prijazna, 
trskom pokrivena; u njoj dvie sobice, nepomostjene, već 
zemljom nabijene, i u sriedi kuhinja. Da bijaše mjesto 
trske criep, a mjesto naboja piljenice — ni pola dra- 
žesti! — Od kuće prama sjeveru velik i gust vinograd, 
a medju trsjem voćke svake ruke: breskve, kruške, ja- 
buke, trešnje, orasi i bademi. Sredinom širok put izmed 
bujnih lomača do na kraj vinograda i tud zasadjene 
s obe strane guste bagrene u sredini grane bratski 
svele i debeo hladak sastavile. U tom hladu dvie klupe, 

komu za što: za odmor umornu, za gledanje nagledati 
se željnu, za razgovor, tko ima s kim, i za milovanje, 
komu je Bog dao milo i drago. Odatle pogled dolje 
niz vrlet u hladni Dunav, kojim gore dolje proletaju, 
kano lastavice, hitrokrile vatrenjače, a s kraja na kraj 
lagani čamci. A kada metneš oko u ravnicu preko vode: 
tud već neimaš gdje bi ti odpočinulo, ako neće na 
bielih zvonicih i dvorovih, što se razriedko iz ravnice 
pomilaju, ili na oštru rubu, gdje se je nebo sa zemljom 
sastavilo. S desna se priljubila uz vinograd zelena 
livada. Iza nje se obala prolomila i tud je put k Du- 
navu. Pustu tišinu ladanjsku ublažava mukli žamor raz- 
nolika života u nedaleku gradu, zatim skladna i divna 
svirka povjetarca, ptica iz luga, crkvenih zvona, mar- 
vinskih klepaka i čobanskih svirala, s kojimi se liepo 
ugadjaju vesele pjesme težaka, pastira i pastirica 
uz stada. Uz to sve pristanu još pod večer žabe kre- 
ketuše i crnbielci stričaci. To sve vidiv, opojen blažen- 
stvom toga časa i ražkošnom pomisli na ono uživanje, 
koje me tu doskoru čeka, uzdahnem te reknem: 
»nZloc erat in votis“/ 


JI. 


Dodje napokon davno željkovano vrieme drage slobo- 
dice i dvomjesečnoga odmora, što no iza napregnuta rada 
od deset mjeseci godi duši, kako no sanak umornu 
tielu nakon težko težane nadnice. Čim se razpustismo, 
časa nečašeć sjednem sa svojim milim drugom te po- 
hitismo zagrlit prije svega davno nevidjene roditelje i 
njene i moje. Vidivši i pozdravivši se s njimi, nehtje- 
dosmo u njih ni noći prenoćiti, već potražismo isto od- 
podne svoga prijatelja, te ga zamolismo, da nas vodi 
na stan. Roditelji bjehu već sve priredili, kako će nas 
smjestiti u njem: nesto pokućtva i zaire za nekoliko 

dana; za unapredak valjade nam se brinuti samim. To 
se pod večer na kolih odpremi, a mi dodjemo za njimi, 
praćeni od rodbine i domaćina svoga. Vinogradu na 
domaku izšetali pred nas pudar i pudarica, čeljad za 
nas važna; jer nam od danas valjade preživjeti s njimi 
dva mjeseca dana. Unišav u sobu, liepo izbieljenu i 
počišćenu, prizva gazda čuvare dobra svoga te im pro- 
govori ovako: ,Starče Martine i babo Baro! Ovaj go- 
spodin i gospoja ostaju za dva mjeseca dana kod nas. 
Nehtievši biti naši, evo su sada vaši. Kako bismo ih 
pazili mi, tako treba da ih pazite i vi. Što učinite njim, 
to ste učinili nam; potuže li se na vas, biti će vam 
gorje, nego da se tiče nas. Ja ću doći počesto, da ih 


. prigledam i obidjem ; pa kako mi se pohvale ili potuže, 


onako će vam biti od mene“. Martin i Bara bjehu se 
očevidno našli u čudu nad tolikom oštrinom svoga do- 
broga gospodara, te najprije jedno po drugom pogle- 
dali, a po tom nas, nezvane goste, od pete do glave 
omjerili; a mi se iz daleka jadu dosjetili i da oštre 
opomene gospodareve bez uzroka nisu. 

ako smo prošli, to će se vidjeti poslje; ali to ni- 
kada žaliti neću, što sam tu doživio, o čem sam prije 
samo slušao, te se upoznao s osobitom vrsti ljudi, ka- 
kovih možda dosta ima, ali je malo komu dano pro- 
drieti u zabit njihova smjerna, ali zanimiva života. 
Opisati ću ih, kakovi su mi se na prvi pogled učinili 
i kakove sam ih poslje zbilja našao.) 

Vidivši prvi put Martina, sjetih se i nehotice starih 
Satira i starčića Silena. Čovjek dobroćudan, pun lakr- 
dija, sve na šalu okrećuć i smješeć se, kad god ga 
pogledaš; malen i okrugao, kao valjušak; a još bi bolje 
pogodio, tko bi ga prispodobio mješini vinskoj; jer si 
on vinom život začinja i sladi, tugu razbija i brigu 
raztjeruje. Neopisivo je ono nutarnje zadovoljstvo, koje 
toga čovjeka ni čas neostavlja. Njim mu lice sieva i 

govor se prelieva. Kod svojih šestdešet godina i pro- 
siede glave okretan je kao pelivan, te kadšto od obiesti 
podskakuje kano šiše od četrnaest dana. To se podu- 
dara s opisom Satira i Silena, što su nam ga ostavili 
štari. Još nešto: Martin obći s vilami i šumskimi i 
vodenimi: one su njemu sestre, a on njim pobratim i 
uzdanik. Njemu je dano nje vidjeti i pjesme im slušati. 
Noću o sjajnoj mjesečini često on izilazi na kraj vino- 
grada i nasladjuje se neopisivim — kao što on veli — 
milinjem pjesama vile, što se je nastanila na dunav- 
skoj šumnoj adi prama vinogradu. Njemu, kao kakovu 
Helenu, sav sviet vrvi vilami i drugimi duhovi, vje- 
šticami, vukodlaci, sablastmi, vampiri i morami. Osim 
toga je Martin čovjek vrtjen i majstor svemu: vinogra- 
dar, vrtlar, pčelar, tesar, ribar i štogod hoćeš. U iste 
tajne sile naravi poniče on duhom dublje, nego li mnogi 
književnik te struke; on čuje i vidi kako što raste i 
poznaje skrovni život bilja i nieme životinje; znade 
što koj čokot misli; s loćikom, s crnim i bielim 
lukom razgovara se, kao čovjek s čovjekom. Isto je tako 
vješt jeziku pasjemu, mačjemu i kokošjemu. Kuća mu 
je puna pasa, mačaka, mladine svake vrsti i pitomih 
zeceva; a on medju njimi kao samodržac Adam u svom 
raju zemaljskom. — Kao što je narav blaga majka, 
tako je svakomu, tko je se vierno drži i najbolja uči- 
teljica. Dok nebijaše zla, nije sviet trebalo ni učiti 
dobru. Martin je čovjek prost, veseljak i starac; ali mu 
je duša čista od grieha, srdce od plahih strasti, ruke 
od zla djela, a jezik od pogane rieči. A kakovi su 
mnogi tih godina u svietu? 

Što je Martin čovjek dobar i smiešan, to mu je Bara 
i izgledom i ćudi strašna. Ja sam uviek zazirao od 
žena, što no ih naši zovu mužkarami; a ovakve još 
nevidih u svom vieku. Koliko je visoka, da bi se Mar- 
tinu tarane s glave najela, toliko je krupna i koštuna- 

sta, da bi njom mogao gradove razbijati; sve na njojzi 
kano da je od tvrda tuča; prava amazonka: da se pre- 
odjene u mužko, izišao bi čovjek glavit; al ženom je 
strahota. Lice joj je suncem opaljeno, a izpod šamije, 
kojom je glavu obavila, proviruje po gdjekoj pram siede 
kike, koja joj je gusta i jaka, kao griva u dobra že- 
rava. Oči su joj krupne, pogled divlji, lice ozbiljno, a 
iz njega govori odvažnost, pače okrutnost neka. Ta bi 
glava dolikovala liepo trupini kakova Domitiana ili 
Nerona. Glavne crte njezina značaja jesu: pohlepa za 
novcem i bezkrajno praznovierje. S toga radi bez umora, 
te samo uzgred jede“ i spava; a ovamo vrača, baja i 
karte baca. 
To nam je domaćin i domaćica. 


II. 


Zorom drugoga dana ove naše kratke idile ustav i 
opraviv se odem sa ženom do prvoga lončara u ulici 
te tud nakupujemo posudja za kuhanje, za stol, i krčag 
za vodu: — campana supellex. To obavivši ugo-, 
vorimo s Barom, pošto da nam daje zelenje, jaja, 
mlieko i živad, kad nam uztreba za jelof i kad nam . 
očita vještije od svake piljarice, što će biti ciena 
ovomu, što li onomu, razbiše mi se liepe misli o ar- 
kadičkom mukte — životu: odoše bez traga najprije 
dapes inemptae! 

Iza toga doručkujemo malo kave i kozjega mlieka. 

Ostali dio dana provedemo radi velike žege u sobi; 
ja čitajuć, a žena mi pletuć te medju tim po koju rieč 
jedno s drugim govoreć, a inače zievajuć. Od podne od- 
spavamo dobar komad do skoro pod večer. Ustavši su- 
morni i od sparine uznojni, pričekamo dok zahladi, 
misleć se naužiti uz Dunav liepe večeri i oporaviti se 
na razblaženu zraku. U tom se vraćaše marha s paše 

doma. Čuvši klepke, mučanje krava i beketanje ko- 
za, zanesem se opet u svoje ljubimice misli te po- 
mislim na ono: 

» Ut juvat pastas oves 

Videre properantes domum“ 
i izidemo pred kuću. Naša Bara imala dvie koze i evo 
ih upravo u dvorište dobro pašnih i nabrekla vimena. 
U to izide ona s muzlicom iz kuće i ode da ih podoji. 
Mi se dvoje u zao čas prikučimo da gledamo. Rekoh u 
zao čas; jer čim mi tamo, a ona jednom rukom doji, 
a drugom nam iza ledja pokazala figu te će: ,U ovo,“ 
veli, ,gledajte, ane u moje koze!“ — S toga pozdrava 
nadjemo se u čudu; ali nam nebijaše druge, već se 
okrenuti i otići. Tek poslje doznademo, da se Bara 
bješe pobojala, da joj neureknemo kozah. To mi bješe 
opet popara na ono: 

» Claudensque textis cratibus laetum pecus 
Distenta sitccet ubera.“ — 

Sunce zašlo u svoje zlatne dvore i nastala liepa ve- 
čer. Blag vjetrić duhnuo i dignuo sa zemlje težku spa- 
rinu, od koje se preko dan mišljasmo smušiti. Potuče- 
nim oda svuda ostade još jedini Dunav, kojim no se 
bjesmo i tješili ovo odpodne. K njemu dakle odemo te 
sjednemo na one klupe izpod bagrena, naumivši tud 
najprije ono malo hladne vačere večerati, a zatim se 
razgovarati, malo popjevati, gledati i nasluškivati, kako 
liepo narav uspavljuje sama sebe. Divno ti bijaše po- 
gledati pod nami zelenkastu pučinu cvatućega*) Dunava 
i preko njega zelene ade, iznad kojih preletahu u taj 
par nebrojena jata ptica, idućih na svoja znana no- 
ćišta. — To pod nami; al evo opet zla nad nami! — 
Očusmo iz daleka kroz tih sušanj lišća i prijatan ro- 


*) Kad se naime kukci, što ih Niemci ,Florfliegen“ a naš 
narod ukupnim imenom cviet (Wasserbliithe) naziva, iz- 
nad njega roje. 

mon izokolnih potočića i izvora kao čarobne zvukove 
svirke Eolove: somnos quod invitet leves! i ja 
već bjeh pomislio, da nisu imali krivo oni stari dem- 
beli rimski, što no se davahu uspavljivati od blago- 
zvučnih citara i ptica pjevačica, — te još malo, pa 
bih se i sam bio zanio u onaj sladki polusan, kao što 
se boravi zar na visinah Olimpa od božanskoga napitka 
nemrlika i nemrlike (nectar et ambrosia), — da se oni 
tajni zvukovi nepretvoriše domala u razgovjetne i sva- 
komu uzvodnjaku dobro znane glasove: moj! moj! moj!. 
Uz tu bi reć davoriju udari sad na nas kao vojska či- 
tav roj gladnih komarica te u živi čas bjesmo što je 
gola tiela svuda nemilice izgriženi od tih krvopija. 
Kako se koj strjelimke iz zraka pusti, tako odmah i 
teglicu onu pod kožu zavuče, pa dok ti rukom izmah- 
neš, a on već pjevajuć s ruke na obraz i tako dalje. 
To nam razori svu poeziju te liepe večeri i, pokupivši 
brže bolje jelo s klupe, stanemo uzmicati, junački se 
braneć proti upornu neprijatelju, koj nas gonijaše sve 
do naše tvrdjice. U sobi dakle mjesto na Dunavu veče- 
ramo, a pjevanje ostavimo za drugi put. Još nam va- 
ljade prije nego što legnemo izkaditi omanom sobu od 
onih, što no bjehu preko dana pale u zasjedu, da nas | 
noćju kolju. Zlovoljan sbacam 'sa sebe haljine te se 
pružim na svoju počivaljku, pomislivši gorko se smie- 
šeć na ono: 
»O noctes coenaeque deum! 


IV. 
At mihi seu longum post knpu venerat hospes, 
Bene erat! Horat. 


Jednom budem s&m u vinogradu i, da si vrieme pri- 
kratim, sjedoh malo čitati i piskarati. O toj zabavi 
mine mi dan do podne. Bara mi donese ručak: malo 

smudja na masti pržena, a poslje toga po običaju lu- 
benicu i groždja. Namirivši želudac, popušim lulu du- 
hana na svom ležaju i dohvatim opet knjigu da čitam. 
U tom uvede Bara momka u sobu, momka knjigonošu. 
Razpečativ pismo pročitam ga i odporučim , da ću biti 
kod kuće. Ustaviv Baru u sobi, reknem joj, da zakolje 
koje pile, a zatim da ode u grad po ribu i somun 
hljeba. Ona čelo naoblači i upita, da što će opet biti; 
a ja joj u kratko odgovorim: ,gosti.“ ,Neka ih bies 
nosi“ smumlja i, zalupivši za sobom vrata, ode da na- 
bavi što sam joj rekao. — Dok se je peklo i varilo, 
dotle sam ja stol sterao. Oko osam sati eto ti mojih 
gosti. Dok oni u sobu, a Bara s ribjom čorbom na 
stol. Martin nanizao bocu do boce Vučedolca, žive že- 
ravice, i gosti posjedali vesela lica i utješeni, da neće 
otići ni gladni ni žedni. Zalagali se i zalievali, dok ne- 
ostaše zdjele čiste i postrugane, a pola boca praznih. 
Tad nastade što no bi Grci rekli symposion, a mi pi- 
janka. Zdravica po zdravica, i mnogomu već otežčala 
glavica; i već se počeše javljati kroz vino svakojake 
ćudi: neki pjeva, neki plače, neki se sa susjedom 
ljubi, a neki garova za rep povlači, to jest traži za- 
metnuti kavgu. No kad već bješe izdala snaga, stade 
jednoga za drugim obarati san i dobro te najtrezniji 
povikaše: hazurala! zeman je! 

Ali jest! Već smo mi odavna gledali, gdje naš 
prijatelj Paja ništa negovori, već rukama hvata po 
zraku kao pas muhe; a kada bi mu to došlo, onda sa- 
mo pokrov prekonj; očima bi zaklieštio, jezik bi mu se 
ukočio i sav bi se odrvenio. Bilo bi ga takova pogle- 
dati kao kakova starogrčkoga kumira otvorenih očiu. 
Svi u glas povikaše: Paja je gotov! Što ćemo sad od 
njega? Kući ga nositi — teret je; nije druge, već da 
prenoći tude. Sa stolice ga dakle skidosmo, svukosmo i 
na moju počivaljku povalismo. Tud se je malo izrita- 

vao i branio te i zaušćivao da nešto rekne; ali mu u 
čas mrtvi san tielo oblomi i usta zatvori, te ostade 
ležeć kano vreća na gumnu, ili sjekira na drveniku. 
Oni drugi sa mnom se, kako znadoše, oproste i odu. 

Sada mi valja nešto spomenuti, što mi je i samu 
u taj par u oči udarilo i s čega se tu noć dogodi ve- 
lika buna. Lice vrata stajala u sobi visoka, ali otanka 
gvozdena peć na tri noge. Mjesec svietleć kroz napukao 
kapak bješe se upravo ustavio na njoj. 

Ja, budući kasno, brže bolje se skinem, svieću uga- 
sim i legnem. Moj je običaj neleći, dok si nepriredim 
uz glavu svieće sa žigicami,. ako bi mi trebala. Ali 
ovaj put i ja bjeh malo izišao iz svojega reda. Što bi 
dvaput dlanom o dlan, već i ja bjeh pokojni. U prvom 
snu usne mi se nešto ružno: neka lupa i graja, kano 
da su razbojnici. Otresem se sna tako neugodna i sta- 
doh se, kano što biva, namagati da se probudim. Raz- 
budjujuć se osjetim, da što sam bliže javi, to lupa i 
vika sve gorja. Prestrašim se, da neće san biti istinom. 
I zbilja! Lupa, vika, kobreanje po sobi i strašna po- 
maganja! Sjednem u postelji i uzmem si raztirati oči. 
Kod ono malo mjesečine, što je još kroz kapke svjet- 
lila u sobu, vidim, gdje se dvojica po sobi hrvaju i 
jedan drugim nemilo o zemlju udaraju. ,Što je za Boga! 
Tko je to brate Pajo?“ prodrem se što me je grlo no- 
silo. ,Ustaj! pomagaj! Evo hoće da me zadavi“ odzove 
mi se on, a uza to očujem novu lupu na vratih: ,Otva- 
rajte, otvarajte!“  Mašim se rukom rad žigica, ali 
uzalud. Skočim sa postelje, dohvatim pušku s klina i 
uztrčem se po sobi od prozora k stolu, a od stola opet 
k prozoru do vratah, i tud ih srećom napipam. U tom 
pako oni s polja vrata provale i u sobu nahrupe. 
Medju dvie vatre neznadoh kud ni kamo, već dignem 
pušku, da udarim onoga, što bješe unišao, preko glave; 
ali ju on u ruku dočeka: ,Nemojte gospodine! Koja 

vam je nevolja! Kakova je to lupa i pomaganja!“ Sad 
vidim, da je Martin i, potegnuv brzo žigicom po zidu, 
potečem k svieći, upalim ju i prisvietlim da vidim što 
je. Kad tamo — na zemlji leži Pajo i s njim — gvoz- 
dena peć! Odmah se jadu dosjetim i nehotice mi se 
otme smieh. Ali on izgreben i izlupan držaše još sve- 
udilj popojaske čvrsto svoga protivnika i upro oči u 
mene, čekajuć da mu pomognem. Težki ga znoj spopao ; 
a kad vidi, da se ja smijem, škripne zubi i zagrmi iz 
poderana grla: ,Što si stao, okamenio se; pomozi!“ A 
ja mu reknem: ,Brate Pajo, ta što ti je sakrivila ta 
gvozdena peć?“ On tek sada skine oči s mene i, po- 
gledav kao u brk svomu neprijatelju, trgne se natrag, 
prožulja si oči, zastidi se, ustane i ljutit mjesto u 
svoju u moju postelju legne. 

A Martin uz peć stao, pa se glavom uzklimao; a ja, 
znajuć već što je, reknem mu: ,Ti čini mi se nevje- 
ruješ, da je to gvozdena peć;“ a on će: ,A i tko zna, 
je li peć.“ ,Bilo što mu drago, hajde spavat.“ On ode, 
a ja se prevalim i ono još malo noći do zore sladko 
prespavam. 


V. 
Pavidumque leporem et advenam laqueo gruem 
Jucunda captat praemia. Horat. 


Ja sam sve donekle zazirao od puške, i nema dvie 
godine, što sam postao lovcem. Evo kako. Imadoh 
medju ostalimi dobra znanca, lovca na glasu; čovjeka, 
koga su poznavali svi zecevi i lisice one okoline i koj 
je neprestano o lovu mislio i govorio, na lovačku se 
odievao -i nesladko s tanjira jeo. Soba spavaća, u koju 
sam često dolazio, bila mu je s jedne strane sva zele- 
nim suknom prekrivena i po njem izvješano oružje svake 
ruke. U njoj je i radio i plandovao i vas dan boravio. 

Kano što se ciganin čudio, što sav sviet neide u ci- 
gane, tako i on nemogao dokučiti, kako se može nebiti 
lovcem. Često bi mi rekao: Što si se čovječe zasjedio 
oko tih knjižurina; ta kako već obagnjio nisi? Mlad 
čovjek, a živjeti neumiješ. Hajde da se ogledamo, tko 
će bolje preko jaruga skakati, kroz trnje se verati i 
prije sjesti. — Da pravi lovci nisu obično ljudi dobro- 
ćudni i naravni i da lov nije već po sebi zabava vi- 
težka i romantična: to nebi bilo dosadnijega svieta pod 
nebom od njih i jezikoslovaca ili korenodubaca. Oba- 
dva su krvopije; al jedan je orao iz planine, a drugi 
krpelj ili pijavica iz bare. Jedan će ti vas dan kazivati, 
gdje su psi zeca dignuli, kuda su ga gonili, gdje je 
dočekan, kamo li od zrna pogodjen; a drugi će uzeti 
kakov pljesnivi koštunac te će ga kljuvati i kljuvati; a 
kada ga prokljuje, pušljiv će se naći. Jedan te svojom 
pripoviedkom razigrava, a drugi ubija. 

On me dakle jednom nagovori te, zažmirivši, izba- 
cim pušku u vjetar. Dopadne mi se gdje ostadoh živ 
i počmem po malo pucati na koješto : najprije u nišan, 
a poslje i na živo. Kažut, da se lav neprokrvoloči, dok 
krvi neokusi; tako mogahu i meni zecevi i lisice izmed 
nogu protrkivati, a ptice mi na glavu sjedati, dok ni- 
sam ubio prvoga vrabca. Od tada sam se prolovio i dr- 
žim u kući pušku sa svom džebanom. 

Da nedužim lakrdije: budući lovac kakov takov, 
reknem jednom pred večer Martinu: ,Martine! danas 
je nedjelja; ti posla neimaš, a meni se raditi neće; 
bajde da gdjegod zasjednemo i lova gledamo;“ a on mi 
rekne: ,Što vam je palo na pamet gospodine; mahnite 
se toga posla, danas je mlada nedjelja.“ ,Ništa zato“ 
odgovorim mu ,mi smo nedjelju odsvetili, misu čuli i 
Bogu se molili; a kad zviezde izidju, dan dospieva i 
nedjelja prestaje.“ ,Ja se nerad šalim s mladom ne- 
djeljom; jer su mnogi od nje stradali, a osobito s puš- 

kom u ruci.“ ,Kako to?“ upitam ga. ,Ja sam slušao“ 
počme on ,što se je dogodilo u jednom selu ovdje blizu 
nas. Čovjek neki naseljenik imadijaše osim ostale liepe 
imovine pušku šarku, svu zlatom zaljevenu i, koliko on 
bijaše visok , za čitav pedalj dužu od sebe. Kao čovjek 
ratar, a lovac, nemogaše nego nedjeljom izilaziti u lov 
s njom. Župnik ga uviek svjetovao, da toga nečini, ali 
on se nedao uputiti. Jedne mlade nedjelje izide opet da 
lovi viš sela. Kad tamo, al zec sjeo na sried puta i 
ogleda u njega. On pušku zapne i prisloni da ožge; al 
u taj se mah zee propne na stražnje noge i prednjom 
šapom zaprieti mu kanogod čovjek. On se uplaši i pušku 
jamije, te podje dalje. Kad izidje na drugi put, al zec 
opet predanj; i kad ga uze na oko, opet mu onako ša- 
pom zaprieti. I tako kad bude treći put, čovjek od 
čuda i straha s pameti sidje i, uzamši sugreb u selo, 
putem pušku svu o kamen slupa, te do dana današnjega 
uza sve molitve i zavjete nikad još k sebi došao nije. 
Tko je pušćani prah izmislio, taj se je najprije s vra- 
gom pobratio. U svakoj puški sjedi po djavao; i zato se 
kaže: puški i konju nije vjerovati. Ima te se puška 0so- 
bito po mladih nedjeljah uzljulja sama od sebe o klinu, 
kao šetaljka na satu. A zašto neće vile i kosa, što no 
vise do nje?“ ,To ja neznam Martine. No kako ti ka- 
žem , još malo, pa će biti kraj nedjelji. Dok zviezde 
izidju , slobodno je loviti i svaki rad raditi.“ , Hajde neka 
bude“ rekne on ,dok zviezde izidju, možemo. Ja znam 
za jednu lisicu ovdje pod vinogradom. Dosta je živadi 
poklala; vriedno je da jedanput pogine.“ | 
Kad bilo poslje devet sati, uzmemo svaki svoju 
pušku te u neku gušću pod vinogradom. On mi pokaže 
gdje da zasjednem i zakruti mi, da odatle neidem, jer 
tuda mora naići. Ja već očamao sjedeć i čekajuć te za- 
palio smotku, da odpušim čamu. Kad al najedanput 

stade krš po gušći i vidim, gdje se u tami nešto kao 
lisica preda mnom ustavilo te prinjuškuje. Sudeć, da 
mi naručnije doći nemože, opalim kroz šikarje, a zvier 
se smotavši glasno zavije. Martin, čuvši gdje puška 
puče, skoči sa zasjede te k meni. ,Mužak je gospodine, 
po glasu se poznaje“ i dopadne gdje zvier ležaše. Spo- 
padši ju za stražnje noge, pridigne ju, da ju ogleda; 
ali u taj mah opet ju izpusti i zalomivši rukama za- 
jauče: ,Jao gospodine, što uradiste? Ta ovo je moj 
vezir.“ Ja se gotov snebih od straha, gdje ubih prvo 
dobro gazdino, čuvara njegova, njegova i svoga. Pro- 
vučem se i ja tamo i stanemo ga prevraćati, da vi- 
dimo, jeda li je još živ. Na mnogo milovanje, gla- 
djenje i prišapćivanje svoga gospodara javi se napokon 
vezir, da je još duša u njem. To Martina malo utješi. 

Lov gotov. On psa uprti, ja mu pomognem, te po- 
djemo doma. ,Što ću sada gospodine?“ upita Martin u 
putu; ,lahko je za mrtva vezira, ali jao od žive Bare.“ 
»A koja ga je bieda naniela na me“ reknem ja. ,Koja 
bieda! Mlada nedjelja i moja stara nesreća; niti Bog, 
već one zlikovice vile.“ 

Bara nas pred kućom čekala i, čim se bjesmo pomo- 
lili, liepim nas pozdravom pozdravila: ,Kud lunjate po | 
vragu u ovo doba noći? I ti, nesrećo stara, dok nisi 
gdje nagrajsao“. A kad istom vidi, gdje vučemo psa 
napola mrtva: ,To li je lov, vile te lovile“ zavikne i 
bubne ga šakom u ledja. ,Kad nisi imao drugoga po- 
sla, a ono ćemo tebe na lanac, pa kuću čuvaj.“ 

A ja, dok se nečuje kako je bilo i dok sam čitav, 
umaknem brže bolje u sobu i legnem. 


VI. 


Dva dana za tim, uzam zorom knjigu pod pazuho, 
odem opet k Dunavu da čitam. Ali nebijaše zadugo 

sunce poodskočilo i pripeklo, da se nemogaše podpieti. 
Dignem se dakle i podjem u sobu. Kad al na vratih 
vinogradskih smotrim čovjeka, nomogavši iz daleka od- 
mah razabrati, tko je; što da mogoh, bio bih se kako- 
god nizbrdicom kroz trnje do Dunava proverao te za 
nevolju i unj zaronio ili se nokti u zemlju ukopao, da 
se oprostim muka, koje su me čekale. Ali ovako toga 
neznajuć, ustavim se na sried puta i stanem izgledati 
tko je. Kad na jedanput, uprvši sunce, naočari izpod 
biela škriljaka prosinuše te kao dva samopala mene 
uboga u srdce pogodiše. Na usta mi se podrie težki 
uzdisaj: On je! — Zašto baš naočari? One su stvar 
dobra, kao svaki liek, onomu, komu su potrebne. Stare 
bake, koje nevide u iglu udjeti, i starci, kad uznemognu 
knjigu učiti, oči u čpagu nose, i Bog im blagoslovio te 
im vierno služile dok onih živih nezatvore na spanak 
vječni. Naći će se i medju mladeži po koje, da mu ih 
treba; ali je ludost nad sve ludosti, što je na sviet po- 
stalo te čeljad mlada kod zdrava i dobra vida očinjega 
nosove osedlala, naočari ustaknula. Ima tko za nevolju 
i na drvenih noguh hodi, al kod zdrava tiela još nevi- 
dih nikoga. Čemu ih dakle nosi onaj, za koga nisu? 
Evo čemu. Ima svakojakih licemieraca na svietu, laž- 
nih pobožnjaka, obieljenih grobova, što no vratove 
izkrivljuju, očima prevrću i neprestance uzdišu; ima 
i varakleisane ljepote, bjelilom prikrivene rugote, pod 
salonskim odielom sklonjene prostote; al ima i lažiuče- 
nosti, a njoj su cimer ponajviše naočari. No gdje 
visi grana smrekova, ili svežanj strugotina, ili vienac 
šimširov, tud možeš unići i povikneš li: Mehandžio! 
iznesi mi vina! donieti će ti ga; a pokucaš li u pre- 
 tvorice pobožnjaka i učenjaka: nitko ti se neima oda- 
zvati: prazno im je srdce i glava. 

Da mi odlahne, reći ću sve u jedno. Taj gost, o kom 
govorim, bijaše po zanatu jezikoslovac. Prvi put sam 
Jurković. Sabrane pripoviesti I. 3 

se nanj namjerio u čitaonici gradskoj, gdje on, onju- 
šivši valjda na meni nešto svoje rufeti, bješe svojim 
suhoparnim brbljanjem natjerao na me krvavi znoj i go- 
tovu nesviest. Koliko tu čeljad mrzim, opet vidim, da 
joj se nikako oteti nemogu, i da smo i mi Bogu težko 
sagriešili, što nas bije, kako no negda Egjipat, svakim 
zlom — i suviše ovim. 

Odmah na ulazu u lomačnik pozdravi me i nazove 
mi dobro jutro; a ja se učinim da ga nevidim i, 
sagnuv se, stanem ogledati čokoće i čupati travu, kao 
što luda djeca, igrajuć se žmirke, zatisnu oči, da ih 
nitko nevidi. Ali domala zazvuči kano rog Silvin u Er- 
nani-u po drugi put već iz bliza ,dobro jutro“; i taj 
mah bješe mi, kao da sam se stvorio mjesto na Dunavu 
na strahovitom Gangesu, a iz njega da je izišao kro- 
kodil, te da mi viče: lezi! da te jedem. — Videć, da 
se neima kuda, podjem da ga sretnem. Načme me da- 
kle s glave ovako: ,Na moju veliku radost doznao sam, 
da ste se odmora radi za vrieme nastanio u ovom 
liepom vinogradu i dodjoh da vas obidjem.“ ,A ja“ 
rekoh. ,na svoju veliku žalost doznajem, da za čovjeka 
pravoga odmora i podpuna mira neima do groba. Da je 
to Bog hotio, nebi bio stvorio komarica, muha i kr-- 
pelja.“ On neznajući, da je mutato nomine o njem go- 
Vor, smiešeć se rekne: ,A toga se žalibože ovdje uz 
vodu nalazi svega podosta.“ U meni se žuč pokrene te 
mu odvratim: ,Ima zla na svietu, koje će stići čovjeka, 
ta se latio kopna ta vode. Medjutim izvolite da se pro- 
šećemo ovim lomačnikom. Kako vidite, biti će vina i 
veselih srdaca.“ On, neshvaćajuć u svojoj suhoparnosti 
poeziju toga dara božjega, odgovori mi kiselo: ,Ja mu 
prijatelj nisam; trieznost je gojiteljica mudrosti.“ ,A 
znate li“, prihvatim ja šaljivo, ,što su stari Grci mislili 
za vodopije“? i, pogledavši ga, vidim da ni toga nera- 
zumije, te nastavim, pokazujuć rukom preko Dunava: 

»Da divna pogleda na tu ravan prekodunavsku“! A on 

»Klasično zemljište! pod kojim je sakriveno nepro- 
cienjeno blago svakovrstnih starin. Moj duh naslućuje 
pod njim silne ostanke rimske dobe u starih novcih i 
ulomcih veličanstvenih palač i hramov. Ja živim pod 
zemljom životom stare dobe; a sadanji sviet sa svojom 
truleži nije za mene.“ To mi bude previše i reknem 
mu: ,A koju korist ima sviet od tih krtova, mo- 
ljeva i miševa, što no neprestano pod zemljom ruju i 
po prašnih ropotarnicah glodju i raztaču pljesnive kvie- 
rove te iz njih kadšto buncaju o čem stari ni sanjali 
nisu. Ja starine štujem, u koliko su štovanja vriedne: 
ali uživam i munera praesentis horae.“ Turčinu dirnuti 
u koran, ili ovakovu okorjelu učenjaku u njegovo vjero- 
vanje; to je svejedno. Znanost ima svoje fanatike, kano i 
vjera. Kao da sam taknuo u osje gnjiezdo, izvrne na 
mene: ,Ta vi ste Epikurejac, ili Saducejac“! a ja njemu 
sasvim mirno: ,A vi ste Stoik ili Farizejac. Što nepu- 
stite bradu te nehodate gologlav i bosonog i nehranite 
se lišćem; jer to bi se pristojalo pravomu mudracu 
vaše rufeti.“ On to sve primi sa podpunom filologičkom 
ravnodušnošću ili bezobraznošću. A ja, da ga se riešim, 
padne mi na um moje pisanje i reknem mu: ,Ja sam 
gospodine rad do podne još nešto malo prepisati. Po- 
sao je veoma silan; zato mi oprostite.“ “Ništa zato“ 
odgovori on ,ako vam je s voljom, ja ću vam u pero 
kazivati, pa će biti brže.“ ,Confice“ ! pomislim u sebi i 
podjem naglim korakom pred njim, a on za mnom. 
Došav u sobu, dadem mu rukopis u ruke, da mi ka- 
zuje i sjednem. On počme: 

nNeg do malo zatiem danah.“ 

To napisavši dignem oči, da vidim što mi nekazuje 
dalje; al on rukopis na stol položio i u mene se kano 
čovjeka propala zagledao, dok neuze jadikovati: ,Što po 
Bogu, vi još pišeš hu roditeljnom višebroja ? Nemo; j 

molim vas; meni je muka to gledati. Taj h je prava 
nesreća za naš jezik; i ja vam velju, da dok njega 
nenestane, neće biti napredka u knjizi narodnoj. One 
rogate djavole nekako iztriebismo; ali taj se neda te 
neda.“ ,Ostavite“ reknem mu ,to nedužno pisme u 
miru. Ta i Latini su se mučili s njim, a muče se i 
Niemci, pa su ipak napredovali.“ ,Ali to nesmije da 
bude“ izvrne on ,to je pravi filioque u našem pra- 
vopisu; sbog njega će biti razkolničiva i danas sutra 
krvava boja.“ ,E tako je“! dodam ja žalostivo: ,kom u. 
je sudjeno propasti, dosta mu je i malo pi- 
sme h da propane.“ ,A onim će ostati na duši, koji 
su se zanj toliko borili“ završi on i htjede da podje. 
Kada se od muhe slon gradi, i stvar ozbiljna po- 
staje smiešnom. Tako i meni nebudući već ozbiljna raz- 
govora s čovjekom drenove glave, izvrnem sve na lakr- 
diju i našalim se njim ovako: ,Znate vi što gospodine 
moj? Budite vi našim Lukijanom i sastavite porotu, po 
kojoj da se presudi, tko ima pravo, tko li krivo. Samo- 
glasnici neka budu sudijami, kako i tamo; njihova su 
prava neoboriva. Tud će se možda dopodštapati operči- 
njeni ch, cs, sh i x, da se parbe s kukmatom derištadi 
ć, č, ši ž; skočiti će odskora iztriebljeni kosorogi e, 
da brani svoje mjesto; napokon će se boriti za svoje 
staro pravo i h. Starinam će prihvatiti starovolje, da 
vojuju za svoj liepi i toli organični ch, cs, sh i g; ali 
će slabo uspjeti: jer je težko šušatu s rogatim se 
bosti. A doći će jamačno i novi razkolnici od daleka 
mćra sa svojim kratkim genitivom proti sipotljivomu 
h-u, za koga jedinoga u ime čovječnosti i civilizacije 
molim salvum conductum ; i tud. ćemo stoprv vidjeti, 
da li će kusati što opraviti proti repatim.“ Na to 
se naš pravopisac razjedi: ,Kada vi“ reče ,šalu sbijaš 
sa stvarju svetom, a ono je kraj razgovoru; s Bogom“! 
»S Bogom“! dobar apetit“ viknem za njim. ,Nije 

apetit, nego prohtievanje“, odvikne mi on u svoj- 
stvu puriste, a psi ga iz dvora izprate; i ja uz to 
pomislih, da nebi bilo s gorjega, kada bi uza prepeli- 
čare, gomoljičare i tetriebare bilo pasa, da njuše ova- 
kove i druge neke ljude. 


VII. 


Ako mi je ikada san prijao, to mi je, onako nemilo 
izmučenu, prijao taj dan poslje ručka. Odspavavši do 
dva sata, probudim se i još onako bunovan očujem neki 
rogobor oko kuće. Izbistrivši se sa svim, učini mi se, 
kao da je jato gusaka kuću obsjelo; ali ovaj put Ka- 
pitola nespasiše, već mene uboga gotovo ukljuvaše. Izi- 
dem u triem, da vidim, koja je opet bieda. Al za ku- 
ćom mi se oglasi do šest ujedinjenih glasova ženskih, 
gdje mi se sa ženom pozdravljaju i ljube, za mene pi- 
taju i kazuju, kako su opet one došle, da nas obidju. 
Ja se uzševrdao, što da radim ; ali se opet neima kuda, 
već hajde pred nje. Ako mi ikad smieh i sladke rieči 
nisu išle od srdca, to ovaj put nisu; ali valja pokazati, 
da smo ljudi ugladjeni te se gdje treba i izpod suza 
smijati i preko jeda med prosipati. Ja nisam neprijatelj 
ženskim; ali za jedan dan bijaše premnogo. Žena ih 
puna veselja u sobu uvede te me stane s jednom za 
drugom upoznavati, od radosti poskakivati, rukama po- 
pljeskivati i meni se oko vrata vješati. Njezina radost 
bijaše iskrena i srdačna; ali ja nemogoh pristati uz nju, 
već se samo uzeo kao dodola sad jednoj sad drugoj 
klanjati, da me već bjehu zaboljela krsta. 

Prvo bijaše da se kava pristavi i po mlieko ide. Uza 
to se već zametne velevažno pitanje o skorupu (vrhnju) 
i, kad im se reče, da ovdje najbolje nije, povikaše gorje, 
nego da su prisahnuli svi izvori i sve rieke: ,Ah! to 
je nesreća“! ,Ja da sam kadra, držala bi kravicu, 
samo da se napijem dobre kavice.“ ,U svem gradu 

neima vrhnja, što je u gospoje R—mann-ice; k njoj je 
vriedno otići u pohode“ i tako dalje. 

Ja bih jezik ljudski, i to ne prvi, prispodobio mlinu. 
Zašto? Kod mlinovah ima suvača; vodenica, a u no- 
vije doba i parnjača. Tako ima i ljudi, koji melju o 
suhu, a ponajviše takovih, kojim treba vode za meljavu. 
Ta je voda u mužkih pričalo vino, a u ženskih bajalica 
kava. I kao što s više vode i vodenica bolje melje: 
tako se za prvom kavenkom i u ženskih tek točkovi 
krenu; a druga i treća već sve brine razvali i potjera 
sve kamenje: u koje manje, a u koje više. 

Tako bilo i ovaj put. Kava se doniela i svakoj po 
šaljica utočila. Tu valja primietiti, da ženske slabo kad 
piju više od jedne; ali kako? Čas je kava prebiela, 
te pritoče crne: odpivši malo, opet bude precrna, te 
priliju mlieka; onda je slabo sladka, te dometnu sla- 
dora; ali nesretna ruka obično presladi, te opet valja 
prigorčiti kavom, pak opet razbieliti mliekom. 

Vrabci, kad padnu na proso, ili čvorci na dud: iz- 
prva su tihi, dok se nenazoblju; a onda nastane ovrka, 
koja se sa ženskim razgovorom slaže i u tom, što govore 
sve na jedanput. Kada bi pomrčao mjesec, udarili bi 
stari u ponjve i mjedenice i puhali bi u trublje, misleć, 
da je mjesec od vračeva občinjen i da će se tako po- 
vratiti. Eh! kada bi to bilo, našlo bi se tomu i boljega 
lieka, veli Juvenal. 

Razgovor se zametne. Prva poče neka mlada gizde- 
linka, štono bješe suknjom obručarom zauzela više od 
pola sobe, te govoraše rečitije nego li ikoji zavjetnik 
pred .sudom o novih obretih mode, te se nemogaše na- 
hvaliti onih pećurkah, tobožnjih šeširah, i onih naduve- 
nih strahotab, u kojih hodaju ljudi kao živi baglići po 
svietu. Prevrnuvši jezikom što bi jedva ponio čitav du- 
ćan, dade rieč drugoj, štono bješe de Tusca graečula 
faota, i ta uze grditi neke svoga spola, što no nemogu 

sakriti svoje prostote, već gdje mogu govore naški, te 
bi ih trebalo zatjerati u kakov prnjavor, da nesramote 
prosvietljena pijaca, gdje im je kuća. yireća se javi 
neka stokuća te stade prokazivati sve tajne obitelji, u 
kojih je posrkala kave već na akove, zamolivši napo- 
sljedku družtvo, da nekazuju nikomu ništa. I kao što 
je sramota nježnu čeljadetn besjediti oporim jezikom naš- 
kim, tako da je najveća prostota, što je običaj u jedne 
tobože prosvietljene gospoje te, kad joj se dodje u po- 
hode, mjesto kave iznosi pred goste od tri objeda pabirke. 
Četvrta stade otrovnim zubom nagrizati sad ovu, sad 
onu razvikanu ljepotu i lažno imućtvo; kako ova ili ona, 
čim korak iz kuće, u kutiju duva; kako su oni hvaljeni 
zubi i one slavljene vlasi perje paunovo na kreštelicii 
kako. ona kraljica svih igranka u pozajmljenih opravah 
na nje dolazi, a kod kuće se ni hljeba najesti neima. 
Još jedno triebaše, i to se nadje — ženska sveznalica. 
Prošav redom sve novije romane te laznuvši malo i po- 
litike, zateče se na učeno polje te i mene, koj sam do- 
sada šutio, na mejdan izazva; ali moji kratki i krhki 
odgovori zapušiše joj usta, te tim se, buduć već i kava 
odavna izpijena, razgovor završi. Netko bješe napolje iz- 
glednuo i donese glas, da se je nebo naoblačilo i da se 
sprema na kišu. To uzbuni svilu i kadifu, i ista graja, 
kano pri dolazku, dade na znanje, da se je jato diglo na 
polazak. Mi ih izpratimo do grada i vratimo se natrag. 

U povratku stanem motriti nebo iznad sebe i okolo 
sebe. Oblak na oblaku, kao gora na gori, a sve mutni 
i bjeličasti, grado- i gromonosci. 

Idiosynkrazija, što no vele, javlja se kod jednoga 
ovako, kod drugoga onako; a ja se bojim munja i 
gromova ; i nisam hvala Bogu sam. I rimski car Okta- 
vijan_pišu da je u tom bio slabe petlje. ši 

Bura se trgne, kiša kao iz kabla udari, munje za- 
sievaju, a gromovi zapucaju. Pobjegav u sobu, zatvo- 

rim po običaju i najmanju rupicu te sjednem ukočen, 
čekajuć što Bog dade. Vinograd leži visoko, a kuća još 
više i k tomu na samo; i zato mi se činjaše da, koj 
prvi pukne, nemože već u nas. Moja žena ode po Mar- 
tina i Baru, da budemo štogod slobodniji; ali oni još 
veći strah na nas natjerali sa grozovitih pripoviedka, 
od kojih se čovjeku koža ježijaše. — Tako bilo do pred 
ponoći. Tad prestane, i mogosmo malo prilegnuti; no 
pred zoru nas opet tuinjava probudi; i tako se svu 
dragu noć bjeh napatio straha tim većega, čim mi sa- 
mota bijaše neobičnija. 


VIII. 


Tim jutrom nastalo i kišovito vrieme. Prva nas u 
zoru pozdravila služavka s prijavom, da toga života 
više podnieti nemože, već da je naumila pokupiti se 
još danas i otići, i da neima sile pod nebom, koja bi 
ju više ustavila. Tko zna, kakov život u ovo naše vrie- 
me napredka provode po gradovih gospodje kuharice i 
gospodične sudoperke, taj se neće tomu čuditi  Došav 
ponajviše sa sela, omili im halabuka gradska, i težko 
onomu, tko s njimi podje tražiti mira, gdje neima 
igranka, šetanka te živahnih ulica i prozora, da se 
na nje izgleda. Nemogav ju dakle na očigled onako 
složne kiše i blata do koljena uputiti, koliko je blago 
mir i kolika slast ovaj tihi život ladanjski, izplatim ju 
i dam joj gorko zasluženu svjedočbu o čestitu i ne- 
poročnu vladanju, te ju odpustim. 

Po tom uzmem knjigu, da čitam; ali me snadje 
neki san, komu se odhrvati htievši, napane me čama 
te izidem pred kuću, nebi li se štogod izbistrio. Zavi- 
rivši u kuhinju, vidim Martina i Baru, gdje su se na- 
klopili preko zdjele zelenih krastavaca — svoga obič- 
noga ručka — i unidjem da se nagledam pusta zala- 
ganja. Tud mi uteknu oči kroz odškrinuta vrata i smo- 

trim na ormaru žensku lutku, kano diete od godine 
dana, i začudim se, čemu to? Bari nebude pravo; gdje 
ja sve nacunjati moram, te mi rekne: ,Prodjite se gos- 
podine; zar vi morate sve vidjeti i znati?“ No na 
mnogo moljakanje kaže mi, da je to od modra, vješti- 
Ga i vukodlaka. Došav noći, kada im je doba, da 
ljude dave, zagledaju se u ono diete, i dok tako zjaju 
i čude se, i vrieme im mine te im je odlaziti, i tako 
nemogu nahuditi. Ja se učinim kao da sam posve za- 
dovoljan s tom obaviesti, nadajuć se obilnoj pabirci na 
polju mythologije narodne. Od našega svieta ako misliš 
što doznati, valja im barem na izliku sve vjerovati. — 
Na stolu ležaše svežanj stvari i do njega širok slamni 
škriljak. , Tko se sprema na put?“ upitam. ,Ja, gospo- 
dine“ odgovori Bara. ,Kamo?“ ,U P..... je, moje 
rodno mjesto.“ ,A rad šta?“ A ona će: , Rad putnoga 
lista. Zar vi neznate, što se je dogodilo?“ , Neznam“ 
reknem i sjednem da slušam. ,Ovo dana“ počme ona 
»pao u jednoj šumi preko Dunava vrag s velikim bla- 
gom. Lakom sviet odilazio k njemu i on davao svakomu, 
ali se ljuto namirivao. Tako kazuju za jednoga, da je, 
primivši novac, morao udariti razpeta na krstu Boga 
nožem u srce. Lakome su oči pri pogači; on to učini ; 
ali, došav kući, nadje si ženu mrtvu, onako isto u 
prsi nožem pogodjenu. I odtud je zapovied , da se nitko 
nenadje bez putnoga lista; a tko ga neima, da ga si 
nabavi.“ Istom se logikom zadovoljim za nevolju, 
samo da još što doznam. No kako ću i Martinu jezik 
odriešiti: izvadim iz žepa koštek te ga ponudim lulom 
duhana. i uza to primietim: ,Mi po gradovih slabo 
znamo o takovih stvarih; pa zato gospoda slabo i vje- 
ruju tomu.“ ,Znam ja,“ rekne on ,ma neka ti mudri- 
jaši i sveznalice dodju amo, da ih ja naučim. Oni vje-_ 
ruju knjigam, što ih sami pišu; a ja svojima očima. 
Vi imate liepu priliku, da se o svem tom, ako vas je 

volja, obsvjedočite. Otidite kada je gluho doba ovim 
prosjekom , ili samo na kraj našega vinograda, pa ćete 
vidjeti i čuti. Čuti ćete na ovoj adi vilu pjevati glasom 
jasnim i tankim kao zvonce od srebra, a sladjim 
od svakoga slavulja. A viditi ćete, što sam i ja toliko 
puta vidio. Onomad eto — bilo je oko p6 noći — 
vraćao sam se tim prosjekom s ribolova od Dunava. 
Kad ali sretnem tri ženske, vitke i visoke — Bog i 
duša — kao ovi jablanovi. Proletješe kraj mene kao 
vijavica i netičuć se nogom zemlje. Jedna se samo, 
prošav mimo mene, bješe malo spotakla. , Možda se to 
tebi pričinilo; da nebijaše sjena na mjesečini?“ pri- 
mietim ja. , Da, sjena na mjesečini; eto ti opet gospod- 
ske mudrije i mudre nevjere. Ako je to sjena, onda ste 
i vi, i sve što očima vidim, sjena i prikazan. Kako će 
biti sjena, kada ih vidih u lice i mogoh razabrati na 
njem oči, usta, nos; a na tielu noge, ruke i sve što 
ima u čovjeka. Ako to bijaše sjena, onda i moja bolest 
nebijaše istina, nego prazan san; ali ja znam najbolje“ 
i pri tom se maši rukom za prsi i za noge, te uzme 
stenjati i prenemagati se. ,A što se dogodi? upitam ja. 
»Kako proletješe tik mene“ nastavi on ,tako me uhvati 
onaj silni mah i s mjesta me spopade ljuta groznica, 
od koje jedva ostadoh živ.“ ,A kako to?“ prihvatim 
ja; ,»ja sam uviek slušao, da su vile ženske dobroćudne 
i da nikomu neće zla.“ ,To je istina, da nisu ono, 
što su vještice“ uzme tumačiti on; ,al nije dobro 
ni s njimi posla imati.“ ,A tko su vještice?“ za- 
pitam ja. ,One su“ veli ,žive zle žene, koje se noću u 
svašto pretvaraju te idu da drugomu nahude. Ima i u 
našem susjedstvu neka baba Sara, koju sam ja već 
nekoliko puta sretao, gdje o po noći ide prat na Du- 
nav. I to vam je vještica, nedao joj Bog vlasti nad 
nami. No ima i mužkih vještaca, što možda ni znali 
niste. Preko puta od nas, eno u onoj kući, stoji neki 

“stari katana, koj će na ular pomuzti svaku kravu, koju 
mu je volja. Svezav ular o čavao visoko, zovne kravu 
imenom, koju hoće, te muze ular, a iz njega teče 
mlieko kao iz najpunijeg vimena. No jedan put se bješe 
odviše polakomio i nemogaše zaustaviti mlieka, dok u 
njem neogreznu do gležnjeva.“ ,A kako to?“ zapitam 
zgroziv se malo i nehotice, ,da se je sve to prikupilo 
ovdje oko nas? Inače u mjestu nečuje se ništa takova.“ 
pŠto ljudi tamo nevjeruju“ rekne on ,te im se ništa i 
neukazuje. I ova naša kuća nije sasvim čista; i moja 
je Bara dosta patila od modre; a i vi se možete uvjeriti, 
ako ostanete poduže kod nas.“ 

To bi mi još trebalo! Od ljudi i onako neimam 
žudjena mira; pa još da me stanu daviti more i vuko- 
dlaci, pomislim u sebi izilazeć iz kuhinje; i sve što 
sam čuo, pripovjedim ženi. Nasmijav se dosta, pomi- 
slimo, da nije drugo, nego smo i njim dodijali te nas 
hoće timi bajkami da zaplaše i odtjeraju. Ta misao či- 
njaše mi se posve naravna, što se samo ono sljubiti 
može , što je duhom srodno i po odnošajih života suglasno. 

»Kako mu drago“ odlučim napokon: ,Ja sam sit te 
poezije i toga mira ladanjskoga. Da si nismo kvarili 
onih čarobnih slika o njem! I nadalje ćemo se njimi 
nasladjivati; a istinu ostaviti onim, koji su za to ro- 
djeni. Uzalud se utiče gradjanin bezazlenoj naravi, kada 
ga ona nepriznaje za svoga. Da mu se je, izišav iz 
grada, napiti kakove zaboravike, pa da o svem što je 
bilo ništa nezna. Ali ovako, kako jest, pratiti će ga 
i tamo vierno crna briga i svi drugi mučitelji gradskoga 
života, kojim se neuteče ni na vil-konju ni na ladji 
krilatici.“ 

Vratimo se mi u grad i u svoj prijašnji život i 
mahnimo se onoga, što je Bog drugim ostavio, uvje- 
rivši se i opet, da savršena dobra pod nebom neima: 

Nihil est ab omni parte beatum! ! ! 


MEMOARI STARE GREŠLJE.*) 


I. 


Bijah sinom siromašnih roditelja, koji su me do osme 
godine kod kuće držali i, kako su znali, odgajali, kako 
mogli u školu odpremali, a napokon, nekom dobrom 
srećom , ili, da pravo reknem, pomoću možnih zagovor- 
nika u neki zavod smjestili. Pokojna moja majka — 
Bog joj dao duši dobro, — kako bijaše blaga srca, 
prepuna ljubavi prama nam, djeci svojoj, i kako preko 
gora našega zavičaja nebijaše vidjela ni samo pedlja 
drugoga svieta, odpravljajuć me u zavod — koji bijaše 
jedva pol dana od rodnoga mi mjesta — ono posljednih 
nekoliko dana često bi me, kradom od otca, k sebi 
privukla i, uzamši mi glavu medju one mile ruke, sva 
bi mi blažena u oči pogl6dala, pa bi onda na  je- 
danput plakati briznula, a za čas se opet ljubko na- 
smješila i s nova me dragat uzela, svakako me svje- 
tovala, a na posljedku uviek bi dodala: ,,Pa nam često 
Piši, rano moja.“ 

Tolikoj ljubavi majčinoj odazvaše se sve sile duše 
moje. I koliko po slaboći djetinjoj poslje možda neuči- 
nih, za onda bar odlukom podpuna muža bjeh odlučio, 
da ću ju u svem poslušati: da ću se učiti, da ću se 
dobro vladati, da ću na nju uviek misliti i da ću joj 


*) Grešljika (ili grešlja) das Groschel; numuli genus (novčić). 

često pisati. A da navlastito uzmognem zadovoljiti ovoj 
posljednjoj njezinoj želji, bijah se po siromaški obskr- 
bio svom listo-pisaćom spravom , samo neimadoh pečat- 
nika. Da ga si nabavim, ili da mi ga nabave, o tom 
nesmjedoh ni misliti. Za ono doba medju djaci svoj pe- 
čatnik bijaše atribut gospodstva i medju stvarmi koje 
se poželjeti mogu stojaše on na onoj visini aspiracija, na 
kojoj stoje danas zlatni lanci i ure zlata materinih. — 
U starom obiteljskom ormaru poznata kroja poput ta- 
bernakula crkvenih, s množinom svakojakih ladica, bi- 
jaše u jednoj od ovih medju drugom sitnom  ropotari- 
jom stara grešlja (novac), liepo izrazita lika; — nju 
uzeh, da mi bude pečatnikom, dok nestečem svoga. 

Od svih stvari, koje imah u životu, nebijaše mi ni 
jedna tako vierna, kano ta zamjenica pečatnikova. Ona 
me po svih mojih raznih putevih pratijaše od djetin- 
stva do muževne dobe. I koliko bijah čuvaran i pazljiv, 
mnoge stvari i krupnije i vrednije i meni milije izgi- 
nuše premetačinom dosta nestalna života, silnim selja- 
kanjem od mjesta do mjesta; nu svaki val, koji bi me 
dalje ponio, i koliko bi drugoga progutnuo, moju bi 
grešlju uviek na suho izbacio i na vidik iznio. 

Bijaše u mene ujak svećenik, koji me je jednom uz 
imendan za čestitku tvrdom križarom darivao. Prvi tro- 
šak od nje bijaše mi pečatnik sa znakovi vjere, ufanja 
i ljubavi i početnimi slovi moga imena. Srce mi od ra- 
dosti silnije kucaše, kad ga prviput u vosak utisnuh ; 
čuvstvo, kuje me obuze, bijaše srodno onomu, kad si 
nakon više godina prviput vidjeh ime naštampano. A 
kako, mišljah, da će mi se tomu istom obveseliti majka! 
Znadoh, da će kod prvoga lista, .zatvorena tim novim 
pečatom, prije nego li ga otvori, ona slova izljubiti i 
suzami natopiti, jer će joj se mjesto hladnih i tudjih 
crta novčanoga napisa prikazati iz nenada očima pouz- 
dani, riečiti, živi znakovi imena, upisana u srcu njezinu. 

Od kako stekoh taj pečatnik, povrgoh grešlju, i po- 
tucaše se po svih kutovih moga maloga djačkoga i po- 
tonjega gospodarstva. Ali, kako rekoh, sto puta se za- 
metnu, i mišljah ju izgubljenom — pače i nemišljah 
više na nju —, i sto puta se opet ukaza. Gdje god bi 
što tražio, tuj bi nju našao; gdje bi što premetao, tuj 
bi ona izpala. Ako bi ju izmeli: i na buništu bi se 
opet: našla; k pralji bi otišla i opet bi se povratila; 
djeca i mlade mačke bi se njom igrale, i opet bi došla 
na svoje mjesto. Obično boravište bijaše joj na posljedku 
medju pieskom u mastioniku (tintarnici). Tuj bi po njoj, 
pišuć, mastilom štreao, i dogodi mi se jednom te u 
hitnji, napisav gotov list, zagrabim žlicom da ga po- 
spem; al kad tamo, i ona mi se pridruži te mi sve 
pismo zabrlja. Ljutit, hitim ju kroz otvoren prozor, po- 
misliv u sebi: ,kako me se je ova hrdja nadovezala! 
neka ide do biesa!“ — Nu za časak: kuc, kuc na vra- 
tih i u sobu stupi mali uličnjak te improviziranim po- 
štenjačkim držanjem pruži mi moju grešlju: ,Ovo će, 
reče, biti vaš novac, jer je na vaš prozor izletio i meni 
upravo na glavu pao. Ako sam i siromah, pošten sam 
te vam ga donosim.“ Dobro se bješe dovio mali! Uz 
jeftinu slavu poštenja, mjesto mrtve dobi živu krajcaru, 
a ja grešlju bacih opet u piesak. . 

U to doba dodjoše mi rukuh spisi Addisonovi, te na- 
.idjoh gdje pripovieda, kako ga jednom večeri bješe po- 
hodio prijatelj, čovjek silna razgovora, kojim bi mu vr- 
cale misli i primjetbe koliko nove toliko neobične. Iz- 
medju ostaloga tvrdjaše, da se hoće više uma tihu i 
samotnu nego li bučnu i nemirnu životu. Mnogi ljudi 
našega vieka da se nečim grade s toga, što se nepre- 
stano tamo amo vrzaju te čine koješta male ili nikakove 
vriednosti. To govoreć, spazi na stolu domaćinovu ne- 
kakav novac i u brzo smisli primjetbu, da mnogi od 

onih vrzala nisu doživili ni polovicu onoga, što bi nam 
mogao pripoviedati onaj novac, da govoriti umije. 

Tom opazkom prijateljevom zaplodiše se u duhu Ad- 
disonovu ,memoari šilinga“, koje pročitavši, nemogoh 
da nepomislim na svoju čudnovatu grešlju; i kao što 
ge o razgovoru onoga prijatelja bješe razigrala mašta 
Addisonova, tako plod njen, ona domišljata pripoviest 
sgoda šilingovih, bijaše pokrenula mojom ponešto živ- 
ljom razmnjevom. i 

K tomu nadodje još jedna okolnost, podobna u onaj čas 
pobuditi vjeru u tajni savez i najslučajnijih prigoda. Kad 
je mene upravo najživlje zanimala pripoviest Addisonova 
i moguća srodnost sudbine izmedju njegova šilinga i 
moje grešlje: dodje mi sestra i, nauma pitati gusku za 
Martinje, zaiska da joj dam, ako je još gdjegod, onu 
grešlju, da ju skljuka u gusku, kako će se bolje upitati; 
jer da se to tako drži i čini — s dokazanim uspjehom. 

Upravo sada! To mi se učini sumnjivo. Odreknem sestri 
i mjesto grešlje dam joj drugi novac; nju pako, mjesto 
u piesak, stavim na ormarić uz postelju, dok ju gdje- 
godj bolje spravim. 

Bila je večer i, došavši doba spavanju, legnem se i po 
običaju uzmem knjigu — i to opet Addisona — da 
čitam. Prevraćajuć list po list stvari poznate, dodjem 
opet na poviest o šilingu. Zanesem se u misli, a po 
malo i u san. Svatko zna, da je to stanje polusna za 
otajstvene stvari — kojekakove prikazni — najpriklad- 
nije. Učini mi se, da nešto zuji, kano glasom maloga 
zvona, i odmah zatim ču se rieč ljudska: Xoaipe! — — 
— ave! — — — zdravo! na koji posljednji pozdrav 
otvorim oči i imam što da vidim. 

Kakogod šiling Addisonov, tako se moja grešlja na 
rub osovila. Potezi maloga lišea počeše joj oživljavati i 
razmicati se, iz odsječena vrata porastoše ramena, ruke 
i ostalo tielo, te predamnom stajaše podpuna slika čo- 

vjeka, lakat od prilike velika, živa proletara današnjega 
kalupa, od glave do pete otrcana, kroz kapu propalih 
vlasi a kroz čizme prsta, nu lica veoma umiljata i iz- 
raza 'u njem dobroćudna, — te poskočiv jednom nogom 
i zamahnuv kapom, još me jednom pozdravi: Zdravo! 

Ja ga zapanjen pogledam. 

— Što me tako gledaš, reče, čemu li se čudiš? Da li 
ovomu momu odielu? ili jeziku, kojim te pozdravih? 
Nečudi se ni jednomu ni drugomu. Sve ćeš znati. Odielo 
mi liepo dolikuje, a jezik sam, premda tudjin, vreme- 
nom naučio; a to je čini mi se manje čudo, nego što 
neki (e) od vas svakojake znate, a svoga neumiete.“ 

— To je sve dobro, reknem mu; nu tko si ti? 

— Ja sam tvoja grešlja. Znaš, kako sam te se od dje- 
tinstva vierno držao, i sve to vrieme gledao sam pri- 
liku da ti se odkrijem i da ti pripovjedim sgode mno- 
govječnoga bistvovanja svoga. Taj nagon oživlje u meni 
tim jače, kad danas čuh, da imam tečaj svoga života 
zaključiti krutim zatvorom u želudeu guskinom. Svatko 
.je rad poslje sebe ostaviti kakovu uspomenu. Čuj me 
dakle, nećeš se kajati. 

N. B. Prije nego počmem: Tebi se možebit čini, da 
bi meni, kano grešlji, valjalo govoriti u ženskom spolu. | 
Nu ja se držim generičkoga svoga svojstva, kano novac ; 
i buduć taj u vas mužkoga spola: nebudi ti na spačku, 
što se služim tim spolom. To je -— da se razumijemo. — 

»Rodio sam se na otoku Cipru (odkuda i cuprum, 
bakar), u vrieme kada su Grci taj otok Perzijancem 
oteti ratom kušali. Neću da ti na široko kazujem, kako 
su me iz zemlje izvadili, od truse oprali, vatrom sto- 
pili, u štap skovali i u kovnicu dovezli te novac od 
mene načinili. Jednoga se ugodno i s ponosom sjećam ; 
kad naime gotov izpod tiskala izidoh i kušalaoc, udariv 
menom o kamenu ploču, reče: dobar je! t. j. da nisam 
šupalj ili inače nedotupav. A to spominjem za to, što 

što- mi se čini, da bi taj postupak kadkada bio veoma 
potrebit i kod vas ljudi, prije nego vas u tečaj stave. 
— Nu to je samo onako uzgred rečeno.“ 

»Najprije dakle bijah grčki bakreni novac.“ 

»Neznam, koje si ti misli o seobi duša. Vi ljudi o tom 
dosta govorite, ali, čini mi se, malo znate a još manje 
osjećate. Početnik toga nauka, moj zemljak one dobe, 
Pytagora, bijaše jedini te se usudi uztvrditi o sebi, da 
za doba trojanskoga rata Euforbo, sin Pantoov, nebi- 
jaše nitko drugi, nego on (naime Pitagora), i za dokaz 
tomu pozivaše se na štit u hramu Junoninu kod Mi- 
kena, kojim se on kano FHuforbo bješe služio i na kom 
bijaše sbilja zapisano ime toga junaka. Od to doba čuje 
se medju ljudi, da je ovaj ili onaj nalik ptici, zecu, 
majmunu, divjemu mačku, konju itd., nu nitko se o 
sebi nesjeća, ili možda neće da kaže, da je kad bio 
takovom živinom, pa ma i čim boljim. Ali zato ja ipak 
vjerujem u seobu duša ili produžnju bistvovanja u obće. 
Vi se ljudi toga valjada neopominjete, jer se bez sviesti 
radjate i bez sviesti umirete; jer mnogi od vas ni u 
životu nezna što je jučer jio, a nekmo li bi znao što 
je nekoč bio; nu zato se ipak kod množine od vas 
pokazuju tako očiti tragovi i gotovo neposredni nastavci 
inakih predovoživotnih eksistencija, da bi se moglo pr- 
stom pokazati i sigurno reći: ovaj je, prije nego što 
postade čovjekom, bio — ovo, a ovaj — ono, te bi se 
po gdjekoji našao u veoma blizu srodstvu sa svietom 
Ezopovih basna.“ 

»Što se mene tiče, izvjestno znam i opet ti velim, 
da sam najprije, i to dugo, bio grčki bakreni novac. 
Iza kako je naša kultura već davno bila osvojila život 
rimski i stari Katon kako već odavna pod siedu glavu 
bješe morao učiti grčku slovnicu, za vrieme cesara Ti- 
berija, nadje se u Ateni neki gladni retor, inače pri- 
vrženik Stoe, te neimajuć ni kaše da se njom nahrani, 

a misleć, makar da su grčki pedagozi Rim poplavili, i 
za njega da će se možda naći gdjegod bolja korica 
hljeba: spremi malo poputbine: vrećicu smokava — ko- 
liko se mogaše sigurno pronieti od sikofanta* —, ne- 
koliko glavica češnjaka, dva tri somunića hljeba, pa 
krene na put u Rim s gotovinom od jedne drakme u 
bakrenom novcu, medju kojim bijah i ja.“ 

»Pristavši i izkrcavši se u Brundiziju te obračunavši 
što je putem potrošio — jer ostalo morade odveslati 
na brodu — nadje se još prilično pri novcu, o kom, 
što proseć što od svoga trošeć, što pješke što povezački, 
stigne sretno u Rim i ja s njim.“ 

»O tom čovjeku neće biti više razgovora. Toliko ću 
samo još spomenuti, da je s vremenom postao glasoviti 
čankoliz (parasit) i lakrdijaš neke senatorske obitelji 
u Rimu.“ 

»Dogodi se, da je u to doba cesar Tiberio morao 
g vojskom u Panoniju, da uguši pobunu. Po duhu onoga 
vremena i taj vladar bijaše više Grk nego Latinac te na 
svom dvoru strane mudrace grčke rad prikupljivaše i 
s njimi se zabavljaše. Jednoga od njih bješe sobom 
poveo i u Panoniju. Nu ubogi čovjek, nevikao onomu 
podnebju i hrani, najede se jednom jabuka petrovača,. 
dobije groznicu i umre. Kad bijaše da se sahrani, nasta 
neprilika za propisani obol (novac), koji ide Charonta u 
ime prevoza na onaj sviet. Uzžurbali se dvorani carevi, 
obilazeć i propitujuć, neima li tkogod kojom srećom 
novac, da da. Kad eto ti nekoga brijača — inače gra- 
djanina rimskoga i legionara careva — kod kojega se, 
došavši u Rim, bijaše najprije nastanio onaj moj retor 
iz Atene, te, uzev brže bolje nož, izpori njim iz kabanice 


* Sykofanti zvali su _ se oni, koji bi koga radi zabranjena iz 
Atike izvoza smokava tajno prijavili. Poslje je ime to prenešeno 
i na one, koji bi prokazivali i druge stvari, nego što su smokve, 
te se danas zovu denuncianti. 


bI 


novac, koj mu — premda proti reglementu — služijaše 
putcetom — i to bijah ja — pa ga tamo dade. Neki 
primjetiše, da mora biti obol, a ovo da ga je samo 
osmi dio, te se zapodje prepirka, hoće li biti dosta pre- 
voznine. Napokon pametniji uvidješe, da je bolje išta 
nego ništa; a to potvrdi i brijač, kazujuć, kako ga je 
retor menom za nevolju namirio, pošto ga već bješe 
obrijao. ,Neka se nagadja tamo dolje sa starim pre- 
vožčikom, da mu ono drugo popusti“, rekoše napokon, 
pa me mrtvacu u usta utisnuše, dodavši tim mastniji 
kolač za troglavo pseto.“ 

»Pokopaše nas, i ja mišljah, da sam se za uviek s 
ovim svietom oprostio. Nu tko je ikada podvojio o iz- 
praznosti grčke vjere odnosno na onaj sviet: evo živa 
dokaza mene, koji mogu posvjedočiti, da niti smo mi 
vidjeli Charonta niti Charon nas; nego probaviv i ja i 
moj filosof više godina medju krtovi šest stopa pod 
zemljom, dodju jednom te lopatami izbace i mene i 
njega.“ 

nŠto s njim bje — neznam. Mene u Sisak odnesoše 
i na brzu ruku rimskim novcem prekovaše.“ 

»0d to doba mnogo sam se kojekuda potucao. Koliko 
bijaše cesareve zemlje, svagdje me je bilo, dok me na- 
pokon s mnogimi drugimi nestiže žalostna sudbina te 
nas u pokrajini Noriku nekakav čovjek, siromak i tvr- 
dica, u vrt pod krušku u kotlu zakopa i umre.“ 

»Došavši opet na ovaj sviet, postadoh ovim što sam: 
6. kr. grešljom.“ 

»Kako vidiš, nepromieniv sućtva, u tri sam se lika 
svietu prikazao. Tri sam vlade prebavio: jednu repu- 
blikansku i dvie carske, ali se svojemu demokratičkomu 
značaju neiznevjerih. Nisam rad nikoga učiti, nikomu 
neprigovaram; — samo kažem.“ 

»Kad se na tu svoju prošlost osvrnem: moram reći, 


da ni malo nezavidim svojim gospodskim drugovom od 

srebra i zlata. Istina, bijah uviek novcem ubogara i 
djece, novcem božjim škrabice crkvene, novcem pro- 
sjačke podjele; ali zato i sprovodijah svega vieka život 
slobodan, iduć neprestano od ruke do ruke; vidjeh mnogo 
svieta, obveselih mnogo malih srdaca, utroh i po gdje- 
koju suzu skrajnjega potrebnika, dočim oni zlatnici i 
srebrnjaci viek svoj ponajviše u bogatirskih sanducih i 
škrtačkih kesah pročamiše, obiljem dodijaše, nedostat- 
kom sve zlo počiniše. Ja nevidjeh mnogo gospodskih 
dvorova, neizidoh izvan kruga potrebe; ali zato nevi- 
djeh niti onih dosadnih i lakomih lica; nemorah slu- 
žiti mitu niti na polju Martovu (u skupštinah) niti na 
forumu (sudovih); nemorah služiti nasilnomu otimanju, 
izdajstvu, otrovu, podmitanju oporuka, podvodničtvu, 
bludničtvu, ubojstvu. Neka se i veli: nevriedi ni poture, 
prebijene krajeare itd., al se netiče nas bar ono, što se 
iz važnih ustiu reklo: ,Zlato i srebro neznam da li 
milostivi ili osvetni bogovi dadoše (ljudem).“ 

»Ili ćeš pomisliti jamačno: da brbljave grešlje! — 
Prosudi, kako bi tebi bilo sladko govoriti, da si stotine 
godina morao mučati. Zato se još ustrpi.“ 

» Vraćam se na svoju posljednju fazu, kad postadoh 
6. kr. novcem.“ | 

»lu me iz kovnice, kroz više ruku, kroz koje samo 
prodjoh, dobi posve nova neki javni blagajnik u ovoj 
zemlji, pa digavši me pod plaću, pokloni me, odmah 
prvu nedjelju zatim, na voće sinčiću, koji mu bijaše 
ljubimac. On me dade seljanki, seljanka na selu pekaru, 
pekar me izmieni provizuru, kod kojega se zimi igraše 
svaku večer na karte malo družtvo i u tom družitvu 
ljepota kći domaćinova. Ovdje moram postati. Potegnuv 
djevojci loša sreća u igri, segne otac u žep, izvadi me 
i rekne! ,Evo ti za bolju sreću, zlato moje“ i pogladi ju 
po licu. U toj službi, koju bi mi mnogi zavidjeli, dobro 
se ponesem i da vidiš kako su me one liepe ruke nje- 

govale, one liepe oči pazile, ona sniežna njedra čuvala! 
Dok jednoč nedjeljom na polazku u crkvu nezabugari 
tužna pjesma: ,Krajcarak je malen darak, al velika za- 
dužbina.“ Kano golubče u gnjezdu ganu se nešto u 
srcu djevojčinu. ,Hoće li me dati?!“ — dade me.“ 

»Dotle sve bijah sretan i zadovoljan; kad odatle još 
kroz nekoliko ruku dospjeh u ruke nekakvim malim 
nevaljaleem, koji, uzamši zrecaline, posrebriše me i sta- 
roga nekoga Grka (trgovca) na pola sliepa za orožčiće 
prevariše.“ | 

»Tom nesretnom domišlju malih zlikovaca dokopah 
se opet sužanjstva i najernjih dana života svoga.“ 

»Moj novi gospodar, kojega imadoh priliku češće vi- 
djeti, bijaše malen starčić, čudnovata lica i obješene glave 
— poput hiene, — krezub, krmeljivih očiju, obilate ali 
razčupane kose, neobrijan, neopran, mastan i po svaki 
dan prilično odrpan. Od težke lakomosti i njezine ro- 
djene sestre nenavisti i tielo mu se osušilo i duša 
usahla; kad bi išao, sve bi kosti na njem grohotale; 
a kad bi govorio, jedva bi rieč po rieč mucajuć smagao 
i pri tom bi nemirno i bojazljivo onima svojima stakle- 
nima očima strigao. Najznamenitije mu bijaše pogle- 
dati prste na ruci. Od samoga brojenja kano da su mu 
se sgrčili, i bez prestanka prebiraše njimi, kano da sve 
nešto hoće da grabi. Nemirne ustne uviek mu šaptahu, 
ali nikada ni pozdrava, ni molitve, ni blagoslova, nego 
od jutra do mraka lihvarske kamate, 0 kojih bi dapače: 
i noću sanjao i kroz san govorio. Neimaše ni časa mira 
gdje bi sjeo, tu bi odmah i ustao pa bi se naglo — 
kano nešto tražeć — uzhodao, pa opet sjeo i opet 
ustao. Najmilije mu mjesto bijaše uz ladicu novčanu. 
Sve po kući zaključavši i u svaki kut prije zavirivši, 

nju bi otvorio, pa kesu po kesu u ruke uzimao, u nje 
zagledao, na svaku se osmiehnuo — i to mu bijaše 
jedini smieh — pa ih onda opet sve zatvorio — osim 
kada bi novce brojio ili ih svjetlao. Kad bih ga tu sje- 
 dećega gledao, često mi na um dodje ono pseto u jas- 
lah, koje niti samo ječma nežderaše niti ga gladnu ko- 
nju dade da ždere. A bijaše u starca i sbilja takov 
konj — jedini nećak —, koji medjutim, i koliko mu 
starac nedade, znadijaše dobro, da će ga on — onoga 
zlatnoga i srebrnoga ječma — jednoč ipak žderati. A 
to upravo bijaše tvrdici strašna muka. Da je moguće 
one kese sa sobom u grob ponieti: to bi on najvolio ; 
pokloniti ih: strašne misli! a uništiti ih: neda se. I 
s toga bi ga sve groze spopadale, kada bi gledao onoga 
zdravoga i veseloga mladića, pa pomislio, da će on jed- 
nom lahkoumno trošiti, a možda i u brzo razsuti ono, 
što je on svega života, trapeć se svakom oskudicom, 
spravljao. Već sada nevaljani dečko ono malo, što imaše, 
često večeri u razkošnih sastancih potipaše, dok on o 
suhu kruhu i pljesnivu siru uz smrdljivu svetiljku uzdi- 
šuć brojaše svoju još koj dan imovinu, a poslje sigurnu 
toga potepuha baštinu.“ 

»Da se vratim, gdje sam ostao. Kad me starac od 
djece za orožčiće primi i njim, što idjaše, sitna novca 
vrati: uze me medju one svoje željezne prste i, odne- 
gavši me u sobu, otvori ladicu, razveže jednu kesu i 
bacivši me u nju reče: Sedamdeset i pet!“ 

pČim se ladica zatvori i sve umiri, očujem u pove- 
likoj kesi blizu sebe žamor neki i, prisluškujuć pozorno, 
razaberem, da se govori latinski.“ 

»A, to su Rimljani“ pomislim u sebi. ,Valja se pri- 
tajiti.“ 

»Za tu mrtvu ili, kako ju zovu, numismatičku dru- 
žinu, valja mi napomenuti, da ju je, kako poslje dozna- 

doh, neki seljak iz okoline onoga grada na svojoj njivi 
izorao i Grku izpod ruke prodao.“ 

»Upravo nukahu jednoga izmedju sebe, da pripovieda, 
ili, kako mi se činjaše, započet jur razgovor da nastavi.“ 

pA on rieč preuze: ,,Dakle Libon Druso i Firmijo . 
Kato bijahu dobri prijatelji. Jednom poslje užine sje- 
djaše upravo Libon — pristao, zdrav i vatren mladić 
— u triemu, grizkajuć kojekakve poslastice i srčuć iz 
zlatne kupe izabrano vino, a uz to kadkad pogledajuć 
na slike predja svojih i težko uzdišuć. Kad eto ti Fir- 
mija Kata, rimskoga viećnika; od brza se hoda zasopio 
i uljegav u triem: da si mi zdravo, dovikne, prijatelju! 
On mu liepo odzdravi, na noge se skoči i, srdačno mu 
ruku stisnuv, mjestom ga ponudi i odmah zovne .roba: 

— Vrč Falernca, momče! 

»okad se vino donielo i rob ih poslužio, sdprivi ga 
gospodar pa će svomu gostu i prijatelju: Jedva sam te 
čekao. Kakove mi nosiš glase? Dosada si ih uviek do- 
bre donosio, mili moj Firmijo. 

— Sa zlimi bih se i nevratiti volio. Čvrsta volja i | 
srce odano savlada i najveće zapreke. Prokleti lihvar 
bijaše opor i tvrd kano stiena. ,Mladić se je već jako 
zadužio, reče: imetak mu sve na manje ide; jamstvo 
sve lošije biva.“ 

— Nisam došao, kažem mu, da slušam tvoje prigo- 
vore; od Libona ti ni dosada nije bile krivo, pa neće 
ni odsada. — Jedva se skloni i dade — ali uz tride- 
set po sto. Evo ti novca. — Liepa Lidija do večeri te 
očekuje. Rufilla joj je odniela zlatne narukvice i iz car- 
skoga vrta kitu ovieća. Uzalud se trudi onaj izažeti tu- 
poglavac Pomponijo: Lidija je tvoja! 

— Ti si moj, mili Firmijo; danas si opet zaslužio 
da te poljubim. U tvoje zdravlje! reče uzhićen mladić 
i poljubi si prijatelja. 

— Iutvoje, krasni Libone, prihvati gost. Ali sada 
valja da koju progovorimo i o drugih stvarih. Bio sam 
kod zviezdoslovaca; oni dobro nagovieštaju; vrači im 
potvrdjuju, a i onomadnji ti se san povoljno tumači. 
Sreća ti odasvuda namiguje. Dok je vremena i sgode, 
valja raditi; silnik sve to goropadniji biva. 

»»Libon ga tužno pogleda. — Okanimo se, boga ti, 
tih poslova, reče i, podignuv kupu: U nas obojice 
zdravlje! napi. 

— U naše zdravlje, a propast silnikovu! doda Fir- 
mijo. Neskanjuj se prijatelju! Unuku Pompejovu i Skri- 
bonijinu, bratučedu cesarevića, tako se nepristoji. Po- 
gledaj, kako te priekorno motre slike slavnih predja 
tvojih! 

»»Mladić se nasmije. — A ti radi što znaš, reče, i 
kako znaš. Kada sve bude gotovo — ja se neodričem. 

»»Za malo dana nadjosmo se, taj krasni prijatelj i 
ja s njim, u dvorovih Tiberijevih. Potraživši tuj nje- 
koga Flaka Veskularija, pouzdanika careva, uze ga na 
stranu te mu prišaptnu: Imamo izdajicu! Javi me cesaru, 

a me pusti preda se. — Nepustiše ga, već morade sve 
izkazati Veskulariju. Poslje nadodje neki Trion — gla- 
soviti sikofant — te uboga mladića strašnimi obtuž- 
bami smotaše i, od svih najboljih prijatelja ostavljena, 
pred senat dovedoše. Dok se branijaše i težkoj sudbini 
otimaše, vojnici mu kuću obkoliše, i on, videć da mu 
je poginuti, pošto se uzalud bješe molio robovom da ga 
ubiju, sam se dvaputa nožem u utrobu udari i umrie. 

nx Po njegovoj smrti obreh se iz nenada u kesi Fir- 
mija Kata, onoga krasnoga prijatelja, odkud i znam, da 
su dobra onoga nesretnika medju obtužitelje njegove 
podieljena; a bijaše ih, kako čujem, koje su povrh toga 
još zapale i preture izvanrednim načinom. 

»Ta pripoviedka bje od svega kupa primljena izra- 
zom najvećega nezadovoljstva. — Sramotno! povikaše 

svi u jedan glas. A ja sad već mogoh znati, da je druž- 
tvo gospodsko; jer osim same stvari, onaj, što bješe 
pripoviedao, činjaše mi se da govori ugladjenim  jezi- 
kom Kaja Julija Cesara.“ 

»Na to se iztaknu drugi i ponudi družtvo još zani- 
mivijom pripoviedkom. Kad mu povladiše, uze kazivati 
ovako: 

»»U rimskoj pokrajini Suriji življaše za cesara Tibe- 
rija žena imenom Martina, na glasu radi vještine u va- 
renju svakojakoga otrova. 

»»K toj ženi dodje jednom matrona rimska, lica ko- 
prenom zagaljena; i stupiv u sobu, ogleda se najprije, 
te uvjeriv se da su nje dvie same, odkri lice, a doma- 
ćica se natrag trže, duboko se nakloni i nehotice joj se 
izmakoše rieči: Plancina, supruga Pisonova ! 

— Da, ja sam Martino! Neboj se. Samo ako nas 
nitko nečuje. 


— Same smo. 

— Dobro dakle; kazat ću ti- u kratko. Jednoga, žedna 
slave, žedna osvete, treba da napojimo! — i uklopi joj 
u ruku kesu punu zlatnika, medju kojimi, jao! bijah i 
ja. — NA, svari mu napitak, kojim smrt lagahno lazi, 
ali — pamti za boga! — sigurno stiže. Ti si tomu 


vještakinja; ti ćeš to umjeti. 

— Umijem, ako ćeš na dan; nu neće li biti pogi- 
belji? Lagani otrovi, kadgod su se tražili, bili su go- 
spodskim životom namjenjivani, pa poslje biva neugodna 
razpitkivanja i govorkanja. 

— Opet ti velim, neboj se. Takova gosta još podvo- 
rila nisi; ali je povladjeno odonde, odakle će se mo- 
rati ušutkati svako razpitkivanje i neugodno govorkanje. 

— Dobro dakle. Do večeri biti će smrt pod krovom 
— Germanikovim! 

— Šuti, prokleta ženo, skoči Plancina i rukom joj 
usta zatisnu, koprenu namaknu i žurnim korakom ode ; 

paklena pako kuharica smrtonosno bilje prebra i kotlić 
nastavi. 

»»što se je poslje toga dogodilo, neznam. A mora da 
bijaše ipak razpitkivanja i govorkanja, jer ona strašna 
žena, zvana u Rim, morade i sama, svoje volje i iz 
svoje ruke kusnuti smrti, ali takove, koja lagahno ne- 
lazi, nego s mjesta ubija. 

»lada preuze rieč treći i pripoviedku, gdje je pre- 
kinuta, kano očevidac, ozbiljnim glasom i jedrim slo- 
gom povjestnika nastavi: 

»» Cesar Germaniko, tielom jur iznemogao, kad mu 
već valjade umrieti, progovori prijateljem okolo sebe 
ovako: Da i svojom (smrću) umirem, pravedno bih se 
i na bogove tužio, što me mlada rodbini, djeci i do- 
movini preranom smrću otimlju. A ovako, opačinom 
Pisonovom i Plancininom smaknut, posljednju vam ovu 
molbu na srce stavljam. Javite otcu i bratu, kakovimi 
bolmi razeviljen, kakovimi zasjedami opasan, vele jadan 
život najružnijom smrću svrših. Ako se je tko od 
mene čemu nadao; ako me je tko od rodbine ljubio te 
ako me je tko za života i mrzio, oplakati će me, gdje, 
nekoč slavan i tolike bojeve preživivši, ženskom opači- 
nom poginuh. — I malo zatim umrie. Ožali ga pokrajina 
i izokolni narodi; ožališe ga strane zemlje i kraljevi: 
muža u najljepšem ovietu života, tielom krasna, duhom 
velika, ljubezna prijatelja, blaga neprijatelja, supruga 
jednoj ženi, otca sigurnoj djeci, na oružju junaka — 
premca Aleksandru velikomu !“ | 

»»A tko vas je poznavao Popeu Sabinu?“ priupita 
četvrti. | 

— Da li onu ženu divne ljepote, koja, obtužena od 
Mesaline, bojeći se strahota zatvora, sama sebi smrt 
zadade u isto doba, kad Aziatiko vuhvenstvom iste Me- 
saline i od bezsramnih ustiu Vitelijevih junačkom smrću 
poginu ? | 


59 


pa Ne tu, već istoga imena kćer njezinu, cesara Ne- 
rona potonju suprugu. Crna duša, da se rieši svoje pred- 
njače, uboge Oktavije, kojoj dan vjenčanja bijaše mjesto 
sprovoda, uze kesu zlata te njom podmiti jednoga od 
sluga Oktavijinih, da najružniju sumnju baci na gospo- 
daricu, podmetnuvši krivcem nekoga svirača iz Alek- 
sandrije. Što da se dokaže, uzeše mučiti svu žensku 
družinu, dok se medju ostalimi nenadje jedna, smjela 
srca a oštra jezika, te liepomu Tigelinu, u toj stvari 
iztražitelju, a inače konjušniku i drugu svih pustolov- 
stva: i opačina Neronovih, biču svih poštenih ljudi, ne- 
skresa dvie tri, od kojih mu se ja u džepu, a čini mi 
se i podplati na noguh porumeniše, — a on se nepo- 
rumeni. Oktaviju odtjeraše u Kampaniju i mjesto nje 
sjede Popea uz koljeno Neronu. 

»oNebijaše dosta! Još je kriva, jer je živa. Podku- 
piše opet nekoga Aniceta, muža dokazane vrline, ubojicu 
matere Neronove, te za dobre novce i liep dvorac obiedi 
iz nova preljubstvom Oktaviju. Odpraviše ju za tim na 
otok Pandateriju i tamo ju za nekoliko dana kruto sve- 
zaše, po svem joj tielu žile pootvaraše i, da krv brže 
izteče, u vrelu ju kupelj baciše, mrtvoj glavu odsjekoše 
i Popei, da ju vidi, donesoše. — 

»»ja bijah, prihvati peti, krvavom nagradom ljutomu 
prokazivaču i varalici Kosucijanu, koji, nemogavši ništa 
poštena ni valjana očima vidjeti, odluči da potajnimi 
tužbami uništi sveta muža, živu kriepost, Traseu Peta. 
Prišuljavši se k cesaru Neronu, uze ga podpaljivati, spo- 
minjuć mu, kako je onaj buntovnik, kad se je ob Agri- 
pini (materi cesarevoj) viećalo, iz senata izišao; kako 
je za Antistija, što je cesara pjesni pogodio, na smrt 
odsudjena, blaže glasovao; kako se je Popei u sprovod 
doći kratio; kako ga već tri godine u viećnicu neima 
itd. — I eto ti! Jednoga dana bijaše Trasea pod večer 
u vrtu, razgovarajuć se s Demetrijom filosofom, kad mu od 

prijatelja neki javi, da ga je senat na proizvoljnu smrt 
odsudio. Podje u triem i tamo sretne kvestora konzu- 
lova te, razumievši što mu se nalaže, na obje si ruke 
žile presječe i, prosipljuć po zemlji krv, dozva bliže 
kvestora pa mu reče: ,Žrtvujem Jovu izbavitelju. Gle- 
daj, mladiću! Nedao bog, da pogodim ; u ostalom, rodio 
si se u takovo vrieme, gdje si srce. valja utvrditi od- 
važnimi primjeri.“ 

»rA u isto doba, nastavi šesti, ja se okaljah rukama 
Ostorija Sabina, viteza rimskoga, tužitelja Soranova, či- 
jega štićenika Egnatija, čovjeka i inače pod poštenjač- 
kom krinkom nevjeru, lukavca, lakomca i pohotnika, on 
novcem nasla, da si upropasti prijatelja. Strašno bijaše 
pred okrutnimi sudci uza stara otca pogledati mladu 
kćercu, izpod dvadeset godina, udovu prognanika Poli- 
ona, kako se moli, kako zaklinje sudce, kako im se pred 
nogama savija 'i žrtvenik rukama objima, okrivljena | 
onom hudobom od čovjeka, da je nakit mirazni i djerdan 
izpod vrata na vrače potrošila. ,Jesam, reče jadno diete; 
drago kamenje, odielo i častne znakove dadoh za onoga, 
za koga bi krv i život dala. A dadoh, da od vrača do- 
znam, hoćete li ovomu dobromu otcu život oprostiti.“ To 
rekavši, htjede otca ogrliti; nedadoše joj, i presudiše: 
smrt neka si oboje biraju. 

p»»nKada Neronu, preuze sedmi, bješe dodijalo po kući 
i vrtu pjevati, već mu se prohtje kano javnomu umjet- 
niku najprije u Napulju prikazati se — od čega se i 
sruši kazalište tamošnje — ; vraćajući se on odanle preko 
Beneventa kući i ustavivši se u gladiatorskom borilištu 
Vatinijevu, dospijem iz ruku cesarevih u ruke onoga 
šoštara, nagrdna tiela i neoprana jezika, te moradoh 
biti svjedokom, .kako nečistim uplivom toga i drugih 
nekih nevaljanaca zaglavi odličan muž Torkvato Silano, 
presjekav si i on, po običaju onoga vremena, žile na 
rukuh. Prije toga bijah za dugo u rukuh Senekinih, 

dok ga neobtužiše, da je preko mjere obogatio te sjaj- 
nošću vrtova i dvorova već vladara sama nadkrilio; da 
slavu govorničtva jedinomu sebi prisvaja i pjesni da je 
upravo od onda graditi počeo, odkako se je cesar u tu 
umjetnost zaljubio; kad kočijaši, da mu se smije; kad 
pjeva, da mu se ruga. —— I smrću učenik namiri nau- 
kovinu učitelju. 

»Još jedan htjede kazivati o podkupljivoj pravdi Su- 
ilija, nesdušna sudije, ali tim glasovitijega sikofanta, 
po kojega dojavi poginuše dva rodjena brata, što je 
jedan od njih sanjao o vlatnom viencu s naopako okre- 
nutim klasjem, ili, kako drugi kažu, o lozovom viencu 
s bjeličastim lišćem, na cesarevoj glavi; jer što mogahu 
značiti drugo ti sni, nego: jedan glad, a drugi smrt 
Klaudijevu.“ 

»No u tom zaštropota ključ od ladice i naš starac, 
S krpom sukna i bjelicom u ruci, izvadi nas, kesu po 
kesu, da nas malo prosvjetla.“ 

»Kad nas natrag spravi, nastade strašna vika geiju 
E premisšanini Rimljani. ,Idi od mene strašna sliko, 
nemogu te podnieti! Što me mučiš? Zar ti nije dosta 
osamnaest stotina godina!“ poviknu jedan ćelave glave i 
krastava lica; a to bijaše Tiberio, goneć od sebe Ger- 
manika. ,Što si mi se popela na dušu, okrutna ženo! 
Zar još nije okajano? Odvrni oči, nemoj me tako gle- 
dati!“ vapijaše drugi, i to bijaše Neron, braneć se od 
matere Agripine. ,Udavismo se u krvi! Pomagajte!“ 
zaurlaše više glasova, i nasta jauk, dreka, vika, molenje, 
proklinjanje, — kao u sried pakla!“ 

»U tom užasnom družtvu provedoh još neko vrieme, 
dok starac neumrie, a baštinik me nebaci medju djecu 
u svatovih.“ 

»Iko me uhvati, upozna me u lažljivu ruhu i, riešiv 
me pogibeljna varka, dade me dalje, i tako dospjeh i 
u tvoje ruke.“ 

»9ad sam gotov; — sad mi je odlahnulo; i jer je 
i onako prošlo moje vrieme, — sada me podaj guski!“ 


Na to se probudim. — Svieća jur bješe dogorila; raz- 
tarem si oči i razmišljajuć o tom čudnovatom snu, na- 
djem da nije ništa, nego da sam rekapitulirao — i vi 
s menom — nekoliko odlomaka iz rimskoga povjestnika 
Tacita. 


IMA I TOMU LIEKA. 


I. 


»Hvaljen Isus gospodo i gospodarice, 
Jedanaest je sati izbilo, 
Čuvajte vatru i gvieće itd.“ 


Iorjera na trgu grada N. u to doba neke tamne jesen- 
ske noći majstor Pavo, noćobdija gradski, i ode glas- 
nim korakom u podkovanih čizmah i kabanici od siva 
darovca preko krševite kaldrme dalje, da se javi, ka- 
kono čuvar grada, i drugim sugradjanom svojim. Mnogo 
se tud ludo diete prenu i prepade te probudi od sladka 
sna majku, robinjicu svoju, i pošto ga ona ušutka: Aj! 
aj! zlato moje: poče snivati od baukova i drugih sa- 
blasti dječjih. Mnogomu mladu, zaljubljenu, što od srca 
da spava nemože, podrie se dubok uzdah iz grudi, a 
suhe usne prošaptnnše staru pjesmu: ,O jesenske dige 
noći.“ Što je staro i od nesna da spava nemože, to za- 
stenja u svom grobu, čuvši glas čovjeka živa; — a što 
još nespava, već pod vratima kradom šapće i ljubi se, 
to goni od sebe noćobdiju Pavla: Id odtolen, nebroje se 
nam časi. Poglavari pako gradski prebacuju s jedne 
strane na drugu svoje municipalno salo te se na pola 
budni od srca smieše nad divnom nesmiljenošću zakona, 
što no bdije u svakojakih slikah i danju i noću nad 
dobrom i sigurnošću gradjana. Što je po prelu, čijanju 

i drugih mobah, to lakrdiše i grohotom se smije pro- 
muklu i pospanu glasu vilovnjaka Pavla, komu nepo- 
maže noću hodati, gdje krčmari spavaju, već on mora 
danju da gasi svoju vječitu žedju, pa je noću uviek 
sanen i mamuran. A koga je ovo doba noći zateklo 
kod trudna posla, — krvave zasluge, taj se krsti, , doba 
je“ veli i doziva dobrotvorni noćni spanak i čuvara an- 
gjela božjega te u postelju. — — Kako tko; al kad 
kroz tišinu noćnu i lagan sanak prodrie glas noćobdijin 
do uha i duše staroga grka Mitra, trže se, kakono da 
bi ga grom udario, posjede za malo na postelji, iztiruć 
si oči, dok se izbistri; a onda se maši za žigice, koje 
mu bjehu na stolcu do glave, upali svieću i uzdahne 
duboko; i pošto mu bješe malo odlahnulo, progovori 
sam sobom nešto tužan a nešto ljutit: 

»Prokleti brojevi! — Evo ima poliepo vremena, što 
me se taj nesretni broj tako nadovezao, da ga se ne- 
mogu riešiti. Prije dvie nedjelje dana izide na prvi pro- 
ziv; prije osam dana dobi strina Mara dvojku nanj. 
Meni idjaše sve po glavi, da je taj broj na redu. Što 
mišljah, to nadjoh i u zapisniku; ali ima neka tajna 
neprijateljska moć, koja sjedi za vratom sreći svakoga 
čovjeka te, kad netreba, onda joj uzde popusti, a kada 
bi trebalo, onda ju na drugu stranu navraća. Ele valja 
se boriti; bez borbe neima pobjede! Jeda li će ovaj 
glas, što mi još u ušiuh ječi, biti glas proroka, srećom 
naslana, ili će biti opet prosta i stara pjesma pijanoga 
 noćobdije Pavla? Pavao nije ni iz daleka nalik na glas- 
nika sreće; pače kada pomislim: nekoč imućan maj- 
stor... kartaš... lutrijaš — a sada noćobdija i k tomu 
pijanica! ... Moglo bi i tako biti — Hm! hm!... 
Ali tko zna, kako je Bog s kim upravio? ... Kud puklo 
da puklo! — piši Mitre jedanaest!... Nepar; sre- 
tan broj! — Sladki broju! Kad me toliki iznevjeriše, a 
ono možda nećeš ti! — Ima nemilostivih brojeva, koji 

su mi krvavi pred očima. Pitao sam ih svim svojim 
dobrom, premetao ih, kakono majka čedo svoje, u duši 
danju i noću, pomoć božju na njih zazivao, zalagao ih 
molitvami i milostinjami; ... a oni, kad trebaše, okre- 
nuše meni ledja i odskitaše se kojekuda, gdje se za 
njih ni pitalo nije. Neima veće hulje, što je dvadeset 
i jedan. Neznam, ima li sada već išta pod nebom, što 
bi mi pod tim brojem omiliti moglo; i da je toliko 
blagoslova božjih — djaba ih! Jedanaest! — usto 
dobrih časa!“ 

U tom eto ti, iza kako je grad obišao, opet majstora 
Pavla. Udarivši pred kućom Mitrovom iz iznemogle ruke 
kopjem — obilježjem vlasti i službenoga svoga značaja 
— zapjeva triput muklijim nego li odprije glasom, mrseć 
jezikom, svoju pjesmu: 


»Hvaljen Isus gospodo i gospodarice, 
Dvanaest je sati izbilo!“ 


A grk Mitar, pošto je za ozivanja Pavlova pobožno 
mučao, nasloni glavu na lievu ruku, nakrivi spavaću 
kapu na glavi i stane dalje razmatrati ovako : 

»Dvanaest ... dvanaest! — Nu tko će svim ugoditi ? 
Istina, liep, svet i otajstven broj: apoštoli, kori angje- 
oski, sinovi Jakobovi, plemena izraelska, zeman duho- 
vom... E moj stari druže Stevo! Da te puste, kano 
što nepuste, sa onoga svieta, pak da sada, kako si čist 
duh, videć i znajuć, što mi pod težkom ovom putenom 
odorom nevidimo i neznamo,... da sada dodješ — 
kako je tvoja doba, pa da tvomu brajnu Mitru prišapt- 
neš u uho što će biti, što li neće: — liepo li bi to 
bilo! ... Nu što dvanaest? — Zar je to sveto pismo, što 
se pijani Pavao dere gdje mora? — O Bože! moja 
glava! Ta zar je meni sbilja sudjeno, da sav svoj život 
vodim rat s brojevi? Strašne vojske, mili: Bože! Sto 


puta ubijen sto puta oživi. Čudne vojske! koju protiv- 
Jurković, Sabrane pripoviesti I. 5 

nik krvlju svojom valja da hrani... Ta do biesa! Ka- 
kovih dvanaest? — Da je san, ili što drugo, već pijana 
pjesma od pijana pjevača! Ne, ne! Na javi se ljudi ne- 
varaju... Jedanaest! —“ i to smumljavši u sebi, 
uzme krede te njom zapiše na crnu tablicu iznad po- 
stelje broj 11. 

Dok podjemo dalje, valja nam opisati u kratko osobu 
i život našega junaka. Ostavimo dakle, kako je spavaću 
na glavu nabio, svieću ugasio, još se jedared prekrstio, 
okrenuo se i na bodežljivu uzglavju svojih brojeva opet 
Zaspa0. 

Mitar je bio nekoč momak glavit, kako ga se i danas 
sjećaju ljudi, momak čestit. Uredno živio, liepo se oženio, 
sretna vremena proživio, al gorja dočekao. Nastali ra- 
tovi, nastala skupoća: više troška, manje dohodka. Bo- 
gati baštinici, koji su stekli od drugih — kano on — 
malo su kada valjani radini. Dok je sreće, dobro po 
nje; ali od nesreće padaju i pogiblju. Roditelji njegovi 
nisu računali, da može danas sutra biti i drugačije; 
nego ga u dobro vrgli, a proti zlu nezaštitili. Veliku 
zlu treba i jak pobornik; al Mitar bijaše slab junak za 
to. Nikad neratovao, oružja nepoznavao, pa propao. Težke 
rane, kojim nebiaše lieka do u vještoj radinosti, težko . 
se bjehu razvalile o nevještini njegovoj svakomu prora- 
čunu u poslu. Nedade mu se nikako oporaviti; i kano 
što veliko dobro čini čovjeka u zlu malodušnim, tako 
doskora i sdvoji. Nu blaga ćud nedade mu na pute 
sobom samimi hrdjave; nego, pošto ga muževno doba 
još malo podržavaše, dodjoše one godine, gdje takovi 
ljudi, neimajući samostalnosti duševne, padaju u slaboće 
babje te traže lieka u praznovierju, u čudesih i sreći, 
pak postanu igračkom kojekakovih tričarija; ljudi štono 
velimo smiešni, kakvih da neima, nebi bilo ni tolikih 
komedija... a nebi bilo ni ove moje male lakrdije. 

Mi poznajemo grka Mitra samo kano osobu komičnu, 
i to nam olakšava našu zadaću; jer se mi pravoj ne- 
sreći rado nesmijemo. Mi ga znamo od ono doba, kako 
smo ga vidjali sjedećega pred svojim malim dućanom 
na sanduku, ili za tezgom u dućanu na starom kožnom 
stolcu. Onda je trgovao poglavito slaninom, i to mu se 
vidjaše na svoj opravi od pete do glave. Bio je sav 
rekao bi da si ga izvadio iz čvaraka. Ja ga si nemogu 
drugčije pomisliti, nego u nekom modrom kaputu i 
hlačah u čizmah, s kapicom na glavi i lulom u ustiu, 
neprestano pušeć i uza to usnicami glasno pucketajuć i 
slineć, zabačenih na krsta ruku izpred dućana gore dolje 
hodajuć i pjevajuć, pače hm-hm-kajuć. Bio je čovjek 
krupan, trbušast, puna i sjajno-masna', zagorjela lica, 
slabo kad obrijan, kratko ošišan — kano glavica češlju- 
gina, oborena pogleda, — zamišljen. 

Zašto zamišljen?  Izvijajuć možda kakove sisteme i 
visokomudre osnove? — Ne! Grk Mitar, kako ga vidiš, 
nije nego jedan broj: subjektivno i objektivno. Duša 
mu vrvi poput mravinjaka samimi brojevi i sav sviet 
prikazuje se njemu jedino u brojevih. On ih poznaje i 
rimske i arapske. Dućan, soba, svaki komadić artije, 
pače i svi nokti na ruku popisani su unj brojevi. Jedni 
se taru, drugi se pišu. Osim tih sobstvenih kombina- | 
cija imaju debeli zapisnici, u koje se od vucidbe do 
vucidbe upisuje sve, što je po široku svietu izišlo. To 
je dućan-knjiga, evangjelje i sve njegovo. Nad tim on 
nagnut kadkada po više sati mudruje, tražeć neumorno 
otajstveni ključ sreće. To je, što si je u glavu zapilio: 
zadaća života njegova. Kad tko s njim razgovara, to 
samo vriedi u toliko, u koliko je broj ili zaudara bro- 
jem. U žepu mu je bilježnica s olovkom, a nad po- 
steljom u spavaćoj sobi tablica s kredom, te tuj lovi u 
snu i na javi. Rekne li tkogod: ,Godine teite,... 
dana toga i toga...“ al on odmah maša se olovke, da 

si osigura lovinu. Čovjek mu je 1, žena O; a iđe li 
ulicom čovjek i žena zajedno, to je deset; a sretnu li se 
strećim... to ide nov račun. Sjednu li lastavice na 
krov: valja ih prebrojiti; prodju li guske: isto tako ; 
koliko je sati svega skupa po crkvah udarilo: i to što- 
god vriedi. — Što je preko brojeva male lutrije, to ide 
na veliku, ako se slučaj podudara i malo sa faktičnimi 
izkazi zapisnika. 

Eto vam grka Mitra — mučenika božjega. Tko kako 
pogine, al on će upravo od lutrije. U njega je žena 
Kata, i od sebe malo smušena, a s njegove mahnite 
razsipnosti gotovo poludjela. Ona je dobra gospodarica ; 
krešteličji glas čuje joj se vas božji dan po kući do u 
treće susjedstvo, kakono noću glas dobra psa, kućnoga 
čuvara. A i dao joj Bog na koga da se dere. Čovjek 
nesreća, djece Bog nedao, a preko toga nikoga u kući 
živa do jedne i to lude sluge Jerka. Jerko je pouzdanik 
svoga gospodara; on odnosi broje u sbirnicu i donosi 
u kuću one klete modre papiriće, u kojih je vas dom 
već ogreznuo, da ih možeš mierovi mjeriti. On drži u 
svem sa svojim gospodarom: udružene dvie sile proti 
tužnoj Kati. Mastna, na tjemenu splesana kapa sa kla- 
pavim štitcem; otrcan prsluk; modra, na sto miesta . 
progledala pregača; hlače izrćsanih nogavica, a gore 
dronjak na dronjku; stare, okorjele papuče na bosih 
nogu: sve to kaže, da i Jerko ono malo svoje zasluge, 
pristajuć uz gospodara, baca u žaru sreće, odakle se 
malo komu što vrati. On je čovjek suh, mrka lica, cr- 
vena nosa, neobrijan, zamišljen, te iduć putem djecu 
ruši, a ljudem glave razbija. On je napokon tajni sa- 
vjetnik svoga gospodara Mitra, i da su se po svem svietu 
tražili, nebi se bili bolje našli. 

Dogodjaji, što smo ih dosada pripovjedili, padaju u 
oči nedjelje. Taj dan prije podne odsjedi Mitar zatvoren 
u svom dućanu, premećuć one kobne zapisnike i snujuć 

nove trojke. A Jerko je u crkvi te se Bogu moli, da 
mu izmieni za krajcare hiljada. Oltar crkve sv. proroka 
Nije opisan je straga vaskolik brojevi; a i sprieda prše 
izpod jastuka, kada se digne, papirići, što se svetcem 
podmeću, nebi li ih, Kad slučajno tamo okom svrnu, 
smotrili i za volju kojekakvim bekrijam čudesa tvorili. 
I sluga Jerko, kako je čovjek pobožan, ostaje često iza 
ostalih po koj čas u crkvi, te kako crkvenjak kamo na 
stranu, al on brže bolje za oltar. — Kata ručak sprema, 
a izpred ručka udara na se stajaće haljine: skute od 
zelene svile, reklu od crnoga aksamita; glavu povija 
surom, žuto-piknjastom  šamijom, ;a na noge obuva cr- 
vene cipele. . | 

Poslje jela, začinjena gorkim razgovorom o lutriji, 
navrne Kata, da dokine svoje težke muke, razgovor na 
druge stvari: 

— Drago! danas četrnaest godina — — 

Al uzalud; kako izusti broj, Mitar se zateče i zapita 
Jerka: E moj Jerko! što misliš za taj četrnaest? 

A on mu smrknut odvrati: Neima osam dana što 
je izišao. 

— Što je izišao — dodade mekanično gospodar i 
mahne rukom Kati: Kako dalje Kato? 

— A jao! ta Bog te ubio! ta ti ćeš sbilja vas sviet da 
polutrijiš; ta dušu ćeš tvojimi brojevi da mi izvadiš. 
— Četrnaest da godina, što je umrla sestra Margita, 
a ti za isto toliko godina pametniji bio. Da nisi odposlje 
poludio te djavolu pamet i dušu založio, to se nebi ono 
njeno devetero djece danas — — 

— Devet! — Nije hrdjav broj, primieti potiho Mitar. 

— DA nesrećo! nebi se ono devetero djece danas kao 
ničije po svietu potucalo, kakono devet sinjih kukavica. — 

— Devet i devet -— osamnaest; slabo dolazi! — Da 
da Kato! osamnaest, ili da reknem devet sinjih kuka- 
vića; — pravo veliš. Jerko, što misliš? 

— Ekstrat, gospodaru! 

— Ta tri sta vas razljuti se Kata, digne se i 
šakami se u prsa bubajuć, a glavom kimajuć, izide iz 
sobe, a Mitar za njom vikne: 

— Mnogo je za malu, možda bi bilo za veliku. 
—- E moj Jerko! Tako tije; tko će našim poslom da 
se bavi, taj neka se neženi. Zar žene znaju, što su ti 
poslovi! Sve jednako: ,daj u kuću“, kao da se čovjek 
za drugo ništa nemuči, nego da sve pojede. To ti skrbi 
za danas, a nemisli na sutra... i da bi, gdje je danas 
krajcarica, tamo sutra mogla biti hiljadica. Pravo kažu 
ljudi, da je glavom raditi najteže; a kada još uza to 
imaš drugih briga na vratu; kada pčela još trutove da 
hrani mora, onda bolje po svakoga, da ga neima. Blago 
tebi, koji možeš sada da odeš u lutriju, pak da sama 
sebe, kako tu stojiš, dušom i tielom na ekstrat metneš, 
pak da nitko za te nepita, — da si srce izdovoljiš 
kako ti drago. 

— Liepo je, gospodaru, kada čovjek stoji ovako sam 
kao prst na svietu; s&4ma sebe da hrani i odieva, ka- 
kono ja, a s drugim da radi što mu srce ište. Ali 
sada mi valja ,k r6di;“ tamo će biti malo druživa; a 
sutra idem, kako rekoste, da zaručim one brojeve sa 
srećom ili nesrećom. Dakle jedanaest ekstrat! 

Jerko ode, a Mitar se stane opremati te će i on svomu 
k6ni (komšiji) Marku, da s njim malo porazgovori. 





II. 

Stara navada gorja je od pijavice i krpelja. Koga 
uhvati, toga nepusti. Zato nas nepotvori nitko moralnim 
okrutničtvom, ako li našega Mitra ostavimo još za pet 
mjeseci onakova, kakova smo ga poznavali tolike godine. 
A kad prodje to pet mjeseci, al on ujedared: 

— Amo Jerko! zovne — obazrievši se prije nekoliko 
puta na sve strane, tihim glasom i podmuklo se smie- 

šeć, kano što bi se nasmijao od prilike čovjek, koji je 
pronašao, kako se zlato gradi — svoga slugu sa dvo- 
rišta, gdje je upravo drva ciepao, u sobu, te pritisnuvši 
ga uzhićen na svoje otčinske grudi, prišaptne mu u uho, 
jecajuć od težka veselja: 

— Jerko! Dakle u četvrtak. 

— Dobro, gospodaru, odgovori sluga suhoparno. 

— U četvrtak je Spasovo ; nastavi dalje gospodar. Meni 
se čini, da je na takove dane i Bog bolje volje nego li 
inače; zato sam izabrao taj dan. Samo šuti, nekazuj 
nikomu ništa. — Zatim mu stisne nešto u ruku i produži : 
Evo ti dvadesetica, nova kao da je sada iz kovnice; 
s njom otidi u manastir oteu Vinku, pa mu reci, da 
mu gospodar Mitar šalje na svoju namjenu. Ako li bi 
upitao, kakovu namjenu? a ti mu reci: na svoju na- 
mjenu; i ako bi još šta propitkivao, a ti ga možeš 
ušutkati tim, da mu rekneš, kao čovjek, koj se takodjer 
nešto malo razumije u nauk kršćanski: Otče Vinko, Bog 
zna zašto je, a vam evo za vaš trud i muku. — On se 
je već višeput za me Bogu pomolio i čovjek je, koj 
nedrži da sve zna, kano mnogi drugi, te kad im se ka- 
zuje za ovo ili ono, što se nevidi svaki dan: a oni od- 
mah presude, da nije istina. On je s menom već doče- 
kivao jedared vukodlaka u kući abadžije Lukše. Od toga 
posla istinabog nebi ništa, ali ne zato, šlo biti nemože, 
nego što se je u nečem pogriešilo. O tom bi ti ja, moj 
Jerko! mogao silu kazivati — al jamimo. Kako je sa 
svetom vodom ? 

— Ima je do jedna litra iz samoga suda crkvenoga, 
odgovori sluga. 

— No, no! prihvati gospodar, kao čovjek u tom vještak. 
Nije stalo do toga, koliko je; samo da je. Jedna kap 
svete vode više je vriedna, nego li pun zdenac druge, 
nego li sva naša Bistra. Al još ima jedno, doda gospodar, 
metnuvši prst na usta: Treba i svete bjelice (krede). 

— A čemu to? zapita začudjen sluga. 

— Čemu?... Evo čemu. Vrag će čovjeku dobro, jer 
mora od Boga; al on ostaje dušmanin naš. Zato, da 
nemože čovjeku nahuditi, opiše se svetom bjelicom pove- 
liko kolo i u tom kolu valja da stoji onaj, koji ga do- 
ziva. U takovu ću kolu stajati i ja noću na Spasovo i 
viditi ćeš, kada dodje, kako će moliti, da iztarem kola 
samo toliko kolika je stopa čovječja; ali jok! Tud mogu 
raditi, šta me je volja; a on, i koliko bi rad, neće 
smjeti, pošto je živa glava na njem, u nutra. Pa da ga 
iz kola grdim i volujskom kandžijom, kada bi me volja 
bila, preko ušiu bijem: on će stojati kao prikovan na 
medji kola, ništa nego sve moleć, da ga pustim, jer me 
je rad cojelivati il mi nešto prišaptnuti za tajno blago 
i što mi poručuju moji pokojni — i drugo koješta. .., 

— Bog s nami, progovori sluga i prekrsti se. Toga 
nisam znao do sada. 

— Neznaš ti mnogo koješta, moj Jerko, reče gospo- 
dar, smiešeć se ponosno; ali što neznaš, to ćeš vidjeti. 
Do nedjelje će i djače prepisati zaklinjalicu. Mnogo me 
je truda stalo, dok sam ju kradomice nabavio od Štr- 
kelje, za koga, kako znaš, vele, da imade u tikvici vraga. 
Ima i drugih zaklinjalica kojekuda; al ova će biti naj- . 
bolja; na tu je već mnogi djavao hoćeš nećeš uzišao 
na zemlju. Sve je dakle u redu. Ti pred večer u če- 
tvrtak sve spremi, pa liepo u vinograd k6ne Marka. 
Al da nezaboraviš čuture s vinom, da smo malo slo- 
bodniji. 

— Razumijem gospodaru, zaključi sluga, komu se od 
straha kesijahu svi vrazi već sada pred očima. 

To ustanovivši, odu svaki sebi: sluga na drvenik, a 
gospodar uzamši kapu nekamo u grad. 

U tom dodje k6ćno Marko i, postavši na pragu sob- 
nom, povikne: 

— Komšinice! 

— Evo me, k6no! javi se Kata iz kuhinje i dodje 
u sobu. 

— Kako je, moja tužna komšinice? Čemu tako sjetno 
neveselo? upita nadalje Marko. 

— Meni, kćno, nerodi više ta voćka; meni je zapalo 
za uviek ono sunce, što ga ljudi zovu veselom i dobrom 
voljom. Vi znate kako je. 

— A gdje nam je Mitar? 

— A tko bi ga znao, moj kć6no, kuda tumara. Valjada 
lovi opet brojeve po svietu. Težko meni s njim! Posao 
slabo ide, a kuća hoće da nam se sruši nad glavom. 
A on, mjesto da štedi i opravlja, pošilje dan na dan i 
dućan i kuću u one ralje paklene — u lutriju — te 
dada sve, i najposlje kapu s glave za one zlosretne 6e- 
dulje, za koje sam mu već tolikoput rekla, da su mu 
ulaznice u vječnje prokletstvo. 

— A što biste vi meni dali, komšinice moja, reče 
Marko nakon podužega promišljanja, da ja uzmem lie- 
čiti Mitra? Možda raste gdjegod koja travica i za nje- 
govu bolu. Ja sam ušao u trag nekoj novoj ludoriji 
njegovoj. Izdade ga djače, što je na stanu u moga susjeda. 
Tamo dadoše on i Jerko prepisati za dobre novce, ali 
da ostane tajno, neku knjižicu, koju ja poznam od svoga > 
djetinstva. Na tu knjižicu misle lude, kao što je on, da 
se doziva vrag iz pakla s blagom svieta ovoga, a u za- 
mjenu da traži dušu čeljadeta, koje ga zove. I eto tako 
vidim, gdje ubogi Mitar hoće i ono malo traljave duše 
da proda nečastivomu. Nu nadam se, da ću ga spasiti, 
ako bude ono, što ja mislim, iz ruku vražjih. Malo će 
istina oskupo platiti; ali pamet za bezumje nije još 
nitko jevtino stekao. Ako do koj dan dodje kući mo- 
drih, namecanih ledja, a ono znajte, da je od moje 
ruke. Ima bolesti na svietu, koje se tim načinom lieče. 
Kad sam ja išao u djačke škole, onda se je tamo učilo: 
udri mahnitca po glavi, da osjeti. Da li se sada uči, 

to neznam ; ali je jedini liek za mnoge bolesti. Da nije 
zabranjeno šakom iza uha, a ono bi mnogi čovjek već 
odavna ozdravio. Ako li mi ovaj put nepodje za rukom 
izliečiti ga, a ono ću pokušati još jedan liek, al tud — 
ostao propao. Ako P ostane — ema će zdrav ostati; 
ako propane, nije ga šteta. Što rekoste na to komšinice? 

— Da je meni koga, protuži Kata, pa da mi ga 
ozdravi, ljubila bi mu i ruke i noge; molila bi mu se 
Bogu za zdravlje, dok god sam živa; — al ja nevjeru- 
jem. Nebih marila, da mu se malo učini ona nevaljala 
koža, samo da bi jedared skinuo svlak one hrdje, u 
kojoj je sada. 

— Prekinimo, evo ga. Nemojte komšinice, da me ka- 
kogod izdadete i da nam propane ova prilika, od koje 
se ja svemu dobru nadam. 

U tom unidje Mitar u sobu i začudi se malo, zate- 
kavši svoga k6nu u onako vatrenu razgovoru s Katom. 
Neboji se on, da će mu: tkogod preljubiti ono zlato nje- 
govo; već on zazire od vječitih opomena i nauka svoga 
kćne Marka; — a Marko i žena, te još onakova, kao 
šta je Kata, gotova njemu vojska, kojoj je mučno odo- 
ljeti. Kad je Kata sama, rečita je — prosto joj od 
.Boga bilo — ali je silnija, uztreba li, batina od rieči; 
no se kćno nemože ušutkati batinom. On je njemu, što 
se nekih poslova dotiče, kost u grlu. Nemože s njim 
deset rieči progovoriti, ni jednoga zalogaja izjesti, da 
mu neprospe živu žeravicu ljutih zanovetaka na glavu 
poradi njegove ludnje za lutrijom. No je Mitar mudra 
— prosti Bože — glava, i igra se čednošću vodenice sa 
pozledivim zrnjem svoga nesmiljena kćne. Te tako ušavši 
u sobu, pritrči k njemu, savije mu ruke oko vrata i 
pozdravi ga: 

— Zdrav mi bio, k6ćno Marko! Koliko slabo dolaziš, 
toliko da Bog da sreće donosio. 

A ovaj mu odvrati: 

— Kakove to srećice, boga ti? Tko o čem živi, moj 
okukavče Mitre, a ti sve o lažnoj sreći, koju za onaj 
njen kidljivi rep već toliko hvataš, a nikako je uhvatiti 
nemožeš. — Da znaš, što mi se je snilo! Silni broj! i 
to sve po izbor broj! A ja sve velim snu u snu: Ni- 
sam ja Mitar; već hajdete u komšiluk, tamo ćete ga 
naći; nemučite mene uzalud. — A kad se probudih, al 
ono mene zaokupili komarci, kako mi žena zaboravi 
s večera zatvoriti prozore. Muka su dakle brojevi, kad 
s mukami na san dolaze. 

— E trice i kučine, prekinu Mitar; valjada sam i ja 
baš tako poludio za njimi. Kadno pokušam ; a zašto da 
nepokušam ? Pokucam, nebi li mi se otvorilo. 

— Kadšto, počesto, pokucaš na vratih sreće; nije li 
k6ćno? A znaš li, što su vidjali ljudi, koji su na tih 
vratih kucali? — Kada se vrata otvore, iztrči preda 
te nestašno, krilato diete sa žarom u jednoj ruci, iz 
koje drugom ždriebove udesa po svietu prosipa, te tko 
mu nezvan dodje, tomu se grohotom nasmije, za nos ga 
povuče te mu magarečje uši na glavu nasadi i rekne: 
Čekaj malo! 

— Jami šalu, presječe ljutito Mitar; doći će vrieme, 
gdje ću i ja tebi kazivati priče. A ti ženo, šij kese i 
izpremaj sve iz ladica. Za koj dan! 

— Zar tako Mitre? 

—— Tako da! k6no Marko. Hrdjav djak, koj se uči, a 
nenauči. Tako da! i pri tom pogleda oholo s lica na 
lice, najprije svoga kćnu, pa onda Katu; a oni se oboje 
učinili nevješti, znajući dobro što je naumio. 

Za malo se k6no digne i otide, a Mitar ostane mučeć 
si ženu sve do neko doba noći, kazujuć joj za ljude, 
kojim je Bog dao, te su jedni vidjeli gdje novci na 
blagoviest gore, a drugim se nebo otvorilo te im se 
spustila kaca blaga na zemlju, i kada sutradan odoše 
da kopaju na onom mjestu, nadju pun vrhom kazan sa- 

mih dukata; drugim se opet nedade Bog pomoći, dok 
nezapisaše vragu duše, i on, uzamši taj odkup, obasu ih 
blagom od pete do glave itd. 

— A kako si naumio ti? upita ga Kata. Svake godine 
izlaziš, da noću na Spasovo u nebo zjaš; k tomu si 
probdio tolike blagoviestske noći, nebi li gdjegod zapazio 
da iz zemlje gori; niti se potiplješ, niti ti palica u zemlju 
propada, kao drugomu svietu; a žedan si novca, ka- 
kono diga vode. Što drugi vračaju, ti se lutrijom ta- 
maniš... Što ti dakle ostaje, nego da — Bog budi 
s nami — već napokon vragu dušu pokloniš, nebi li ti 
se on smilovao, kada se Bogu umoliti nemožeš. 

— Toga biti neće, zateče se Mitar; jedna je duša i 
zamjene joj neima. Volim se stubokom upropastiti, nego 
li se vragu prodavati — i uza to mu udari studen znoj 
na čelo, a glava _ mu klonu. — Hajdemo spavat! Što smo 
udarili u takove razgovore, da nam — nedaj Bože — 
na san dodju. Ta dosta je nemira i brige danju, pa da 
se ni noću odpočinuti nemože. Lahku noć! 

— Lahku noć, Mitre! 


III. 


Da ti je bilo izići na Spasov-dan pod večer u pod- 
vinje grada _N. te iz prikrajka motriti, to bi bio vidio, 
kako se je k6no Marko oko osam sati natisnuo uz plot 
svoga vinograda te brže bolje — u kolibu. Pod pazu- 
hom mu ovelik svežanj, a u ruci podobra kijača, što: 
ju je malo prije usjekao u glavici, kuda je prolazio. 

Sat od prilike poslje toga, kako se je bio već mrak 
uhvatio, grebe preko ravna polja grk Mitar i s njim 
njegova vierna sluga — put vinograda. Obojica su se 
zasopila, nešto od nagla hoda, nešto od težka razgovora. 

— Mene je strah, gospodaru, reče u neki par sluga. 

— Ta šuti, kukavice! Kakov strah! I ako je djavao, 


: zauzdan je i neima vlasti da nam što zla učini. Evo 


njemu popare! — i potrese torbom u ruci, gdje mu 
bijaše bjelica i knjiga zaklinjalica. 

— Kako mu drago, gospodaru, ja tomu mnogo ne- 
vjerujem ; knjiga je knjiga, a bjelica je bjelica; već ja 
mislim, da usiečemo gdjegod dobar glogov kolac, on će 
nam biti možda od bolje pomoći. 

— S glogovim kć6ćcem ide se na vraga, koj je sam 
nezvan došao; ali koga ja na ovu knjigu dozovem, tomu 
su dosta ove strašne rieči, krst i ime božje 

— Kakav će doći. gospodaru, da znam, kako ću se | 
manje prepasti ? 

— Kako ga uzbude volja. On se promeće u sve, što 
hoćeš: u mačku, zeca i u što uzhtije i što mu uzbude 
najpriličnije; a danas valja da na svaki način dodje 
tako, kako će moći nositi kovčeg s blagom; scienim 
dakle, da će se prometnuti čovjekom. Čemu dakle da 
se bojiš brata svoga? 

— Nu svakako mi se čini probitačno, da vrata osta- 
vimo otvorena, ako uztreba bježati. 

— To možemo, premda nuždno nije. Njemu netreba 
kuda će unići, a nam, velim ti, neće trebat bježati... 
Ali opet neka bude na tvoje... svejedno je. 

—- Evo nas, gospodaru, kod kolibe. 

— Kod kobile... da reknem kod kolibe... Nešto 

. neznam... ništa, ništa. 

— Dozvolite mi, da se za vas uhvatim. 

— Uhvati se ludjače, koliko te volja. 

U tom počmu uzilaziti stubami. Kada su bili već 
na pol stuba, nešto šušne, sluga se uzdrhće, noga 
mu se omakne i kako je držao gospodara za lakat od 
oprave, tako padnuvši nauznako povuče i njega za sobom. 
Odkotrljaše se do dolje, jedan se prepade od drugoga i 
stadoše bježati kao bez duše. 

U neke nekavice ustavi se gospodar, komu budne 
žao tolikih priprava, i, hvatajuć u rubac krv iz nosa, 
stane dozivati slugu si: Natrag nesretniče! Stani! Stani! 
Koj ti je bies? Kud si navalio? Od čega bježiš? U što 
tolike spreme, pa još da me na posljedku ludo izdaš, 

Sluga se vrati, blied kao krpa i zasopljen kao parip: 
Ja bježim od straha, a od čega vi gospodaru ? 

— Ja nebježim ludo, nego samo htjedoh da tebe vra- 
tim. Hajde natrag! 

-— E, hajdemo u ime božje. A što ono bi? 

— Što bi, babo nijedna! Gdje se je još čovjek miša 
poplašio ? 

— Nebih ni sam rekao; ali evo vidim. 

— Što vidiš? koga biesa vidiš?,.. Hajde natrag! 

I tako se vrate u kolibu, osvrćuć se čas jedan čas 
drugi, sad na jednu sad na drugu stranu. 

Uzpevši se u gornju izbu, izvade najprije večeru iz 
torbe, da blaguju. 

— De založi, Jerko! 

—-- Nemogu gospodaru. Hoću našte srca da ga dočekam. 

— A što sve gutaš, kada nejedeš? 

— Bit će i vam tih oklizotina, da si njimi zasladite 
večeru. 

— Ti se, čini mi se, od straha daviš? 

— Gledajte, da se i vam nedogodi štogod gorjega, 

— Nebenavi, Boga ti; da zašto smo došli amo? 

— Lahko smo došli, no kako ćemo otići? 

— Kazao sam ti, da se netreba ništa bojati. 

— Vi mene učite, što sami nevjerujete. 

— Sada je dosta! Šut! — Tebe slušajuć sbilja bi 
čovjeka strah spopao. Ti nisi nego da sa ženami perje 
čijaš, a ne da vragove dočekivaš. 

— Nije ni moj b4bo vragova dočekivao, pa je dobro 
prošao; a kako ću ja skupa s vami, viditi ćemo. 

— Nirieči više, već na posao. Jedanaesti sat ide, 
a kuc dvanaest valja početi. Izvadi krst i voštene svieće, 
pa ih namjesti; a meni prigotovi bjelice, knjigu i po- 
njavu. 

To sluga učini i zapita: 

— A hoću li i ja u kolo? 

— Da što ćeš? — ili ćeš da te djavao odnese? 

— Pa što mi valja raditi? 

— Šutiti, kao da te živa neima, ako te on štogod 
neupita. 

— Ako li me upita, bojim se, da ću umuknuti za 
uviek. — A jao meni! 

— Nejauči, hrdjo! 

— Pa što ću sada, gospodaru ? Ta žalostan, niti puške, 
niti kolca — a nedaj Bože da nam uztreba. 

— Jezik za zube! Danas sam ja gospodar pakla. Amo 
mi bjelice. Ali sada da se maknuo nisi — i, uzamši 
bjelice, stane nešto moliti i uza to okolo stola na dvie 
od prilike hvati uokrug kolobar vući i, kad ga sastavi, 
uzdahnuvši rekne: Evo ga. 

— Razmaknite ga malo, gospodaru; ta to ništa ne- 
košta; bit će nam tiesno. 

— Jedan je korak dosta i predosta. Šut! — Koje je 
doba ? 

— Tri četvrta na — dvanaest! — bijahu posljednje: 
rieči slugine. | 

Na to ga gospodar utjera u kolo, pobaca brže bolje 
sa sebe haljine, umota se u ponjavu, a .na glavu natuče 
bielu spavaću, kao da će vraga da plaši, krst nastavi 
a svieće zapali i mahne opet rukom slugi, da bude mi- 
ran; a on sim nemogaše nikako oprave na sebi namje- 
stiti, već od težkoga natezanja zadro i kapu i ponjavu, 
a svieće mu sve slabo gore, krst dobro nestoji, — te 
svaki čas ukresuje i namiešta; — a od ubogoga sluge 
nečuje se više ništa do tiha šapota otčenaša i zdravih 

marija i po gdjekoj težki uzdah, uz koj bi mu udario 
svakiput debeo i studen znoj na čelo. 
Dvanaest udari, a Mitar knjigu otvori i poče za- 


klinjati: U ime... uime božjeisvih...i 
svihsvetih njegovih zaklinjem tedu... 
du... duše pakleni — (verige zazveče, gospodaru 


koljena pošklecnu, a sluga si rukama oči zatisne), — 
zaklinjem te duše pakleni, da uzideš amo 
iz crnih dvorova svojih i da mi doneseš što 
sam u Boga izmolio — — 

Vrata se otvore i djavao unidje. Crn je kao Arapin i 
čudnovato odjeven. Na glavi mu mala crvena kapica, a 
na plećiu zelena dolama; noge su mu od bedara pa do 
izpod kolienah dlakom obrasle, a mjesto prsta nožnih 
ima kozje papke. Iz ustiu mu vatra suklja i osvjetljuje 
one strašne oči i usnice, crljenije od ikakve krvi. Med 
noge je rep podvio, a uši mu nisu kao u čovjeka. Oko 
vrata mu o remenu kovčežić, a u desnoj ruci podobra 
toljaga i za pojas zadjeveno pismo. 

Unidje i stane na medji kola Mitrova te ga uzme 
motriti, smijuć se, kao što se vragovi smiju. Mitar se 
siromah uzševrdao i, neznajuć dugo kako da s njim pro- 
govori, napokon skine kapu i pozdravi ga: ' 

— Hvaljen Isus... Sluga pon... Vrag se strese i 
kao medjed zamumlja i zapita: 

— Ti li si me zvao? 

— Zvao sam vas da ... Zvao sam vas ... Ali ako 
vas je volja... ja nemarim... to jest... 

— Ha! ha! ha! Ništa, moj Mitre Kuburdjiću. Na 
tvoj poziv evo me; ali da znaš, da vrag ovolik put ne- 
čini uzalud. 

— Bog s nami! i ime mu zna — šaptne sluga. 

— Šuti, Jerko Šeprtljiću — izdere se vrag. 

Sluga padne nice na zemlju. 

— Nemojte mi štogod zamjeriti ... Ja nisam tako 
mislio — prihvati brže bolje Mitar. 

— Nisi li ti od mene zahtievao ovo blago ? 

— Ja, — jesam... to jest... 

— Dakle jesi. Kada jesi, a ti podpiši! rekne vrag i 
nadkuči se nad kolo te mu doda ono pismo. Dušu mi 
svoju zapiši. Dobro ću ti ju platiti, premda nije mnogo 
vriedna. Uzmi! neoklevaj ! 

— Gospodaru i vraže pakleni! ... Čekaj da ti ka- 
žem — 

— Ni rieči više. — Podpiši. 

— Neznam pisati. 

— A odakle znaš čitati i vragove dozivati? 

— Pisati bih na posljedku i znao, gospodaru, ali nei- 
mam čim, tako mi Boga istinoga. 

— Evo ti! — i tim se maši vrag izpod one kozje 
kožice u žep i pruži mu olovku; a da je u taj par 
kukavni Mitar išta vidio, bio bi upoznao čakšire svoga 
kćne Marka. | 

Mitar se razplače; al od strašnoga pogleda vražjega 
nemogaše mu se na ino, nego podpiše i vrati mu 
pismo. | 

— Sada s Bogom — rekne vrag i podje. 

Al Mitru bude žao, da dade dušu za ništa, te ljutit 
vikne za vragom : 

— Zar tako vraže? Ti mene prevari. Gdje je moje 
blago ? 

— Blago! ... Da sbilja, blago! odgovori vrag vra- 
ćajuć se kolu i, postanuvši opet na medji, zagrmi: 

— Mitre Kuburdjiću! Okreći ledja! I ti Jerko drži 
se, da vam platim i jednomu i drugomu. Okrećite ledja! 
zavikne još jedanput i zakorači u kolo. 

— Natrag vraže! natrag! prodere se Mitar; onamo je 
tvoja medja. 

Vrag zakorači drugiput. 


Jurković. Sabrane pripoviesti I. 6 

U tom Mitar spopadne nekoliko drvenih krstića sa 
stola i stane se njimi bacati na vraga; a Jerko se uzeo 
sve jednako krstiti. 

Trećim korakom zamahne vrag toljagom te razpali 
njom najprije gospodara, pa onda slugu ... te opet go- 
spodara, pa slugu. 

Obojica nagnu bježati iz sobe te preko stuba i vino- 
grada jaučuć, . .. a vrag sve za njimi i izprati ih 
upravo do na vrata vinogradska i vrati se. 

Oni odoše modrih ledja, negovoreć nijedan ni rieči, 
već sve se Bogu moleć, dok napokon nedodje Mitar k 
sebi i rekne slugi: | 

— Težko li ti ga izvukosmo, moj Jerko. Eto nam 
blaga. Tko bi se tomu bio nadao, da će vrag preko 
svoje medje. Jao! težke sramote, ako se dozna, što bi 
s nami. A kako se neće doznati? Tamo nam je ostalo 
orudje, a kući nosimo modra ledja. Što će reći gospo- 
darica, kad nas vidi ovakove ? 

— 1 pravo vam je, odvrati ljutit sluga; bijaše 
vam s vragom tikve sijati. Mene lje neuputi nitko više 
u taj posao. A sada, kako nam je, tako nam je. Eda bi 
Bog dao, da se tim opametimo. | | 

U tom razgovoru dodju kući i legnu, da nitko nečuje, 
svaki u svoju postelju. Al je tvrda postelja pod name- 
canimi ledji, a i djavao im se nekida s očiju, već stao 
pa se smije i jednomu i drugomu. Sutradan osvanuše 
od straha i boli obojica u ljutoj groznici. 


IV. 

Deset puta je, štono vele pjesnici, sunce izašlo i za- 
palo, a prosto rekavši, deset dana izteklo od one kobne 
noći, gdjeno se grk Mitar sa svojim slugom prviput u 
životu bješe sastao sa napasti paklenom. Od strašnih 

muka, što tud podnese, osušio se je kakono živ svetac; 

a sluga mu se kod ono malo mesa oko kosti, što imaše 
prije, pretvorio u pravu okostnicu smrti, koju je sto 
puta pred očima vidio, sto puta nehotice ogrlio. Što dru- 
gomu svietu izilazi sunce proljetnje u pjesničkoj odori 
ruža, to njim izhadjaše sada krvju nadojeno od nemilih 
muka, koje ih bjehu težko pritisnule. Što je drugim 
sladko uzdisanje, sjajna mjesečina, to njima dvojici ne- 
svietli noćni putnik na nebu za drugo, nego da se o 
njem mjeseče, kano što se dobri stvorovi božji danju 
sunčaju, kojekakove paklene sablasti. Groznica je popu- 
stila; što liekovi, što bajanje starih susjeda, koje Kata 
bješe u pomoć prizvala, pomogoše; -— al nemogu da 
pomognu od one nutarnje groznice, koja im dušu prži, 
a srdce užasom steže. Za to deset dana prošao je ubogi 
Mitar sav pakao, kako je dug i širok; i da mu je od 
Boga dano perom slikati ono, što vidi i u masti svojoj 
doživi: to bi slika njegova pakla živabnošću i razli- 
košću daleko nadkrilila sve strahote Dante-ove. Tud an 
prolazijaše, praćen mjesto rimskoga pjesnika od svoga 
sluge Jerka, preko drugojačijih ponora i sretaše drugo- 
jačije mučenike, nego što se ikada mogoše zametnuti 
u glavi slavljenoga pisca ,božanstvene komedije.“ Mjesto 
tužnih sborova velikih kraljeva, svećenika i drugih 
griešnika, što ih Bog za njihove opačine odsudi na vje- 
čite muke, kazivao bi nam on za cvilnu četu lutrijaša i 
vragozova, za koje je vlada paklena izumila posebne, pre- 
oštre muke. | 

Tako izmučeni i nakaženi do zla boga sjedjahu gospo- 
dar i sluga svaki na svom stolcu u sobi, kadno Mitar 
slabim glasom progovori ovako: 

— Hvala Bogu, opet smo koj čas sami. Gospodarice 
neima. 

— Neima gospodaru. 

— Kako je te tebi Jerko? 

— Bijaše već podobro; ali evo nove biede. 

— Kakove za boga? Je li iz kolibe sve izpremljeno ? 

— Baš to! — Da vam kažem. Po vašoj želji zamo- 
lim onomad svoga druga Andriju, da ode brže bolje u 
vinograd i sve, sto u kolibi nadje, da ovamo donese. 
Moradoh mu kazati sve, što i kako je bilo; inače bi me 
težko bio poslušao. Donesav on stvari ovamo, razvežem 
ponjavu ; kad tamo, ali me sve one groze opet spopadoše, 
kad medju ostalim kršem zagledah — i vražji rep, onaj 
isti rep, što ga je imao, a ja ga dobro upamtio ; jer kano 
da ga ovaj čas gledam, kako ga je medju noge podrvio. 
U onom strahu uzmem ga u krpu i odnesem u svoju 
komoru, te ga strpam pod uzglavje; — ali od to doba 
više neulazim u nutra i već sam dvie noći prespavao 
pod kolnicom. — Što ćemo sada? 

— Što ćemo! — Ti pitaš što ćemo? Amo s njim; 
kad on meni dušu, ja njemu rep. 

— E dobro! Ja još volim, samo da nije u mene. Vi 
se s njim popravite; a od mene dalje mu kuća. Ala ču- 
dan ti je rep u vraga: baš kan da je lisičji. 

— Kakvi mu drago, njegov je. A što ga izgubi, to 
bi mogla biti sreća po mene. Aj moj Jerko, što sam ti 
se napatio! Već sam zato zavriedio, da me Bog oprosti. 

— A da što su muke paklene? | 

— Šuti! zaniemio. Kud bi me imao tješiti i miriti, 
tud mi još o paklu govoriš, kao da ga nisam već deset- 
puta gledao i pretrpio. Misliš li ti, da je šala, kada znaš, 
da ova duša, što je u tebi, nije tvoja, nego tudja, i to 
još čija? Koliko sam puta za svoje bolesti ustajao i u 
zrealo hukao, da vidim, kakova mi je. Sve me strah 
bijaše, da će staklo pocrnjeti od nje, da neću zagledati 
što erno, krilato — znaš već što. Jao, jao, — opet me 
muka spopada. Jerko! Bježi! Bježi za boga! Ovo, što 
s tobom govori, nije Mitar, gospodar tvoj, nego djavao, 
što je unj uljegao. Zar ti nezaudara sumporom ? Zar neču- 
ješ, kako krili leprša, kako se dere i kako mi nokti po 

utrobi rije? — -—- — Jao! moja glava, razpasti će mi 
ge! — Moje grudi, razvaliti će mi se! 

— Umirite se gospodaru! Ja kriv, ako nebude dobro. 
Valja vragu da rep izkupi. Neka dodje; ja ga se više 
nebojim Gorje biti nemože, nego što je bilo; a kada bi 
češće bivalo, vjerujte mi, da bi čovjek na posljedku ob- 
viknuo i s njim drugovati. 

— Pravo kažeš, moj Jerko. Hodi da te poljubim. 1 
ja mislim, da će vragu biti više stalo do repa, nego li 
do jedne kukavne duše. Medju toliko tisuća za jednu se 
gledati neće; a njemu je opet sramota, da medju dru- 
gimi vragovi kusat hoda i da mu se sav pakao smije. 
Moram ti upravo kazati, da me taj rep puno slobodi i 
nemalo svega straha riešava. 

— Tako, tako gospodaru. — Ja se nadam, da će biti 
sve kano što je i bilo. 

— Da — da — da; ali — gle — gle — progovori 
veselim glasom gospodar, lice mu se razvedri i potezi 
na njem oživiše. — Kako boga ti na lutriji? Nečuješ 
li, što je sve ovo vrieme izišlo ? 

— Jučer i meni prviput na um dodje da pitam. Ne- 
koliko dvojkah — i više ništa. 

— Ono je drugo ostalo za nas — je li brate Jerko ? pri- 
mjeti tobože šaljivo gospodar. Ja mislim, da na lutriju 
metati i vragove dozivati nije svejedno 1 da nam nemože 
škoditi. 

— Ta nikomu se nismo zavjetovali, da ćemo se kaniti 
lutrije. A zašto da nemećemo, gdje smo možda jednim 
korakom u zlatnih dvorovih sreće, za kojom se toliko 
trudismo. 

— Pravo veliš. Sutra ćemo opet početi. Vragove do- 
zivati, -— to ne. To je lud i izmislio ; ali na lutriju me- 
tati — od toga još nikoga nije vrag odnio. 

U taj čas uzdahnu nešto na kućnom tavanu: Aj 
Bog ga ubio! i za malo časova nastade novi dogovor 
izmedju majstorice Kate i k6ne Marka — u kući njegovoj. 


V. 


U večer toga istoga dana prikrade se, da nitko ne- 
vidi, u kuću k6no Marko i zatekavši, kako je ugovoreno, 
komšinicu Katu u tamnoj kuhinji, pridje k njoj, uhvati 
ju za ruku i reče: 

— Dobra večer komšinice. Evo me. 

— Dobro mi došli k6ćno; s vami je uviek dolazila i 
sreća u kuću. 

— Da bog da i sada. Leže li nesreća ? 

— Baš da je nesreća, k6no moj. Liepo sam se već 
radovala, da će bolest i s njom mahnitost svoju pre- 
boljeti; al kad danas čuh na tavanu kleto ime lutrije, 
opet me iznova opali grom. Vidim, da opet neće biti 
dobra. Modrice s ledjah, a ludost s nova u glavu. Liek 
bijaše baš pojak; ali za onu njegovu žuljevitu kožu i 
dušu preslab. Eda bi Bog dao, da ste što sigurnijega 
izumili. 

— Pogledajte, da li spava. 

Na to ode Kata tihano u sobu i domala se vrati. 

— Zaspao je i to tvrdo, sve ga hrka stoji. 

— Tim bolje. Amo mi sada ponjavu i filgjan. Krinke 
evo, liepih, nježnih obražčića, da ih ni sama boginja 
nemože imati ljepših. Ima li malo žesti, da vidivši pa- 
kao, vidi danas i slavu nebesku. 

— S mjesta k6no. Kako rekoste, tako je sve prire- 
djeno. 

Na to se Marko zaogrne ponjavom, lice prikrije krin- 
kom, a u ruke uzme filgjan te, zapaliv žest u njem, 
uputi se lagano u sobu. Prikučiv se sretno postelji, 
pst-ne nekoliko puta i kad vidi, da se Mitar iz tiha 

budi, počeka dok otvori oči i onda glasno zavikne: 
»33. TVT NI“ te svečanim korakom, kao što stupaju bo- 
govi Homerovi, izidje iz sobe i brže bolje kući. — — 

Mitar ostade sjedeć zadugo kao niem na postelji. 

Onako bijaše našemu velikomu apoštolu Pavlu; onako 
Mojziji, Iiji, Zakariji i mnogim drugim, kada ih obasja 
svjetlost nebeska. Po tom si stane oči raztirati, da vidi, 
eda li je istina, ili je san. I kada se podpuno razabra, 
zalomi rukama i jecajuć od radosti sam sobom ovako 
progovori: Zdrav da si mi angjele božji, srećo i spase 
moj! Nisam vriedan ni dostojan . . . ali neka bude po 
rieči tvojoj . . . Ali da! — i, dohvativ bjelicu, zapiše 
na tablici 33.111. — O Kakvi su liepi, pa sve jednaki! 
Prosti, ali duboko-tajni. Mudrost ljudska zapliće, a Bog 
razpliće; a božja volja prosta je i jednostavna, pak je 
opet nitko zamrsiti nemože. Ali što ću sada? Da leg- 
nem i spavam, o tom ni govora neima; a da razabirem 
— nesmijem. — Jerko! Jerko! 
“Kata, znajuć dobro što je, nadre se tužna smi- 
jati; a Jerko čuvši, gdje ga gospodar zove, digne se 
ljutit sa slame i, zaogrnuvši se bielcem, dodje mrmljajuć 
u sobu i prodre se: 

— Što je opet? Koja vam je nevolja? Valjda vam 
još sve jednako vrag hoda po glavi. Ako li to tako uz- 
traje, ja, vjere mi, odoh bez traga, pa onda mučite koga 
* vam drago. 

— Nije, nije, srdce moje. Evo sunca i pred naša 
vrata! Što smo patili, patili; sada će sve okrenuti na 
bolje. Ovaj čas me nešto probudi i kad mi se oči otvo- 
riše, imaju što da vide. Žena u bielo odjevena, liepa, 
kao što angjeo biti može; lice joj kao da si prosuo ruže 
po sniegu; stade mi do postelje i — — 

— Dosta je, dosta. Ja tim prikazam više nevjerujem. 
Otvoriste li vi dobro oči; da nebijaše onaj naš prijatelj 
iz vinograda, došavši po ono, što je ostavio? 


88 


> — Nezabunjuj me, luda glavo. Gdje je još djavao u 
bjelini hodao po svietu; gdje je u njega ono lice; gdje 
je paklu ona blaga svjetlost, koja zasliepljuje, a ipak ne- 
vriedja, nego razblažava i dušu blaženstvom zatapa ? 

— Hm! Hm! Pa reče li štogod ? 

— Reče, ali samo meni; a tii drugi znati ćete, kada 
bude vrieme. 

— A hoće li štogod onako za naš posao — —? 

— Hoće, hoće; ali treba šutiti. Znaš, kako se u evan- 
gjelju veli sad ovomu sad onomu: Idi, ali da nisi go- 
vorio nikomu ništa. Ti ljudi nisu radi da se telali po 
svietu, što su oni učinili komu. 

— A hoće li mene štogod zapasti ? 

— Biti će nam svim dosta. Sada možeš mirovati te 
koj grošić i više popiti, nego li dosada. Mirovati i če- 
kati, to je tvoje. Male lutrije neću više ni da gledam, 
a netreba ni tebi. Ti meni ostaješ u ostalom, ma se 
kako stvari promienile, onaj koj si i bio. Ja sam čo- 
vjek, koj se u dobru ponijeti neću. Ako i bude hintov, 
sobe gospodske, svilene haljine, jela izabrana: a ono 
ćeš ti sprieda na hintovu u odjeći od zlata sjediti te 
ništa drugo nego gledati, kako debeli i zobni hatovi 
biesno grabe, hop! hop! pak onda, kada se kola ustave, 
skočiti, vratea otvoriti, mene pod ruku uzeti, pokloniti 
se i reći: Zapoviedajte vaša milosti! To sve samo pred 
svietom, a na samo ćemo ostati stari prijatelji. Tebi će 
biti jedna soba, kao pridvorje rajsko: tu ćilimi, svake 
slikarije, mehki stolci sjedaći i pružaći, pa tud da raz- 
baciš i noge i ruke, te kad tko dodje, da mu rekneš: 
Počekajte malo, moram vidjeti, da li se je nj. milost 
obukla; a ja ću, kad zapitaš, je li slobodno, reći ovo ili 
ono: Slobodno je; malo sam boležljiv; neka sutra dodje 
i tako dalje. 

— Ja nemarim, gospodaru. Bog bi dao, da kakogod 
izpuzamo, vi iz vaše slanine, a ja iz svojih dronjaka. 


ze 

— Što slanine? Što dronjaka? Bhu! bhu! — Pak 
onda, kada ja uzmem svoju Katu pod ruku, a nje sve 
sušanj stoji, a ti za nami: na šeširu ti zlatna ružica, 
oko vrata i ruku srebro se prelieva,. čižme s ostrugami | 
škripe, ... kako će nas zavistna svjetina gledati i pi- 
tati: Gle! gle! Što se to učini od Mitra? TA je li ono 
oJerko? Nuto Kate! Tko bi ju poznao? Kako su pusti 


podizali glave! — Tako će govoriti opak sviet, a mi 
ćemo uzprkos još većma glave uzbaciti, rukama razma- 
hivati, na sviet se izkašljivati, nikoga negledati. — Što 


veliš Jerko na to? — A kć6no Marko, — on će od toga 
dana, evo moje glave, početi metati na lutriju, nebi li 
nas kakogod dostigao. Onda ću ja njemu, kao što mu 
rekoh, kazivati priče. 

— Sve je to liepo; ali samo na vrbi svirala. 

— To je moja briga. A sada hajdemo opet spavat : 
ti na slamu, a ja na debelu ponjavu, dok nebude drug- 
čije. 

— Lahku noć gospodaru! Gledajte, da do sutra ne- 
bude sve prazan san. 

— Ovako se nesanja. Lahku noć!!! 


VI. 


— Huj! huj Veselo Mitre! Došao je i tebi spasovdan, 
pokucala sreća jedared i na tvoja vrata, procvale ti ruže 
i ružmarini na stazi života, mjesto staroga drača i ko- 
rova! Mili Bože! Sirotinja je briga velika. Dan na dan 
hrani, poji, odievaj sebe i svoje, a neimaš odakle; kad 
god se zaište, ćuška za uho; a kad god se dade, rana 
duboka; a kad se nemože, bol preljuta. — Ali ni bo- 
gatstvo spavati neda; gvozdeni kovčezi — i oni težko 
dušu pritištu; neznaš kamo ćeš s novcem; izvijaš sve 
načine, kako da ih paharčiš, pa nikako na kraj doći 
nemožeš. Srećo, pusta srećo! Jel moguće, da si se i 

samnom jedared posestrila! -— Jesi! jesi! — Onaj san 
nelaže; a da on i laže, sad istine već nitko u laž ne- 
pretvori. Po svem gradu ide od ustiu do ustiu: Mitar 
— a Mitar, to je sad gazda! Broj 33.711 svim je na 
jeziku i djeca ga već naizust znaju; tomu se broju sve 
danas klanja, sve mu se divi; a ja kad se pokažem na 
ulici, lete kape i šeširi: Sluga ponizan gospodine Mitre! 
Čestitam vašoj milosti; preporučujem se! A ja, kao čo- 
vjek, koji u dobru neću da se ;ponesem, velikodušno 
svakomu odzdravljam i samo izpod oka motrim i mjerim 
prijatelje i neprijatelje te u sebi odlučujem: Ovoga ću 
pomilovati, a ovomu nikad oprostiti neću. Kono Marko: 
Hvala prijatelju Mitre! Klanjam se; opet je izišlo na 
tvoje. — Znam da je izišlo, kono Marko. De pričaj 
sada! Bit će dobro, kada dodješ: Mitre, ded pet sto, 
ded hiljadu forinti; premaklo mi se novaca, i tako 
dalje. — Al je Marko opet čovjek. — No odakle sviet 
zna za moj broj? Kako sam ga sretno dobio i kupio, 
spravio ga u ladicu u deset zamotaka, pa se opet zna. 
Al da! Danas je već sedmi dan od vucidbe, a tolika 
sreća daleko se čuje. Huj! huj! Koliko je samo to? Po 
svem svietu glasati će se, sve novine pisati će o mojoj 
sreći. Mnogi bogataš, koj je dosad mislio, da je samo 
njega Bog stvorio da se u novcu valja i drugi sviet 
preko oka gleda, reći će sada: Gledaj ti toga! To će 
se govoriti u Beču, Parizu, Londonu i svuda, gdje je 
majdan novcu; a ja ću pod ovim svojim poderanim 
krovom i u ovih mastnih hlačah prsti pueketati i misliti 
si: Baka momče, kao da ste vi sreću pod zakup uzeli. 
— Ali da! Sutra je slava u mene! Toliki gosti, a ja 
se ništa nebrinem. 

—- Ej Kato, pošalji mi po Marka! 

Za čas dodje Marko. 

— Brate Marko, reče mu Mitar, uprvši se o jednu 
nogu i tapkajuć njom, a ruke turivši u žep; — ti znaš, 

kako sada stojim i rad ćeš mi učiniti ljubav, za koju 
se možeš nadati stostrukomu uzdarju. S velike sreće 
metnuo sam se u trošak. Sutra hoću neke prijatelje da 
podvorim, neka se vesele mojoj sreći. A nešto sam i 
kod majstora naručio, pa hoću i pošteno, kao čovjek 
bogat, da platim. Ded mi dakle do četiri stotine forinti ; 
evo ti pisma na četiri hiljade. 

Marko ga tužno pogleda; al valja što je počeo da i 
svrši, te opet ljubezno i pun udvornosti odgovori :' 

— Kako da nedam, brate Mitre? Davao sam i prije, 
a kako neću sada. No se uztrpi sutra do večeri. 

— Svejedno, idan prije ili kašnje. To sam te hotio 
moliti: a sada budi mi zdrav. 

Marko mu se pokloni i ode. 

— Bože moj, kako se vremena mienjaju! nastavi 
Mitar svoj monolog. — Ovaj čovjek, koj me je prije 
toliko korio, grdio i samo od smiljenja kadkad me iz 
blata izvlačio, sada mi se evo klanja. O zlato! o blago! 
Ti si car, ti Bog svieta ovoga; neklanja se to ni vražji 
Mitru, nego sve tebi. 

— Mitre, što ćemo zaklati za sutra? propita kroz 
vrata Kata. 

— Bhu, bhu, što ćemo zaklati? — To je pitanje! Što 
ćemo zaklati? 

— Da! prodre se Kata. To treba znati. Ona dva pu- 
rana ili tele? 

— Kakovo tele, sakr...? Kolji kravu i gdjegod što . 
uhvatiš. Gdje je jedno, tud danas mjesec dana može 
stajati stotina. Kolji sve, što ti pod ruku dodje; nežali 
ništa; to je jedan dan, al vriedi za milion miliona 
drugih. 

Kata se kriomice nasmije i zatvori vrata; al se za 
malo opet povrati i najavi stolara Mocla. 

— A drago mi je, drago mi je, majstor Mool. Jeste 
li vi već gradili kadgod ormare za novce? 

— Gospodaru... il da reknem gospodine Mitre, nije 
nužde bilo; al ako treba, umijem i to. 

— Ha ha ha! Nužde! Kakove nužde, gdje se grade 
ormari za novce! Pak onda, ,ako treba!“ Kako nebi 
trebalo! Vam netreba za vaših pet grošića, to znam ; 
al za dvie stotine hiljada, velim, dvie stotine hiljada, 
mislim da je uviek trebalo i da će trebati. 

— To je istina, vaše BAMSNO al to je prviput 
kod nas, odkako sviet stoji. | 

— Tako, tako moj Mocl i potr a: ga rukom po ra- 
menu. A sada da vam kažem, kako želim imafi taj 
ormar. Najbolje što ima drvo orahovo, spolja liepo na 
smedje usvjetlano; sav ormar na dvoje razdieljen i za 
svaki predjel posebna vratca; u d6njem ovelike ladice 
uzduž za krupuu novčurinu i kojekakve papirine; a odoz- 
gor tri do četiri reda sve malih, sitnih ladičica, što se 
tajno otvaraju i zatvaraju, da nemože svatko svoga nosa 
imati u njih. A kad se jedne ladice sprieda povade, a 
ono da za njimi budu opet druge, isto kao i prve. Tako 
mi uredite; a kad bude gotovo i vi svoje liepe novce 
za posao primite, onda ili se odmah otrujte ili mi se 
svimi bogovi zakunite, da gradjevine ormara nikomu 
izdati nećete. Nije šala, toliki novac, — što vi mislite. 

— Biti ćete služeni, gospodine. A kako ćemo za cienu ? 

— Računajte, kako vas je volja. Što stane u jednu 
ladičicu dukata, to je vaše. 

— Hvala liepo. A kada da bude gotovo? 

— Čim prije. Ja ću doskora po novce; a kada ih 
donesem, valja da bude gdje ću ih spraviti. Vi znate, 
kako hrdjava svieta danas ima. Znam da su tu hiljade 
izbuljile sada oči na mene, kano gladne vrane na mr- 
cinu, do koje nemogu. Jedni misle: sada će Mitar za- 
grabivši jednom i drugom rukom bacati na sve strane ; 
tu se sad javljaju rodjaci, sve devete peći omela; pri- 
jatelji, za koje se prije nikad znalo nije; kršteni, kriz- 

meni i Bog sam zna kakovi ne jošte kumovi, i izvode 
po najtanjoj krvi jedni rodbinstvo, drugi prijateljstvo, 
a treći kumova kumstva kumstvo. To su jedni. A ima 
ih, koji su možda pošteniji od prvih, te sude: ako li 
nedodjemo do ništa dobrim, a mi ćemo silom. To su 
oni nezvani gosti, od kojih se je zemlja najprije oči- 
stiti, pa onda reći moralo: Hajde Mitre po svoje novce. 
Bog zna! — živ otići, a mrtav doći. 

— Mrtav doći! Kako to govorite? 

— Šuti nebore; to zaudara na bogatstvo. Kod ovoliko 
novca može čovjek ludo govoriti, pače i budalom oba- 
stati. Novac i ludost, to su dva druga, koja se dobro 
slažu. Misliš li ti, gdje je pun kovčeg, da tamo nemože 
biti prazna glava! Pače, sreća u čovjeka luda to ti je 
obično znak puna kovčega. Koliki bi po onom, što je sam 
sobom vriedan, već odavna bio lipsao; al mu je ruka 
zlatna, pa je sav zlatan; trbuh pustio i podvoljak objesio ; 
a mnoga čestita duša, koja sja dobrotom a ne zlatom, 
usukala se kakono pritka u pasulju. Tako je na svietu; 
što ćemo? Jedan vara onim, što nije; a drugomu se 
neda da pokaže ono, što jest. Zato, rekavši sve u kratko: 
Uz blago netraži pameti; i ako danas sutra čuješ i 
ludih stvari od mene, a ono valja da misliš, da ima 
patenat i na ludost, a to je bogatstvo. 

— Vi mudro govorite, gospodine Mitre, kano da 
knjige pišete. 

— I gorje mi je bilo — pak sada mogu govoriti. 
Medjutim, ja imam još malo posla, drugih naručbina; 
a vi se brinite, da ormar skoro sgotovite. 

— Bit će. — Vaš sluga! 

— Jest — sluga. Da ste mi zdravo! 

— Mitre, kolar već odavna čeka, vikne Kata. 

— Neka čeka — i ja sam negda tako čekao. Liepo 
ti je biti velikim gospodinom, ili bogatim čovjekom —- 
što je na posljedku svejedno. Tu možeš sav sviet za 

nos vući, a on ti se opet mora klanjati. Kada sam ja 
nekoč dolazio velikoj gospodi: Sluga pred vrati, deset 
sati pred podne. — ,Molim vas, bih li mogao biti 
s milostivim gospodinom“ — ,,Baš se oblači, pričekajte 
malo.“ — Jedanaest sati. ,Molim vas — —- —“ , Sada 
baš ručaju njihova milost.“ — Dvanaest sati. , Molim 
VaS — —“ , Vidite, da ima gospode, koja su preča ; 
dodjite sutra.“ Tako sutra, tako prekosutra i tako uviek. 
Čekaj kolaru!... Ali hajde — 

— Unidjite. 

— Na vašu zapovied — 

— Imate li gotovih karuca po najnovijoj modi? 

— Ciena? 


— O tom nije razgovor; nego imate li gotovih ka- 


ruca po najnovijoj modi? 

— Gotovih neimam ; ali ako zapoviedate — 

— Jest, zapoviedam ; karuce sa dva sjedala pod kro- 
vom, da se može i najveći čovjek pružiti u njih, kako 
ga je volja; za četiri konja; sve od čista gvoždja, što 
od gvoždja biti ima; zeleno oličene, sa grbom — — 
Eh! to ćemo poslje. 

— Bit ćete služeni. Dokle? 


— Za dvie nedjelje dana najposlje. Da ste mi zdravo! | 


Na isti način primi to popodne još nekoliko majstora 
i umjetnika gradskih, medju kojimi poslednji bijaše 
židov Kefteles, kod koga naruči dekoraciju za sutrašnji 
objed, — prešan posao, na koj valja da se potroši sva 
noć, al za dobre novce. 

Tako se nagospodovavši to popodne i večer, izjede 
po običaju malo crna kruha i suha sira te izpuhujuć se, 
kao da se je najio samih gnjetelova i napio šampanj- 
skoga vina, legne pod onaj svoj otrcani pokrovac i stane 
sanjati o salonih, audiencijah, ekvipažah i drugom go- 
spodstvu, što si ga je upilio u glavu. 


—__,_ PL —— 

VII. 


Sutra dan pod večer sve se po kući Mitrovoj uzžur- 
balo, i domaće i najmljeno. Jedni sjenicu u dvoru do- 
gotavljaju, drugi stol steru i jela postavljaju. Kata je 
u kuhinji, zapregla se i zasukala te kuha i peče, sve 
je huka stoji; a Mitar se zamišljen po sobi gore dolje 
šeće i goste dočekuje. Sobe su mu tiesne, pa im je 
prostro u dvoru pod sjenicom. 

Gosti jedan za drugim dolaze, i kako koj dodje, tako 
se 1 s Mitrom rukuje te čestita; a on, s nova od pete 
do glave odjeven, čestitke prima, na nje odgovara, goste 
posadjuje i razgovara. 

— Večera je na stolu! zovne jedan od sluga. Izvolite. 

Mitar goste reda, kako je tko stariji i ugledniji. Po 
stolu su bieli stolnjaci, a čim se jede sve je liepo i 
skupocjeno, od susjeda još za ovaj put pozajmljeno. Poviš 
stola, gdje je pročelje, namještena slika ,sreće“ u prilici 
žene. Na razmotanoj artiji, što ju drži u. lievoj ruci, 
napisan je okrupnimi znakovi i razsvietljen broj 33.771. 

Družtvo jede, pije, al slabo se tko šali i veseli. 

Dodjoše zdravice. 

Kć6no Marko ustane i nazdravi: Da nam Bog živi 
domaćina, kojega se sreći danas veselimo. U njoj se ne- 
pooholio, već nam prijatelj ostao, koj nam je i bio. Blago 
prolazi, a pravo prijateljstvo ostaje dovieka. Bolje da 
blaga nije, nego da se po njem grieši. Ljepše je pamet 
steći, a blago pogubiti, nego li u blagu dušu pogubiti. 
Ele Bog nam ga živio na mnogo godina — koliko kaplja 
toliko godina! 

Kucnuše se i izpiše. | 

U tom stupi u dvor listonoša i preda Mitru list. 

— Odakle list Mitre? povikaše svi gosti u glas, a 
u taj čas Marko se diže i otide. 

Mitar ništa nespazi, već se u list zagledao te poga- 
dja: odakle je, što li je. 

— Otvaraj ga Mitre, povikaše opet gosti. 

On ga razpečati. Kad al u njem ništa nego štam- 
pani brojevi od poslednje vucidbe. Pouzdano list raz- 
mota; nu kako unj zaviri: kano krpa probliedi, usnice 
mu uzdrhtću, kosa se naježi, žile odskoče i težkom mu- 
kom protisnu mu se grlom jedna samo, ali strašna rieč 
pizdaja!“ i pade obeznanjen preko naslonjača stolca, na 
kom je sjedio. 

U tom stupi u sjenicu vrag, onaj isti vrag, što mu 
bješe došao u vinogradu, u istom odielu i bez repa. 
Okolo vrata kovčeg objesio, a pismo za prsa zataknuo i 
postanuvši kod Mitrova stolca, pogleda ga oštro i reče: 

— Evo novci! 

A on se trže kano biesan sa stolca; sav van sebe 
oči izbuljio, a šake kruto stisnuo te što ga grlo nosi 
izdrie se: 

— Neću novaca, nego dušu mi vrati. 

— Hoću, no prije ti meni moj rep. 

— Vodite me u sobu, da mu vratim rep. 

Povedoše ga u sobu, a vrag za njimi. U sobi prozori 
i kapci zatvoreni, da se ništa nevidi i da mu se je . 
težje razabrati. Od gosti se neki smiju, a neki ga žale; 
al je svim drago, što će liek pomoći. 

Mitar doškleca k postelji, rukom se maši pod uz- 
glavje te izvuče lisičju repinu i, odvrnuvši oči od nje, 
pruži ju vragu: 

— Evo ti repa, vraže. 

A vrag, potegnuvši izza prsiu pismo, pruži mu ga: 

— Evo ti duše Mitre, pa ju unapried bolje čuvaj. 

To rekavši, vrag ode, a ostali Mitra povale na po- 
stelju, da se izspava. Kada se izjutra prene, prvo što 
ugleda bijaše ono pismo, što mu ga vrag bješe ostavio. 
Veseo rad izkupa duše, skoči se na noge i dohvati 

pismo da ga pročita. Sladko se je spominjati nesreće, 
što nam je iznad glave sretuo premahnula; i dužnik 
s veseljem nekim gleda težke obveznice, pošto se je 
jedared duga oprostio. — No čudom se začudi, kad mjesto 
onoga kobnoga zapisa ugleda poslanicu svoga k6ne Marka, 
koj mu ovo piše: | 

y»Dragi moj Mitre! Vrag onaj, što te je toliko na- 
mučio, bio sam ja. Eda bi ti nakon težka stradanja 
bio angjeo spasa. Vidiš, da se o tudjoj muci živjeti 
nemože, nego da svaki valja da se uzda u se i da 
se svojim trudom i znojem promeće. Mahni se dosada- 
njega teciva, ili da bolje reknem raspikućenja. One četiri 
stotine forinti, što ti dadoh u zajam, neka ti budu. 
Ni u mene neima odviška; ali ih neću žaliti, ako te 
budem izveo na pravi put. Troškovi jučeranjega dana 
namireni su; a od onih gospodskih naručbina tvojih neće 
biti ništa. Ono je sve medju prijatelji ugovoreno bilo. 
Neboj se nikakove sramote; nego budi uvjeren, da će 
se sve veseliti izbavljenju tvomu. Budi pametan i primi 
ovaj moj savjet onom pripravnošću, kojom' sam ja na- 
stojao o dobru tvom. Budi mi zdrav. 

Tvoj Vrag-Marko.“ 

Mitar ostade malo zamišljen; al mu u jedan mah 
udariše suze na oči, koje uprvši u lik Krista-spasa, 
što mu visjaše u sobi, diže tri prsta i zakle se Bogom 
i dušom svojom: 

pNikada više!!!“ 

I od to doba nije se više vidio u sbirnici grada N. 
Mitar Kuburdjić. 


Jurković. Sabrane pripoviesti I. 7 


SEOSKI MECENATI. 


I. 


Kio uzku dolinu s istočne se strane ulazi u prostranu, 
prama zapadu pruženu ravnicu — kotlinu —, jer su ju 
gore odasvuda opasale. Hoćete li sliku te ravnice? Lahko 
ću vam ju dati. Da je ljeto, morao bih vam govoriti o 
zelenom viencu njezinih gora, o šarenih sagovih njezi- 
nih livada, kroz koje se kano srebrna potka dva potočića 
provlače; o stadih i njihovih mladih pastiricah, koje mi- 
lovidne slike kano da je vezilja u onaj sag uvezla; o 
čarobnoj igri boja, koje se nebom i zemljom prelievaju 
o zahodu sunca; — ali ovako je sunce već zašlo, a doba 


je zimsko, te ni od najboljega slikara nebiste mogli - 


 ozahtievati više, nego što vam dajem ja: preko svega 
prediela prebačen jedan, bieli pokrivač od sniega. — 

Plodnost te ravnice već je od davnih vremena mamila 
čovjeka, da se u njoj nastani. Sretnih onih, koji su se 
požurili te mjesta uhvatili. Na pretilih grudih takove 
hraniteljice i o malo se truda dobro živi. I zato se svuda 
naokolo biele mala sela; pod gorom se nanizala, kano 
pod strehom lastavičja gniezda. 

Odvesti ću vas u jedno od tih sela. Ime mu je Vra- 
novac. Kuće mu nisu u redove gradjene, nego amo tamo, 
najviše po brežuljeih, razsijane. Svaka od njih ima pro- 
strano dvorište i voćnjak. Od hrastova su drva nači- 

njene, a trskom pokrivene. Kroj i nakit, a navlastito 
rezbarija, koja se vidja na ogradah triemova, na rubovih 
prozora i krovova te na nadkrovcih dimnjaka, svjedoči 
o davnini njihova postanka. Nu i ako su stare, . uredne 
su i opravne. Ljudi su zdravi, jaki i dobro odjeveni, 
marha svake vrsti dobro ugojena; jednom riečju: sve 
što vidiš, smije ti se prijaznim licem obilja i reda. 

Sve nadvisuje zidana crkva sa svojim bielim, vitkim 
zvonikom. Pod njom u nizini leži osamljena kuća, pred 
kojom ćemo se ustaviti, jer nas ona najviše zanima. 

I ona je kano i druge od drva sagradjena i: trskom 
pokrivena; ali gdje druge uzpravno stoje, ona se je na 
jednu stranu nakrivila. Po krovu se mahovina uhvatila i 
debelom zelenom korom pretvorila. .Mjestimice izpod 
poodpala klaka vide se kući gola hrastova rebra. S. pro- 
čelja ima do pet prozora, u kojih je nekoliko okana pa- 
pirom zaliepljeno. Ali u toj dosta zapuštenoj kući mora 
da je stanovnik ipak čovjek uredan; jer već kućni vrt, 
u koji se ulazi iz dvorišta, i ako je zimsko doba, 
pokazuje u svem tragove veoma pomnjive i razumne 
niege. 

A tko je taj stanovnik ? nd 

Dok motriš, kako se drugi sviet, ovamo mlada s pre- 
glicom iz susjedstva, onamo momak s puškom iz polja, 
a onamo opet starac zamrzlih brkova s tovarom drva na 
saonicah iz šume, svojim kućam vraćaju, da se ogriju i 
okriepe večerom, koju im sgotavlja skrbna planinka; 
dok gledaš, kako su se vrabci po grmlju kano otčenaši 
nanizali, a vrane na staru topolu na noćište pale. ter 
grakčuć i namještajuć se jedna drugu s grane na granu 
obara, da si sgodnije mjesto osvoji; dok okom pratiš 
tamo onu, što žurnim korakom sa drvenika kladu vuče 
te ju na ognjište navaljuje; pak opet onu, što pjevajuć 
šibaluk spušta, da si vode zahvati: — dok si dušom 
Zo ; . 

utonuo u te i druge milovidne prizore večernjega života na 
selu, eto ti nove slike, od svih onih ljepše i zanimljivije. 

Iz one poderane kuće uz ciku i viku provrije kano roj 
pčela ili kano čopor srna četa djece mužke i ženske 
ter, čim se dokopaju ulice i svoje slobodice, stanu se 
sniegom grudvati i naganjati. Bubotci odjekuju, škri- 


ljaci zrakom prše, kroz smieh već se i plač čuje; u čas | 


bje nekoliko razbijenih nosova; dok se na jedan od 
onih pet prozora nepomoli ćelava glava, a iz te glave 
viknu tankim glasom: 

— Hoćete li se nositi svako sebi! Vi Pavlovčani, 
zar da u šumi omrknete, pak da vas izjedu vuci? 

Još nedoreče, a rieč ,učitelj“ ode brzinom munje od 
ustiju do ustiju i, kano da si medju čvorke puknuo, 
razbjegoše se djeca kud koje. 

Učitelj opet glavu uvuče i prozor zatvori. 

Sliedimo ga, da vidimo, kako mu je u kući. 

. Ovelika soba, koja mu za sve služi, čista je i uredna, 
liepv obieljena. Pod od naboja ponešto je neravan, ali 
pomnjivo pometen. Težke grede tavanica kano da su 
zidove prama ulici pritisnule i u zemlju satjerale, te če- 
tvero-ugalni lik sobe izilazi donekle nepravilan i sva 


kuća prama toj strani nagnuta. Namještaj je jednosta- - 


van. U sredini sobe jak stol od hrastova drveta, na ko- 
jem učitelj jede i radi, sa dvie tri stolice istoga sloga. 
U jednom nuglu postelja šarenicom prestrta, a do nje 
o stieni prosta ura svajcarska. U drugom nuglu poliča 
i na njoj nekoliko knjiga te čitave hrpe zadaćnica, svieć- 
njak i u njem svieća lojanica. Do vratiu ogroman dr- 
veni sanduk, u koji je spravljena rubenina i odielo uči- 
teljevo, osim jedne haljine modre boje, koja do sanduka 
o čavlu visi, te ju učitelj u školu oblači, pak valja da 
mu je pri ruci. Od slika vriedno je spomenuti lik po- 
kojnoga staroga župnika, dobročinitelja njegova, koj je 
dražbom prodan, a on ga prekupio i za uspomenu sačuvao. 

Osim te sobe sve je drugo prazno, do jedine kuhinje, 
u kojoj se vidi nekoliko komada kuhaćega posudja, osta- 
naka prijašnjega kućanstva, premda je učitelj bio odu- 
viek samac. Osim njega neima žive duše u kući, ako 
nećemo u taj red brojiti staru čavku imenom ,Katu“, 
razbludnicu učiteljevu, koja ga kano pašče posvuda 
sliedi te je, drugujuć s njim od mnogo godina, stekla 
pravo po njem skakutati, na glavu mu sjedati i po njoj 
kljuvati, što joj školska djeca ne malo zavide; ili onoga 
kosa u velikoj drvenoj krletci, kojega je učitelj za mla- 
djih godina umjetno pjevati naučio, ali je staroga ptića 
već pamet ostavila te od svojih pjesama samo početke 
slabim i promuklim glasom kano kroz san propieva, a 
ostalo kano uspomene mladosti u sebi tiho opetuje. 

Zagledajmo malo i u školsku sobu. Pokućtvo njeno 
sastoji se od nekoliko starih, razklimanih, kojekakovimi 
podmetci utvrdjenih klupa, od kojih su nekojim sjedala 
tako nizka, da se djeca bradami na nje naslanjaju. Od 
starijih učila vidi se zemaljska kruglja, s koje je Afrika 
i jedan dio atlanskoga Oceana oderan. Od novijih vla- 
dom darovanih imaju dva velika zemljovida, sćot (ra- 
čunalo) i prirodopisne slike. Nad stolom učiteljevim visi 
propelo i zanj zadjeveno šiblje. 


II. 


U tu školu, koju sam vam opisao, bješe pred kako- 
vih petdeset i više godina jedan dan po dovršenoj berbi 
došao po svom običaju stari župnik onoga mjesta, čo- 
vjek pobožan i dobar, uzor svećenika po srdcu božjem, 
djelom potvrdjujuć ono što je riečju naučao i jednakom 
brižljivošću pazeć crkvu i školu. 

Neću spominjati, kako je starac bio vješt dvoumnike 
svjetovati, biednike tješiti, griešnike koriti i kako je u 
svako doba bio gotov čim je mogao potrebnike poma- 

gati; nego ću spomenuti jedno: kako je, zalazeć u školu, 
umio bistrovidnim svojim okom po koje umno i daro- 
vito ali siromašno diete odabrati te ga o svom trošku 
ili svojim nastojanjem dalje školovati; pak je najveća 
dika i najveće uživanje starčevo, kada koga ugledna i 
čestita muža prstom pokažu te reknu: ,I ovo mu je djak“ ; 
ili kad u kakovu sboru koji budi pop, budi fratar, su - 
dac ili inače častnik i odličnik predanj izpadne te ga 
u ruku poljubi, a od ustiju do ustiju šapat ide: ,I to 
mu je djak.“ 

Poznajuć ga takova, podjimo za njim u školu. 

Stupiv u nju, s učiteljem se i s djecom liepo po- 
zdravi, pak dok još djeca stajahu, očima po njih zao- 
kruži, dok mu se neustave na nekom dugonji, koj je 
čitavom glavom ostale nadvisio. 
 — Gle, ti Damjane zar opet ovdje? zapita ga. 

Dječak oči obori i snuždi se. 

— Nekorim te zato sinko, reče mu župnik; samo 
pitam. 

Učitelj, misleć da je na njem red izpričavati se, pri- 
hvati: | 

— I ja sam mu govorio, da mi više nedolazi. Evo i 


ovu pilad neimam kamo smjestiti; već ih je soba pre- 


puna, kano bundeva sjemenja; a on mi za troje mjesta 
zaprema. Sada mu je evo petnaest godina, pak već čisto 
nije pristao medju ovu dječurliju. Zna čitati i pisati 
da nemožeš bolje. Izučio je sve što imamo, pak mi se i 
samu čini, da bi mu valjalo ostati kod kuće i gledat 
si drugoga posla. 

Slušajuć te rieči učiteljeve, mladić glavu na prsa 
spustio i od neprilike obima rukama haljetak amo tamo 
natezati uzeo, ustne mu se uzdrhtale i samo što nije 
plakati briznuo, a to tim više, što se sva djeca bijahu 
onamo okrenula i u njega zinula. 

— Djeco, svako gledaj preda se, reče župnik pooštrim 
glasom. 

Djeca se opet namjestiše kako treba, a onomu ku- 
kavcu odlahnu. A tada, okrenuv se k učitelju, nastavi 
župnik. 

— Hajde, nebranim, neka ostane. A zar te puste 
tvoji ? upita dječaka, koj, još uviek ponikle glave, od- 
govori na pol usta: 

— Namolio sam se te me opet pustiše. | 

— Kako rekoh, produži župnik, neka ostane; samo 
mu gledajte posla, da negubi uzalud vremena. I pri- 
stupiv k mladiću potrepta ga rukom po ramenu i rekne 
mu: Dobro, dobro sinko moj. Zato te nekorim, dapače 
te hvalim. | 

Djeca su pri tom sliedila očima župnika i opet se je 
sva škola u dječaka zagledala, koj je sada već glavu 
podigao, čelo razvedrio te, dok mu okolo ustna mjesto 
plača titra smiešak zadovoljstva, iz očiu mu kroz one 
suze radost kano sunce kroz kišu probija. Sretan i pre- 
sretan prigne se i župnika u ruku poljubi. 

Župnikovom prijaznošću ohrabren, preuze rieč učitelj: 

— Ija velim gospodine, neka ostane. Posla će mu 
se naći. Ako ništa drugo, neka mene stara kadšto za- 
mieni. Obučio sam ga, pak je vrstan mjesto mene sit- 
niji posao u školi obavljati i na red pripazivati. Zato 
sam mu i odredio mjesto u najzadnjoj klupi. Najveći 
je, pak i sjedeć vidi svakoga što radi. A tko neće kako 
valja, eno tamo za onom slikom brezove masti; pak i 
to sam položio u njegove ruke. 

Sva djeca najprije plaho u šiblje pogledaše, pak onda 
nikom ponikoše i nasta za čas - velika tišina. 

— DA, da, nastavi učitelj. Neboji se svaka šuša Boga, 
već onoga, i pokaza opet prstom šiblje. Tako eno onaj, 
— i naznači glavom dječaka, koj izvan klupe stajaše u 

kutu, dječaka rumenih obrazčića i crnih, nemirno igra- 
jućih očiju, kojega župnik do sada još nebijaše spazio. 

— A što je taj skrivio? upita župnik. 

— Skitnica, odgovori učitelj; neće mu se u školu, 
već se okolo pastira vrze i milije mu je za kozami 
skakati, nego ovdje sjediti. I danas ga je obćinski po- 
ljar kano blažče iz potrice u školu dotjerao, a svojim 
kod kuće laže, da je ovdje bio. Čekaj, ček! 

Dječko se jogunasto smrkne, a župnik ga prijazno 
zapita: 

— Tebi se dakle nemili učiti? Zar bi volio koze 
čuvati ? 

— Bih, odgovori djetinjom iskrenošću mali. 

— Pak ćeš ih i čuvati. Zašto da nečuvaš? Ali prije 
valja da štogod naučiš. Nećeš uviek koza čuvati. I oni, 
koji su danas selu kmetovi, nekoč su kozari bili; pak 
kako bi im se liepo činilo, da štogod pročitati i zapisati 
umiju. Ali tomu svatko nije imao ni prilike; a ti evo 
imaš, pak nećeš. Sram te budi. Idi na mjesto; pak kad 
opet dodjem da čujem bolje glase o tebi. 

Dok je župnik tako govorio, ono se je zdravo lice u 
dječaka sve većma zažarivalo; one crne nemirne oči sve 
su se to većma širile i sjale, dok ih suze sasvim neza- 
liše i mali griešnik skrušen k župniku pridje, u ruku. 
ga poljubi i od njega po licu pogladjen plačuć na svoje 
mjesto ode. 

— Tako je, progovori župnik, držeć već palicu i škr- 
ljak u ruci, na samo i na tiho učitelju. — A što ćemo na 
posljedku s onim? — misleć Damjana. Kod tolike za 
nauk volje, je li bar kakove glave? 

— Glave, da vidite, baš nije osobite. Slušao sam ga, 
gdje uči. Stavak po stavak pet puta i deset puta ope- 
tuje, dok ga zapamti; ali kada nauči onda i zna. Što 
drugim kano kroz rešeto iz glave poizpada, toga njemu, 
čini mi se, ni maljem izbio nebi. Kako mu je daleko 

do kuće, često ga po zlu vremenu preko podne kod 
sebe pridržim, pak ga motrim. Što bi drugomu djetetu 
kojekakove vragolije na um pale, to on nepozna druge 
igračke do knjige, osim što će se kadšto namoliti, da 
mu dopustim zvoniti podne u crkvi. Kada dospijem, po 
malo ga i latinski učim, — neka zna. Kako kod oltara 
dvori, netreba da vam kažem ; ali on i više zna. Što je 
pjevane mise, odpjevat će kano svaki pop. I zato mislim 
— nemojte mi što zamjeriti — da bi za popa ili fratra 
bio — nikada bolji. I orguljam sam ga nešto malo 
naučio; — ni to mu škoditi nemože. S računstvom da- 
kako nestoji najbolje; jer i sam, da vam pravo kažem, 
do računstva — a što će da računa? — nedržim toliko, 
koliko da znaju čitati, pisati i Bogu se moliti. Tko je 
željan više, eno mu dijačkih škola; ali zato se hoće | 
troška. 

—A bili se rad više učio, nego što se uči u ovoj 
školi? zapitat će opet župnik Damjana. | 

— Da mi dadu, bih, odgovori tihim glasom dječak. 

— A bi li hotio biti fratar? 

Damjan niza se pogleda i sretnim posmjehom potvrdi 
ono, što mu se riečju izraziti činjaše odviše velika smi- 
onost. 

— Vidit ćemo, završi župnik i pozdraviv se s učite- 
ljem i djecom izidje iz škole. Učitelj ga izprati i još 
se nešto pred vratima razgovarahu. 

Neprodje nekoliko dana i stiže pismo od gvardijana 
u Zagrebu, da se učenik škole vranovačke Damjan Va- 
rićak prima za djaka u onaj samostan. 

I taj sretni djak — zašto da vam ga duže krijem? 
— jest današnji učitelju Vranovcu. 

Dakle se neizpuni ono, što mu je prije petdeset i 
više godina namjenjivao njegov u službi predšastnik. 
Nepostade ni popom ni fratrom. A zašto? Nebijaše mu 
sudjeno. : 

Vratimo se tamo, gdje smo ga ostavili. 

Kad je ono pismo iz Zagreba stiglo, tko je veseliji 
od našega Damjana! Majka ga liepo odpravila, otac ga 
u Zagreb odvezo, župnik mu dao na put liep nauk i 
škudu križaru. U gradu odložio opanke i drugo seljačko 
odielo, pak ga liepo ošišali i preodjenuli na varošku. 

Samostanski djak što je, netreba da vam kažem. Zvo- 
niti, kod oltara posluživati, stol sterati, vodu donositi, 
noževe čistiti i preko svega toga još jednoga od fratara 
dvoriti: to mu, osim nauka, bijaše posao. Na njegovu 
sreću fratar, kojega dvorijaše, bijaše čovjek dobar. Pri 
nauku mu pomagao i mnogu mu dobru bilježku u školi 
privriedio, dok učitelj nenaidje na razliku izmedju škol- 
skih i domaćih radnja; jer na njegovu opet nesreću za- 
palo ga u školi sjediti medju samimi tupoglavci, koji 
doduše — svjedokom su njegovi mastni žepovi — mnogi 
batak i mnogi komad manastirske gibanice izpod klupe 
od njega primiše, ali mu slabom pomoćju odmieniše. 

Nu već je on kraj svega toga, i po malo burmut 
Pijuć i kosu, koliko je smio, na način fratarske krune 
šišajuć, a i držanjem i razgovorom svojim medju dru- 
govi budućega fratra na vidjelo iznosio, a i do treće 
latinske škole opetovanjem razreda nekako se protisnuo,, 
kad gvardijan, koj ga bijaše primio, na jedan put umre, 
a onaj, koj na mjesto njega bješe došao, jedno ga crno 
jutro dozove te mu objavi, da ga više držati nemože. 

A zašto nemože? 

Pravo govoreć zato, što je trebalo drugomu mjesto 
otvoriti. A tko će planuti nego onaj, kojemu se je našao 
najslabiji zagovornik, te tako moj Damjan danas kriv 
ovo sutra ono, i kad sve nepomože, nadje se ovaj uzrok: 

Damjana, dok je bio djetetom od poldruge godine, 
majka jednom pred kiljer na sunce posadi, a ona ode, 
da u dvorištu nešto obavi; kad ali natrči od nekuda 
krmača i, došav do djeteta, najprije ga obnjuška, a onda 

s lieve noge žderati načme. Na vrisak djeteta mati, 
ščepav grablje u dvorištu, priskoči i obrani, ali u toliko 
zakasni, što je krmača malomu nožni palac i pol dru- 
goga prsta već bila odgrizla. 

Ta okolnost nije mogla za dugo ostati tajnom onim 
samostanskim djakom, koji s njim stanovahu u istoj 
sobi. Po njihovoj ne zlohotnosti nego šali to se i dalje 
pročuje te dodje do ušiju i starješini samostanskomu, 
koj ga dozove te mu rekne: 

— Žao mi te je, sinko moj; ali fratar i pop mora 
da je čitav i podpun; tako donose crkveni zakoni. Zašto 
te nisu bolje čuvali? Naš biti nemožeš. Hajde pa si 
gledaj drugoga kruha, koj se može jesti i bez nožnoga 
palca. 

Jadni Damjan! 

Ali ne jadni. Nekako zajedno s gvardijanom ode na 
onaj sviet i stari učitelj vranovački. Kako u svietu u 
obće ima više ljudi nego li miesta, tako ona učiteljska 
stolica stojaše sada prazna za onoga, tko se požuri, da 
ju ugrabi. U onom strašnom času, kada mu novi starje- 
šina objavi onu odluku, Damjan i nemišljaše, da je ona 
stolica njemu sudjena. Onako sdvojan on se samo sma- 
traše čovjekom, koj je u svietu ostao bez mjesta. 

Tek kada se kući povrati te ga vidješe, kako se je 
za ono vrieme, što je izbivao od kuće, dotjerao na mjeru 
zrela čovjeka, a i bijaše već prevalio dvadesetu godinu ; 
pak kada uzeše razabirati, što se je sve za to vrieme 
u svietu i u veliku gradu naučiti mogao: učini im se, 
da bi bio za njih najsgodniji učitelj, pak da se za dru- 
goga već i nebrinu. Tamo se je rodio, tamo je odrastao, 
tamo je školu učio; pozna ljude i u selu običaje te neće 
uvoditi nikakovih novotarija ni u školi ni u erkvi. 

Novi župnik — jer starac, njegov dobrotvor, bijaše 
medjutim takodjer otišao Bogu na istinu —, novi dakle 
župnik nebude tomu protivan. I njemu se je momak 

svidjao, pak dozove seoske starješine i druge uglednije 
seljake na dogovor, a naruči i Damjana, da im ga pokaže 
i da se s njim pogode. 

Izbor novoga učitelja bude u brzo i bez ičijega pri- 
govora obavljen, a i pogodba lahko sklopljena. 

— Evo ti kuće; malo je trošna, ali ćemo ju pokrpati. 
Evo ti uz kuću vrta; i njemu ćemo ogradu popraviti. 
Novca 40 for. u srebru; budeš li čuvaran, možeš koju 
krajcaru i spraviti; žita i drva: da ništa drugo nemaš, 
nećeš medjer ni gladovati ni zebsti. A k tomu livada. 
Živili su drugi, pak ćeš živjeti i ti. Volja te kravu dr- 
žati: možeš; volja te i ženiti se: bit će vam svim 
dosta. Jesi li tako zadovoljan ? 

Tako govoraše jedan od starješina seoskih. 

Čovjek, koj nikada ništa svoga imao nije, videći se 
neograničenim gospodarom svega toga, bez ikakova ska- 
njivanja pristane i veselo odgovori : 

— Jesam zadovoljan. 

— Dobro je, produži onaj isti starješina seoski. To mi 
ponudjamo tebi, a ti što možeš nam obećati ? 

Mladi učitelj uzme se izkašljivati, rubac si oko vrata 
namieštati, da si malo prisabere misli, pak onda počme 
razlagati, kako kani u školi ; ali ga tu drugi starješina 
seoski prekine. 

— Sa školom kako znaš; u to mi nepačamo; već da 
idemo a crkvu pak da te ogledamo, koliko si jak svi- 
ranju i pjevanju uz orgulje. Božja je slava prva, a či- 
tati i pisati tko zna, dobro je; ali je evo stotine go- 
dina i.bez toga prolazilo, pak je ipak bilo mudrih ljudi, 
koji su nam sve ovo sačuvali i predali; jer je starija 
glava od knjige. Nevelim, da tako ima biti i u napre- 
dak. Neka se djeca uče, kad biti mora; ali crkva je 
 preča. Nije li braćo? 

— Tako je, odgovoriše svi. 

— A zašto to govorim? nastavi starješina. Evo za- 
što. Današnji mladi ljudi previše su gotovi kvariti stari 
običaj. Tamo u gradu koješta vide i čuju i koječemu 
se nauče, pak misle, da već tako biti mora i ne drug- 
čije. Da nisi bolan i ti pošao tim putem? Da nam 
neunosiš u erkvu kojekakovih gradskih nakarada. Pjevaj, 
kako su nam stari pjevali i kako si se i sam učio, da 
nam nebude k6 našim susjedom Lipovčanom te dok im 
tamo neko golobradče uz orgulje pjeva čega nikada 
slušali nisu, dotle oni dolje plaču: kuda im se djede 
stari liepi običaj! Ovakov se doklatio, da ga zatare! Toga 
da nam nečiniš. Naši kosovi, odkako sviet pamti, jednu 
pjesmu pjevaju, pak je opet liepa: ni mi svoje mienjati 
nećemo. U školi kako te je volja; u crkvi neka vlada 
starina, kano što je star i Bog. A sada hajde, da te 
čujemo. | 

Župnik ih posluži rakijom, te odu u crkvu. Starješine 
ostanu dolje, a učitelj se sam popne k orguljam. Oži- 
više u njem uspomene djetinstva, kadno. je na tom 
istom mjestu stari učitelj sjedio, a on uzanj pjevao. 
Sve mu se to u duši obnovi, pak kada se orgulja pri- 
hvati i uz nje glas pusti, učini se onim dolje, da je 
pokojni starac pomladjen iz groba ustao. 

Pohvališe ga i odobriše ga. 


* 


HI. 


Od to je doba minulo četirideset i sedam godina i 
pred nami mjesto mladića stoji starac, suh kano pritka, 
visoka uzrasta, ali pognuta držanja. Motreć ga, svatko 
bi odmah pogodio, da taj čovjek nije, kano mnogi drugi, 
ostajao u zavjetrini života, nego na mjestu težku, kuda 
bura dere i nemilice hara. U ustiju nisu mu ostala 
nego u svakoj čeljusti po dva tri duhanom začadjena i 
razklimana zuba, s čega su mu ustne u usta propale i 

preko njih velik povinut nos samo što se s bradom po- 
ljubio nije. Kosu mu je s tjemena, kano truhlu krovinu 
sa stare kuće, raznielo i samo u zatiljku nekoliko pra- 
menova ostavilo, te ih odatle povraća, da pokriju, koliko 
mogu, gole lubanje. Ali kano što ćeš vidjeti starih: du- 
bova te su im djeca vatrom već i utrobu izažgala, ali 
živ korjen još im s proljeća soka i životne snage do- 
daje te im se po koja grana kano u mladih rastića 
bujno i veselo zeleni: tako je i starac žilava života; 
ona traljava gradja još mu dobro služi: oštra je vida, 
tanka sluha, sigurna hoda, jasna glasa, jak podnositi 
studen i toplotu i želudca kano žrvanj. Od odiela vriedno 
mu je potanje opisati onu modru haljinu, koja visi o 
čavlu do vrata. To je haljina čudnovata kroja. Jaka joj 
je kruta, široka i visoka tako, da potiljak do polovice 
pokriva; čemu dodav ćelavu glavu: nije čudo, što su 
djavoli djeca na jednoj od prirodopisnih slika u brzo 
našla veliku sličnost izmedju učitelja i neke ptice, ko- 
joj je ime marabu. Rukavi te haljine, inače tiesni, na 
ramenicah su poput lepeze visoko nabrani. Život joj je 
kratak, a skutovi neobično dugi. I ako je izlizana, kano 
da je britvom obrijana, čista je i inače dobro sačuvana, 
osim neznatnih zakrpa na laktovih, koje su medjutim 
običnomu površnu pogledu nevidive. 

Što se inače tiče njegova života: od svojega u samo- 
stanu boravka pridržao je najviše običaja i navada. Kako 
je tamo bio dnevni red, tako se i danas jutrom ustaje 
a večeri leže i Bogu moli; a jer latinske molitve drži 
i krjepčijimi i Bogu ugodnijimi, to i danas uz pozdrav 
gospin moli ,Angelus domini“, a prije objeda ,de 
profundis“ i ,benedicite“, i to ne sklopljenih, nego u 
rukave od haljine zavučenih i preko trbuha složenih 
ruku; i to ne glasom navadnim, nego onim dubokim 
fratarskih refektorija. Glava mu je uviek prignuta i sve 
držanje tiela na izraz pobožnosti udešeno: oči na pola 

zatvorene, hod lagan i odmjeren na tempo, kojim se 
stupa u procesijah s voštenicom u ruci. I odielom pri- 
bližuje se redovniku, koliko je slobodno svjetovnjaku. U 
licu neima jedne dlake, koja nije britvom pokošena. Da 
i samim kašljanjem i manipulacijom nosnoga rubca na- 
stavlja on vierno tradiciju samostana, te jedno obavlja 
bi reći elegancijom, a drugo vještinom onih, koji su se 
u njegovo doba u tom smatrali nenadkriljivimi. A istom 
burmutice! U njega su tri. Jedna okrugla od ljepenke 
sa lošijim burmutom, kojim nudi seljake pred crkvom 
ili ako ih inače sretne; druga dugoljasta od crnoga 
roga, kojom se on sam po svaki dan služi; treća sve- 
čana od biele kosti, i ta okrugla i oplitka te ju u po- 
klopcu izpod stakla resi liep akvarel francezkoga izvora. 
Tu je stari pokojni župnik, njegov dobročinitelj, od 
svietle gospodje župi zaštitnice na dar dobio, kada joj 
je prvo diete krstio, a učitelj od župnika baštinio. U 
obijuh posljednjih je finiji burmut, kojim se gospoda 
nude i vlastiti nos nasladjuje. Radi ugodnijega mirisa 
primiešava se seljačkomu burmutu suha šljiva, a go- 
spodskomu ,tunca bona“ ili kolonjska voda. 

Tko bi rekao, da će tako zahvalno i tolikim pietetom 
čuvati učitelj uspomene stališa, kojemu su ga s praga 
oćerali i vrata mu pred nosom zatvorili! Nezasluženo 
stradanje i najpitomijega čovjeka kadkada čini osvetlji- 
vim. A tko bi i najtanjim umovanjem mogao dokazati, 
da je onoj katastrofi s nožnim palcem i najmanje bio 
kriv učitelj Damjan Varićak? — te bi svatko očekivao, da 
će se od onoga vremena njegova mržnja okrenuti proti 
samostanu i svemu onomu, što ga sjeća samostana. Nu 
nije on od onih, koji radi brata Nikole mrze i na sv. 
Nikolu. Sudbini svojoj podao se je priegorom kršćan- 
skoga mudraca i s tolike nepravde nikada nikomu zla 
poželio nije, do jedine možda one krvoločne svinje. Da 
što više. Kano što sried kopriva često najljepši ovietak 

nikne, tako se je po onih gorkih uspomenah zarodila u 
njem uzvišena misao. Za pretrpljene nepravde odluči 
osvetiti se velikim činom dobrotvorca. Izkusiv nevoljni 
život siromašnoga djaka, koj se je odpadci od tudjega 
stola odhranio te drugomu zalogaje brojio, da'ih njemu 
više ostane, na tvrdih daskah spavao i u poderanih svi- 
tica svakomu bolje odjevenu zavidjeti morao: odluči 
potražiti stvor božji, što veću sirotu, pak da svojom mu- 
kom njemu lagodan život pribavi, da mu mehko pro- 
stre, neka bi se sretnim osjećao. Što se nemogaše. izvr- 
Šiti na njem, odluči on izvršiti na drugom. Opominjaše 
se još živo, kako se je ono pri razpustnoj svečanosti 
školskoj čitalo: Iz zaklade pokojnoga ovoga ili onoga 
podieljena je podpora učeniku ovomu ili onomu; pak 
kako bi mekšega srdca ljudem, a navlastito djačkim maj- 
kam, suze na oči navrele, — suze, koje govorahu dvoje: 
»Da čestitih ljudi, koji to tako svojim dobrom odrediše“ 
i ,da sretnih roditelja, koji su ovakovu djecu rodili.“ 
— Pak kako bi bilo, da se nekoč o njem onako čita? 
Kako bi bilo, da u takovu svečanom času koje nevino 
dječje srdce i zanj onako zakuca; da ljudi i za njega 
reknu: »To je bio valjan čovjek“, a za onoga maloga: 
pali ovaj je i zavriedio, da ga Bog poživi!“ 

Ta misao obvladala je svim životom učiteljevim. Ško- 
lati djaka: to mu bijaše želja, — želja stara, ali još 
uviek nova. Prama njoj je sve udešavao. Trebaše liep 
niz godinica, dok se je na nje oživotvorenje i pomisliti 
usudio. Sada bi se usudio. Malo po malo spravljajuć 
toliko je sabrao, da mu se to činjaše neki novac. Sada 
bi se dakle usudio, — ali se još nije našao pravi. 


IV. 


Iza dugotrajnih jesenskih kiša opet je osvanuo liep 
dan. Svjež sjevernjak magle je s gora raztjerao i oblake 

s neba pobrisao. Zrak je opet kano staklo čist i lahak, 
da ti se čini, sad bi njim poletio. Sunce na iztoku igra; 
po drvlju i grmlju pohvatale se guste kaplje kiše, i 
kako je jesen svojim mraznim poljubcem narav jur po- 
ljubila, tako o sunčanih tracih ono žutilo lišća i one 
kapljice kiše rekao bi da su samo zlato i drago kamenje. 

Uz takovo jutro učitelj je i prije nego obično pod- 
ranio, vrtom prošao, pčelam prigledao, i sada ga eno u 
sjenici lozom zapredenoj, brojeć zrele grozdove, nije li 
od jučer kojega nestalo. Svi su. 

U tom naidje putem čiča Marko, starješina seoski. 
Sjekirom se zametnuo te nekamo ide. Učitelj ga zaustavi : 

— Hej, čiča Marko, ako bog da? 

— Dobro jutro gospodine. Zar tako rano? Evo nam, 
hvala budi bogu, opet liepa vremena. I treba. Zima je 
pred vratima, a još se nije dospjelo k svemu. Odpravio 
sam svoje u šumu, pak idem da vidim što rade. 

— E, moj čiča Marko; gledam ja već odavna, kako 
se to svaža, svaki u svoju jazbinu. Dao bog te se ove 
godine ima i šta. Ljetinu sretno spremiste: gladovati 
nećete; a dok je ove naše gore, ni zebsti vam neveli, 
I krovove ste okrpali, svatko svoj. Samo ste na me za- 
boravili. Vidiš li ti onu rupetinu? Da je slamom ne- 
zatvrdih, bila bi ovih dana kiša i mene i djecu poto- 
pila. A i drva još ni klipa nemamo. 

— Nebrini se učo! Sve je to već naredjeno. Od nedjelje 
će i krov biti popravljen i drva svezena. Dok je nam 
dobro, ni tebi zla biti nesmije. 

—- Hvala, čiča Marko. 

Sada su već i djeca jedno po jedno počela dolaziti u 
školu. Koja su iz daljega, imaju preko ramena platnene 
torbice i u njih školsku spravu s obdanicom (ručkom). 
Kako kraj sjenice prolaze, tako i učitelja odkrivene glave 
glasno pozdravljaju, a on im prijazno odzdravlja. Za 


malo eto i domaće djece u povećih kupovih, pak i ona 
Jurković. Sabrane pripoviesti I. 8 

u sboru nekako pjevajućim glasom učitelju pozdrav do- 
vikuju. Škola se napuni i nasta žamor djece, kano u 
košnici pčela. 

Sada učitelj ode u svoj stan, iz kojega se kod otvo- 
renih vrata mogaše vidjeti u školu, u kojoj je sada opet 
sve tiho. Pogleda na uru i odjene se haljinom za školu. 
U tom nešto lupi i on, na vrata izgledav, vidi kako 
Radojica Pavlov, poznat nemirnjak, bješe upravo pre- 
skočio neko drugo djače. 

— Ti ćeš me dočekati tamo izvan klupe, vikne uči- 
telj. — A sada Stjepane, bogu se pomolite. — To reče 
najvećemu od njih, koj bijaše pazitelj i kano namjest- 
nik njegov u školi. 

Dugo trajaše ta molitva, a dovrši se sa: ,jedan put 
jedan jest jedan.“ 

Eto ti i učitelja u školu. 

— Sjedite. Vi tamo iz drugoga razreda otvorite či- 
tanke, pak se pripravite za drugo štivo. Dotle vi mali 
ploče preda se i pisaljke u ruke, pak pravite ova dva 
poteza, dokle god na ploči mjesta ima. — Mir tamo! 
— Kako to sjediš? Ravno sjedi! — A gle onih! Što 
se tu čupate, kano da ste na paši. — Srce moje, sada 
nije vrieme jelu; spravi kruh u torbu. — Gospodine, 
ovaj se tuče. — Gospodine, ovaj ima vrabea. — Ti, koj 
spavaš, izidji iz klupe, dok te san mine. — Čiji je to 
Zvrk?...i tako dalje. — Prodje dosta vremena, dok 
je učitelj timi opomenami uzpostavio red u školi. A 
osobito mu posla zadavahu oni mali rekruti od osam 
dana, koji još neznaju ni sjediti ni što valjano u ruke 
primiti ni razlikovati što se u školi smije a što nesmije. 

Obuka započe. Ali jedva što se je učitelj u nju malo 
zavezo, otvoriše se vrata i u školu udje žena s mužkim 
djetetom od kakovih osam godina. Milina bijaše pogle- 
dati maloga rumenih obrazčića kano jagoda, modrih 
očiju kano ljubica, a plave kose kano svila. Diete je 

čisto umiveno i liepo počešljano; odielo mu je siro- 
mašno i mjestimice pokrpano, ali čisto i uredno. Tor- 
bicu za knjige majka mu je od sukna načinila i šare- 
nimi krpicami liepo izkitila. 

— Evo sam gospodine dovela diete u školu. 

Mali, kojega mati za ruku držaše ali negledaše, od 
čuda gdje se je na jedan put našao medju tolikom dje- 
com i na mjestu neobičnu, zaboravio kapu skinuti, već 
onako pokriven i izkolačenih očiu razgledavaše se po 
školi. Toga radi nasta hihotanje medju djecom, što opa- 
zivši učitelj i dosjetivši se odmah uzroku, prstom im 
zaprieti, a maloga po licu pogladiv, rekne mu: 

— Skini kapu, diete moje; u školi se nesmije biti 
pod kapom. Pak onda majci: 

— A čemu tako kasno? Trebalo je, da si ga dovela 
prije osam dana. 

— Znam ja gospodine, da je trebalo; ali ga prije 
nemogoh spremiti. Dok sam ga eto malo zaodjela te 
knjige i drugo što treba nabavila. . . . Sirota sam gospo- 
dine, velika sirota. Dosta je, da ti reknem, da sam udo- 
vica. A stignuti će, neboj se. Zna on već po malo čitati 
i pisati, što se je sam naučio. To nevelim ja. Odakle bih 
ja to sirota znala? Već je onomadne pročitao knezu za- 
povied, što je u selo došla, — malo pomučno, ali ju je 
ipak pročitao. 

— E, pak to je liepo, reče učitelj. 

— Kako da nije liepo? nastavi mati. Kamo sreće, 
da smo i mi naučili, te nas nebi tukla naša glupost. 
Ta tko neće: — udri vragove gospodine, dok dušu u 
njih čuješ! I ako sam, kako vidiš, žena prosta, znam 
koliko stradamo s našega neznanja. Neznajuć si ništa 
zabilježiti, — a tko će sve zapamtiti? — zaboravi ovo, 
promaši ono, pak eto ti gotove štete. 

Dok je žena tako govorila, učitelj je već nekoliko 


puta zaušćivao, da joj rekne, kako nemože dopustiti, da 
ak 

ona govori u školi, što samo njega ide; jer osim toga, 
što mu se činjaše, da ne samo u crkvi, nego i u školi 
ima mučati žena, ako nije učiteljica — što sv. Pavao 
ako i nije rekao, jamačno je mislio —, još mu sei 
to činjaše, da bi onolika rječitost ženina njegovu ugledu 
pred djecom mogla biti pogibeljna. Nu s druge strane 
morade priznati, da govori dosta pametno te ne samo 
da joj dalje govoriti nezakrati, već ju na to još i obo- 
dri primjetbom : 

— Pravo veliš. I stari su rekli: Bolje je umjeti, nego 
imati. | 

A ona to jedva dočeka te nastavi: 

—- Kako da nije? Da ti samo jedno kažem. Gledala 
sam ne jedan put te otceu dodje pismo od sina vojnika 
iz daleka svieta. Pak da sad vidiš, kako se jadnik 
s njim muči. Ovamo je rad onaj čas doznati, što mu 
diete piše; a kako i nebi? Tu je majka, tu je žena, tu 
gu braća i sestre; svi se skupe: Što je? Je li živ i 
zdrav? A oni, sliepci kod očiju, svi u pismo gledaju 
kano ja u ovaj dlan; pismo im govori, a oni ga nera- 
zumiju te hajde tražit tko će im ga pročitati; pak biva 
te toga još i dobro platiti moraju, — platiti, pak k tomu 
sumnjati: je li sbilja tako; nije li ih prevario ili im 
što zatajio. ... Paki kod gospodarstva. Što ću za druge 
da ti govorim? Meni se samoj tužnoj prije dvie godine 
pun koš jaja izkvario, a lani mi sav korun pred pro- 
ljeće izklijao; a ja luda glava sve mislim: pak što ću 
mu ja? A kad tamo, ovo ludo diete — ta čisto me 
je sram kazati —, ovo ludo diete neki dan mi iz ne- 
kakove knjige čita, kako se jaja i kako se korun sprav- 
lja a da se neizkvari. -— Zato udri gospodine vragove, 
koji neće! 

Dok je ona govorila, mali je slike po školi ogledao 
i s računalom se igrao, a djeca su u nju buljila i pri 

onih riečih : ,udri vragove gospodine“ svaki put su u 
šiblje za slikom pogledala. 

Kada mati dovrši, reče učitelj: 

— Dakle veliš, da nešto već čitati i pisati umije? 
Kako ti je ime mali? 

— Živko Dragošević, odgovori srčano dječak. 

— Živ bio sinko. Evo ti krede, pak mi to ime napiši 
na ploču. 

Mali to dosta vješto učini, učitelj se zadovoljno na- 
smieši, a djeca se s nekim poštovanjem zagledaju u svoga 
novoga druga. 

-— A sada ćemo te u imenik uvesti i mjesto ti na- 
značiti. 

Na te rieči učiteljeve stanu se djeca u svih klupah 
razmicati, boteći svatko, da mu pridošli učenik bude 
susjedom; nekoja ga i namigujuć k sebi dozivahu. 

— Nećeš ne, ti tamo, reče učitelj. Posadi ga ti Stje- 
pane do sebe, pak mi liepo pripazuj na njega. A sada 
mali poljubi majci ruku, pak idi na svoje mjesto. 

I majka njega u čelo poljubi te ga krstom prekrsti, 
pak još rekne učitelju: 

— Samo da mi se za dana kući vrati, gospodine. 
Daleko je, a kroz šumu je, pak bi me izkidao strah 

radi djeteta. 
= — Tko vas je iz onogo sela? upita učitelj. 

Skoči ih petorica, šestorica. 

— Ti si Mirko dobro diete. Ti ćeš ga svako popodne 
sobom povesti i nedati, da ga ovi drugi putem odvra- 
ćaju, ako bi im se možda uzhtjelo sniegom se grudvati, 
šipak ili kupine brati, guske naganjati ili se inače oko 
igre zadržavati. Zimi da ste mi išli ravno kući. Ljeti 
je drugo. 

Mati ode, obazriev se još nekoliko puta do vrata na 
svoje milo diete. 

Ovo bi mogao biti pravi, pomisli učitelj i na- 
stavi obuku. 


V. 


I nije trebalo mnogo vremena, da se učitelj uvjeri, 
da se nije prevario i da se je na pravoga sbilja na- 
mjerio. Već na kraju prve godine bijaše mali Živko 
sve svoje drugove, učenike istoga razreda, znanjem kud 
i kamo pretekao. Marljivost u njega bijaše neutrudiva, 
želja za naukom nezasitna a i vladanje bez svakoga 
prigovora. Što je prva godina na njem pokazala, to je 
druga i treća još sjajnije potvrdila. Nu čim očevidnija 
bijahu izvanredna svojstva djeteta, tim ozbiljnija nasta- 
jaše dužnost po učitelja, da se svojemu zavjetu oduži i 
tim veća potreba, da svoju štednju nastavi. Ali ovo po- 
sljednje nebijaše lahak posao. Pomislite si, da tko kap 
po kap hvatajuć ima nahvatati vedro vode, ili zrno po 
zrno domećuć sabrati vagan prosa, — tako se činjaše 
učitelju, gledajućemu, kako se sporo od krajcara stva- 
raju grošići, a od grošića forinte; i već bi se možda, 
bolje računajuć, bio i okanio graditi te kule u oblacih, 
da mu nije odluka bila onako tvrda i da se nije izne- 
nada sbilo, čemu se ni u snu nije nadao. 

Poslje one velike bune — godine 1848 — koješta se 
je u zemlji prevrnulo. Učitelj je to donekle znao i vidio, 
ali sve su te promjene mimo njega kano voda mimo 
briega prolazile. Nove uredbe i nove ljude jedva je po 
imenu poznavao. Reformatori — ime njemu mrzko — 
do sada se nebijahu još taknuli škole, i to se učitelju 
činjaše posve pravo i naravno ; jer crkva i škola njemu 
su vlasti u tom posve ravne, što ni jedna ni druga ne- 
podnosi nikakovih novotarija. Od kako se sviet krstom 
krsti, u ,otčenašu“ se još ni slovo promienilo nije; a 
da stari rimski senatori iz groba ustanu i kakogod u 
Vranovac dodju, upoznali bi u poderanih početnicah nje- 

govih učenika ona ista pismena, kojimi su oni na Ka- 
pitolu svoje ponosne odluke bilježili. Ta misao činjaše 
mu se tako uzvišena i štovanje starodrevnosti bijaše u 
njega toliko, da je nekako priekim okom gledao i sama 
željezna pera, koja su se mjesto guščjih počela uvoditi 
u školu, ali on se njimi nehtjede služiti. 

Nu vrieme nosijaše svoje breme. Novi zakonoše sje- 
tiše se i škole te učitelj pod staru glavu morade doži- 
vjeti promiena, od kojih ga neke ugodno iznenadiše, a 
neke ga se i nemilo kosnuše. — 

Jedno jutro — bijaše petak — izišao je u svu zoru 
s udicom &K rieci, da si napeca štogod ribica. 

To ribarenje valja nam protumačiti. 

Već je rečeno, da je učitelj bio samac, te kano takov 
niti imaše niti hotijaše imati tko da mu skuha. Mnogo “ 
godina sam si je kuhačem bio; ali, pruživši se druga 
prilika, odluči drugčije. Bijaše najme u onom selu i 
upravo preko puta od škole mala krčma i u njoj krč- 
marom čudan čovjek, po zanatu krojač, koj je za svu 
onu okolicu stare haljine krpao, a uz to, da lašnje pre- 
živi, i po malo vino točio. Bijaše stranac i nitko pravo 
neznadijaše odakle je došao i kako se je zvao. Za svojih 
mladih godina mnogo se po svietu potucao, mnogo vidio 
i doživio, pak bi o tom svojim gostom, kada bi ga udo- 
brovoljili, uz čašu vina čitave zimske večeri i nedjeljne 
popoldneve pripoviedao.. Inače bijaše čovjek mrk i mu- 
čaljiv. Ondje ga je sudbina kano iz vreće iztresla, i tko 
zna, bi li se u toj zabiti ikada bio zaustavio, da se nije, 
krpajuć u nekom gospodskom dvoru, namjerio na sa- 
dašnju svoju ženu, koja u onom dvoru bijaše ključarica. 
To se čeljade njemu, a on njoj svidi te se uzmu, — i 
dobro su pogodili. Ona je žena marljiva i vješta huha- 
rica, te kano što on za svu okolicu krpa, tako bez nje 
neima ni svatova ni daće ni krstnoga imena ni crkve- 
noga goda; i seljaci i popovi i druga gospoda, kad im 

je mnoge goste i bolje dočekati, nju traže, pak ju i 
dobro nagradjuju. A i vidi joj se, da se dobrimi zalo- 
gaji hrani; jer kano što je on suh kano pečen zec, tako 
je ona sva u salu utonula. 

Kod tih dakle ljudi — uz koje u kući ima još i 
ženina sinovka, imenom Veronika, — ima učitelj ručak 
svaki dan, osim petka, a pogodio ga je nešto za gotov 
novac a nešto za dio svoga bira. 

Valja reći, da je onaj krojač, kako je prolazio svako- 
jake zemlje i narode te slušao svakojake razgovore i 
gledao što kakove zle običaje u ljudi, koji ne samo da 
nisu prave, nego su i pravoj posve protivne vjere, po- 
tegao nešto od onoga slobodnjačtva i od one vražje oho- 
losti, koja neće da skuči vrata pod jaram crkve, već 
se odupire njezinu nauku i njezinim zapovjedim. Tako 
taj nesretni krojač — kojega učitelj držaše potajnim 
Nazarencem —, odbijajuć svaku uputu i svjetujuć se 
samo svojom smetenom glavom i nekakovimi tajnimi 
knjigami, osim što i inače nečuvenom drzovitošću za- 
dirkivaše u propise crkvene, bijaše navlastito zakletim 
protivnikom postu, pobijajuć ga samim svetim pismom. 
Okorjelost njegova bila je u tom tolika: da si petkom 
iznio pred njega, i to gladna, najizabraniju i najslast- 
nije sgotovljenu ribu, a uz nju da si stavio najodurnije 
meso: prkosnik Bogu bio bi izabrao ono meso. 

I koliko učitelju bijaše mučno s tim čovjekom družiti 
se, a i grieh mu se činjaše slušati one njegove bez- 
božne razgovore, primiri ipak svoju savjest i ostane mu 
gostom, razabiruć ovako: Ili se tu prehraniti ili se opet 
sam kuhače latiti. K tomu da je slabo junačtvo i u 
Boga zasluga, od griešnika bježati te ga vragu bez po- 
moći prepustiti; pak onda je inače čovjek — bog i 
duša — pošten. 

Tako umovaše učitelj i držaše, da je dosta, što za 
gav sviet nebi petkom bio kod krojača objedovao. — 

Zato je i danas otišao s udicom, nebi li uhvatio koju 
ribicu. 

Bog pomože svojemu ugodniku i eto ga gdje se mnogo 
prije nego što će početi škola žurnim korakom u selo 
vraća, držeć jednom rukom preko ramena udicu, a u 
drugoj noseć na gužvici nanizanih nekoliko ribica. 

Već iz daleka spazi pred školom seoskoga kneza, kako 
se je na štap naslonio i nekamo zagledao. Bijaše oče- 
vidno, da nekoga čeka. Učitelj se još bolje požuri, sluteć, 
da bi moglo biti nešto važna; nu prije nego ga mo- 
gaše spaziti knez, — jer put bijaše zavojan, — oglasi 
ga čavka, koja sjedeć na ogradi vrta veselim gakanjem 
i mašuć krili pozdravi vraćajućega se gospodara. 

— Gle biesa, kako ga pozna, reče knez. — Nuto, 
nuto, dobar si ručak ulovio. Ova je baš liepa, doda, 
pokazujuć štapom oveliku crvenperku, koja se je na 
gužvi uzpraćkala. 

— A što tebe tako rano nosi ovamo? zapita učitelj. 

— Tebe čekam. | 

— A koje je dobro? 

— Kakovo dobro? Neima tu dobra, moj učitelju. 
Dobro je već davno crklo. iNaši stari još su zanj znali; 
ali mi smo se baš na veliku zlu zatekli. Selu knezovati 
nekoč je nešto bilo; ali sada je knezovati gotovo robo- 
vati. Odkako su nastala ova nova gospoda i ovaj novi 
red, naganjaju nas brate kano lovačke pse. Ni dan ni 
noć nema mira. U dvanaest godina, što ovaj štap no- 
sim, nije stiglo toliko zapoviedi, koliko u ovo kratko 
vrieme. Padaju kano s drveća lišće poslje jesenskih mra- 
zova. Evo ih gle, — i izvadi iz žepa punu ruku pisama. 
— Pak da ih bar pročitati umijem ! 

— A gdje ti je mali? 

— Odtjerao konje na pašu. A i što bi mi pomogao? 
Prije, dok se je manje pisalo, nekako se i meni ljepše 
činilo; a sada se diete muči, pak na posljedku veli, da 

nezna. Evo gle, — i raztvori jedno pismo. I ako neu- 
mijem čitati, opet se sjećam, da su prije slova bila 
nekako podjednaka, obla kano jaja te samo ovdje ondje 
po koji perčinčić ili repić — što ti ga ja znam; — ali 
je bilo nekako skladno i oku prijatno; a sada gledaj 
ovoga čuda! Ovo je nekako šarovito i neuredno, kano 
kad od guščjih noga po cieleu tragovi ostanu. De, molim 
te, u tebe je vještije oko, možda ćeš ti svrstati. 

— Kako nebih? Potrudi se sa mnom u sobu, odmah 
će to biti, reče učitelj. 

— O blaženi moj rovaš! govoraše knez, iduć u kuću 
s učiteljem. Što bi se unj urezalo, bilo bi i razgovjet- 
nije i stalnije od svakoga vašega pisma. Eno ih imam 
čitav svežanj za gredom, pak da mi izvadiš koji god 
hoćeš, kazivao bih ti kano iz knjige što je prije godina 
bilo, kano da je sada. 

Došavši u sobu, sjednu i učitelj uzme čitati redom. 

— Ovo je, da Iliju Ognjenovića i Pavla Jelenčića, 
k tomu Petra Pajnovića, Jakova Pekarića i Simu Ugri- 
novića za ponedjeljak narediš pred sud. 
 — Znam. Haramija, rakijom se oždro, pak Pavlu kol- 
cem ruku prelomio; a ono su drugo svjedoci. Pravo 
mu je, nemarim. | 

— A ovo je, da danas osam dana osmera kola izćeraš. 
Vozit će soldate. 

— Tako je. A žetva? ... Što je dalje? 

Sada učitelj, gledajuć u pismo koje sliedi, čelo i obrve 
u tri velika nabora izmedju očiju svede te pismo sad 
očima primakne, sad opet od njih odmakne, kano da 
onomu što vidi nevjeruje. 

— Što je? zapita knez. Zar je i tebi prešareno? Zar 
se neda? | 

— Nije da se neda; već evo gledam, pak se čudim. 

— A čemu se čudiš; da nije što zla? 

— Zlo baš nije nikakovo. Pišu za školu. 

— Pak onda? Zašto da nepišu? Pišu ob ovom i ob 
onom, pak neka jedan put bude i o školi... Pak što 
pišu, boga ti? 

— Najprije, da valja djecu tjerati u školu. 

— Ostavi se toga. To je stara pjesma. Odkada se to 
tjera, pak što se je iztjeralo? Neka gospoda od toga 
miruju; a ti liepo budi pametan, pak živi s nami kano 
i do sada i uči one, koji ti dodju, a za one koji ne- 
dodju, nepitaj. Zar ih neimaš dosta? Pak zar sbilja 
svakomu treba? Neka ih je na svako selo po nekoliko. 
U mojoj ih kući imaju dvojica, ikoji su znali, pak su 
pozaboravljali; a sada je nadošao ovaj mali; pak da 
nas je stotina, bio bi on jedan dosta na svu kuću, kano 
što je dosta jedan pop na svu crkvu. Ni u crkvi svi 
nepopuju; a dok i on pozaboravlja, poslat ćemo ti opet 
drugoga, i tako redom. Gospoda kano gospoda tjeraju 
svoje; što bi drugo radili? a mi ćemo se malo uzvi- 
kati, — moramo; — a onda 6e opet biti ko što je i 
bilo.... A što kaže dalje? 

— Kaže, da valja opraviti školu. 

— Pak ćemo ju opraviti, reče knez, ogledajuć se po 
stanu učiteljevu. Ovdje se neima šta. Reci sam, zar nije 
sve u redu? S vana dakako moramo kuću malo oliepiti 
i obieliti; a k tomu već davno sgledam, neće li odakle 
naići staklar, da nam stakla u prozore ureže. ... Ho- 


ćemo — hoćemo, — sve što mora biti.... A što još 
kaže ? 

— Kaže, da učitelju valja dati bolju plaću. 

Knez pogleda učitelja sumnjivim pogledom. — Pa 


zar sbilja kaže? Da se možda nešališ ? 

— Sve ti se drugo nije činilo šalom, već baš ovo, 
reče ponešto jedko učitelj. 

— Pak ćemo i to, reče knez, mireć učitelja. Ti si 
nam uviek bio dobar, pak ni mi tebi nećemo biti zli, 
dok smo zajedno. 

Učitelj se je sa svojom obćinom i sbilja uviek liepo 
pazio. I staru i mladu znao je on ugoditi, svakomu 
svojim načinom. Stare bake putem prijazno sretao i ko- 
ješta o domu i družini razpitivao, starce burmutom nudio, 
kućanicam sjemenje i razsadu razdavao, gospodarom 
voćke ciepio, roditeljem pisma pisao i čitao, za bolest- 
nike ljekove znao i sgotavljao; čega radi bude mu bez 
svake protivštine složnim zaključkom seoskih starješina 
odredjena nova plaća kud i kamo veća nego što mu je 
bila prijašnja. 


VI. 


Kakov je to večeras neobičan život u Vranovcu? 

Sve se nešto uzžurbalo. Po kućah i vajatih vrata se 
češće nego inače otvaraju i zatvaraju, a kroz njih žene 
izpadaju te amo tamo preko dvorišta sad ovo sad ono 
noseć -pretrkuju; druge se opet zapregle te dvorište i 
izpred kuća izmiću ili kod studenca lonce peru i kot- 
love svjetlaju. Gazde vidiš gdje ozbiljnim korakom u 
podrume silaze i čuješ, kako slavine u bačve zabijaju, 
a gdjekoji će s natočenom čašom i pred podrum izići 
te prema suncu vinu lice ogleda, a onda ga ponovice 
kusne pak mu pitajućim licem sudi, dok napokon ust- 
nama ovokne i glavom kimne: dobro će biti. Djeca se 
selom uztrkala i vriska im se iz daleka čuje, kano u 
zraku vika ždralova, kad se od nas izpred zime sele. 
Sada su se eno na seoskom trgu sakupila pak gledaju, 
kako se sohe u zemlju zabijaju, da se po njih šatre ra- 
zapnu. Sve je nekako živo i neobično razigrano; sve se 
nešto sprema kano u oči velikoga blagdana. 

A i jest više nego blagdan. Sutradan je Miholje i u 
Vranovcu sajam. 

Taj dan je u svu zoru sunce najprije čisto izišlo; nu 
za malo ga je, ko što u jeseni biva, gusta magla pri- 
krila, s kojom se boreć na posljedku ju ipak ne samo 

probije, nego i razbije te nekom upravo svečanom svjet- 
lošću selo obasja. Milina od dana. 

Preko noći se koješta promienilo. Na trgu izpred 
crkve poizpodizale se nekolike šatre i pod njimi tr- 
govci već svoju robu namjestili. Tu je kranjac Pilip, 
koj inače s kutijom o ramenu po selih obilazi, a danas 
je i on robu po stolu razastro i stol nadkrio krovićem 
od platna, što ga drže četiri motke kroz stol protaknute 
i u zemlju zabijene. Tu je Lazo licitar sa svojimi me- 
denjaci; tu opančar, čohaš, krznar, klobučar i lončar. 
Izmedju njih se vrze nekoliko cigana, a eno i gajdaša; 
gajde preko ramena zabacio te sam pod mehanu sio i 
pijuć rakiju gleda, kako pecari čitave krmke i ovnove 
na ražnjevih vrte. 

Sad već vidjaš i mužko i žensko u stajaće haljine 
odjeveno. Nu još nitko neizilazi iz kuće; sve se sprema 
u crkvu. 

Vratnice su u svih kućah širom otvorene. Svatko izče- 
kuje goste; nekoji su već sinoć došli, a drugi sada 
dolaze te samo vidiš, kako se sviet na sve strane po- 
zdravlja i ljubi. 

Trg je još prazan. Majstori pod šatrami gdjekoji još 
robu bolje redi, a drugi sjede, razgovaraju se i čekaju. 

Eto i popova jednoga za drugim. Došli u pomoć susjedu. 

Ali i učitelj svaki čas na vrata izgleda, kano da i 
on nekoga očekuje. Danas se i iz njegova dimnjaka 
puši. Na taj dan nije on nikada propustio podvoriti 
svoje goste, ponajviše iz susjedstva učitelje. Pri tom mu 
je u pomoć bila krojačeva Veronika, i njezinom zaslu- 
gom izašli su Damjanovi sv. Mihaljski objedi na velik 
glas u svoj onoj okolici. Za taj dan našao bi se unj 
svake godine u podrumu liep red zapečaćenih i na- 
glavce u piesak usadjenih boca što crnoga što. bieloga naj- 
izvrstnijega; a i drugo što spada ka gospodskomu objedu 

nešto bi on nabavio, a nešto bi seljaci svomu učitelju 
podonašali. 

Tako on na vrata izgledajuć, eto ti i sbilja najprije dvie 
šikuljice, kano dva dobra mačka, dovezoše starca, koj je 
do pazuha u šaraglje propao, doljnja mu se vilica obje- 
sila, a glava se amo tamo ljulja, — bješe siromah zaspao. 
Istom kad kola stadoše, i on se prenu; a medjutim se 
već domaćin požurio, da mu sam vratnice otvori. Pomože 
mu, da se s kola skine, a onda se srčano zagrliše i tri 
puta poljubiše. To bijahu stari drugovi, dobri prijatelji, 
jedne dobe, a i inače puno nalik jedan drugomu. 

Kada su već u sobi bili, hukne gost, odmah sjedajuć. 

— Ha! — Hvala bogu. Dobro te se živ nerazsuh, 
kako su mi se kosti stresle. 

— Nebudi ti žao, moj stari druže, da si se potrudio, 
reče mu domaćin. Ako su se kosti razklimale, a mi 
ćemo ih opet utvrditi. Pričuvao sam ja još nešto malo 
za nas starce onoga staroga, onoga garavoga; a sada 
de malo greni rakije i prigrizi malo kolača, — pak 
iznese predanj u staklenci rakije kano zlato i na pladnju 
nekakovih sladkih kolačića. — Pa valjada nećemo biti 
sami? Što misliš, dali će doći Hrastovački ? 

— Nemože. Zar neznaš, da i on ima kapelu? 

— Gle sbilja, posve sam zaboravio. 

— Nego će ti doći druga dva gosta. Eto pod brdom 
kod česme sretoh kola sa dva dobra konja, gdje pod 
lipom stoje. U kolih čvrsto gospodsko sjedalo od šibja 
spleteno. Uz kola dva mladića, jedan priprosto odjeven 
i taj se laktom na lotre naslonio te onako gleda; a 
drugi u liepu crnom odielu, i taj si sad rubcem šešir 
gladi, sad opet čižmice na panju oprašuje, brčiće suče, 
kosu redi i ovratnik namiešta. Rekoh i ja svomu kočijašu | 
da stane, pak njihova, koj si na strani ondje usječeno 
novo bičalo priredjivaše, na tiho upitam, da oni nečuju: 

— A Koga to voziš, prijane? — Učitelje vozim u 
Vranovac. | | 

— To će biti kunovački i cerovački, koji su istom 
došli iz škole. | 

U tom zazvoni zvono drugi put u crkvu. 

Damjanov se gost prekrsti. 

— Što se ti krstiš? upita ga domaćin. 

— Krstim se od milinja, što opet jednom čujem pravo 
zvono. O kako sam se već zaželio! Liepa moja doljanačka 
zvona; nikako ih pregorjeti nemogu. Kad bi ono veliko 
večeri gospu pozdravilo, — pak da si hajduk, moralo 
bi te Bogu obratiti i na molitvu ganuti. A kada bi sva 
složno zazvonila, kano da andjeli s neba pjevaju. Pak 
one orgulje! Ta mrtav bi uz nje pjevao. A sada tamo 
moram slušati, gdje ono zvonce u drvenoj zvonari dreči, 
a s djecom i kad pjevam, moram onako pjevati na suho. 

Kuzman Bubalo — to mu je ime — bijaše najme 
prije učiteljem u Doljancih, gdje je liepa i bogata župna 
crkva; ali radi prsobolje morade to mjesto ostaviti i 
tražiti si drugo, gdje nije župe i gdje crkvena služba 
nije tako zatorna. | 

Dok oni tako u govoru, prispiju ona dva mlada učitelja. 

Domaćin izidje, da ih sretne i pozdravi. 

Skočiv s kola kano kakov pelivan, ukoči se onaj kicoš 
pred starim učiteljem i, držeć svjetao šešir u desnoj a 
žutu ljetnu ambrelu i nekakovu knjigu u lievoj ruci, 
reče mu: | 

— Oprostite našoj smionosti. Poslužismo se ovom pri- 
likom, da se javimo svojemu starijemu drugu i susjedu. 
Ja sam Mile Vranković, učitelj u Kunovcu, a ovo mi je 
saučenik i dobar drug, Luka Obradić, učitelj u Cerovcu. 
Obojica smo svršili novosustavnu preparandiju i bili 
smo štipendiste zemaljski. i 

— Liepo, liepo, odvrati mu starac malo smeten. 1z- 
volite u ovu moju sirotinju, pak što se nadje, s onim 
budite zadovoljni. 

Uvede ih u sobu i odmah stane ubrusom iztirati ča- 
šicu, da ih posluži rakijom; ali onaj gizdelin rukom 
odmahne: 

— Netrudite se gospodine. Neslužimo se tim. 

— Da čim ću vas poslužiti, draga moja mlada go- 
spodo? — uzšeprtlji se starac. — Možda što drugoga? 
Što ručate obično. 

— Ja kave ili čaja. 

— Toga neimam, odvrati mu niza se gledajuć tužan 
i zasramljen starac, koj za čaj nikada ni čuo nije. — 
Ali se nebojte, objed će biti dobar. Samo mi vas je 
žao, što ćete morati na tašte u crkvu. 

— A hoće li skoro biti vrieme? 

Pokazujuć prstom na svoju švajcarku: Kako vidite, 
za osam časova zvoniti će treći put, odgovori domaćin. 

Kicoš izvadi na to svoju srebrnu uru i pokazujuć ju 
starcu: Ta vaša za čitavih deset časova brza, reče. 
Kako moja kaže, ovo je pravo vrieme. 

— Za Kunovac može bit da jest; ali mi smo sada 
u Vranovcu. To izvolite na umu držati, moj mladi go- 
spodine, primieti domaćinov stari prijatelj, kojemu se 
već bijaše žuč pokrenula na ono prpošno golobradče. 

— Oprostite, zapenta mladić, neznajuć ništa više od- 
govoriti starcu, kojega mrk pogled bijaše mu dovolj- 
nom opomenom, da valja pripaziti na se. 

— A medjutim, dok bude vrieme u crkvu, možebit 
da biste htjeli bit tako prijazni, reče opet kunovački 
domaćinu glasom umiljatim, da nam pokažete školu i 
djecu, — pak stane navlačiti rukavice. 

— Drage volje, odvrati domaćin, uzamši kapu u ruku. 
Izvolite, i odvede dva mlada učitelja u školu. 

Djeca pozdrave goste navadnim pozdravom: , Hvaljen 
Isus!“ 

Gizdelin učitelj stane pred klupe i, pritvrdiv si na 
nos o crnoj svilnoj uzici naočale, uzme razmatrati djecu, 
koja, videć to, čega još nikada vidila nisu, sva si na 
jedan put lice rukom zaklone, sakrivajuć smieh, kojega 
nemogoše uzpregnuti. 

Taj smieh razumje stari učitelj, a razumje i njegov 
gost te, kano da si ih odpuhnuo, izidoše iz škole. 

Pred školskimi vrati mladi učitelj, da zabašuri svoju 
smetnju i nepriliku, dobacit će starcu kratku opazku: 

— Nova pedagogija propisuje, da djeca u ime po- 
zdrava samo ustaju, a negovore ništa. 

Medjutim je stari prijatelj domaćinov zagledao u 
knjigu, koju sobom bijaše donio kunovački, pak kada se 
vratiše u sobu, reče mu: 

— Vi zar ni na put neidete bez knjige? 

— Nikamo, odgovori mu s nekim plahim ponosom 
mladić i, ugibajuć se daljim udarcem, koji bi ga mogli 
pogoditi s te strane, okrene se opet domaćinu: 

— Ako vam je s voljom, gospodine susjede, da vas 
danas kod orgulja zamienim ? 

Ta ponuda bude starcu veoma neugodna. On da ga 
zamieni! I zato doduše prijaznim, ali ponešto ipak rez- 
kim glasom odgovori mladomu nametniku: 

— Žao mi je gospodine; ali mene danas nitko za- 
mieniti nemože, a to jednostavno s toga, što pjesme, 
koja se uz današnji god pjeva u našoj crkvi, do mene 
nitko pjevati nezna. Budete li kadgod učiteljem ovdje, 
onda ćete ju pjevati. 

Ovaj se pokloni. 

— A ima li kakovih honoracijora u ovom mjestu ? 

— Kako to mislite? zapita domaćin, pogledajuć svoga 
staroga druga. 


Jurković, Sabrane pripoviesti IL 9 

— Mislim: Ima li u ovom mjestu osim vas i žup- 
nika još koje inteligentno čeljade, kojemu bi se, kad 
smo već ovdje, pokazati i pokloniti valjalo ? 

— Kako nebi bilo? odvrati mu mjesto domaćina 
stari Kuzman. Ima knez i druge starješine: ljudi po- 
šteni, pametni, jaki gazde, kojih bi svaki svu četvoricu 
nas nekoliko puta izplatio. 

— Ali to su ljudi seljaci, reći će gizdelin, namata- 
juć oko prsta uzicu svojih naočala. 

— Seljaci dašto, odgovori pooštrenim naglaskom i 
namrštenim čelom Kuzman. A tamo kod vas zar su 
gospoda? Hoće li vam se na svaki način gospode, i 
toga ovdje ima. Eto preko puta stanuje sulud krojač, 
koj kaput nosi, mnogo je svieta prošao, pak izmišlja 
nove vjere te bez kraja i konca govori kojekakove 1lu- 
dorije, držeći se uz to čovjekom veoma mudrim i hva- 
leći se, da zna više nego svi učitelji; — k njemu mo- 
žete otići, da mu se poklonite; on nije seljak, — bože 
slobodi, — on je honoracior i čovjek, kako vi velite, 
inteligentan. Izvolite! 

Na svu sreću zvona treći put zazvone. Domaćin po- 
grabi kapu, opipa si žepove, da vidi, nije li zaboravio 
burmuticu i rubac, pak požuri načinom uljudnim i svoje 
goste u crkvu. 

Kunovački, prije nego će poći, stane se nemirno ogle- 
dati po sobi i, nevideć nigdje zrcala, izvadi brže bolje 
iz žepa svoju četkicu za glavu te, odvrnuv se na stranu, 
hitro se u zrcalce pogleda, kosu i brčiće malo ponačini 
i odtepav nekoliko prašaka i pobrav nekoliko peraca 
s haljine, pobrza za drugimi te svi zajedno krenu put 


crkve. 
Starcu se je Kuzmanu radi tiha i ponizna držanja 


veoma svidjao onaj drugi mladi učitelj; pak i ako to 
nikakove posebne hvale nezaslužuje, jer se samo sobom 
razumieva, mišljaše ipak naprama onomu drugomu pr- 

pošniku ovoga svoga mladoga druga na očigled svim 
odlikovati tim, što ga je, iduć u crkvu, izpod ruke uzeo, 
dok domaćin i onaj drugi idjahu napried svaki o sebi. 
Na crkvenih vratih razstanu se učitelji i domaći ode 
na svoje mjesto k orguljam, strani pako upute se kroz 
svjetinu, — koja ih izvjedljivo gledaše, šapćuć jedno dru- 
gomu: tko bi to biti mogao? — u posebnu klupu, koja 
oltaru s lieve strane bijaše priredjena za odličnije goste. 
A da vidiš crkvu, kakova je! Pobožne mužke, a još 
više ženske ruke pripomogle crkvenjaku te su svoju 
diku pretvorile u pravi perivoj, donesav Bogu najljepši 
danak od svega što je poraslo u gori i u domaćih vrtovih. 
Na nuglu svake klupe pritvrdjena povisoka kitna jelova 
grana; sviećnjaci, kipovi i slike oltarske bogato cvie- 
ćem nakićene, a svečara sv. Mihalja samo naslućuješ, 
ali ga nevidiš od šume granja i vienaca, kojimi su ga 
zatrpali. Taj naravni ures svom crkvom ugodan miris 
prosiplje, a bogoljubno stado s ponosom gleda tako ukra- 
šenu svoju staru majku. 
U tom i zvonce dva puta zacilikne i na taj znak od 
onoga žamora i nemirna namieštanja nasta mir i tišina, 
kano da se je sve kamenom pretvorilo. Samo se niži 
nad višega na prstih propinje, kako bi mu preko glave 
vidio, a sve oči uprte su u vrata sakristije. Iz nje naj- 
prije izidoše ozbiljno kano mali pape četiri djaka u 
crljenih skutih i bielih košuljicah, koje se riedko oblače. 
Da sretne djece! Taj dan se ni s kraljevi mienjali nebi. 
Bit će da je majka kojega toga od njih tu čast za 
svoga milenka od učitelja darovi i suzami izplakala. Za 
djaci dostojanstveno stupa svećenička dvorba domaćega 
župnika, a za svimi on. I na njih je ruho, koje se riedko 
vidja, pak se i za uhar oblači. Sav sjaj vladalačkih 
dvorova i njihove gizdave pratnje negleda se od tomu 
viklih gledalaca onom dahtivom ljubopitnošću i onim 


radostnim igranjem srca, kojim se na dan crkvenoga goda 

u takovoj seoskoj crkvi motri ona skromna ali neobična 
oprema i onaj po koji neznatni stranac. 

Služba započe i crkva se poput jezera uztalasa: sve 
se je na koljena spustilo, — i sada je opet sva povr- 
šina mirna. 

Danas kano da i zvona drugčije zvone; domaći žup- 
nik kano da drugčije pjeva i orgulje kano da drug- 
čije sviraju: sve je nekako svečano. A učitelj; — o da 
ste čuli, kako je onu svoju sv. mihaljsku divno odpje- 
vao! Svu je snagu svoga glasa pribrao, svu je svoju 
dušu u tu pjesmu prelio i na očigled onih stranaca 
svu je slavu svoga imena danas uz nju privezao. Al je 
i uspio. Raztvorenih ustiju i prama koru ukošenih 
glava i blaženim posmjehom sjevajućih lica slušao je 
narod tu starodavnu sv. mihaljsku, koja se samo jedan 
put u godini čuje. Gdjekoji je starac od milinja na 
koljenih poigravao i pridušenim jektanjem prateć uči- 
telja težko se uzprezao, da u sav glas s njim nezapjeva. 
Mnoga .je starica rogljem ubradača kradom utrla suzu 
pobožnoga ganuća. A kad je učitelj dovršio, glavom kli- 
majuć najprije se medjusobno a onda strane učitelje 
pogledaše, tražeć im u očijuh izraz priznanja, a učini 
im se, da spaziše neku malu sjenku zavisti. 

Služba božja mine i narod iz crkve provrije te se 
poput rieke seoskim trgom razlije. Majke djecu vode 
pod šator licitarski i tu ih napajaju medđicom i kupuju 
medenjake: komu konja, komu bebu, a komu opet o 
trakah od šarena papira pod vrat kolajnu. Tamo se opet 
pod drugom šatrom našla seoska mladež te se darivaju: 
koje prstenom, koje naušnicami, koje grivnami, koje 
trepetljikami, koje svilenimi rubci, i te malice neznatne 
vriednosti nude se važnošću i dostojanstvom, a primaju 
blaženstvom većim, nego što se daju i uzimaju kraljev- 
ski darovi od bisera i zlata. Ozbiljni gospodari brinu 
se više za praktične potrebe života, i kako je u koga 

jača ili slabija družina: jedan se čitavim snopom opa- 
naka zabacio, a drugi čitav toranj škriljaka na glavu 
naslagao. Vika stoji nudioca i kano male puške odje- 
kuju dlanovi pogadjača. Curlik dvonjuša mieša se sa 
piskom  sviralica; kroz neredni žamor svjetine prodire 
već i skladna pjesma izpod mehane, a objestnoj svirci 
i pustu priklapanju gajdaševu odgovara melankolična 
gudba gusala i ozbiljni zvuci pjesme sliepčeve. 

U tom i podne zazvoni i sve što je domaće razidje 
se svojim kućam k objedu. 

Uz onaj hrastovi stol sjela i četiri učitelja, da bla- 
guju. Domaćin je starim prijateljem stol začelio, njemu 
os lieva i desna ona dva mlada druga posadio, a on sam 
u zastavu sio. Nejednako družtvo kano i razloženu tam- 
buru valja istom ugoditi; a to ovdje trebaše tim više, 
što smo vidjeli, da izmedju njih od prvoga susreta prije 
podne bijaše ostalo nešto malo nesklada. I nadje se uga- , 
djač — nikada bolji. Vino, koje će i najbolje prijatelje 
zavaditi, ali će i nesložne drugove liepo izmiriti, pokaza 
se i u ovom družtvu starim čarobnikom. Užili ga se 
onoliko, koliko treba, da se duh razigra i srce razveseli, 
pak se tako našao modus vivendi i pogibelj rata bijaše , 
za ovaj put sretno odklonjena. I Veronika, obavivši, do 
jedine crne kave, posao u kuhinji, pri kraju se objeda 
njim pridružila, i to bijaše još tvrdje jamstvo potraja- 
nju mira. Nju su zdravicom pozdravili, a do te su se 
i druge mnoge izpile, od kojih starce učitelje bijaše 
osobito dirnula i udobrovoljila ona, koju kunovački raz- 
sipnom fraseologijom izreče u pohvalu staroga učitelj- 
stva, koje kano i staro vino da ima svoje prednosti i u 
mnogom da se unj može ugledati mladi naraštaj. Raz- 
govaralo se i o drugom koječem, na posljedku o novih 
plaćah, o crkvenoj i svjetovnoj vladavini školskoj, o 
»kraljevskom čovjeku“, koj sada obilazi po školah itd, 
dok zvona treći put nezazvoniše na večernju, zovući do- 

maćega učitelja na njegovo mjesto u crkvu, Tu se on ne- 
čemu dosjeti. Kako se je kunovački, osobito onom zdra- 
vicom staromu učiteljstvu, kod objeda dobro ponio: da 
ga nagradi, ponudi mu, da mjesto njega, ako se pouz- 
daje u se, odpjeva ,veliku večernju.“ Ovakova ponuda 
biva dužnošću ponudjenu, a neprimljena sumnju radja, 
koju da od sebe odvrati, a možda i potajnom namje- 
rom, da predpoldašnju slavu svetomihaljske himne, ako 
uzmogne, oslabi: — smioni mladić ponudu prihvati. 
Poznato je, da je ,magnificat“ najsjajnija točka velikih 
večernja. I nemože se reći, da se mladi učiteljev 
gost nije pošteno trudio. Sve je sile napregao, svu 
svoju vještinu uložio, — uzalud! Izilazeć iz erkve, go- 
vorahu župljani klimajuć i mašuć glavom jedan dru- 
gomu: Zadje se, dobro je; ali opet našemu nikada 
par nije. 

Čim orgulje umuknuše u crkvi, liepo im prihvati 
gajdaš pred crkvom. Večernja se svršila i mladež se u 
kolo uhvatila. 

Donekle i starci kod kola stajali te se nasladjivali 
gledanjem one liepe slike prekipljujućega života i zdrav- 
olja. pak bi se kadšto smieške pogledali, sjećajući se 
svojih mladih godina, dok nereče Damjan onoj dvojici 
mladih drugova: 

— Vam je ovdje mjesto; a mi ćemo vas dočekati 
kod kuće, — i njih dva starca odu. 

Sjedeći pod sjenicom u vrtu, udare uz nešto jela i 
pila u razgovor, koj se najviše kretaše okolo ,kraljev- 
skoga čovjeka“ i Damjanova pitomca, koj radi početka 
škole bijaše već opet otišao u Zagreb. 

— Čega si se ti podhvatio, jadni moj Damjane? reče 
Kuzman svojemu staromu pobratimu. Gdje su još uči- 
telji o svom trošku školali djake u gradu? Ja držim, 
da je od onih glasovitih dvanaest zadaća Herkulovih, o 
kojih smo nekoč slušali, ova tvoja svakako teža; jer za 

sve ono. hotijaše se doista velike snage i velike lukav- 
štine ali uzeti gdje neima, — to je po mojem mnienju 
još više, nego lave i zmaje nadjačati, i više nego sve 
kraljevske staje počistiti. 

Damjan se zamisli. 

— Vidim, u što sam se uprtljao; ali sada se već 
okaniti nemogu, makar propao. Zar ti nisi nikada oku- 
sio slasti, koja sa žrtvom raste, kada se dobro čini 
drugomu ? 

— Sve je to liepo prijatelju ; ali i dobro činiti valja 
s razborom. Zar bi ti pametnim držao onoga, tko bi se 
po onih kratkih ljestvah, što su tamo prislonjene, uzeo 
penjati na zvonik ove vaše crkve? 

Damjan se još većma zamisli, dok, s nova se ohrabriv, 
reče: 

— Nešto još imam, a ono drugo.... dati će Bog. 
Štediti ću. 

— Štediti ćeš; a ja ti velim, da će one Danaidke, o 
kojih su nam nekoč kazivali, prije svoj sud vodom na- 
puniti, nego li ti smoći, koliko se tomu hoće. Štediti 
ćeš... . Makar da se kako skvrčiš, ovim ubruscem po- 
kriti se nemožeš. A u što se uzdaš? 

— U novu plaću 

— U novu plaću? poklima glavom Kuzman. Čekaj 


malo; valja ti istom proći kroz onu vatru, kroz koju 


sam ja već prošao. 

— Da sbilja. Kod. tebe je već bio. 

— Bio,. da, odvrati Kuzman, stisnuv ustne i počešav 
se iza ušiu. Čekaj samo. Pitat će te, o čem nikad ni 
sanjao nisi. O bože! Što sve da danas neznaš; čemu 
svemu da viešt nisi! Uči li se ovo, uči li se ono? Pak 
na posljedku još ove naše vjeverice da skakati učimo. 
— Ali će tako djeca biti zdravija. — Malo te mu ne- 
rekoh: Pak zar nisu zdrava? Pogledajte ih. Ali od 
astnih lona ca crvene se ovi obražčići. Odatle je zdrav- 

lje; a zdravo diete samo od sebe skače. ,Ječam trči“ 
i za konja se kaže... . Ali evo naših mladih učitelja. 
Prekinimo taj razgovor. 

Ona dva mladića, povrativ se, doskora se s domaći- 
nom oprostili i otišli, Kuzman pako kod svoga" pobra- 
tima još prenoćio te sutradan i on podranio u svoje 
Doljance. 


VII. 


Medjutim je ,kraljevski čovjek“ i vranovačku školu 
bio pohodio; ali kod učitelja nije iza sebe ostavio ugodne 
uspomene. Govoraše mnogo o zahtjevih vremena, o većih 
plaćah i većih dužnostih, o nedostatnosti staroga trivi- 
uma, o novom vinu u starih mjehovih, — u.kojoj posljed- 
njoj prispodobi stari Damjan naslućivaše podmuklo ši- 
banje na svoju osobu. Zato je svim doduše dužnim po- 
čitanjem odilazećega novoga starješinu izpratio, ali ga 
više poželio nije. Zašto da to taji? Po svojem očitom 
protivničtvu svim novotarijam, mišljaše, da mu nemože 
biti branjeno uzkratiti svojih simpatija onomu, koj pred 
pStaru školu“ stupaše kano bezobzirni nosioc i zastup- 
nik tih novotarija. U ostalom, vičan pokornosti i po- 
sluhu prama starijim, ma kakovim, a imajući k tomu i 
drugih razloga, trostrukim je oklopom samozataje i mu- 


čanja ogradio srce i usta proti svakomu, tko bi ga za- 


pitkivao o tom pohodu ,kraljevskoga čovjeka.“ 

To je bilo izpred svršetka školske godine, mjeseca 
lipnja. Koji su u to doba vidjali učitelja, nemogahu a da 
mu na čelu — i koliko ga on silom vedrijaše — ne- 
opaze neki oblačak nujnosti i neveselja; ali što koji 
dan u napredak, sve to više toga oblačka nestajaše i 
malo po malo pojavi se na licu starčevu svjetlucanje 
tiha nutarnjega zadovoljstva. Gorčina prošlih dana utonu 
u sladku očekivanju veselije sgode. Doskora imaše Živko 
kući doći, O njem je svu godinu dobivao najpovoljnije 

glasove, i zato ga je očekivao slavom ovjenčana. A da 
dječaku što miliji bude boravak kod njega, pomnjivo 
je sve pripravljao, što spada na obične djačke zabave, 
kakove su bile za njegovih vremena: udice priredio, 
lepak skuhao, cuvike načinio i vabce nabavio, živadi 
zapatio, vrt zasadio, kuhinjske potrebe popunio, — jer 
je kroz dva mjeseca praznika poslje dugo vremena opet, 
po starom svom običaju, odlučio latiti se sam kuhače. 
Osim toga su ove godine voćke liepo obrodile, pčele 
dobro uspjele, pak će biti dosta voća, meda i svakoga 
dara božjega. 

Tako jedno jutro bješb.a se, usried dvorišta sjedeć i ži- 
vadi bacajuć, u te sretne časove zamislio, pak već i 
izračunao, kako će svoga pitomca ob izdašnijoj plaći do 
godine opet na nauke u grad odpremiti, — kada do- 
pade listonoša s pismom, koje pročitavši, bješe se oka- 
menio, kano što bi se okamenio onaj, koj je upravo 
pročitao svoju smrtnu odsudu. 

U tom pismu pozivaju ga, da idućih praznika ima 
na nekoliko tjedana doći o svom trošku u glavni grad, 
da prisutstvuje nastavnomu tečaju, priredjenu za uvjež- 
banje starijih učitelja u novom sustavu. Tom gorkom 
jabukom bješe mu urodio onaj zlosretni posjet ,kra- 
ljevskoga čovjeka.“ 

Okanimo se opisivati čuvstva, koja su ga usljed toga 
obuzela. Ali, kano čovjek trpnjom otvrdnuo, doskora se 
snadje: srce stisnu, pa nikomu ni rieči. 

Dan po dan, dodje vrieme i Živko se kući povrati. 
Svjedočbu bijaše donio još bolju, nego što je očekivao 
starac, kojemu suze oči podliše, kada ugleda školske 
darove i u izvješću debelimi pismeni natiskano i zviez- 
dom označeno ime svojega pitomca. U čelo ga poljubi 
i drhćućim glasom reče mu: Hvala ti sinko, što si _ me 
tako obradovao. -— Hotio bi bio svemu svietu pokazati 
svoga ,prvoga, odličnika.“ Često bi ga onako iz potaje 

motrio, kako je liepo ponarastao, kako mu lice zdravljem 
cvate i kako se je načinom odievanja, načinom govora i 
svim držanjem dotjerao tamo u gradu na pravo gospodsko 
diete. Svaki dan smišljao, kako će mu ugoditi i kako 
će ga zabaviti; i našlo se, kako se na selu može: sad 
ribe, sad ptice lovili, sad opet u prošetnju izilazili te 
biljarili i kukčarili, te se starac nemogao izčuditi, kako 
mali svakoj biljci i svakomu kukeu po tri imena zna 
i kakove si sbirke od njih slaže. 

Uz to se približavaše i kobno vrieme, gdje učitelju 
valjade u Zagreb, te ga sada na časove opet snalažaše 
sjeta, kojoj se nemogaše odbraniti. U najvećoj neprilici 
bijaše radi maloga. Drugim mogaše reći i nereći, kamo 
ide i zašto ide; ali kako će od djeteta zatajiti bar 
to, da ide i nereći mu, kada će se povratiti. 

Tako zamišljen sjedjaše jednu večer pod sjenicom u 
vrtu, kad na jedan put, dignuv oči, opazi, da dječak 
pred njim stoji i da ga gleda. 

Tim smeten, zapita ga: 

— Odakle ti sinko? Kako da me nisi pozdravio i 
dobru mi večer poželio ? 

Živko na to ništa neodgovori, nego, pristupiv bliže 
k njemu, reče mu glasom žalostnim : 

— Ti si babo — tako moraše zvati učitelja, — nešto 
neveseo ? 

— Nisam sinko; samo sam se malo zamislio. 

— Znam da si se zamislio, pak si s toga neveseo, 
— ito radi mene. Veliku si brigu sa mnom preuzeo. 
Ja mnogo trošim, a ti težko smažeš. Nije li tako bibo ? 

— Ne, diete moje, pomiluje ga starac po licu. Ja što 
činim, rado činim; a da nemogu, nebih činio. Netari 
si zato glave. 

— Da hoćeš, mogao bi si bar nešto te brige skinuti 
S vrata, nastavi dječak i posadi se do učitelja, položiv 
svoju lievu ruku na njegovo desno rame. Dobivaju i 

drugi, slabiji od mene; pak zašto nebih mogao dobiti 
i ja? Potraži za me podporu, pak ćeš vidjeti, da ćeš 
ju dobiti. 

I ako dječak imaše pravo, jer veliki dio prištedka za 
buduću godinu imaše eto da pozoblje nastavni tečaj, uči- 
telju se ništa nemanje na one njegove rieči lice zažari 
a oči zakrese. Misao, da se ljubav toga djeteta i na druge 
razvrgne; da zahvalnošću to srce još tkogod zaduži; 
veselje svoje s tim djetetom da još s kim dieliti mora 
i da sav život toga djeteta nebude jedino njegova za- 
sluga, — ta misao činjaše mu se nesnosna te, skinuv 
dječakovu ruku sa svoga ramena, odsječe glasom uvrie- 
djena čovjeka : 

— Neću. 

Živko ga plaho pogleda i nereče više ni rieči. 

— Nego ti imam drugo nešto kazati. Ja za koji dan 
polazim u Zagreb, 

— U Zagreb? Začudi se mali. A kada ćeš se vratiti ? 
doda zabrinut. 

— Kada ću se vratiti? uzševrda se ubogi starac. No, 
no, — za koji dan. 

— Kako to, za koji dan? priupita dječak. Ima li to 
»Za koji dan“ biti za dva, tri dana? 

— Tako je: za dva, tri dana, odgovori klonulim i 
nesiguruim glasom učitelj, i nešto mu srce stegnu, gdje 
će slagati djetetu. 

— A što će biti sa mnom? 

— Ti ćeš dotle otići k svojoj majci, neka te i ona 
vidi. Tako je pravo. Štogod ti i činili drugi, ona ostaje 
tvojom majkom ; ona ti je glavno učinila, — rodila te je. 
K njoj ćeš dakle poći; a onda ćeš se opet k meni vratiti. 


VIII. 


Dva dana prije učiteljeva polazka u Zagreb sjedio je 
krojač kraj prozora u svojoj sobici, krpajuć hlače nekomu 

lugaru iz susjednoga sela. Niz nos mu se objesile mjedi 
okovane, razklimane očale, kojim su oba kraka dretvom 
privezana i suknom obšivena, da nežuljaju. Pred njim 
je stolčić na jednoj nozi, a na stolčiću omašna stara 
izglodana burmutica, koja sveudilj klopoće, kako ju kro- 
jač, grabeć šmrkaj za šmrkajem, otvara i zatvara Dugu, 
riedku, plavu, ali već dobrahno prosiedu kosu uzicom 
je okolo glave svezao, da mu u oči nepada. Osim bur- 
mutice još su mu na stolcu škare, svrtak erne svile, ko- 
mad voska i — sveto pismo. Šijuć ruka na pravilne se 
mahove kao kakov mrtav stroj diže i pada; ali da uz 
to krojaču misli kojekuda blude, o tom svjedoči često 
igranje ustna, kadkada i glasno mrmljanje te kretanje 
glavom takovo, da se očito vidi, kako sada nešto odo- 
brava, a sad opet nešto zanijekuje. 

Tako u misli zadubljena probudi ga kucanje na vra- 
tih. ,No!“ promrmlja i nedižuć glave, a u sobu ne- 
stupi, nego na otvor, kolik trebaše onomu suhomu tielu, 
provuče se učitelj i pozdravi tako tihim glasom i tako 
nujnim držanjem, da se krojaču, koj se medjutim bješe 
okrenuo, odmah učini, da se je moralo dogoditi, ili da 
će se dogoditi nešto neobična. | ' 

— Sjedite, učitelju! ponudi ga stolicom i neprekide 
svoga posla, samo što jednim okom pratijaše iglu, a dru- 
gim motrijaše prišastnika. 

Učitelj mučaše. 

— Što je dobra? zapita ga krojač, a u sebi mišljaše 
na zlo. 

—- Čekam dok dovršite. 

— Toga vam netreba čekati. Štednja vremena nalaže, 
da se i dva posla rade, ako se istodobce raditi mogu. 

Da udobrovolji krojača, koj mu se danas činjaše opet 
nešto mušičav, ponudi ga učitelj burmutom iz one du- 
goljaste rožnate burmutice. Krojač, kojemu onaj neodo- 
ljivi miris bješe u nos udario, razvaliv oči, pohlepnim 

pogledom onamo glavu nadnese, o koljeno prste iztare 
i opisav rukom po zraku povelik lik, raztvorena poput 
kljuna gladne ptice ona dva prsta u burmuticu spusti i 
kolikogod mogaše zagrabi te tako lakomo srkne, da je u 
isti mah zinuo i kihnuo. 

— Na zdravlje! reče, nakloniv se, učitelj. 

— Hvala vam, odvrati krojač, žaleć onaj dobri ušti- 
pak i pružajuć ruku za novim. Eto vidite. Ovo se dvoje 
nemože učiniti u isto doba. Najprije se mora zinuti, 
pak onda kihnuti. Ima i drugih poslova, koji se nemogu 
raditi u isto doba; ali šivati i razgovarati se, koliko 
god hoćete. Dakle, ako vas je volja, nastavite; ja vas 
slušam. 

I opet se naklopi krpati hlače lugarove. 

Iza male počivke, za koje smišljaše, kako bi počeo, 
produži učitelj: 

— Vi ste prošao mnogo svieta i učan ste putovanju 
po svietu, pak sam došao, da me svjetujete. Prekosutra 
polazim u Zagreb. 

To rekav, nehotice uzdahne. 

Krojač iglu u zakrpu zabode, očale na čelo nadigne i 
začudjen učitelja pogleda. Čovjeku, koj se je od četr- 
deset i sedam godina onom pravilnošću i nepromjenlji- 
vošću okolo svoga sela kretao, kojom se kreće zemlja 
okolo sunca, — tomu čovjeku moralo se je doista do- 
goditi nešto tako neobična, kao što je neobična repača 
medju drugimi zviezdami. 

— Vi u Zagreb? zapita ga. Pak što ćete vi u Za- 
grebu ? 

— Imam posla, odgovori učitelj kratkoćom i tonom, 
koj, kada se sretno pogodi, presieca svako dalje zapitki- 
vanje; kojemu da tim sigurnije na put stane, odmah i 
nadoveže : | 

— Došao sam vas samo pitat: Kako sada imamo že- 
ljeznicu: bi-li putovao željeznicom ili na kolih? 

— Hm, protisne kroz nos krojač i lati se opet igle, 
kano čovjek, koj na takovo pitanje imaše gotov odgo- 
vor. — Da li biste putovao željeznicom ili na kolih? 
Da čudna pitanja! Tko još pametan danas, imajući pri 
ruci željeznicu, putuje na kolih? Razlika je u brzini, 
kolika izmedju ptice i kornjače. 

— Znam, reče učitelj; slušao sam; ali pomišljam, 
što je sigurnije ? 

— Sigurnije! pogleda ga krojač. Sigurno nije ništa. 
Mrcine se poplaše, pak kola prevale, a ti, ako vrat ne- 
skrhaš, nogu ili ruku slomiš, pak si bogalj; a na že- 
ljeznici: vozovi se sudare, sve se na trieske razleti, a 
tebe u kašu smrvi, — pak je gotovo. 

— Gotovo! ponovi učitelj, probliediv. 

— Što se bojite? Ta to nemora upravo da se dogodi ; 
može se dogoditi, ali nemora. Evo vidite mene, doda, 
izpraviv se ponosno. Na tom vatrenom zmaju pol sam 
svieta projezdio, a onu drugu polu još mislim projezditi, 
— jer ovdje u ovom zakuitku nisam nakanio umrijeti — 
pak evo me još živa i kosti čitavih do jedne. Velim 
vam dakle, da nemora biti. Nebudite strašivica i putujte 
željeznicom. Dakako, da za to putovanje valjaju stano- . 
vita pravila, koja se u kratko izražuju dvjema riečma: 
Točnoižurno. Tko časak zakasni, ostave ga; tko 
što zaboravi, nedozva; tko se za vremena neugne, po- 
gaze ga; gdje što prištinu, to i odkinu; bez pogodbe se 
naplaćuju i slabo se razgovaraju; tu nema kano s koči- 
jašem : de stani, da vatre ukrešemo; da se malo napi- 
jemo; da sjedalo bolje namjestimo; pak onda opet: ho! 
te fućkaj sad macku sad doratu, pak im uha nateži i 
oči iztiraj, — već žviždaljka žviždne, lokomotiva, dim i 
vatru sopteć, svoj teret potegne, pak se najprije lagano 
kreće, a onda sve brže i brže, dok na posljedku, kano 
da si sve vragove razvezao, brzinom ptice ili taneta, da 
sve zrak huji, pojuri, tegleć za sobom nepregledan red 

kola, — što velim kola? — željeznih kuća, kano da si 
nanizao sve ovo naše selo. Takova je to silesija! 

Dok je govorio krojač, bijaše opet iglu u zakrpu zabo, 
očale na čelo uzbacio te uzeo u pomoć obje ruke, da 
što njima, što izrazom lica poda učitelju što življu sliku 
opisane vožnje. | 

— To je sve užasno, izusti tihim glasom učitelj. 

— Što bi bilo užasno? Valja da kušate. Samo si prije 
uru naravnajte. Neoslanjajte se na popovo podne, jer 
možete zakasniti; a rekoh vam, da je prvo pravilo: 
točno i žurno. 

Na to izvadi svoju srebrnjaru, za koju držaše, da u 
svem selu jedina dobro ide, i po njoj učitelj, slušajuć 
mekanično, potjera za čitavu uru napried svoju neku 
bakrenjaru. 

— A prtljage mogu ponieti ? 

— Koliko god hoćete. — 

Od krojača kući iduć, težko se zamislio učitelj. Po 
krojačevu kazivanju utvaraše si on od željeznice maštom 
strahote upravo paklene. Sa crkvenoga zvonika bačenim 
biti, ili se onoj vražjoj spravi povjeriti, činjaše mu se 
jednako pogibeljno. Srećom — živ, nesrećom — kaša! 
tu 1 tamo. 

Ali gdje su toliki živi ostali, zašto da baš on pogine, 
razabiraše malo mirnije učitelj ; a k tomu nešto od zna- 
ličnosti, a nešto od sramote pred krojačem odluči: glavu 
u torbu, pak putovati željeznicom. 


IX. 


Sljedeći dan ode sav na priprave za put. Posredova- 
njem župnikovim imaše se bezplatno nastaniti u samo- 
stanu, onom istom, u kojem je nekoč djakom boravio i 
smjele sne o redovničkoj haljini snivao. I ako imaše 
biti bezplatno, da ipak nebude posve badava; pak kada 

se k tomu, kako krojač reče, može ponieti što hoćeš i 
koliko hoćeš: krene onu golemu sandučinu s mjesta, 
na kojem je četirideset i sedam godina mirna stajala, 
pak ju od vrha do dna nakrca jabukami, medom, što 
ga je iz svojih košnica izrezao, orasi i drugim jestivom, 
ostavivši još mjesta za malo rubenine te za onaj modri 
kaput i kockaste hlače, oko kojih se danas trudijaše 
krojač, da ih što bolje uredi. | 

Glede ostaloga odiela zadavaše mu najviše brige, što 
će na glavu ponieti. Bila je u njega kapa od tamno- 
modroga sukna s okruglim, plosnatim i krutim dnom, 
veličine dobra tanjura, okolo glave crnim, po dva prsta 
širokim suknom obšivena, s oborenim, liepo olaštenim 
štitcem, koj bi nos i veći od njegova obranio od jake 
kiše i sunčane žege. Ta nepoznate proveniencije kapa 
mogla bi se nazvati historičnom, jer su u njoj i stariji 
ljudi zapamtili učitelja; a nosaše ju rado; jer i ako joj 
se sve drugo mogaše prigovoriti, jedno joj se nemogaše 
odreći: da je bila praktična. 

A bio je u njega i visoki svileni šešir, što ga je za 
mladih godina iz susjednoga gradića dobavio i dugo 
liepo čuvao; ali uz svu pomnju i pažnju, gdje će ga 
položiti; uz sve brižno zamatanje i prigladjivanje bijaše 
kroz to vrieme jedva trećinu svile na njem spasio ; tako 
je okolo dna i na obodu, osobito tamo, gdje se prsti 
radi pozdrava hvata, ogolio; jer učitelj bijaše čovjek 
uljudan, a ljudi uljudni imaju, kako je poznato, naj- 
gore šešire. 

Poslje mnogoga razmišljanja i ogledanja odluči se na- 
pokon za kapu. Od burmutica moradoše, posve naravski, 
kada se ide u glavni grad, ostati kod kuće sve druge, 
osim one okrugle od biele kosti s akvarelom izpod sta- 
kla na zaklopcu. Bolji dakle užitak bijaše od njega na- 
mienjen nosovom ne samo redovnika, nego i laika onoga 
gostoljubivoga samostana. Ostalim osobnim potrebam 

bješe još dodao veliki, modri, šareno zarubljeni kišo- 
bran i srebrom okovanu omašnu trskovaču, koju takodjer 
bijaše nasljedio od pokojnoga župnika, dobročinitelja 
svojega. 

Noć prije polazka slabo je spavao učitelj. Ono kro- 
jačevo: ,točno i žurno“ sveudilj mu se je po glavi mo- 
talo i u ušiuh zujilo, pak bi se svaki čas od sna trzao, 
bojeći se, da vrieme polazku kakogod prospavao nebi. 
I sutra dan do podne, štogod je radio, sve je bivalo | 
nekom grozničavom uzrujanošću. Kočijaša, koj će ga do 
željezničke postaje dovesti, već je dan prije bio pogo- 
dio, a od podne već je nekoliko puta k njemu pošiljao 
i uzato sve jednako na svoju bakrenjaru pogledao, mu- 
čeć se težkom sumnjom, da li krojačeva ura sbilja onako, 
kako on tvrdijaše, normalno vrieme kaže, i da li se 
ostale ure po svietu sbilja sudaraju s urami u Vranovcu, 
a napose sa krojačevom. 

Prije nego će poći i pošto već za put bijaše podpuno 
spreman, valjade mu otići k župniku, da mu rekne 
»S bogom“, — u dobri čas po se; jer upravo taj dan 
desio se kano gost u župnom dvoru presvietli gospodin 
patron, koj, doznavši za neugodni, premda svim drugim 
tajni povod tomu putovanju učiteljevu, bješe priredio 
neko zatvoreno pismo te ga polazećemu učitelju jednom 
rukom pružajuć, drugu mu prijateljski na rame položi 
i reče: Ovo pismo predati ćete, čim tamo dodjete, onomu, 
na koga glasi. 


X. 

Bilo je liepo ljetno popodne okolo polovine mjeseca 
kolovoza. U to doba pasjih dana liepim popoldnevom 
zove se vrieme tiho, nebo vedro i modro; ali nad zem- 
ljom titra sparina dana, koje tek kasno u večer nestaje. 
Od Vranovca do željezničke postaje imaju tri dobre ure; 


a komu se još žuri, kako što se našemu putniku žuri; 
Jurković. Sabrane pripoviesti I. 10 

tko na iglah stoji i s ure časove broji, tomu ni pogo- 
tovo nije čekati večernje hladovine. I zato, sunce još 
povisoko na zapadu igra, a selom Vranovcem kreću se 
malim kasom prama iztoku seljačka kola sa dva mala 
konjica i u njih učitelj. Gledajući to iz dvorišta seoske 
žene, od čuda se krstom krste i jedna drugoj dovikuju : 
Ta po bogu, je li sbilja on, prijo? a ljudi, koji cestom 
kola sretaju, sumnjivim skanjivanjem učitelja pozdrav- 
ljaju i dugo, nevjerujuć očima, za njim gledaju. I same 
seoske krave i guske, s paše se vraćajuć, kažu, da su od 
čuda popostale i dvoumnim pogledom za dugo kola pra- 
tile; samo što njim i svim ostajućim na zapadu zakla- 
njaše učitelja s traga na kola navaljena ogromna san- 
dučina. 

Od te sandučine tko bi mogao, vidio bi, kako učitelj, 
vozeć se, svaki čas od straha i brige na uru pogleda i 
konjima svaki korak očima prati i gotovo broji. Vidio 
bi, kako je kapu, da se nezapraši, šarenim rubcem 
obavio, i kako se po neravnu putu i na zločestu sjedalu 
ta glava sa svim tielom amo tamo klimata, a ruke od 
vremena do vremena prama kočijašu podižu gestom ne- 
uztrpljiva žurenja. 

Neću da izbrajam još drugih malih Gotika. koje 
je krojač, opisujuć vožnju na kolih, kano proročanskim 
duhom predvidjao, i koje su se u istinu i dogodile. Nu 
te tri ure vožnje, za učitelja tri vieka duševne tjeskobe, 
sretno su se preturile. Sunce je već zašlo i mrak se 
hvatati stao. Učitelj na uru pogleda; pol devet, — 
i za nekoliko časova kočijaš onim poznatim otegnutim 
ho! ustavi konje pred stražnjim ulazom u željezničku 
postaju. 

Žurnim korakom uputi se učitelj najprije u čekaonicu 
i tu se, pogledav na uru, uvjeri, da nije zakasnio. Na 
pitanje, koliko mu još valja čekati, odvrati mu neki 
niži službenik željeznički dosta udvorno : Petnaest časova 

Tu uljudnost čovjeka, koga on držaše nekim častni- 
kom, upotriebi učitelj te poniznim tonom zaprosi unj o 
načinu putovanja pobliži naputak, koj mu bude i dan, 
i naročito što se tiče voznoga razreda, bude, pošto je 
rekao tko je i što je, upućen u drugi razred, koj on i 
prihvati, nemogavši pred takovim svjedokom riešiti inače 
sukob izmedju troška i stališkoga obzira. 

— Samo se žurite, doda važnim licem željeznički 
službenik, pogledav na uru, jer sada neimate više od 
devet časova. 

— Pravo ima krojač: tu sbilja sve ide točno i žurno, 
pomisli u sebi učitelj. 

Živim, da upravo djetinskim zanimanjem razgledaše 
pri svetiljkah željeznicu i sve željezničke uredbe, pak 
videć žurbu, kojom se tu sve radi i u toj žurbi očevi- 
dan sklad i red, nemogaše se uzdržati, a da raznovrstan 
rad tih ljudi neprispodobi mekanizmu ure, i morade 
opet priznati istinitost krojačem izraženoga pravila. Ne- 
koliko puta bješe se sried svojih razmatranja zamrsio 
u to klupko radnika, krećućih se protivnimi pravci, i 
nekoliko puta bje od njih uz viku: ,pozor!“ dosta ne- 
milo na stranu potisnut; ali, kano čovjek razborit, to 
guranje uztrpljivo podnašaše i izpričavaše razlogom po- 
trebitoga reda, videć i u tom živu ilustraciju onih kro- 
jačevih rieči: tko se za vremena neugne, toga pogaze. 

U tom se, kano daleka grmljavina, očuje mukao 
tutanj parovoza, i učitelju se učini, da mu se zemlja 
pod: nogama trese. Srce se u njem uzskače, a ukočenu 
pogledu doskora se kroz tminu ukažu u velikoj daljini. 
dva velika vatrena oka i zrakom vijući se usijani dim. 
Tutnjava bijaše sve jača i razgovetnija; ona dva crvena 
oka sve se bliže primicahu, a uz to on i nehotice sve 
to dalje natražke uzmicaše, dok najposlje parni stroj, 


kano paklena kakova neman kraj njega projuriv, stane. 
»k 

S velikim strahopočitanjem gledaše učitelj toga vatre- 
noga giganta s onom dugom povorkom kola; i kada 
mu se učini, da je već probitačno približiti mu se, po- 
dje od jednih kola do drugih, zavirujuć na otvorena 
vrata i tražeć, gdje bi se smjestio. Dok on tako pred 
jednimi koli stajaše, konstatujuć neporecivu prednost 
pojastučenih sjedala pred drvenimi klupami, zvono drugi 
put zazvoni, putnici u kola poskaču i kondukter, redom 
zatvarajuć vrata, doskora i do njega dodje te, ništa ne- 
govoreć — u čem opet pravo imaše krojač, — već jed- 
nom rukom vrata držeć, drugom njega u kola sriva i 
vrata za njim zalupi. 

Videći se učitelj preko svakoga očekivanja tako brzo 
u kola spremljena i tvrdo zatvorena, digne kroz prozor 
viku radi svoje priljage, na što kočijaš pomoću onoga 
službenika, koga je učitelj držao nekim častnikom, onu 
poznatu sandučinu šćepa i pred kola donese; ali spaziv 
što se tu kani, svi drugi putnici iz onih kola uzmu u 
jedan glas prosvjedovati proti tomu atentatu te učitelj 
bude prisiljen još jednom iz kola izići i prtljagu pre- 
dati i, što je od toga još gorje, protrčati tamo i amo 
šibe_ neprestanih, prilično neugladjenih prigovora kon- 
dukterovih, praćenih sveudilj onim ominoznim: ,Žurno, 
do vraga, žurno! 

Kad se je ta bura slegla, voz se krenuo i učitelj se 
sigurnim osjetio: tada istom modrim svojim rubcem 
znoj s lica otare, za mjesto se ogleda i, kad je već sio, 
počme plahim pogledom razabirati gdje je i ljude, s ko- 
jimi je. Bože moj, da čudna druživa! Zajedno putuju, 
a svaki se samo sobom bavi: jedan uzeo knjigu te čita; 
drugi se u kut zabio te spava; treći puši, a na stranu 
gleda; četvrti nešto bilježi i sam sobom razgovara ; 
peti si na koljeno prostro te jede, pa nikoga negleda, 
a nekmoli nudi, — a svi skupa, kano da su niemi, 
muče. | 

Gledajuć, kako kuće, drveće i plotovi kraj njega pro- 
leću, a zemlja se kano lončareva ploča toči, bude uči- 
telju oko srea tjeskobno i dodje mu često, da se rukom 
za kola pridrži, pomišljajuć na kašu, koja bi se od njih 
stvorila, da na štogod nalete. Kad god bi se voz usta- 
vio, pristupio bi k prozoru, da vidi gdje su, i nemogaše 
se izčuditi, odakle već sad ovo sad ono poznato mjesto, 
pak bi se pitajućim pogledom ogledao na one druge 
putnike, osjećajuć u sebi silnu potrebu razgovora; ali 
od njih ni jedan samo da bi oči dignuo, već sjedjahu 
mirno, kano i njihove torbe. — Čudni ljudi! 

Malo, malo : lokomotiva opet zazviždne, putnici sa svo- 
Jih miesta, opet ništa negovoreć, poskaču i svaki svoje 
stvari kupiti uzmu. Eto Zagreba! Ni toga nitko nereče, 
već učitelj, upoznajuć se u neke predmete, koji su od 
četirideset i sedam godina ostali nepromienjeni, morade 
si to pitanje sam staviti i sam nanj odgovoriti. Ali 
odgovor bijaše nesumnjivo istinit, i to je u onakovu 
družtvu bila zanj velika utjeha. Do kolodvora još imaše 
vremena prispodabljati prijašnju vožnju od puna pun- 
cata dana s nedokučivom brzinom parovoza; ali i to mo- 
rade obaviti na tiho sam sobom, prateć te svoje misli 
nevjernim zibanjem glave. 

O njegovu ulazu u Zagreb nemožemo navesti ništa 
znamenita, osim da bi mu ponavljanjem hotjeli još većma 
ogorčiti uspomene na neprilike, koje je i tu imao s onom 
sandučinom. Mjesto toga volimo spomenuti drugu, po- 
voljniju i dičniju okolnost, da je rečeni svoj ulaz u 
glavni grad obavio — prvi put u svom životu — na 
kočiji, pojastučenoj crvenim baršunom. 

Da se je još malo bolje požurio, mogao je u samo- 
stanu s drugimi večerati i, što bi mu veoma godilo, 
»benedicite“ s njimi moliti; ali ovako morade se za- 
dovoljiti pričuvanom večerom, koju poblagova u druž- 
tvu s bratom Tiburcijem, odredjenim, da ga dočeka. 

Ovaj Tiburcijo zato se ovdje naročito spominje, jer će 
i poslje o njem biti govora. 


XI. 


Sutradan učitelj u svu zoru podranio i prva mu briga 
bijaše, da se gradom sprodje i da ga razgleda. Već u 
okolini samostana učini mu se gdješto neobično i ne- 
poznato, što je poslje njega nastalo. A kada istom na 
staru ,harmicu“ sidje te vidje, kako se je tamo pro- 
mienilo i što je dalje nastalo: nemogaše se, stojeć na- 
sried trga, tomu svemu dosta izčuditi; ali sudeć, da 
nebi bilo probitačno samu zaputiti se u tu mrežu iz- 
prekrižanih novih ulica, povrati se istim putem u sa- 
mostan te izmoli brata Tiburcija, da mu on bude po 
gradu pratioc i tumač, — što bude i dozvoljeno. 

Ovdje je najbolja prilika reći koju o tom bratu Ti- 
burciju. | 

On je bio čovjek još dosta mlad, u jednu nogu naše- 
pav, ali inače zdrav i krepak, prije toga krojački djetić, 
i već onda naginjući više na lagodan život nego li na 
naporan rad, k tomu i po naravi i po uzgoju, kano sin 
takodjer krojača ali podjedno crkvenoga otca (tutora), 
sklon na pobožno kutrenje; što ga jedno s drugim skloni 
ter, odrekav se svietske slobode, skuči vrat pod zapt 
redovničkoga života. Nu sreća ili nesreća htjede te ga, 
kano zanatom slabo zabavljena, odredili pobiračem mi- 
lostinja, pak kano takovu bijaše mu zadaćom, da svake 
godine o zornicah obidje kuće po gradu, a jeseni uz 
berbu da se radi pobiranja mošta zaputi i u okolišne 
vinograde. To upravo nebijaše nesreća; jer svaka gorka 


rieč, kojom bi ga amo tamo odpravili, bijaše mu drugdje 


deseterostruko nagradjena najboljimi zalogaji i izvrst- 
nimi gutljaji, kakovi su u samostanu riedki. Ali nesreća 
bijaše to, što bi se tako slobodnu a k tomu i dobru 
životu svaki put priučio, pak bi bilo muke s njim, dok 


o 

bi o hrani i stezi samostanskoj zaboravio na mastne 
batakove župnih dvorova i pusti život po klietih. Pače 
ga poglavar samostanski držaše timi svjetskimi remini- 
scencijami tako zaražena, da ga od njih već ništa iz- 
liečiti neće, kano ni Židove od egipatskih lonaca, i zato 
mu — i koliko bi se on pretvarao — kratijaše redovničke 
zavjete i motrijaše ga budnim okom. | 

To da je znao učitelj, bio bi razumio, zašto pri po- 
lazku od kuće reče gvardijan laiku: 

— Hajde, provedi ga gradom; ali da se nisi nikamo 
navraćao. 

O tom njihovu hodu po gradu vriedno je samo toliko 
napomenuti, da lokalno znanje laikovo nije ni iz daleka 
dotjecalo da zadovolji ljubopitnosti učiteljevoj, kojemu 
kano da dva oka i jedna usta bijahu premalo, da mu 
ništa neizmakne i da za svakoga razpita: tko je, i za 
svašto : što je. Osobitim pako načinom bješe priporučio 
Tiburciju, da mu nepropusti pokazati svakoga, kojega 
bi sreli, znamenita čovjeka: dostojanstvenika, učenjaka 
itd., pak nadje, da vanjština pogdjekojega od tih veli- 
kana ni iz daleka neodgovara idei, koju si on u Vra- 
novcu bijaše o njih stvorio. To pako, kano slabo pri- 
znavanje truda, nebijaše poćudno Tiburciju, koji nemo- 
gaše a da s nekim žalcem zlovolje neprimieti toga 
radi učitelju: da svi ljudi nemogu izgledati onako, kako 
bi on hotio. 

Kada se je tako učitelj grada, a grad njega do sita 
nagledao, vrate se najprije nekom manjom ulicom, u 
kojoj se dogodi ovo: 

Uz ogradu nekoga vrta naslonio se dječak od kakovih 
osam godina, neopran, poderan i kroz kapu propale kose, 
te se, držeć u ruci staklenku, na jedanput kano s ražnja 
u sav glas derati uzeo. Čuvši to učitelj, odmah tamo 
pobrza, potežuć za rukav i Tiburcija sobom, — čemu 
kad ovaj prigovori, reče učitelj: 

— U ovakovih slučajevih brza pomoć često je naj- 
bolja pomoć. 

Prispievši na mješto nesreće, upita učitelj dječaka, 
pogladiv ga po licu, da što mu je? — a on, ne plačuć 
nego urlajuć pripovjedi u kratko, kako su ga po ulje 
poslali, pak izgubio deseticu te sad nesmije kući, jer 
će ga majstor ubiti. 

Tiburcijo malo latinski a malo hrvatski skrpi pri- 
mjetbu, da mu se taj plač čini sumnjivim, jer da dje- 
čaku u očiu nevidi nijedne suze; na što učitelj dviema 
trećinama latinski a jednom hrvatski odvrati: 

— Da nebi u napredak krivo sudio: to si zapamti 
brate Tiburcijo, da se suzami nemjeri bol srca; jer ona 
kano usijano željezo suze raztvara i, kad je najžešća, 
o suhu prolazi; — i izvadiv dvie desetice, dade ih dje- 
očaku, rekavši: Jedna za ulje, a druga tebi za plač i 
strah, koji si pretrpio. 

Dječak zahvaljujuć se kapu skine i ugursuzki se pod- 
smiehne, a njih dvojica odu dalje. 

Putem primieti učitelj: 

— U ovakovih slučajevih čovjek često nezna, kako 
je malom žrtvom odvratio velike posljedice. 

Ali u tom se iza ograde bješe izpuknuo drugi dječak, 
skoro u svem onomu prvomu jednak, te izmedju njih 
dvojice nastane najprije tiho prepiranje, a zatim glasna 
kavga i na posljedku tučnjava, na koju se učitelj okrene 
i, vidiv što se zbiva, Mea natrag u pomoć svojemu 
štićeniku. 

— Što je to? — vikne na onoga drugoga dječaka, 
zaprietiv mu svojom trskovačom; a ovaj mu, skinuv 
kapu i pokazujuć prstom onoga prvoga, odvrati: 

— Lopov, gospodine. Obećao mi polovicu onoga, što 
od vas dobije, pak sada neda ništa. 

Epilog pako svemu tomu bijaše malko ujedljiva pri- 
mjetba Tiburcijeva : | 

— Eto Vam Vašega čovjekoljubja! Na slične prizore 
u gradu se inače nitko ni neosvrće. 

— Gradjani u tom, vidiš Tiburcijo, krivo rade, po- 
pravi ga učitelj; jer vriednost podjele cieni se po na- 
mjeni onoga, koji daje, a ne po nevaljanštini onoga, 
koji prima. — To si zapamti. 

Dok je to govorio učitelj, bijahu već zakrenuli u drugu 
široku i dugačku ulicu, u kojoj sagledaše pred jednom 
kućom veliku hrpu ljudi. 

— Gle! Što je ono? reče, postavši i Tiburcija za ruku 
primivši, učitelj. Gdje se je tolik sviet sgrnuo, tu mora 
da se je dogodilo nešto neobična, — možda kakova 
nesreća. U velikoj nesreći ničija pomoć nije suvišna, — 
i poteče tamo, potežuć opet za rukav Tiburcija. : 

Kada su tamo stigli: 

— Ovo je hram sreće, reče dosjetljivo Tiburcijo, smo- 
trivši nad vratima državni grb s napisom, da je tu lutrij- 
ska sbirnica, a na samih zatvorenih vratih kredom na- 
pisanih pet brojeva posljednjega ždrieba. 

Pred lutrijom stojaše smjesa svakojakih ljudi: ponaj- 
više težaka, služkinja s košarom na ruci, seljaka, a još 
više seljakinja, koje su već za rana jutra pazarile, starih 
baba dvojbena zanimanja i po gdjekoj otreani gradjanin. 
Jedni su došli, da vide što je izišlo, a drugi da stav- 
ljaju. Oni prvi dolaze i odlaze brzo; drugi pako živo se 
medju sobom razgovaraju, sne si kazuju i po njih bro- 
jeve slažu, koje neki odobravaju, a neki im prigovaraju. 
Medju ostalom svjetinom spazi tu učitelj i onoga maloga 
potepuha, koji ga za dvie desetice bješe onako prevario, 
a sada seljakom za plaću brojeve bilježi. I on bijaše 
spazio učitelja, ali se savršenom bezobraznošću učini, 
kano da ga nikada ni vidio nije. Tim dječakom, ili da- 
pače poznatom drzovitošću njegovom posluži se takodjer 
ona neuztrpljiva svjetina, naputiv ga, da na vrata lupa, 
što on i učini, udarivši šakom nekoliko puta po vratih ; 

na koju lupu očuje se najprije mukli odziv ,No, no!“ 
iz nutra, a do mala čovjek s očalami i u spavaćoj ha- 
ljini otvori vrata i prodre se: ,No! kakova je turska 
sila?“ a seljaci pokidaju šešire, što po svojoj uljudnosti 
nepropusti učiniti i učitelj i Tiburcijo za njim. 

Dok su oni još pred zatvorenimi vrati stajali, dogo- 
dilo se je ovo: 

Medju onimi, koji bijahu došli da vide što je izišlo, 
nalazijaše se neki čovjek u poderanom gradjanskom odielu 
i zaudarajuć jako žganicom. Taj čovjek, sravnjujuć bro- 
jeve na vratih sa svojom riskontom, uzme si na jedan- 
put kano biesan kose čupati i kano Turčin kleti. 

Slušajuć to učitelj, rekne Tiburciju: 

— Brate Tiburcijo! Meni, a još više tebi bila bi 
sveta dužnost ovakova bogohulnika javno ukoriti. 

Tiburcijo, videć što je nakanio učitelj, brže ga za skui 
od haljine potegne i glasno mu prišaptne: 

— Manite se ćorava posla. 

Ali to je onaj poderani i žganicom zaudarajući gradja- 
nin dobro čuo pak, okrenuv se prama učitelju, zapita ga: 
— A smije li se znati, odakle ste Vi gospodine ? 

Takovim nenadanim pitanjem smeten učitelj, neodgo- 
Vori ništa, nego ga zamieni Tiburcijo i reče: 

— Ovaj je gospodin iz Vranovca učitelj. 

Gradjanin, i neosvrćuć se na Tiburcija, omjeri uči- 
telja od pete do glave te mu rekne: 

— To je liepo, da ste se potrudili ovamo; tako je 
bar nam prištedjeno da idemo u taj Vranovac pogledat 
čovjeka, od kojega ja bar — mogu Vas uvjeriti — 
smješnijega još vidio nisam. 

I to rekavši, grohotom se nasmije, a na taj smieh sva 
se ona svjetina okrene i gledahu učitelja kano kakovo 
čudo, i to, kako jasno mogaše razabrati Tiburcijo, po- 
najviše pravcem glave. nn 

Bijaše skrajnje vrieme, da se odatle udalje, — što 
i učine. 

Krenuvši dalje, primieti učitelj Tiburciju: 

— Ob ovom, što se je sada dogodilo, neću mnogo da 
govorim. Samo to velim: U ovakovih slučajevih ostati 
hladne krvi, najveća je mudrost. 

Tiburcio mu to potvrdi. 

— A što bijahu onako zinuli u mene? nastavi uči- 
telj; a to jedva dočeka Tiburcio, koji s one zlosretne 
kape bijaše svega toga puta u velikoj smetnji i nepri- 
lici, te mu rekne: 

— Svemu je kriva ta Vaša kapa. Zato bih Vam svje- 
tovao, da ju zamienite kakovim običnijim pokrivalom, 
ako nećete da se izvrgnete i daljim neugodnostim. 

Misleć tako o kapi i jedan i drugi, naidju kraj ne- 
koga dućana, pred kojim visijahu svakojake stare stvari: 
haljine, kipovi, krletke, čizme, željeznina i medju osta- 
limi šešir, takodjer ne više nov, ali svakako bolji od 
onoga, što ga učitelj bijaše ostavio kod kuće. 

Postavši, zagleda se u taj šešir učitelj, kano da je 
slutio, od koje će važnosti on biti po njega i po ovu 
našu pripoviest. 

Posavjetovav se s Tiburcijem, udje u dućan i kupi 
šešir, zasve da mu nebijaše sasvim pristao. 

Još malo popoišav zajedno, na uglu se razstanu i uči- 
telj u svom novom šeširu uputi se ,gori“ s priporuč- 
nim pismom, koje bijaše od patrona dobio; laik pako 
povrati se u samostan; al prije toga ponovi još jednom 
učitelju svoj dobrohotni savjet, da ,onaj“ govor žrtvuje 
i da u obće bude od što manje rieči. 

Kako se je poslje dokazalo, taj Tiburcijev naputak 
nebijaše suvišan; jer, kako je on predvidjao, bude tamo 
,gori“ učitelj primljen onom bi reći suhoparnom i uko- 
čenom uljudnošću, kojoj kano da je utisnut aviso:, Ovdje 
se negovori više nego što treba“, — te razgovor bijaše 

i sbilja veoma kratak, — ali uspješan. Ona ,visoka 
osoba“, razpečativ i pročitav pismo, najprije se, otišav 
k prozoru, malo zamisli, a onda se okrene i rekne: 

— Dati ćete molbu; a medjutim možete ići kući. 
Netreba Vas ovdje. 

Onaj hromi, kojemu je Isus rekao: ,Ustani i hodi“, 
nije tako veselo odskakao svojoj kući, kano što je uči- 
telj, i neznajuć kako, dolje u samostan sletio na krilih 
blaženstva, kojim ga bjehu napunile one rieči; jer te 
rieči bijahu dovoljne ne samo njegov uzdrmani ugled 
uzpostaviti, nego i njegove razklimane osnove sa Živ- 
kom opet ponešto ukriepiti, a najpače prištediti mu 
sramotu, da radi povratka kući nemora slagati malomu. 

Cio taj dan bio je učitelj neobično dobre volje, kojoj 
je plodove — kako je i pravedno — najobilnijom mje- 
rom izkusio njegov vodja, tumač i prokušane vriednosti 
savjetnik Tiburcijo. 

S njim u svojoj sobici u večer toga dana sjedeć, reče 
mu učitelj, ponudiv ga boljom smotkom : 

— Ti mi ostaješ nezaboravan, Tiburcijo. Ti si valjan 
momak i želim ti ljubav vratiti čim god uzmognem. 

Tim sudom, a još više tim obećanjem učiteljevim 
ohrabren Tiburcijo, sklopivši preko trbuha ruke i pre- 
vrćuć očima, progovori skoro plačnim glasom ovako: 

— Da mi ikakovim svjetovnim dobrom naplatite ovo 
malo što sam vam učinio usluge — ako se to uslugom 
u obće smatrati može, — toga netražim i netrebam. 
Nego, ako hoćete, možete na meni siromaku izvršiti 
duhovno dobro dielo, koje je u Boga od velike zasluge, 
a meni bi bilo od velike koristi; jer nepravedno pro- 
gonjena zagovarati vriedi bar toliko, koliko gladna na- 
hraniti ili žedna napojiti. 

— To si pravo rekao, posvjedoči mu učitelj. — 

Nastavi, | 

— Vi, koji poznate sviet, a poznate i slasti, koje on 
pruža, dokučit ćete, što sam sve ostavio, kada sam ovamo 
prestupio, gdje nisam mogao doći tražit drugo, van 
slavu božju i spas svoje siromašne duše. 

Učitelju se učini, da bi te rieči laika bile svakoga 
crkvenoga otca dostojne, te nehoteći ni on biti gorji od 
njega, svečanim mu glasom rekne: 

— Što tražiš, to ćeš, uhvam se, pomoću božjom i naći. 

— Neznam, da li.ću naći. Liepo je uzdati se u Boga, 
ali nepomaže uviek od nazloba ljudskoga, nastavi laik, 
kojega tu već bijaše ostavila mala zaliha bogoslovnih 
fraza. Kunem vam se, da ništa neželim toliko, koliko 
biti božji, — pak mi se to neda. Uzkraćuju mi se re- 
dovnički zavjeti. ,Bit će“ vele mi, ,dok te bolje pro- 
kušamo.“ Tako danas, tako sutra; a mene jadnoga ova 
krpa na kukuljici još uviek po ledjih bije. 

Učitelju se razžali ubogi čovjek te, sjećajuć se svoje 
njegovoj nalike sudbine, podignutim glasom rekne mu: 

— Gledaj, gledaj sinko, da se što tvrdje s Bogom 
svežeš, ako ćeš da siguran budeš od ljudi; jer čovjek 
je nevjeran stvor. Evo ti živa primjera mene. 

To je laik znao, i zato je onako govorio; a govorio je 
toli dobro oponašanim glasom čiste i nekrivotvorene 
skrušenosti, da se učitelju nemogaše na ino, već tronut 
završi: 

— Znam, što želiš od mene; i neka ti bude. Zauzet 
ću se za te, da ti se nedogodi ko meni. — A sada da 
predjemo na drugi razgovor — i dohvati onaj jutros 
kupljeni šešir te, nataknuv ga na glavu, zapita: Nečini 
li ti se, da je ovaj šešir nešto malo prevelik ? 

Tiburcijo uzme učitelja ogledati i na sve strane okre- 
tati, dok napokon, prognav s lica munjicu smieha, koja 
na njem bijaše zaigrala, sasvim ozbiljno rekne: 

— Da. Pravo velite. Šešir je sbilja nešto prevelik ; 
jer ako me oko nevara, jedino ga ušesa drže, inače bi 

Vam unj glava do ramena propala. — Ali tomu se 
može lahko pomoći. 

— Govoriš li ti o toj pomoći kano krojač, ili kano 
razuman čovjek u obće? — zapita ga učitelj važno. 

— Govorim kano čovjek u obće, kojemu zdrav razum 
kaže, da netreba drugo nego ovu kožu izvrnuti i svitak 
papira podmetnuti, pak će odmah biti dobro. 

— A ti izvrni i načini, reče učitelj, i doda laiku šešir. 

Kad ovaj kožnu postavu iz šešira izvrne, komadić 
modra papira izpod nje prhne i upravo na stol padne. 

Obojica tamo pogledaju i učitelj zapita: 

— Što je to? 

Tiburcijo šešir na stol' položi, a onaj papirić dohvati 
i, razmotav ga, najprije ga dugo motrijaše, a onda rekne: 

— Ovo je od lutrije stara riskonta. | 

— Baci to, reče učitelj. 

 — Da bacim? pogleda ga laik. To ćemo prije dobio 

promisliti. ... A ja vam velim, da je ob ovom vriednv 
razmišljati, pak i koju rieč progovoriti. Već se je više 
puta opazilo, da se slučaj čudno igra s čovjekom ; ili, 
ako je dostojnije negovoriti o slučaju, već ob odredbah 
božjih: iza ovakovih prividnih sitnica već se je često 
skrivao prst božji. 

— A što misliš tim? | 

— Mislim, da je istina i ono, što se veli, da. nezna 
čovjek gdje ga sreća čeka. 

— A što tim misliš? 

— Mislim, prije nego ovo bacim, potaknuti vas na 
ozbiljno razmišljanje: da li je ovo stvar obična, ili ne- 
obična; jer koliko bi stotina, a i tisuća šešira valjalo 
kroz ruke prometnuti, dok bi se u jednom od njih ovo 
našlo, — i zaključujem, da sa stvarmi neobičnimi nije 
uputno postupati načinom običnim. A tim hoću da rek- 
nem, da bi ove brojeve, prije nam li se bace, valjalo 
staviti na lutriju. 

— A kakvi su brojevi? 

— Čudnovati brojevi: 1, 11, 22. 

Učitelj prst na čelo stavi i, pošto je tako malo raz- 
mišljao, rekne: | 

— Neću. Na lutriju stavljati toliko je, koliko Boga 
napastovati. | 

— Negovorite toga, zauzme se opet svom gorljivošću 
Tiburcijo. —- Kako svaku, tako i ovu sreću Bog dieli, 
ako je istina — oprostite mi što ću reći — da ni s te 
Vaše glave nijedna vlas nije SSIM bez njegova znanja 
i volje. 

Tomu dokazivanju ikonu? činjaše se.da nemože biti 
prigovora, i zato se učitelj na posljedku skloni, da ga 
posluša. 

— Nemogu tajiti, reče, da ti je pošlo za rukom uputiti 
me i, navlastito onim poslednjim razlogom, sve moje 
sumnje razbiti. Zato ću te poslušati i još prije nego li 
nad ovim za me sretnim danom sunce zapadne, otići 
ćemo — ali da nitko nezna — u lutriju, i nećemo šte- 
diti novca. 

To Tiburciju bude veoma milo, a još milije, kad uči- 
telj doda: 

— A ako bude sreće, nećeš ni ti praznih rukuh proći. 

Prije svoga odlazka nije propustio učitelj po obećanju, 
koje onako svetčano bješe zadao Tiburciju, priporučiti 
ovoga što toplijimi i što bolje promišljenimi riečmi otcu 
gvardijanu, uvjeravajuć ga da, koliko je on opaziti mo- 
gao, svekoliko vladanje toga priprostoga ali bogoljub- 
noga laika odiše miloduhom pobožnosti i redovničke po- 
niznosti, i kako ni malo nesumnja, da će po vremenu 
postati od njega po izbor posuda duhovna; na koje uvje- 
ravanje kada gvardijan odgovori nekim podsmjehom 
dvojbe imajući i za to u pripravi uztuk, doda učitelj: 
da nevalja ni najnižega prezreti; jer duh božji da duva 
gdje ga je volja i poviest redova da svjedoči, kako 

slava svetinje nije pridržana samo svećenikom nego i 
laikom. — 

Još mu se činjaše, da sreće njegove dionikom ima . 
biti i njegov pitomac Živko, ter odluči obradovati ga 
kakovim darom; a najprikladnijom za to obnadje sre- 
brnu uru; jer, kako je mladost doba poslovanja, tako 
da ništa rječitije od ure nedoziva mladiću u pamet onu 
veliku istinu: fugit irreparabile tempus, t. j. da se iz- 
gubljeno vrieme ničim nadoknaditi nemože. 

To obaviv, vrati se u svoj -Vranovac, pošto se je sa 
svimi, a napose s Tiburcijem što srdačnije oprostio ter 
ovomu, već u kola sjedajuć, svoj posao još jednom što 
bolje priporučio. 


XII. 

Kakov je to posao bio i što je zatim sliedilo, pripo- 
vieda ovo pismo, koje je deset dana iza odlazka učite- 
ljeva stiglo ovomu od brata Tiburcija, i glasilo je ovako: 

»Milostivi gospodine! Kada meni u lievom uhu zvoni, 
uviek je bilo znakom ako ne sreće — jer i sreći treba 
mostiti, a toga svatko nemože, — dakle, ako ne sreće, a 
ono barem, da će mi se od više zala dogoditi ono, koje 
je manje. Nu ovaj put nije zvonilo meni, nego je u 
mojem uhu zvonilo Vam, — a imalo je i zašto da zvoni. 

Da su tri zviezde s neba iznebuha preda me pale, 
nebih se tako zapanjio; i tri sunca da su mi mjesto 
onoga jednoga izišla, nebih se tako zapanjio i obradovao, 
kako sam se zapanjio i obradovao danas, došavši, kako 
smo bili ugovorili, pred lutriju i vidivši, da su nam 
izišla — hvala budi svetomu Trojstvu, koje nam je po- 
moglo — sva tri broja! — Vi tomu čisto nećete 
vjerovati, kano što ni ja nisam vjerovao svojima očima, 
već sam ih nekoliko puta zatvorio pak prožuljav i opet 
otvorio, da nije kakova čarobija ili paklena obsjena ; ali 
sada već, nikoliko da smo hvala Bogu živi, nesmijemo 

ob istini posumnjati ni ja ni Vi. I zato ništa drugo, 
već onaj krojač, o kojem ste mi kazivali, neka Vam 
sašije nekoliko vrećica od jaka domaćega platna, pak 
povezite onaj svoj sanduk (nije šala 12000 mne !), 
i žurite se što prije ovamo. 

Da znate, koliko sam si onako na samo glavu raz- 
bijao, razmišljajuć o čudnovatom savezu izmedju one 
Vaše kape i velike: sreće, koja Vas je stigla. Da nebi- 
jaše one kape, nebi bilo onoga šešira; i da nebijaše 
mene....... ali o sebi neću da govorim. To je bio 
samo slučaj, od kojega bih — da ja siromah išta mogu 
— više zasluge pripisivao svojim molitvam. 

Novina kod nas neima drugih, nego da onaj 0. V... bez 
lieveć nosnice (on kaže, da mu ju je konj odgrizo) odilazi 
u drugi samostan (nota bene: njemu je s pol nosa 
moglo podnieti, a drugomu bez nožnoga p..ca nije 
moglo podnieti!). 

Nu što ja tim koječim obterećujem krila radostnoj 
viesti, koja, kano golubica Noemova, ima da lahko 
prhne do Vas, noseć u kljunu mjesto Setatića mira sre- 
brnu vrpcu, na kojoj je zlatnimi slovi upisano: 1, 11, 22. 

Ako mislite mene ovdje zateći, valjat će Vam se po- 
žuriti prije berbe, jer poslje odilazim u prošnju. Vaš 
najpokorniji sluga Fr. Tiburcijo.“ — 

Nebi trebalo ni reći, da je to pismo Tiburcijevo 
staroga Damjana preko svake mjere razveselilo, i u prvih 
časovih ubogi čovjek samo što pameću pomjerio nije; 
nu razabrav se i svoj položaj naprama tomu dogodjaju 
hladne krvi prosudiv: ponese se svakoga i najvećega 
mudraca dostojno; obnašav naime, da u toj sreći neima 
nikakove njegove zasluge, već da se ona mora uzeti 
kano dar božji: onaj dobiveni novac doduše diže, ali ga 
se sebi na korist ni netače, nego ga uloži na kamate, 
od kojih je svojega Živka dalje školovao, odredivši, da 

se poslje ima glavnica pretvoriti u zakladu, koje će se 
dohodkom školovati, dok je vieka i svieta, po jedan si- 
romašni djak. 


Odkako se je to dogodilo, Živko je već škole slavno 
izučio te već i u javnom životu rad svoj odpočeo česti- 
tošću, koja riedko vara, kad već u mladiću pokazuje 
znamenita nekoč muža. 

A ja sam vam u ovoj pripoviedci kušao predočiti iz 
života izvadjen i donekle izhodnim svjetlom novije dobe 
osvietljen tip onih starih učitelja, koji su danas valjada 
već veoma riedki i kojih se toli ugodno sjećamo: ljudi 
ne velikoga znanja, ali velikoga poštenja, od kojih jed- 
nomu i jesam postavio ovaj bezimeni spomenik, nada- 
juć se, da ćete i vi u okviru šale, na koju je on svo- 
jom poštenjačkom bezazlenošću i za života izazivao te 
joj i sam rad bio, razabrati osobu čovjeka svakomu sim- 
patična i svakoga štovanja vriedna. 


RATNI MEMENTO STARCA IVANA. 


Axo me je ičim Bog blagoslovio, to me je obilno bla- 
goslovio rodbinom svake ruke. Da ju prebrojim, nikada 
ni kušao nisam; a u glavu ni desetoga nepoznam. Moja 
pokojna baka, kadgod bi se upustila u razlaganje tih 
genealogičnih odnošaja, svaki put bi u tom labirintu 
imena i grada nit izgubila, pa bi se zaplela i pomrsila 
tako, da se je napokon i sama i mi s njom smijati _mo- 
rali. Nu što je sokol medju pticami; što je. zlato medju 
kovinami, a medju dani najljepši u godini, to je ujak 
Antun medju tom našom mnogobrojnom svojtom. Sve 
što ga od obitelji pozna, iskreno ga ljubi i ime mu sa 
štovanjem spominje. Ima mu preko šestdeset godina 
dobe, ali još vrata nije skučio pod jaram bračni, ili 
ako se kojoj ljepotici bolje svidja: još se nije okovao 
verigami od ruža: stari garcon — što će valjada i ostati. 
Visina od preko šest stopa, primjerna širina plećiju i 
ostala silna gradja kosti čini ga podobnim hrastu u: 
gori, kojim se je gojna kosa i gusti junački brci poput 
mahovine osula. Nu iz te tjelesine, opominjuće na di- 
vove bajnih vremena, prosieva ljubeznim pogledom i bla- 
gimi ortami lica dječinska bi reći dobrohotnost, tiha 
bezstrastna duša. 

Neću mu nabrajati svih vrlina; nu moram mu spo- 
menuti plemenito gostoljubje, s kojega je prvim Amfi- 

“ trionom svoga mjesta i okolice. Njegova ,kašika čorbe“ 
i kapljica vina“ visoko se cieni i rado uživa. Rekoh, 
da je neoženjen; ali zato ipak u svojoj maloj, nu pri- 
jaznoj i ukusno uredjenoj kući posve na obiteljsku živi 
i iz dimnjaka mu se dan na dan puši; oko ognjišta mu 
se vješta i blagoćudna gospodarica od jutra do mraka 
vrti, a stol mu poldnevom i večeri kiti vienac pladnjeva, 
kakov se ni u povećih obiteljih nevidja. Osim stalnih i 
svakdanjih prijatelja, koji s njim slasti toga stola diele, 
rado se i drugi, zvani i nezvani, k njemu uvraćaju, a 
on sve srdačno prima. I visoko plemstvo one okolice, 
dolazeći u grad, rado ga potražuje. Po tom biva te se 
na onom stolu uz domaće pietlove nalaze i česki gnje- 
telovi, a uz čuvenu kaplju neke blizke planine uz Du- 
nav vrli rod tokajski, šampanjski i renski. I domaća 
cienjena sitna i krupna divjad prispieva iz gospodskih 
šuma, te je tako uz velikaške pohode gradjanska inače 
kuhinja domaćinova i više gourmandise o ski Za- 
dovoljiti vrstna. 

Ja sam već za djetinstva imao priliku upoznati se sa 
svojim ujakom. Potlašnji odnošaji života, kako već bijah 
mužem, često su me dovodili u doticaj s njim; dapače, 
jednom mi bje sudjena sreća nekoliko godina izasobce 
provesti živuć s njim u istom gradu. Za to vrieme bi- 
jaše mi kuća njegova u svako doba otvorena; pa i poslje, 


odkle god bi naišao, bila mi je ona obligatnim i naj- 


milijim svratištem. 

Što sam naum pripoviedati, pada u doba mojega stal- 
noga boravljenja u onom gradu. 

Liepa je i tiha ljetna večer mjeseca srpnja god. 1859. 
Pod gojaznim orahom, što ga je u dvorištu prije tride- 
set godina zasadila ruka domaćinova, za osmero je pro- 
strto i svieće pod staklom jur užežene. Kad ja dodjoh, 
zatekoh si ujaka još u sobi sama kod novina, obične mu 
večernje zabave. Ostavi ih, te udarismo u štokakov raz- 

govor, dok se prikupiše po malo i drugi gosti; a onda 
na prijavu, da je jelo na stolu, izidosmo i večerati sje- 
dosmo. 

Bijasmo sve mladji ljudi, osim jednoga starca, kojega 
vam moram opisati potanje. On je vršnjak i odavna pri- 
jatelj domaćinov. Jednaka ćud, srodne misli i čuvstva 
bijahu vezi toga prijateljstva, u mladosti sklopljena, vre- 
menom utvrdjena te sried sgoda i nesgoda života od 
više nego li pol vieka ničim nenarušena. Duha bijahu, 
istina, različita; nu razlikost ta nebijaše nimalo na uštrb 
odnošaju srdaca. Obojica pripadahu staroj gardi mladoga 
patriotizma predožujačkih vremena. Idealnim, čistim, za 
onda običnijim shvaćanjem narodnih interesa i težnja 
nerazlikovahu se jedan od drugoga. Nu kobna g. 1848. 
bješe jih svojimi posljedicami potisnula na ponešto ne- 
jednaka gledišta. U moga ujaka bijaše još toliko ela- 
stičnosti duha te se mogaše prilagoditi onim silno pre- 
obraženim okolnostim i odoljeti njihovu pritisku. Budi 
oštrijim svjestnim pronicanjem uzroka i posljedica, budi 
tajnom nekom slutnjom duše naziraše on kroz ernu noć 
tadašnjosti i mogućnost inake budućnosti; neostavivši ga 
nada, i život imaše zanj još dosta podrage, te i dalje 
dogodjaje u svietu pratijaše mladenačkom ljubopitnošću. 
Prijatelju pako njegovu, starcu Ivanu, sve je to slabiji 
duh tako potlačilo i splesalo, da se nikako nemogaše 
snaći ni oporaviti; pa najposlje, obračunav sa svietom, 
kojega više nerazumievaše, samo još u prošlosti življaše. 
Razorivši mu godina 1848. forme života, kojim bješe 
obviknuo: sve što se od toga vremena sbivaše, činilo 
mu se čudnim, zagonetnim, nedokučivim, a nada sve 
nepriličnim ; i za sve mu napokon nepreosta ništa nego 
aratos i utjeha, što s ono nešto malo imuika mogaše, 
zaklonjen od skrajne nužde, biti tihim gledaocem i nie- 
mim svjedokom toga — kako veljaše — kiameta. 

Valovi onoga silnoga pokreta i prekreta izpljuskali su 
kod nas i više takovih osamljenika, koji poput stilita 
staroga kršćanstva ostadoše na svojih stupovih nepomični 
sried nemirna gibanja suvremenoga života. 

Nemogući oljuštiti se od okamina starih nazora, ne- 
gibki podati se novomu toku svieta, često tako poizo- 
staju starci na razkršću velikih epoka, tužno gledajuć 
za nesmiljenim vremenom, koje neće da čeka. Čuvstvu 
boli s poharana svojega svieta primieša se neko čuvstvo 
nepravde, a odatle se radja neprijazan, a kadšto i mr- 
žnja prama svemu, što je novo i mlado. 

Tako od prilike bijaše i našemu starcu Ivanu. I njemu 
to novo vrieme bijaše mrzkimi formami bez ikakova sa- 
držaja. Njih pogledu da se otme, odbio se u samoću 
svojega vinograda i tuj — povedši se za svojim ime- 
njakom — življaše posve pustinjački, pomalo radeć, 
Bogu se moleć, pušeć i stare uspomene preživajuć. Po- 
savjetovav se u ostalom sa svojim želudcem, obnadje, 
da mu nebi prijale kobilice ni divlji med, pak odluči 
držati se i nadalje mesa, koje mu pudar Marko iz grada 
donosijaše, a on mu sam kuhač bijaše. 

Jedina misao na Boga i prijateljstvo mogaše ga pri- 
voljeti, da se kadšto iz te svoje pustinje udalji, te bi 
otišao u crkvu Bogu se pomoliti i staroga si prijatelja, 
moga ujaka, prigledati. 

Nu doskora morade izkusiti, da bi bilo lašnje svojoj 
sjeni uteći, nego li se uplivu onoga svesilnoga sistema 
izvinuti. Malo po malo te mu valjade priznati: I ti si, 
Ivane, riba u toj velikoj mreži. 

Zakoni dolažahu za zakoni; već je sve njimi poplav- 
ljeno, sve je pod nje skučeno; do u najskrovitije za- 
kutke i sama privatnoga života moć im je doprla; ništa 
se učiniti nemože, na što oni pomislili, čemu oni na- 
čina i mjere ustanovili nisu. Izmedju ostalih tuj je mo- 
nopol duhana, tuj zakon o lovu zvjeradi, ptica i riba. 

Starac Ivan bio je do onda ljubiteljem te zabave. Nu 
odkako se je i na tom polju s njemačkimi paragrafi 
nove ere sukobio, odtada je pruglo u kut povrgao, a 
pušku na klin objesio. Tim povodom čuh mu gorku 
tužbu: kako se od tih kletih krivuljica — tako je zvao 
paragrafe —, od tih pisanih negava pošten čovjek ni ga- 
nuti nemože, i uz to jedku primjetbu: odkako se vlade 
za zeceve i vrabce oičinski brinu, od to doba da i jest 
za ljude crnje i gorje nastalo. 

Mržnja njegova na sve nove uredbe protezala se je 
dotle, da si monopolnom smotkom ustiju nikada oskvr- 
nio nije, a sve parnice svieta prije bi izgubio, nego li 
jedne biljege u prste primio, a još manje jezikom obla- 
Znuo. 

A da se sve to bolje razumije i okorjelost njegova u 
starih navadah, pa i oko najsitnijih stvari, tim jasnija 
da bude, još ću jedno napomenuti: da pri piću bijaše 
zakletim neprijateljem svakomu utakanju od tudje ruke, 
a gdje bi to i dozvolio, za živoga Boga nebi izpio čaše, 
ako li je vino prije vode u nju naljeveno. 

Stvorimo si dakle sliku. Lahko ćemo moći. Čovjek 
inače veseljak i lahke ćudi nemogaše postati misantro- 
pom ; čovjek blage duše nemogaše se provrći zlobnikom ; 
a ipak, nalazeći se u ozbiljnu protuslovju sa svojim vre- 
menom, hotijaše silom da bude i jedno i drugo, — i 
upravo to činjaše ga kadkada smiešnim. Lice bi namr- 
godio; ali oči i usne mu obigravaše imunjica humora, 
pa bi mu — nedirajuć u politička pitanja vremena — 
trebalo samo nagoditi, i udilj bi izvrnuo čovjeka pred- 
ožujačkoga — staroga dobričinu i šaljivčinu. 

Toliko će biti dosta o njem. 

Pri večeri zapodje se razgovor 0 dogodjajih u Italiji. 
Onih dana bješe se upravo bitkom kod Solferina dovršio 
rat, što ga platismo gubitkom Lombardije, 

Razgovor bijaše živahan; nu makar da se uzanj pri- 
snivahu kojekakove kombinacije o promjeni državnoga 
sustava, o dospietku njemačkoga gospodstva, o selitbi 
stranoga činovničtva itd., starac Ivan nebijaše ipak učest- 
nikom tomu razgovoru, već mučaše, usnama pucketaše 
i nevjerovno se podsmiehavaše. 

U to zapita netko, da li su novine doniele potanjih 
viesti o bitci solferinskoj ; a moj ujak, imavši za to već 
pripravan najnoviji broj svoga dnevnika, iz žepa ga iz- 
vadi i svomu mladomu susjedu pruži da čita. 

Svi pozorno slušasmo zanimive pojedinosti onoga stra- 
hovitoga okršaja; a kad onaj dočita, drugi mlad čovjek, s 
lieva susjed starcu Ivanu, uzdahnu, pa će reći: 

— Boju vješt nisam, da se s kim ogledam; ali da 
mi je gdjegod, dobro sklonjenu, motriti takovu bitku, 
poklonio bih dvie godine svoga života. To mora da je 
užasno — veličanstveno ! 

Starac Ivan na te rieči mahom lulu iz ustiju izvadi, mla- 
dića sumnjivo pogleda te, kad ga ozbiljna vidje, reče mu: 

— Da vi znate što govorite, i tri puta biste voljeli 
umrieti, nego jedanput gledati. 

— A odakle vi to znate? zapita ga mladić; van ako 
ste bili vojnikom, čega ja dakako neznam. 

— Ali ja znam, preuze starac, oštro motreć pitaoca; 
— da, ja znam, ako i nisam bio vojnikom. 

To rekav, nastavi pušiti, kano da je tim stvar svršena. 

Meni ujak namigne. Učini mi se, da ga razumiem, 
pa primietim starcu: da nam je svim žao, jer rieči su- 
sjedove kano da su izazvale u njem neke neugodne uspo- 
mene života. 

On me pogleda, malo se osmiehne, pa mi rekne: 

— Vi ste, lakomice jedna, opet rad, da vam pripo- 
viedam. | 

A znajuć ja i svi mi, kako starac sbilja umije liepo 
pripoviedati, te nadajuć se unapried nečemu jamačno 

smiešnu, navalimo nanj molbami; a on, otresajuć se za- 
dugo, napokon privoli i, puneć si iznova lulu, reče: 

— Hajde, neka vam bude, i to najviše zato, da ovaj 
vidi, što je poželio. 

Izmahnuv rukom, da još odtjera komarca, koji mu se 
upravo bješe na nos spustio, započme ovako: 

Bilo je zimi godine 1848. Furije onoga strahovitoga 
rata već se bjehu na sve strane razdriešile i krvavimi 
krili prekrile susjednu Ugarsku i jedan dio naše zemlje. 
Izmedju Osieka i Vukovara, što ja vidjeh, vrvljaše sve 
vojskom ; a bijaše je, kako kazivahu, i dalje pun onaj 
kut izmedju Dunava i Save. 

Dne 17. prosinca moradnem po nekom silnom poslu 
u Djakovo. Tvrdjava osječka bila je već u rukuh ma- 
gjarskih; naša vojska sve se bliže s jugo-zapada primi- 
cala i svaki dan se očekivahu ozbiljni dogodjaji. Na oči- 
gled tolike pogibelji, moram izpovjediti, da mi to puto- 
vanje nebijaše ni malo po ćudi; ali nebijaše druge. U 
jutro toga dana naručena kola dodju; ja bundu na sea 
pušku uza se, pa u ime božje. 

Jedva što prodjoh osječke majureve i krčmu gradsku, 
kad al mi zec pretrči preko puta. ,Neće biti dobra“, 
pomislim u sebi; ali sad smo već tuj; još se jednom 
prekrstim, pa hajde dalje. | 
= Čepinu na domaku vidjeh već iz daleka vrevu vojske. 
Sada mi padne na um, da nebi bilo s gorega imati uza 
se kakovu legitimaciju; nu poznavajuć mnoge od čast- 
nika te vojske, koji često i rado dolažahu u naša druž- 
tva u Osiek, pouzdam se u to i srdčano idjah u susret 
tomu prvomu sukobu 

Kako mišljah, tako se i sbude. Nakon male graje, što 
se učinila oko mene — kako već biva u ratno doba — 
dogodi se brzo jedan od onih znanaca, te me oslobodi 
te male neprilike, 

Mnogo gorje prodjoh na Vuki. I tuj me straže sale- 
tiše, pa kad neimadoh čim da se izkažem, navališe da 
me vode pred zapovjednika u vlastelinsku krčmu, gdje, 
kako mi se čini, bijaše glavni stan. Sila Boga nemoli; 
sidjoh s kola i dadoh se voditi, a kočijaš s koli za 
mnom. Oko stola sjedjahu njih nekoliko, a u čelu lju- 
dina, obrastao kano vukodlak i što no se veli krvav do 
ušiju. Izvaliv na me oči, prodre se gromovitim glasom : 
da tko sam, odakle i kamo idem? Ja mu sve liepo ka- 
zah ; al kad ničim dokazati nemogoh : ,U buharu s njim!“ 
izdrekne se, — i ništa mi nebi bilo pomoglo, da taj 
čas nestupi u sobu krčmar, te vidiv što se sbiva, naj- 
prije udari ludov u smieh, a onda se uze kleti Bogom 
i dušom, da me pozna, da sam naš i pošten čovjek. To 
jamačno i bez njega bijah; ali mu ipak hvala, jer me 
on oslobodi, te poslje liepih opomena radi moje — kako 
veljahu — lahkoumnosti, pustiše me dalje. 

Premda već bijaše minulo podne, jelo mi nebijaše ni 
na kraj pameti, tim manje, što mi se već pričeo buniti 
i kočijaš, kojemu se samo težkom mukom, mitom i sva- 
kojakimi obećanji namolih, da me neostavi na pol puta. 

Sve želje bijahu mi jedna želja: da mi se je samo 
dokopati Djakova. A i čega da se više bojim? Vojske 
onamo, što bi ja znao, nebijaše nigdje više. Mnijah se 
dakle posve sigurnim te, izkidan strahom, što sam ga 
podnio, u san se zavedem i, izvadiv lulu iz ustiju, tvrdo 
zadriemam. Kad ali iza sna topot i štropot neki oču- 
jem. Otvorim oči i imam što da vidim. Cestom se 
prama meni vojska valja, i to, sudeć po odielu, ne- 
poznata vojska. Bijahu banovci, idući iz Broda pod 
Osiek. Što ću sada, mili Bogo, — eto ih! Podam se 
svojoj sudbini i podjem odvažno u susret toj novoj ne- 
prilici. Na daljinu od deset koračaja zagrmi iz prvoga 
reda: Stani! — i poče nov izpit. Malo po malo svi me 
obkoliše te, pitajuć jedan ovo, drugi ono, sasvim me 

pobuniše; što kad se opazi, poviknu netko: Špiun! — 
Na tu rieč razjariše se vojnici pa stadoše kidati s mene 
bundu; a razpalih se i ja — ta jagnje da sam, nemo- 
goh inače — pa izmahnuv rukama: ,Zar neima“ viknuh 
— ,Zar neima ovdje nikoga, da mirna i poštena čovjeka 
brani od takove sumnje i nepravedne navale? Ako i 
nije prilika, da jedan udara na tolike: Bog i duša, biti 
će svašta. — Ruke k sebi!“ Vojska se grohotom na- 
smije, a ja čekah, što će biti sada. Pravo se kaže: gdje 
je nesreće, tu je i sreće. Nadje se neki častnik, pame- 
tniji od ostalih, pa, protiskav se do mene, reče: ,Umi- 
rite se junaci! Odmah ćemo ga izkušati. Nelaže li, po- 
znat će ga jamačno čovjek iz Osieka, što se vozi za 
* nami.“ Čuvši to, nepropustih, istina, uložiti što svečaniji 
prosvjed proti takovu dokazivanju; ali se opet nadah, 
da će me onaj putnik po svoj prilici poznati. Kola do- 
djoše, vojnici se razstupiše i ja ugledah svoga pobru 
B—ća. Tvrdjega svjedočanstva radi skočim s kola, te 
mu padnem oko vrata, kano izbavitelju svomu. Vidivši 
me on onakova, hotijaše, ugursus, da pukne od smieha ; 
nu ipak ni časa nekrzmaše ozbiljno i svečano posvjedo- 
čiti za mene. Tako se i taj neugodni čvor razmrsi; čast- 
nici me za oproštenje umole, a onda se razstanemo, 
pošto s prijateljem B—-ćem bjeh ugovorio, da ćemo se 
sutradan u povratku u Čepinu naći. 
Već se mrak hvatao, kad sam u Djakovo prispio. 

. Ljudi božji! Ja vam velim, da je veoma dobro te 
se nezna, kada će biti sudnji dan. Kako izvjestna pogis 
belj čini čovjeka lahkoumnim: to bi bio pravi škandal! 
Odkako je ono mjeseca studenoga te godine na sliepu 
viku i lupu zvonova po svoj okolici od Broda do Osieka 
strava svietom obvladala i neprijatelj, da ognjem i ma- 
čem sve pohara, svaki dan se izgledao: da vam je bilo 
vidjeti toga harča i života! Na sve strane veseli sastanci ; 

što je bolje, to se kolje; što je starije, to se pije; zveka 
stoji čaša, a uz nje se ori naša liepa pjesma: 

»Danas jesmo, sutra nismo, 

Do godine Bog zna gdje smo.“ 

Takovo nadjoh i Djakovo. Jedva se obaznalo da sam 
došao, trgahu se za mene, da im budem gost. Odoh 
medju najbolje znance i tuj do neko doba večerasmo, 
pismo, pjevasmo, a napokon — bez čega tamo nije — 
i kartasmo se. 

Sutra dan, svršiv svoj posao, vratim se već prije ručka 
kući i hotijah još taj dan prispjeti u Osiek. Prošav bez 
neprilike straže na Vuki, još za vidna stignem u Čepin, 
gdje, po dogovoru, nadjem prijatelja B—ća sa nekim 
poznatim častnikom, velikim veseljakom i šaljivčinom, ' 
u krčmi. Budući gladan, zaištem jesti; a po tom, na 
poziv častnikov, odemo sva trojica malo u logor. 

I tuj svi simptomi sudnjega dana! Uz vatre se če- 
vapi peku, a gladne želudčine izokola na nje zievaju; 
čuture idu od ruke do ruke; gajde sviraju, a na više: 
mjesta kola igraju; ovamo mlada grla sitno podcikuju, 
a onamo se iz rutavih vratinah krupno vije poznati oj! 

Obraz se od obraza, a srce od srca upali. Duh one 
družine i u mene udje te, kako bijah izkartao liepu 
hrpicu novaca, odlučim ih tuj potrošiti i, dozvolom čast- 
nika, dam vojnikom nositi vina, dok tecijaše novca. 
Razigravši se do živa, i sam se u kolo uhvatim ; al na- 
pokon se ipak sjetim, da mi tu večer valja još kući. 

Putem do krčme stanu me moj prijatelj i onaj častnik 
odgovarati, da se daljega puta kanim, već da počekam, 
kako će se stvari razviti. Onaj dan da su u okolici vi- 
djani uhode magjarski i oko grada da se u obće opaža 
neko življe kretanje i žurba, po čem bi se svaki čas 
štogod dogoditi moglo. 

To se meni učini još jačim razlogom, da se kući žu- 
rim, Nu častnik mi opasnost te moje nakane razloži 

tako očevidno i živo, da se uzeh predomišljati; a kada 
mi još reče, da bi tom prilikom mogao bez ikakove 
pogibelji vidjeti, čega još nikada vidio nisam — kako se 
bitka bije: to me premami i konačno skloni da ostanem. 

Kočijaša dakle odpravim, a na to, prikupiv se još 
veće družtvo, liepo zajedno večerasmo, veseli bismo i 
jedva u neko doba noći spavat se razidosmo. 

Tek se malo poodanilo, al na mojih vratih netko silno 
zalupa. ,Tko je?“ poviknem i, razpoznav glas B—ćev, 
ustanem te mu otvorim. On usrne kano bez duše i 
počme mi pripoviedati, kako su se tu noć bubnjevi od 
Osieka čuli i kako ljudi kazuju, da su vidjeli magjar- 
ske topove i vojsku. 

Odjenuv se brže bolje, uputimo se obojica u gostion- 
sku sobu, gdje na te glasove i krčmara već nadjosmo 
na nogu. 

To je tako valjda u naravi ljudskoj: — u jedan glas 
obojica rakije naručismo pa sjedosmo svaki u svoj kut, 
ništa negovoreć i čekajuć — kako će se stvari razviti. 

Tek mi tako sjeli, a u sobu udje stara ciganka, bosa 
i polunaga, suha kano plotina, a crna kano djavao, od 
zime zubi cvokoćuć i po svem tielu kano prut drhćuć. 
Kako udje, tako mahom, nikoga negledajuć već upravo 
k peći podštapački tetubajuć, uze ljuto kleti: ,Bog ga 
ubio i mati božja i sveti Ivan i sve striele božje, tko 
je ovaj rat započeo! Na njem se da Bog da ovršio; 
njim mu se pleme zatrlo; a ako što ostalo, to kuga 
podavila i glad pomorio!“ Pa onda, okrenuv peći ledja, 
a one strašne jastrebje oči u mene uprv, nastavi: ,Kano 
divju zvjerad gone nas; nigdje se ni za čas ostaniti, 
nigdje dušom dahnuti nemožemo! Uhu! kako ti je pro- 
mrzla baka, gospodaru! Ti piješ rakije? Pravo imaš; 
— daj da i baka malo srkne, gospodaru. Evo mi duša 
na jeziku; jedva ju zubi drže da neizpane; gledaj!“ — 
1 izplazi jezičinu mljedku i kano snieg bielu. 

— Mahni me se ciganko, reknem joj ja. Što si nava- 
lila kleti? I dosada se je ratovalo, a cigana se nije pi- 
talo. Ratovi moraju biti; a vi hvalite Bogu, da ste živi. 

— Liepo sboriš, gospodaru! reče ona; baš liepo. Svaka 
ti je zlata vriedna. Dakako ..., dakako — to ti i ra- 
zumiješ ... Lahko je, da bogme, u sniegu spavati, vje- 
trom se pokrivati, gladom se hraniti i svojom se parom 
grijati, dok mješine mogu; al je težko pri toploj peći 
sjedjeti, rakiju izpijati, noge premetati i po punu trbuhu 
gladiti se. Hi, hi, hi, — ... Cigani! — cigani! veliš; 
a u nas se kaže: Cigani su gospoda, a gospoda su 
cigani. Hi, hi, hi! 

— Idi do vraga, babo, izderem se na nju. 

— Nesrdi se, gospodaru, uze dalje govoriti; baka 
tako koješta bunca. Već hajde, da se osi pruži 
ruku, da ti vračam! 

— Netrebam ja tvoga vračanja, otresem se opet na 
nju i nehotice stisnem obje ruke. 

— Dakle nećeš, gospodaru, reče ona. Badava stiskaš 
ruke, kad ti ja na čelu pisano čitam. Stara kuma (smrt) 
jako tuda obilazi; da i tebe danas ogrliti neće! .. Hi, 
hi, hi! -— pa, uzmičuć natražke i paklenski se smijući 
izide i nestade je. 

Ja sav protrnuh sa strašne misli, da to možda Si 
glavom nebijaše. Pogledam druga; i on se podniemio, 
pa samo reče: Da nakaze od babe! | 

Jedva što je ona otišla, eto ti kano salauke u sobu 
vojnika, ogromna tiela, mrka lica, vučjega pogleda; pa 
razgladiv silne brčine i udariv šakom po stolu, kano 


grom viknu: ,Krčmaru! Brže rakije ovamo i štogod da 


* založim!“ Krčmar dotrča kano bez duše: ,Rakije“ veli 
»viti će odmah; a za meso valja da pričekate, dok se 
speče.“ ,Grom i pakao! nemogu čekati. Donesi mi 
priesno, da ga se takova najedem, ko što ću ga se da- 

nas nasjeći, ako Bog da! Nu valja sitno sasjecati, do- 
bro posoliti, a još bolje opapriti.“ 

Krčmar učini, kako bješe zapovjedio, a on se naklopi 
jesti priesno meso. 

Meni se gotovo smuči te pomisliv, da će mi biti za 
dušu, ako takova goropadnika i krvožednika sjetim Boga 
i božjega suda, reknem mu posve uljudno: ,Vi gospo- 
dine, valjada niste naumili, ako do šta dodje, ubijati 
bez potrebe. Jer ako ratovi i moraju biti, peta zapovjed 
božja veli: Neubij! — a razumieva se: bez potrebe.“ 

— Idite vi, skoči on sa svojim katekizmom do vraga! 
te dalje oblo gutajuć onu mesurinu, kidimice nastavi : 
Kada vi — pogledav na moj trbuh — s tim svojim 
buragom ne osam već dva zimska dana pod vedrim ne- 
bom bez svoje drage tople jušice i mehke perinjice pro- 
živite, onda možete tako govoriti. — Prokleti filistarski 
brbljavci ! 

— Molim liepo — htjedoh ja; nu on, i nemareć za to, 
skoči pa plaćajuć još se jednom na me osvrnu te reče: 
U ostalom — ja neznam. što vas tuj drži. Ako ikada, 
to danas valja poslovica: Neniči, gdje te nesiju. A sada 
s bogom! — Zalupi vrata i ode. 

— Gledaj ti toga grubijana, rekoh svomu prijatelju. 
Najprije ciganka, a sada on. Što imaju s mojim trbu- 
hom? Zar sam ja kriv, što me Bog nije stvorio ciga- 
ninom ili vojnikom? — U ostalom — kano što reče 
onaj ljudožder — dobro bi bilo izviriti, što vani biva. 

Ja to izustih, a nekoliko pušaka muklo puče. Obadva 
djipismo, jedan drugoga pogledasmo te k prozoru. Nevi- 
djaše se ništa, a čujahu se samo iz daleka bubnjevi i 
vika ljudi. Moj drug, kano krpa blied, reče mi, da on 
tuj neostaje, već da će se ogledati za sigurnije mjesto, 
pa i mene zvaše sobom. Nu ja mišljah, da još neima 
tolike pogibeli ni razloga uzmicanju. Pače mi se učini, 

da će, ako se stvar održi u priličnoj daljini, odanle biti 
najljepše gledati. 

On ode; a ja zapalim lulu i stanem uz prozor. 

Puške još sveudilj pucahu, a na jednoč se umieša 
med nje i rika topova. Sad već opazim i dim. Po njem 
sudeć, nemogaše ipak biti tako daleko; a sa sve to jas- 
nije vike, praska i tutnjave, počmem se — kako će se 
vidjeti, ne bez razloga — pobojavati, da se cio belaj 
primiče. Već mogoh razabrati i ljude i bliesak oružja. 
U to opet top puče, a djerma se nad zdencem u dvo- 
rištu sva raztreskana svali. Kosa mi na glavi poraste. 
To mi bje dosta jasnom opomenom, da valja spašavati 
glavu. U dva skoka stvorim se iz sobe u dvorištu, vi- 
čuć si imenom druga, dok mi se neodazva iz podruma. 
Tuj ga nadjoh — već pijana kano čep. — Eto kako bi 
bilo na sudnjem danu, da mu se rok zna! Tek ga ja 
počeo koriti, al top opet puče i nad nami se nešto strašno 
štropota. Uztrčim da vidim što je, al razvaline od dim- 
njaka po dvorištu leže. Tuj me — moram reći — razbor 
ostavi, i što dalje činjah, činjah po načelu: ,pri svojoj 
glavi i otca po glavi.“ I nevrativ se više u podrum — 
a što bih s pijanim drugom? — stanem se razgledati, 
kuda da bježim. Ravnicom prema sjevero-zapadu učini 
mi se najsigurnije, Zazvav pomoć božju zabodem, što 
kažu, papak u ledinu — pa bjež! 

Ja već onda bijah ponešto slab na nogu; ali strah je 
krilat; strah je veliki umjetnik i vrač. Brzinom i okret- 
nošću voltigeura preskočim dva plota u vrtu, te izpadoh 


na polje. 
Kako se u takovih okolnostih razbor posve izgubi i 
kako jedini — što se veli — živinski nagon čovjekom 


vlada, o tom istom poslje imadoh vremena razmišljati. 
Onaj čas da budem ikakvu misao zamisliti mogao, ja- 
mačno bih se bio vratio. Jer kad bježeć poljem preda se 
i oko se oko bacih: što mislite — što vidjeh? Kano 

da se je tuj gdje razbila korablja Noemova: ljudi, 
mužko i žensko, konji, krave, ovce, svinje, psi, zecevi i 
mačke, — sve to glavom bez obzira preda mnom, uz- 
pored sa mnom i za mnom bježaše. To po zemlji; a 
nad nami u zraku guske, vrane, gavrani i druge velike 
i male ptice, što ih je Bog dao. Tomu metežu dodajte 


* pomaganju ljudi, blejanje, graktanje, lavež i vaskolik 


onaj neskladni koncert svakojakih glasova, pa ćete lahko 
dokučiti, kako mi je bilo. Kroz paklenu tu graju čujaše 
se kadkada, najprije jače, pa onda sve slabije, gdje za 
nami viču: Natrag, kukavice! Kamo bježite! — natrag! 
— Ludjaci! Strah je i sliep i gluh za sve, osim naj- 
bliže pogibelji. Kad taneta iznad glave zvižde, to je sve, 
što razumno biće tankim sluhom užasa ponima, na što 
smrtogrozno izpod oka pogleda; a sretnija od čovjeka 
životinja ni toga nerazabire. — O bože! da čudna sklada 
u neskladu: pas zeca, mačka psa nepozna; jedno uz 
drugo poljem odmiče; jedno se za drugo zaklanja; jedno 
od drugoga pomoći izgleda. 

U strahu nevalja poslovica: tko se u kolo hvata, u 
noge se uzda. Da sam ja svoje prije pitao, jamačno se 
na taj put nebih ni kretao bio. Lahko je mački i psu, a 
još lašnje zecu i svoj onoj niemoj družini: i narav im 
je dala i strah podbrusio, a život neizkvario. I u čovjeka 
je hitra mladost i snaga, osobito kad i nju najbolja žu- 
rilica — plahost bičem po ledjih bije; ali godine i kleti 
ulozi kano težko olovo o noge se objesili, pa je sustati, 
ma da sama smrt za vrat sjedne i uzde poprimi. 

Ode moje druživo! — Neka ide bez traga! Koliko 
sam puta bježeć posrnuo i na nos pao; pa koliko me je 
tuj krav& pogibeljno preskočilo; koliko pasa onako uz 
put za haljine prodrmalo; koliko svinja tamo i amo 
papkom prištinulo i prignječilo! — Kaže se, da je u 
nuždi svatko mio drug. Nije istina! U onako opasno 

glupu družtvu bježi se od pogibelji — sa velikom po- 
gibelji. “ 

Nadjoh se sam, osim nekoliko baba, što već prije o 
umora bjehu po polju popadale. S te samoće još me 
veća groza uhvati. Bojna vika sad mi se iza ledja raz- 
govjetnije čujaše, puške i topovi jasnije, premda već 
mnogo redje pucahu. 

Eto u polju stabla! Kako bi bilo, da se nanj popnem 
i poljem natrag pogledam? — Luda glavo, strahom 
svjetovana! Ja to pomislih, a nešto kraj mene pade. 
Pogledam tamo i pred očima mi se smrači, kano što će 
se smračiti onomu, pred koga na sudnjem danu pane 
prva zviezda sa neba. Bijaše granata! Poznadoh ju po 
onom paklenom ždrielu, kojim se dimljaše goreći fitilj. 
Eto ti liepe jabuke, moj Ivane! Sada si propao! — U 
toj biedi, u tom pravom času samrtnom smognem od 
nekuda u dobri čas sretnu misao te se brže bolje sklo- 
nim na protivnu stranu, onomu stablu za gojazno, na- 
šuplje deblo. Čini mi se, da bi me čibukom provukao, 
koliko se bjeh stisnuo; sjedeć i čekajuć. Ima li koga te 
da može čuti kako trava raste: neznam; tim se ljudi 
rugaju; ali ja, Bog i duša, dobro daleko čuh kako onaj 
fitilj gori i dogara, dok vražji naboj vatru uhvati te se 
tutnjavom groma razprska na sve strane. 

Uzdahnem — i vidim da sam živ; po svem se tielu 
opipam, — učini mi se da sam neozledjen. 

»Qduam paene regna furva Proserpinae ...“ ili, da 
bolje reknem: 

»Quam paene furvae regna Proserpinae 

Et judicantem vidimus Aeacum !“ 

Pomisliv na te rieči Horacijeve, protrnem strahom 
čisto kršćanskim. Na pragu vječnosti, ili, da bolje rek- 
nem, na pragu strašnoga suda, učini mi se, da pogan- 
ske glose i drzovita familiarnost njihova sa stvarmi onoga 
svieta nedolikuje čovjeku kršćaninu, te za buduće mo- 

guće slučajeve izmolim skrušeno ,confiteor“ i ,pokaja- 
nje“ i, dogodi li se što: .da nebudem hrana vranam i 
gavranom, posegnem u čpag, izvadim osamdeset forinti 
papirnog novca, što imadoh uza se i, složiv liepo, napi- 
šem na smotak u tako zvanom lapidarnom stilu — koji 
bi se mogao nazvati i stilom stiske — olovkom ove 
rieči: ,Onomu tko me sahrani.“ 

Nepripisujem svojoj molitvi, — premda mnogo držim 
do krepke molitve; ali toliko je, Bog i duša, sigurno: 
od onoga časa furije. boja kano da se stišaše; još samo 
pojedince puške pucahu, topovi bjehu posve umukli; 
bitka, negdje u šumi započeta, kano da se je u selu 
dovršila. | 

Dignem se te, ako i ne više upravo bježeć, a ono 
ipak pospješnim korakom prevalim još ono polja i do- 
čepam se šume. Hvala Bogu! tuj mi stoprv pravo od- 
lahne. Prvo što očima spazih, bijahu nemilo odrpane i 
izkaljane haljine na meni; a prvo šta u sebi osjetih, 
bijaše strahovita žedja. Popoišav još malo, pomnjivo se 
razgledajuć smotrim, gdje se je oko slaba vrutka pri- 
kupilo malo čiste vode. Ogledav se na sve strane, leg- 
nem potrbuške i tek počmem pohlepno srkati, kad ša 
strane netko tankim glasom viknu: ,Na zdravlje gospo- 
daru!“ — Da je i nevidjeh, ko što, skočiv i obazriev 
se, vidjeh: po glasu bih bio poznao onu mrzku ciganku. 

pKako to, gospodaru ?“ nastavi, iduć prama meni. 
»Čemu tako kaljav i otrean? Zovni slugu pa se preo- 
djeni. Sjedi; zapoviedajte sjesti; valja da i tebe ciganka 
podvori u svom domu. Što piješ, odakle vuci i lisice 
piju? Napij se one rakije, što je meni nehtjede dati, 
gospodaru. Hajde, smiluj se pa uzput povezi sirotu baku. 
Ili zar si možda i ti pješke? Hi, hi, hi! — Ratovi da- 
kako moraju biti; ali se čudim, gdje tebe prije neupi- 
taše, gdje nepočekaše dok ti rakiju popiješ, lulu popušiš 
i mirom se ukloniš. Gle ti njih! Smetati gospodu, da 

se moraju preko volje kretati i tako težko i daleko 
pješke bježati! Ta to je za cigane! Gospoda bi si mo- 
gla trbuh zamahati; mogla bi se prehladiti i hunjavicu 
dobiti. Pa još pucati za njimi! da koga sbilja pogode. 
E! e! ala su to nemilostivi ljudi sa tako milostivom 
gospodom. Hi, hi, hi!“ 

»Muči, paklena utvaro! Striela ti je i otrov svaka rieč, 
što govoriš. Evo ti, pa muči — zaniemila da bog da.“ 

»Hvala, gospodaru. Sretan put! Nešto ti je ipak po- 
godila baka. Nadam se, da je nećeš skoro zaboraviti.“ 

To rekavši, ode u šumu; a ja, usjekav si štap, lag- 
ljega hoda radi, nastavim svoj put i u neke nekavice 
prispijem u Bizovac. Čim u krčmu koračim, zaištem 
postelju te se onako odjeven prevalim i kano zaklan 
zaspim. 

Glad je kažu najbolji kuhač, a umor najbolja perinja 
i uzglavje. Koliko sam na jedan dušak odspavao, neznam ; 
ali bijaše već kasno noći, kad me probudi goropadna 
neka lupa na vratih. ,Otvaraj!“ viču, a sabljami po pod- 
sjeku udaraju. ,Eto ti novoga belaja“ pomislim u sebi. 
»Miš, iznesav od krvnika preko polja živu glavu, tko 
bi rekao da će u svojoj rupi postradati.“ 

Kako udjoše, divljom vikom odmah jesti i piti zai- 
skaše. Ja naroguših uši, da im čujem dalji razgovor 
Kazivahu o jučeranjoj bitci kod Čepina i razabrah, da 
su carski ljudi, ili — kako onda veljasmo — naši, idući 
da pogledaju bojište. 

Tim s nova ohrabren, dignem sei medju nje izidjem. 
Rekav im tko sam i kako sam tamo dospio, neću da 
vam govorim o neprilici, u kojoj bijah, kad me uzeše 
razpitkivati o raznih okolnostih toga dogodjaja, koji za 
me neimaše nego jednu okolnost: da sam bježeć iznio 
sretno živu na ramenih glavu. 

Moram reći, da većina tih ljudi, medju kojimi bijaše i 
jedan cesarski general, uvidjahu podpuno kritičnost mo- 

jega položaja i praktičnu shodnost svega mojega po- 
stupka, osim jednoga prokšenoga derišteta, koji čini mi 
se da me htjede bockati kojekakvimi neumjestnimi i 
vrlo nespretnimi primjetbami. 

General, prijazno se smiešeć, ponudi mi, da s njim 
podjem natrag u Čepin. Imajući tamo još svoju pušku 
i bundu, da uza sve stradanje još i tim kvaran nebu- 
dem, prihvatim ponudu, osobito kada me svestrano uvje- 
riše, da je po dobivenih viestih sve minulo i da se ni- 
čega više bojati nije. 

Prispiev na bojište — groznu sliku groznoga dana — 
nadjem u krčmi svoje stvari i druga si — još uviek 
pijana. — Sretna čovjeka! 

Naručim kola i ni časa nečasiv vratim se s njim kući. 

Znate li sada, mladi čovječe, što ste poželili? 


Netreba mi reći, kako smo si za toga pripoviedanja 
starčeva, uzprežuć smieh, usne poizgrizali; a gdje bi 
smieh i buknuo, kako smo ga zabašurivali, da se neli- 
šimo do kraja pripoviedke i zabave. 

— Pol dvanaest, reče, pogledavši na uru, moj ujak. 
Natočiv još jednu čašu, izpismo ju u zdravlje junaku 
od 19. prosinca 1848. i razidosmo se. 


RAZORENI IDEAL. 


Odo jednom ljeti posjetit si prijatelja. Bio on mali 
vlastelin u predjelu, koji je sa svoje ljepote na glasu ; 
niti bogat niti siromašan, već prama onoj ,zlatnoj sre- 
dini“, koju već drevni rimski pjesnik smatraše uvjetom 
mirnu i zadovoljnu životu. Ne velik, ali čist, skladan i 
ukusno obnovljen dvorac, oko njega evietnjak, malo dalje 
ovelik kuhinjski vrt, šumica, oranice i livade — što 
sve kano liepu sliku okom zahvatiti možeš —: to mu 
je imanje. 

Ja i moj Marcelo — to je prijatelju ime — vršnjaci 
smo. Mladovanje nam pada u dobu narodnjega prosnutka 
od godine 1835. ovamo. Smjele ideale, kojimi su nas za- 
dojili francuzki slobodoumnjaci osamnaestoga viek4, on 
je nekako kroz život pronio, dočim im je gruba drljača 
izkustva kod većine nas drugih ako ne klicu poharala, a 
ono — ako je slobodno reći — bujad pročistila. 

Taj pravac duha zanosio ga sad za ovom sad za 
onom osnovom ,najboljega svieta“, te se zadubio 1 u 
sfingu socijalnoga pitanja. Nemila protuslovja izmedju 
teorije i života dušu mu ojadila. Često požalih smjela 
letioca, gledajuć ga obnemoglih krila, i mišljah, neće 
li se i njemu naći lieka. 

Budući tako kod njega, jednoga jutra izidjem, da se 
po običaju prošećem. 

U povratku nanese me put pokraj obćinskoga groblja. 
Preko nizke ograde spazim staroga grobara, gdje ne- 
komu upravo raku kopa. Ustavim se. Do nogu starcu 
bukarica vina, a u ustiju lula. Dva tri puta lopatom 
zemlje izbaci, pa onda postane, odahne, napije se, vatru 
u luli prstom stakne, nekoliko dimova odpueka, pa onda 
opet kopa, sve nešto mrmljajuć. 

— Pomoz Bog, starče, sjavim mu se. Komu se to 
kuća gradi? : 

— Bog pomogao, odvrati on, dignuv glavu i nadnesav 


nad oči lievu ruku, dok me spazi i pozna. — Kuća se, 
gospodine, gradi nekomu, tko je nikada za života imao 
nije, — bezkućniku ili stokući — kako hoćete —, sve 


okolice veseljaku, gajdašu Pavlu Ćoraku. Bog .da ga 
prosti! Neima tomu osam dana, što je na piru družtvo 
veselio i tuj zaglavio. Od česa je živio, od toga i po- 
ginuo. Ljuto se napio i, iduć kući, u jarugu se spretao, 
prozebao i — gotov. Medjer ću ga liepo nastaniti; ni 
klesar mu ga u kamenu ljepše izklesao nebi. 

I nastavi kopati. 

— Pa odkada se starče baviš tim DOS Zapitam 
ga dalje. 

— Odkada se bavim ? — Biti će do trideset godina. 
I ja bijah nekoč veseljak — znate kako je dok je čovjek 
mlad —; ali družeć se s ovom niemom družinom, Bog 
i duša već sam odviknuo našaliti se i nasmijati se; a 
zapjevati, — bože sačuvaj! osim što za popom  popie- 
vam onu svakdanju ,In paradisum“ — i drhćućim 
promuklim glasom zapjeva tu mrtvačku poputnicu, ali 
odmah i prestane pa se nasmije. Bijaše se starac već 
malko nakitio. 

— Ovo su dakle, povezem rukom preko komada grob- 
lja, valjada sve tvoji? 

— Osim ova dva reda i pol, svi su moji. Dotle se 
prekopalo. Mnogo sam ih naselio; a tko će mene, Bog 

zna. Ako nepogodi Matiša, moj naučnik, leći će me 
gorje od svih. Ali tako je na ovom svietu! 

I nastavi kopati. 

S četvrtim ili petim mmm izbaci lubanju, koja, 
lupiv o kamen, čudno nekako zvekne, a ja protrnem. 
— Oho! Oprostite Vaša milosti, našali se gorko gro- 
bar i, zahitiv lopatom lubanju te držeć ju prama meni, 
reče: Ova glava pol pakla vsiedi! Iz ovih šupljina strie- 
.lale su one vučje, krvave oči; iz ovoga ždriela nije se 
čula nego psovka i kletva i kruta zapovied: ,Udri pseto! 
Daj hrdjo! Tegli robe! Crkni marho!“ Kano da neman 
sada gledam. Eno mu pustih dvorova. Pleme mu se za- 
trlo, pa mu i grob opustio, — po ovom ga stećku po- 
znajem. Ovaj je staroga Čoraka, otca gajdaševa, likom 
opasao i u prosjake opremio, pa sada se tko je imao 
dvorove bezkućniku, gospodar robu, oholi silnik crvu 
ukloniti mora. — Samo napolje! reče, izbacujuć kosti ; 
samo napolje! Gajdašu valja načiniti mjesto. Tako je 
pravo. Smrt sve izjednačuje. 

Ponudim ga boljim duhanom iz svoje kese i odem 
duboko zamišljen i skrušen. 

Došav kući i prolazeć kraj kuhinje, zamietim neku 
neobičnu žurbu. Upravo dvie patke bijahu izgubile glavu.. 
Upitam staru kuharicu: Što je? a ona mi ponešto zlo- 
voljno odvrati: Dobit ćemo opet goste. 

Okrenuv se prama stubam, udare mi u oči velike, 
liepo načinjene i upravo oćišćene lovačke čizme, što 
stojahu u triemu, i pomislih: Da krasnih i sgodnih 
čizama ! 

Prije nego ću po dnevnom redu poći k svomu poslu, 
uvratim se u Marćelovu sobu, da ga pozdravim, jer ga 
to jutro još nebijah vidio. Nadjoh ga pri stolu, raza- | 
biruć novine, koje upravo bijahu stigle. 

— A, ti si podranio? reče, pruživ mi ruku. Ja sam 
ti medjutim priredio tvoje novine. Slabo ćeš se danas 

omrsiti. Ništa osobita. Sviet je i sbilja postao dosadan 
«do zla Boga. 

Zahvalim mu, uzmem novine i htjednem da odem. 

To moje ponašanje učini mu se neobično. Uzme me za 
ruke, pogleda mi u lice: Oho! reče, što se je tebi čelo 
naoblačilo? Što ti se je dogodilo ? 

— Ništa, rekoh; malo mi se sviet namrštio; to tako 
naspije. 

— Zar i tebi, dragane moj? našali se. Sjedi malo DA 
zapali; možda te odbjegne to neveselje. 

Dohvatim smotku i zapaljujuć ju spazim na stolu m 
novu knjigu na pola razrezanu. Nadkučim se. Bijaše 
francezka knjiga: ,Histoire des classes ouvričres et des 
classes bourgeoises“ (poviest radničkoga i gradjanskoga 
stališa) od Granier de Cassagnaca. 

— Nova knjiga, primietim ja; po naslovu veoma za- 
nimljiva. 

— Nova knjiga, da; ali stare budalaštine. Taj sku- 
tonoša drugoga carstva, sam robska duša, uči nas u 
ovoj knjizi, da je robstvo i njegov moderni oblik, pro- 
letariat, stanovitim ljudem, koji nisu ogradjeni od pri- 
vilegirane tvari, od koje je ogradjen plemeniti Granier 
de Cassagnac, od naravi sudjeno, od Boga ostavljeno. _ > 
Nu pisali takovi jadni sofiste što im drago, doći će |! 
vrieme, gdje će se umjetne povlastice i samovoljne raz- 
like, kojimi se uzdiže jedan nad drugoga, — gdje će se 
hierarhija stališa i zanimanja družtvenih razpršiti pred 
zdravim razumom, kano magla pred vjetrom. Bilo pravo ;| 
ili nepravo gospodinu Granier de Cassagnacu: pitanje |; 
socijalno, pitanje puno bure, koje će potresti stožeri | : 
staroga reda, — to pitanje na dnevnom je redu i riešiti :' 
će se, ne kako je komu po volji, nego kako biti mora, 

— izbukti se moj prijatelj sav zažaren. pr 

Kako rekoh, ja ga negledah rado takova i uzeh mu 
dokazivati po svoju, kako se za riešenje toga pitanja 

moraju priugotoviti moralni uvjeti; da on jednakost 
medju ljudmi shvaća odviše materijalno i da prava _jed- 
nakost, kako netko reče, upravo u tom sastoji, da se 
s nejednakimi stvorovi nejednako postupa itd. 
“ Un nedade; već uze Još žešće dokazivati, kako se načelo 
osobnoga interesa, taj iztočnik neprestana rata izmedju 
ljudi, to najizdašnije vrelo zločina, mora oboriti sa svoga 
lažnoga priestola ; kako sustav privatnoga posjeda, zati- 
ruć razmjer izmedju zasluge i užitka, te izručujuć slu- 
čaju što bi imalo pripasti umju i radinosti ljudskoj, 
mora napokon ustupiti mjesto zajednici dobara. 

Pegledam ga. 

— ,žZajednica dobara“ rekoh ,Jednakost.“ — Idi gro- 
baru; on će te praktično podučiti, gdje jednakost medju 
ljudmi nastaje. 

— A, ti si bio na groblju? ... Sada razumijem. 

— Bio sam na groblju, da. — Ali okanimo se... . 
Reci mi, koga očekuješ u goste? 

— Gospodju Hreljanovićku, koju od lani poznaš, i 
njezinu neudatu sestru, Kamilu, koje još nepoznaš. Mi- 
lutine! produži, staviv mi na rame ruku i smiešeć se“ 
danas se valja paziti. Mjesto drugoga r&4da dobro bi 
bilo, da do podne pročitaš nešto iz Sehoppenhauera ili 
Popeovu razpravu o ženah. Treba se naoružati. Oko: je 
u djevojke živa striela, usta joj se medom prelievaju, 
a duh varnice siplie. Pazi se, da te strielom nepogodi, 
da se na med neuhvatiš, da si o varnicah krila neoprfiš. 
Udri na se do tri oklopa. ... Bez šale: djevojka je 
liepa, k tomu duhovita. . .. Pa što bi bilo? doda. U gradu 
te, gdje se od šume nevidi drvlja, i onako neoženismo. 

— Vidit Semo, rekoh; ostavih ga i odoh k svomu 
poslu. 

Oko podne zaštopoću kola u dvorištu. Ja izgledam 
na prozor. — Naši gosti! Dvie gospodje i žensko diete 
od deset do dvanaest godina. | 









187 


Čuh gdje ih Marcelo u triemu pozdravi i u sobu 
uvede. Sried razgovora, koji se zametnu, mogoh do u 
svoju sobu razabrati mladi, kano srebrno zvonce glasić 
djevojčin, osobito kada bi se smijala, što bivaše često. 

I preko namjere izvadim bolje haljine te se ponači- 
nim ; i preko običaja dva tri put se pred zrcalo vratim, 
a onda se uputim, da i ja goste pozdravim. 

Djevojku nadjoh sbilja onakovu, kako mi ju bješe 
opisao Marcelo. 

Stadoše se pripoviedati — kako već biva — novosti 
iz okolice. Gospodja Hreljanovićka — hysterično i kiselo 
čeljade — uze se tužiti gorko, kako se je seljak oduz- 
dao, kako se je ulienio, kako od prekomjerna pića biva 
često krvi, i kako se od težke kradje već obastati nemože. 

 0Marcelu kano da neugodan bijaše taj razgovor. I ne 
bez razloga. 

Kamila ga prihvati i, namjenjujuć domaćinu, kojega 
je s te strane poznavala, reče: — Eto vidite, što su 
plemići! Njim se je seljak oduzdao, što ga oni više za- 
uzdana nedrže; njim se je ulienio, što im više neroboti 
badava; njim mnogo pije, što desetine nedaje; a što se 
tuče — bože moj! ni te mu zabave uštiti neće; a što 
krade, — čije krade? Svoje uzima. Nije li gospodine? 
— Dajte, pomozite! Zar da ja sama branim te vaše 
dobričine, te vaše golubove ? 

Ja pomislih: Gle biesa! Ova bi ga mogla izliečiti. 

U dobri čas po Marcela stupi u sobu domaća gospo- 
dja i zamoli k objedu. Riešen smetnje, poda moj prija- 
telj jednu ruku stranoj gospodji, a drugu Kamili, ovoj 
posljednjoj prije polazka nešto prišaptnuv i prstom joj 
šaljivo poprietiv. 

Kod objeda se o koječem razgovaralo i napijalo. Lju- 
bezno nestašna djevojka sve družtvo razigrala, — občinila. 

Istom joj se neda opet mirovati, već će zapitati do- 

maćina: Ona mlada trešnja, moje gojenče, kako se je 
ove godine poniela ? 

— Vaša slika i prilika, liepa gospodično, odvrati joj 
laskavo i miteć ju domaćin. Bijaše ju milina pogledati. 

— Ito bijaše sve, doda srdito domaćica. Jedva što 
je zarudjela, već su nam ju do jedne pokrali. | 

Djevojka se grohotom nasmije i domaćina zlobnim 
posmjehom pogleda. i 

— Pokrali? — Oprostite milostiva gospodjo, to se 
neveli tako. Netočnim biranjem rieči pomućujete i naj- 
bistrije pojmove. ,Osvojili“ — to je prava rieč. Jer ako je 
svojina kradja, onda je i kradja svojina. Kako velike ideje 
težko prodiru! I sama im poraba jezika na put staje. . . . 
U ostalom, gospodine domaćine, vi i u praksi ostajete 
za teorijom. Kako vidjeh, vi još držite ograde? A ograde 
su spomenici barbarstva, granice izmedju moga i tvoga. 

Ja se djevojci u znak priznanja kradom naklonim. 

— Vi se izvolievate šaliti, gospodično. I ako vam to 
dobro stoji, ipak prepriečiti neće te će kada tada s lučili 
stališa i te ograde pasti, reče ponešto: razdražen Mar- 
celo i, nemoguć se više zaustaviti, prosu bujicu govora, 
završivši napokon: ,Što većina ljudi misli inače nego 
što ja govorim: tomu su navikli; nu veliko je pitanje, 
da li jen. p. ova čaša, koju ja svojom zovem, sbilja 
moja; da li nije...“ 

Mala kćerka gospodje Hreljanovićke, koja medjutim 
bijaše od stola ustala i na dvor izišla, dotrči o sobu i 
javi, da su pred kućom dva putnika, dva prosjaka, i da 
pitaju za gospodina. 

— Neka unidju, reče Marcelo opet mirno. 

U sobu udju dva čovjeka, jedan poderaniji od dru- 
goga. Onaj, što udje prvi te desnu ruku nosaše u rubcu 
a na prsiju imaše mjedenu papinsku kolajnu, za korak 
dva li napried stupi; drugi pako, povezane glave, za- 
kloniv se za onoga prvoga, kod vrata postane. Desnu 

nogu, koja mu bijaše obuvena kožnom, staviv pred lievu, 
obuvenu platnenom izderanom cipelom, progovori onaj 
prvi, desnom nogom tapkajuć a lievom rukom govor 
sprovodeć : 

— Sjajna gospodo i gospodje! Oprostite što vas uzne- 
mirujemo. Od duga puta umorni smo i gladni, pa se 
usudismo pod krovom ove, sa svojega gostoljubja široko 
i daleko poznate kuće malo odpočinuti i čimgod se — 
što već bude — pokriepiti. 

.Svi mučasmo. Kamila glavicu podigla, ustašća napola 
raztvorila i krupne crne oči pozorno u domaćina uprla. 

— Atko ste vi i odakle ste? upita Marcelo prihodnike. 

— Ovaj čas nismo upravo ništa, odgovori onaj prvi, 
a u svom životu htjedosmo i pošteno nastojasmo biti 
koješta. Ali, kako se veli, sudbina je jača od volje ljud- 
ske. Ja bar nisam prekrštenih ruku u sviet gledao, već 
sam svoju sreću kušao i ovako i onako. Kako vidite, 
sjajna gospodo i gospodje, bijah nekoč vojnikom i inače 
već do tri puta imah postati svojim, i tri puta mi 
se sreća izmače; jer je sreća, kako se opet mudro 
veli, ćudljiva; što jednom rukom ponudi, to drugom 
oduzme. Krilata je da odleti; a neima repa, da ju zanj 
uloviš.... To je o sreći. A što se tiče ovoga drugoga, 
moga druga.... 

— Dobro, dobro, prekinu domaćin čudnoga govornika, 
Sirotinji su moja vrata otvorena. Zalihu s njom rad 
dielim; ali s pravom sirotinjom; a inače mi se čini, da 
se čovjek radom najpoštenije hrani. 

— To je istina, vaša milosti ; ali pogledajte ovu ruku ; 
pogledajte onu glavu. 

— Ivane, reče Marcelo slugi, odvedi ove putnike u 
družinsku sobu pa im daj jesti. 

Prihodnici izidoše sa slugom. 

— Oprostite gospodine, jedva dočeka Kamila; ako i 
nerado, opet vas moram popravljati. ... Kakova dru- 


190 


žinska soba? Kakova sirotinja? Kakova zaliha? Zar u 
vas smije biti zalihe? Kamo načela, za koja ste se malo 
prije toliko žestili? 

— Isbilja, priskočih ja liepoj djevojci; ti, Marcele 
moj, nisi danas bez koristi čitao svoga Granier de Cas- 
sagnaca. 

— Soieniš, da bi moglo još štogod biti od mene? 
reče šaljivo domaćin. 

— Bez šale, gospodine, nastavi djevojka; nedajte se 
smetati. Načela neka su nada sve, — bezobzirna, neu- 
prosiva. Mi ćemo takove goste kod sebe odpremiti da- 
kako u družinsku sobu; ali vi!.... Negledajte na nas. 
Evo mjesta! Jednomu ću se ja umaknuti; a učiniti će 
i drugi. Zovite ih natrag... Zašto ne? Tko zna, nisu 
li ove čaše, ovi pladnjevi, ovo jelo... 

— O liepa zlobnice! Vi ćete se dakle jednomu umaknuti ? 

— Evo! reče odlučno djevojka, i pruži mu ruku. 

— Vi, Kamilo, tako govoreć, sama sebe nepoznate. 
Ja sam vičan sjesti za seljački stol; ali vi... sa svo- 
jimi gospodskimi, na plemićko brdo satkanimi, tanko- 
ćutnimi živci? ... Promislite, za Boga, da stanu prsti 
jelo kidati, da stanu jeduć mljeskati i pijuć emrkati, 


rukavom si usta iztirati, žlice oblizivati ... ta vi biste - 


se onesviestila! 

— Ništa zato; moj bi me kavalir u naručaj dočekao. 

U to opet udje Ivan, pitajuć, kakova će gostom dati vina ? 

— Vašega im daj, reče domaćin, nehtievši više reći 
družinskoga. 

— Opet vašega, nasmija se djevojka. poda 

— Sada je dosta, Kamilo, ukori starija sestra dje-, 
Vojku, a ova se malko zarumeni. 

Nu ja ju uzeh u zaštitu, posluživ se rado i tom pri- 
likom, da joj reknem koju udvornu rieč; a i Marcelo 
odkloni veoma laskavo sestrin ukor od mile djevojke, 
priznajuć se napola pobiedjenim i sretnim, kada bi se 

takovoj dobitnici svezan na milost i nemilost predati 
te joj pred noge oružje položiti mogao. 

Udarismo u drugi razgovor. 

Kako nas nerastavljahu nego prosta vrata, čusmo na 
jednoč iz družinske sobe glasniji i življi pregovor iz- 
medju dvojice stranaca i sluge Ivana. | 

Dok nagadjasmo što bi to bilo, udje u sobu Ivan. 

— Milostivi gospodine, reče ljutito, ta ovo su bezo- 
braznici! Tamo se razvalili i nas gotovo iztisnuli te 
ištu boljega vina, k pečenki šalate i naručuju crnu kavu 
i traže smotaka — i to ne kojekakovih! 

Nitko se nemogaše uzpregnuti od smieha. 

— No, no, reče domaćin u novoj neprilici. Jesu li 
se nahranili i napojili ? 

— Jesu i te kako. 

— A ti ih odpravi, — liepo, uljudno. 


Poslje jela pijasmo pod sjenicom u vrtu crnu kavu. 
Marcelo, bivši i onako naumio poslje podne izjahati, 
odluči, da će svoje goste na konju odpratiti do kuće, 
te zovne Ivana i zapovjedi mu, da konja opremi i ve- 
like čizme priredi. 

Doskora se vrati sluga sav blied s viešću, da je ve- 
likih čizama nekamo nestalo. 

— A kamo su dospjele? Gdje su bile? 

Kamila, koja bijaše u vrtu, beruć evieće, smotri taj 
čas kroz ogradu na cesti jednu kožnu i jednu platnenu 
cipelu i udari u smieh, na koji se svi tamo slegnu i 
upoznavši cipele u jedan glas poviču: 

— Ona dva gosta! 

— A! to je ipak previše, reče Marcelo u velikoj zabuni 

. Gospodje moje, izpričajte me: ja ostajem kod kuće. 


o Gosti odoše, a ja ostah ranjena srca. Dugo gledah 
za kolima, iz kojih nam domahivahu bielimi rubci, — 

Kamila kano da najviše meni; tako mi se bar činjaše, 
i rado mi se činjaše. Kola izpred očiju izčeznuše, a 
meni se iz grudih podkrade tih uzdah. 

Marcelo, čovjek ugladjen, znao se savladati koliko 
treba, a bijaše u istinu zlovoljan. U rano jutro razsrdio 
se na Granier de Cassagnaca, a sav ostali dan kano da 
se je sve urotilo, da mu dokaže, da bi Granier de Cas- 
sagnac mogao ipak imati pravo. 

Ja mu o svem što se je sbilo nespomenuh ni rieči. 
Nu on obilazijaše sveudilj nemirno oko mene, kano što 
obilazimo, kada hoćemo da, priobćiv drugomu. što nas 
tišti, sebi srce olakšamo. | 


 — Milutine, reče mi, ovo bijaše čudan dan. Možda . 


je dobro da se je sve ovo dogodilo; jer će me ponuko- 
vati, da pomnjivije razabirem, da li onaj Granier de 
. Cassagnac neima možda ipak ponešto pravo. Nikada se, 
“ vjere mi, u tako malo vremena nezatekoh toliko puta u 
protuslovju sa sobom i sa svojimi teorijami. Danas je, 
vidim, temelj uzdrman i sgrada se koleba... 

— Granier de Cassagnac mogao bi imati ponešto pravo, 
primietih ja. Pazi dobro: -—— samo ponešto! 


Ta opazka činjaše mi se nuždnom radi pogibelji druge 


skrajnosti, u kakovu obično padaju takovi dusi. 
Marcelo me razumi. 
— Ponešto, da; nasmije se i stisne mi ruku... A 
djevojka? doda, čvrsto mi u oči gledajuć i u njih tra- 
žeć potvrdu naslućene tajna. — — — — —— — 

Djevojka? ... Ta djevojka danas je — moja žena. 

